
			A hercegi szobában feküdtem, a Tanoncok Tornyában, és kényelmesen bevackoltam magam a takaró alá. Az éjszaka puhasága körbeölelt, és én még mindig éreztem a hajamon a körték finom, édes illatát.

			Lidérc és a körteaszalás… A szívem lángolt, akárhányszor eszembe jutott. Még félálomban is fel-felszökött a mágiám. Soha életemben nem fogom bevallani senkinek, mi történt…

			Este még féltem, hogy egész éjjel zavartan hánykolódom majd az ágyban, és a takaró sarkát rágom kínomban. Ám úgy aludtam, mint a tej, és nemrég magamtól ébredtem. 

			A közelben hallottam Zaher szuszogását, akit Amron kapitány visszazavart a szobába. Kellemes meleg uralkodott a sötét helyiségben. 

			Már épp visszaszunnyadtam volna, amikor huzatot éreztem az arcomon. 

			Kinyílt volna az ajtó?

			A csend valahogy megváltozott, már nem puha, szőrös bundaként ölelt körül, hanem árnyalatnyi feszültség költözött bele, mint amikor a lant húrját túlhúzom.

			Valaki figyelt.

			Ijedten visszafojtottam a levegőt, és összekuporodtam.

			Aztán észbe kaptam. Bolond vagyok? Az embert nem menti meg a takaró…

			Többször is meg akartak ölni. 

			De a mágiára, én egy gonosz szipoly vagyok! Féljen ő! Le kell csúszni az ágyról, és elsőnek támadni…

			Óvatosan kidugtam a bokámat, ám az egy másik testhez ért. Valaki állt az ágyam mellett!

			Nyikkanni sem tudtam, olyan gyorsan támadt, rám feküdt, és befogta a számat. Megragadtam a fejét, és épp le akartam szívni az erejét, elvenni tőle minden csepp életet, hogy élhessek, ám megéreztem az illatát.

			Kamillaillata volt. A kezem alatt pedig puha, hosszú hajszálak…

			– Cssss… csak én vagyok – suttogta Lidérc. Elvette a kezét a számról, és lemászott rólam. – Menj arrébb!

			– Megőrültél?! – nyögtem. – Majdnem megöltelek.

			Lidérc halkan, hitetlenül felnevetett, és leheveredett mellém az ágyra:

			– De jó meleg van itt! Odafent a padláson cefetül huzatos a torony. Halkabb légy, felkelted Zahert!

			– Kimásznál az ágyamból?! – sziszegtem.

			– Nem. Beszélnünk kell a tegnapról.

			A mágiám azonnal illetlenül felszökött. Nem elég, hogy előző nap különleges és illetlen dolgot éltünk meg együtt, de Lidérc még emlékeztetett is rá, és most is minősíthetetlenül közel volt. Hiába burkolóztam szorosan a takaróba, a sötétben éreztem, ahogy a combja nekem nyomódik. 

			– Hé, arra nem buzog fel a mágiád, hogy valaki megtámad, de arra igen, hogy beszélgetni akarok? – ugratott vidáman. – Roan, így hamar hulla leszel! 

			– Figyelj, ami a tegnapot illeti… én… tudnod kell… – hatalmasat nyeltem. 

			Feszengve kerestem a szavakat, de nem találtam. Azt hiszem, illemtani hiányosságtól szenvedtem. Miért nincs a grófkisasszonyok oktatásában olyan pont, ami az érintés nélküli illetlenkedés másnapjára vonatkozik?

			– Senkinek nem mondhatod el – mondta Lidérc nyomatékosan. 

			– Nem, dehogy, soha nem tennék ilyet! – Éreztem a sötétben, ahogy vörössé válik az arcom. 

			– Csak Ras, Amron kapitány és Frellelon tudják. Ó, és Fola asszony! Maradjon is így.

			– Mi?! Te elmondtad nekik, hogy mi ketten…? – nyögtem.

			– Ööö… mi van? – Lidérc meglepődött. 

			Aztán kitört belőle a kacagás, de olyan jóízűen, hogy a vállamnál a takaróba kellett fúrnia az arcát, hogy fel ne keltse Zahert.

			Majdnem elsüllyedtem szégyenemben, ahogy ráébredtem, hogy nem az aszalásról beszélt. 

			Hanem azt kell titkolnom, hogy ő a herceg.

			Kínomban bosszúsan arrébb lökdöstem. Legalább ne a nyakamba lihegne! Éjfekete haja csiklandozón beterített.

			– Bocsáss meg… – suttogta, még mindig igyekezve visszafojtani a nevetést. – Elfelejtettem, hogy idehaza mások az erkölcsök. A Forró-partokon a nőkön feleennyi ruha van, és senki nem akad fenn rajta. Azon sem, ha a szegényebb fiúk előkelő férfiakat kényeztetnek. Ne haragudj, még szoknom kell, hogy itt másképp mennek a dolgok. Tudom, hogy sokat jelenthetett az első…

			– Félreérted! – fújtam dühösen. – Egyáltalán nem jelentett semmit! 

			– Ó, én azért élveztem! – Lidérc megborzolta a hajam. – Ne tagadd le a vágyaidat, Roan, az nem egészséges. 

			– Mi?

			– Bocs, de csak itt van zabszem mindenki seggében, a Forró-partokon sokkal szabadabb a szerelem, és egészségesnek tartják a lepedőtornát. Különleges dolog volt, ahogy összekapcsolódott a mágiánk, egy percig se szégyelld. Viszont most van fontosabb dolgunk a pajzán kis körtéidnél. – A hangja komolyra váltott, eltűnt a csipkelődő él belőle. – Este beszéltem Amron kapitánnyal, ő is úgy véli, Jallót felbérelték. A hajóm három hét múlva fut ki. Addig el akarom kapni a rohadékot, aki lefizette. 

			– Elmész? 

			A torkom összeszűkült, de nem tudtam volna megmondani, miért. Hiszen idegenek voltunk egymásnak. Sőt, ő egy bosszantó, pimasz herceg-csatornatöltelék. Mégis úgy éreztem, hogy elárul ezzel.

			Nagy levegőt vettem.

			Mi bajom?

			Egy hét múlva nyílik a piros virágom. Ha addig nem cserélek az öcsémmel, iszonyúan nagy bajban leszek. Nincs jogom megbántódni Lidércre, hiszen, ha minden jól megy, én előbb cserben hagyom őt.

			Bárcsak elmondhatnám!

			Lidérc is sóhajtott:

			– Igen, elmegyek. Anyám levelével csaltak haza, de azt mondja, jól van, és menjek vissza. Igaza van, mi tartana itt? – Habozott, és csak hosszas hallgatás után folytatta. – A város már nem olyan, mint gyerekkoromban. Mintha a szürke ég ránehezedne a haldokló földre. Szinte fulladok. Komor emberek, komor élet, íztelen ételek. Kinyírom a felbujtót, aztán eltűnök, mintha soha nem jártam volna itt. Még Zaher sem tudhatja meg, ki vagyok. Ugye, érted, milyen fontos ez?

			A szavai hallatán döbbentem rá, hogy nagyobb csapdában van, mint én. 

			Hirtelen összeállt a kép. A király már az érkezése előtt összehívta a nemeseket, Finonáék is jóval a hajó befutása előtt megkapták a meghívót. 

			De ki tud kicsempészni a királyné fiókjából egy levelet a palotaőrökön át? Hajóst fizetni, aki elviszi? Sőt, a Forró-partokon helyi csapatot, aki megtalálja a csavargó Lidércet, hogy kézbesítse számára?

			Mi van, ha maga a király csalta haza? 

			Ám az anyja menekítené ki innen, és hiába van hatalmas bajban a hasában növekvő kis szipoly miatt, még így is hazudik, hogy a fiát mentse.

			De miért? 

			– Hallgatni fogok. – Nyeltem egyet. – Remélem, sikerül hazatérned.

			– Haza? – Lidérc hangjában keserűség csendült. – Az otthon ott van, ahol szeretnek. Nekem már rég nincsen ilyen hely. A Forró-partokon legalább süt a nap, és forró a lányok csókja. Becsüld meg a bolondos családod, Roan! Még ha kegyvesztettek vagytok is, hidd el, nagyobb kincsetek van, mint egy hercegnek. 

			Elfacsarodott a szívem:

			– Hidd el, téged is…

			– Ugyan már, Roan, csak vicceltem! Kit érdekel mindez? – Lidérc hangja gunyorosabbá vált. – Tudod, milyen rosszul festenék kopaszon, mint egy máguskatona? Fogd meg ezt a hajat, micsoda puha sörény, az egyetlen örökségem az én csodaszép anyukámtól. Csak nem képzeled, hogy megválok tőle?

			Odadugta a fejét az orrom alá, annyira, hogy csiklandozta az arcomat. Nevetve-prüszkölve toltam félre. 

			Zaher felriadt, nyöszörgött valamit, és a másik oldalára fordult.

			Mindketten megdermedtünk. Ha rajtakap, hogy mi egy ágyban… iszonyú erővel fojtottam el a felragyogni vágyó mágiám.

			Lidérc vidáman megszorította a karom. 

			Alig hallható nesz hallatszott, ahogy a sötétben leszállt az ágyról, majd az arcomon újra megéreztem a huzatot, ahogy láthatatlan szellemként kisuhant.

			Belemosolyogtam a sötétbe. 

			De aztán elhalványult a mosoly, amikor visszaidéztem, miről is beszéltünk.

			Lidérc itt hagy mindörökre a szürke égbolt alatt. Egy olyan ellenséggel, akiről semmit sem tudok.

			Annyira kavargott a lelkem, hogy nem tudtam visszaszunnyadni. 

			Gondoltam, egy kis nyomozás az ellenség után majd eltereli a gondolatomat Lidérc hajának puhaságáról. 

			Halkan felálltam, nehogy Zahert felébresszem, és az ablak rései közt szűrődő derengésben elvettem az ágy lábtámlájára kiterített ruhámat. A sárkányos paraván mögé osontam, ahol a mosdótál, az éjjeliedény és egy lóca állt. Óvatosan mozogtam közöttük, és a homályban elvégeztem a reggeli készülődést. Majd szorosra húztam mellemen a kötést, és felvettem az éjfekete egyenruhát. Magamra borítottam a fekete katonai köpenyt is, és halkan kilopóztam. 

			Odakint, az előtérben senkivel sem találkoztam, csak a fahasábok sercegtek a kandalló narancsos lángjai között. Amikor kiballagtam a toronyból a hideg levegőre, az udvaron a cselédek már a lovaknak vitték a kútról a vizet. 

			Betértem a hatalmas konyhába, ahol már nagyban folyt a reggeli früstök előkészítése, és a káposztás lepény finom illata érződött. Kértem Fola asszonyságot, az egyik cseléddel hadd csináltathassak Zaher számára buggyantott tojást. A barna hajú, vézna fiú még neheztelt a tegnapi veszekedésért. A fejemhez vágta, hogy nem kéne összeugrasztanom Lidércet és Mortot. Valamivel kedveskedni szerettem volna neki, és úgy vettem észre, szereti a tojást.

			– Mi az a buggyantott tojás? – kérdezte értetlenül Fola asszonyság. 

			– Ó, bocsánat, ezt anyukám találta fel. Ecetes sós vizet forralunk, majd egy merőkanálba tojást ütünk, utána óvatosan beleengedjük. Így kívül rugalmas, belül meg folyékony lesz a tojás. Aztán többféle fűszerrel lehet tálalni.

			Fola asszonyság örökké szigorú arca felderült, és elhessegetve a cselédeket, saját maga látott a különös módszer kivitelezéséhez. Ügyesen meg is oldotta. Annyira megtetszett neki, hogy akkor már Amron kapitánynak is készített, majd, hogy meg ne sértődjön, természetesen Frellelon gyógyítónak. De Ras parancsnok sem maradhatott ki, hiszen mindig annyira figyelmes.

			Mosolyogtam, ahogy szinte megifjodott az újdonságtól. 

			Kiderült, hogy Amron kapitány felesége soha nem jár a várban, így nincs, aki új étkeket készíttessen. Fola szomorúan panaszolta, hogy a különlegesebb recepteket minden nemesi szakács féltve őrzi.

			Megsúgtam, hogy Lidérc mennyire íztelennek találja az ételeket. Fola tudta, ki ő, és amikor javasoltam, hogy a mai kenyérbe lehetne sütni egy kis zöld hagymaszárat, azonnal utasította rá a lányokat. 

			Ha már a konyhában ügyködtem, mellékesen a háborús pletykákról is kikérdeztem őket. A cselédek láthatatlanok, rengeteg helyen jelen vannak, elcsípnek szavakat…

			Ám nem jutottam sokra. A katonákat megkorbácsolták, ha fecsegtek.

			Nem különös dolog ez?

			– Megnézed a fűszereket? – kérdezte Fola asszony nem kis büszkeséggel. 

			Kinyitotta a hatalmas konyhaszekrényt, és rengeteg üvegcse tárult elém. Ámulva megfogtam, beleszagoltam többe is. A zsálya, a kapor és a borsmenta mellett egy jókora cserépedényt találtam, amiben apró, hosszúkás magok halmozódtak. 

			– Köménymag – sóhajtotta Fola asszony. – Szélhajtó teának való. Farkasföldi Alej gróf a tengerentúlról hozatta. Megpróbálta nagy mennyiségben termesztetni, de nem veszik a városiak. Frellelon gyógyító a fogadott fia, és velünk vásároltatta fel a termést. Csak tudnám, mit kezdjek vele!

			Megkóstoltam, és elgondolkozva ízlelgettem. A könyvekből ismertem, nemcsak görcsoldó hatása van, hanem a régi krónikások szerint a hójárók az ételekbe is gyakran tették. Végső soron hogyan ismerkedjünk meg az ellenséggel, ha nem az ételein keresztül? 

			– Ez illik a húsokhoz. Törjétek össze, és a mai estebédet készítsétek köménnyel.

			– Biztos vagy benne?

			Nem voltam, de ha már szipolyként a halálomra várok, akkor legalább egy különc ételért verjenek agyon. Mindenesetre két mondattal meggyőztem a kulcsárnőt.

			Zahernek elvittem a buggyantott tojást a hercegi szobába. Már felébredt, és épp elkészült az öltözködéssel, amikor beléptem.

			– Sajnálom, hogy rossz barátod voltam – mondtam sóhajtva, és bocsánatkérőn feléje nyújtottam a kis cseréptányért a tojással és a bádogkanállal. 

			– Azt hiszed, hogy egy étellel megoldódik minden? – sóhajtott.

			– Igen – bólogattam lelkesen. – Ezzel biztosan.

			Erre már Zaher is elmosolyodott, és leült az ágy szélére. Óvatosan megkóstolta a buggyantott tojást, majd megdöbbenve újra bekapott egy falatot. Az arcán úgy ömlött szét az öröm, mint ahogy az öcsém arcán szokott. 

			Őt nézve azon tűnődtem, hogy minket, lányokat, annyit simogatnak, öltöztetnek a cselédek, finom étkekkel is kényeztetnek, de a fiúk valahogy kevés ölelést kapnak, és ők maguk sem ölelhetnek csak úgy, szeretkezés nélkül. Talán ez a baj ezzel a világgal? Hogy a férfiaknak nem szabad érezni? 

			Leültem mellé.

			– Zaher, megtanítasz arra, hogy viselkedjek úgy, mintha nem tetszene Mort?

			– Mort annyira jóképű – sóhajtott. – Én is figyelek rá, hogy ne bámuljam meg. De tényleg jó lenne, ha nem ugrasztanád össze Lidérccel. Néha úgy viselkedsz, mint egy szűzlány, aki kérőket versenyeztet, vagy szerelmet keres. Légy már férfi, és vidd ágyba mindkettőt…

			Olyan kerekre tágult a szemem, hogy azt hittem, mindjárt kipottyan a szemüregemből. 

			– …úgyis közrendűek, megteheted. Én is háltam már lovászfiúkkal. Utána elmúlik a vágy, hidd el, főleg amilyen büdösek. De ne kéresd magad, és ne versenyeztesd őket, ez nem méltó egy nemeshez, főleg egy ősi nemeshez.

			Azt hiszem, alaposan félreértettem, miért bosszús rám Zaher.

			Nem vette észre a pillantásom, hanem elgondolkozva kezdte sorolni, miket ne tegyek, hogyan ne beszéljek, hogyan ne nevessek. Mesélt a saját kínos pillanatairól is, melyeket otthon megélt, mire megtanulta mindezt.

			Bólogattam, de közben összeszorult a szívem. 

			Lovászfiúk ide vagy oda, Zahernek iszonyúan nehéz élete lehetett egy katonacsaládban, ahol napi szinten látnia kellett a bátyjai félmeztelenül birkózó barátait. Egy fiúcsapat döbbenetesen más, mint egy hímezgető lánykör. Sokkal szabadosabb, sokkal testközelibb, vadabb. 

			Az udvaron megkongattak egy rézüstöt, a cselédek früstökre hívták a csapatot. A zajra a kiszáradt várárokban élő kutyák is felvonyítottak, segítettek az ébresztésben.

			Kimentünk a szobából. A közösségi helyiségben már ott beszélgettek a fiúk, és most kivonultak a reggeliért az udvarra.

			A früstök csak pár falat volt, így mindig kint a harapós hidegben vettük át, nem az ebédlőben. A langyos káposztás lepény kellemesen melengette a kezemet. Hozzá vízzel higított forralt bort is adtak, egy hatalmas üstből kimértek két bádogbögrébe. A fiúk felhajtották, majd adták a sorban következő kezébe. Szerencsére Tina, az egyik cselédlány ismerte már a szokásomat, és nekem egy agyagcsuporban finom csipkebogyóteát hozott. Sajnos a mézből már kifogytak, de így is élvezettel kortyoltam.

			– Kész vagytok? Akkor indulás! – Ras parancsok kivezényelt minket a váron kívüli hatalmas tisztásra.

			A mai feladat tűzgolyó dobálása volt. A reggeli hidegben fázósan összedörzsöltem a tenyerem.

			Olyan jól indult ez a nap. Miért kell tűzgolyókkal folytatódnia?

			Beálltunk egy sorba. Zaher került a legszélére, mellette én álltam, másik oldalamon Lidérc.

			Ras előttünk sétálva magyarázatba kezdett:

			– A tűzmágia sokrétű, de harc közben a két legfontosabb: a tűzgolyók dobása és a felétek zúduló tűz megállítása. Meg kell tanulnotok minél messzebb dobni a lángot, és minél pontosabban, nehogy a mi seregünket találjátok el. Miközben az igétlen íjászok lőnek és a katonák közelharcot vívnak, nektek a messzebb lévő tűzokádók ellen kell védeni őket.

			– A sárkányok ellen? – kérdeztem kíváncsian. El nem tudtam képzelni, hogyan harcolhatnánk ilyen legendás szörnyek ellen. – De azok repülnek, nem?

			Ras egy pillanatra zavartan megakadt:

			– Nem repülnek, és tűzokádó a nevük – közölte olyan hangsúllyal, amiben benne volt, hogy nem szeretne több kérdést. – A lényeg, hogy elsőként azt gyakoroljuk, hogyan dobjatok minél messzebb. Ha Erdon herceg ideér, nem lesz boldog, hogy beszakadt a lakótornya. A legjobb formátokban kell mutatkoznotok.

			A fiúk nyugtalanul összesúgtak, én viszont elakadtam annál a gondolatnál, hogy a tűzokádók nem repülnek. 

			De hát az összes régi legendában repülnek! 

			Ezek a sárkányok valahogy nincsenek rendben. 

			Ezen morfondíroztam, míg Ras bemutatta a feladatot. A lánggolyót pont úgy dobta el, mintha egy rongylabda lenne. Nem igazán figyeltem, úgy voltam vele, megcsinálni úgysem tudom, örülök, ha egyáltalán tüzet csiholok, nemhogy még mindenféle lánggolyókat dobáljak. 

			Ras kilépett húsz lépést, majd megállt, és közölte, addig el kell jutni a golyónak.

			– Bárcsak fejbe tudnám dobni – morogta őszinte vággyal Lidérc. 

			Elnyomtam a kuncogást.

			– Tűz!

			– Krash! – mondtuk kórusban. Legnagyobb meglepetésemre a tenyeremen könnyedén megjelent a lánggolyó, méghozzá akkora, mint a fejem.

			Zaher egy alma nagyságú golyót lebegtetett, de Lidércnek megint csak pontszerűen, a végtagjaiban keletkezett a mágia, és nem tudott összegyűlni. Képtelen volt varázsolni.

			– Dobd! – parancsolta Ras.

			Csak egy ügyetlen mozdulatot tettem, ám a lánggolyóm kecsesen, elegánsan felívelt. 

			Kerekre tágult a szemem, de a többieké is. A legtöbb fiú labdája tíz-tizenöt lépés után esett le, talán öt embernek sikerült elérnie a vonalat, amit Ras kijelölt. Ám Mort tűzgolyója és az enyém látványosan messzebb jutott, jóval a határvonalon túl.

			– Ez az, Roan! – kiáltotta lelkesen Ras. – Tudtam én, hogy kemény legény vagy!

			Micsoda?!

			Döbbenten meredtem magam elé.

			Ám a következő dobás is sikerült, és az utána jövő is…

			Mi történik? Honnan van nekem aktív mágiám? Méghozzá ilyen erős?

			Mint villámcsapás, úgy jöttem rá, honnan. 

			Milyen illetlen, kínos helyről… Lidérc mágiája tegnap nemcsak a körtéket terítette be, hanem engem is. Éreztem a bőrömön a mágikus simogatást, orromba beköltözött az ő illata, a számban mintha ott lett volna a szája íze, noha hozzám sem ért. 

			Vöröslő arccal a mellettem álló Lidércre néztem, aki szerencsére nem rám figyelt, hanem bosszúsan erőlködött, hogy egy pirinyó lánggolyót összehozzon, de sikertelenül. 

			A Földanyára! 

			Azt hiszem, észrevétlenül megcsapoltam a herceget!

			A következő három napban egyre jobban halványult a lopott erő. Óvakodtam Lidérccel kettesben maradni, nehogy véletlenül újra ellopjam az erejét. 

			Ő sem ért rá, mert Amron kapitány úgy döntött, hogy délelőtt ő oktatja, délután pedig Frellelon veszi át ezt a szerepet. Az estebéd után Lidérc köddé vált, nem jött el Frellelon gyógyító csoportos leckéire, nem volt a közösségi helyiségben, de a padlásszobájában sem. Hiába kerestem, nem találtam. Ras is eltűnt. Amikor kérdeztem a katonákat, merre van, mindenki csak a vállát vonogatta. 

			Azt gyanítottam, ketten bejárnak a városba, és a merénylet kitervelője után nyomoznak. Ám hiába kérdeztem, Lidérc csak megborzolta a hajamat és mosolygott.

			A vár élete közben a szokott kerékvágásban haladt. 

			A Gyógyítók Tornyában Frellelon sötétedés után más és más színű kaftánba öltözött, esküszöm, több ruhája volt, mint nekem, egy ősi nemesi család grófkisasszonyának. 

			Olyan ismereteket oktatott, melyek bármikor jól jöhetnek: csillagképeket, ha eltévednénk a harcmezőn; a különböző csomók kioldását, ha elfogtak; vagy a fagyos északon milyen kérgek és bogyók ehetők, ha elszakadunk a seregtől.

			Néha próbáltam a háborúról kérdezni, de Frellelon kioktatott, hogy ne vágjak a szavába. 

			Ha már a csapat elfáradt az okosságokban – és ez gyorsan ment, a velünk lévő parasztlegények nem épp a fejüket használták a legszívesebben –, akkor átmentünk az ebédlő hosszú termébe, és a fáklyák sárgásan lobogó fénye mellett fakardokkal vagy botokkal küzdöttünk. Mindig Zaherrel álltam párba, de csak tessék-lássék vívtunk, nem vittük túlzásba.

			Frellelon láthatóan kedvelte Zahert, és többször mondta neki, hogy ha esetleg gyógyító lesz, akkor nem kell tűzgolyókat dobálnia, sem ilyen botos gyakorlásban részt venni, hanem sokkal izgalmasabb oktatást kap. 

			Én is sóváran vágytam volna izgalmasabb tanításra, még az ő dagályos stílusában is, de Frellelon velem igen távolságtartón viselkedett. Hiába kérleltem, nem volt hajlandó sem mágiaelméleti könyveket adni, sem a tűzokádókról olvasnivalót. Azt mondta, az ilyen tudás csak a gyógyítók dolga, de amikor a vizsgáról kérdeztem, akkor fellengzős mozdulattal intett, hogy azzal meg óhajtja várni a sereggel érkező Delont. Láthatóan minél messzebb szeretett volna tudni a könyvektől.

			Egyetlen örömöm Fola asszonyság társasága és az ételekkel való kísérletezés volt. 

			Jó, talán a borsmentás sóskafőzelék kissé túlzás volt, azt még a harcedzett helyőrség is gyanakodva szemlélte, de a többi dolgot azt hiszem, szerették. Legalábbis csak a kovácsikrek fenyegetőztek azzal, hogy megvernek, ha még egyszer gesztenyét tömetek a sült csirkébe. 

			Ám mindezek közepette, ahogy múlt az idő, egyre jobban nőtt a szorongásom. A várból egyelőre nem engedett ki a kapitány. Fola asszony biztosított róla, hogy segít, ha a piros virágom nyílni fog, de akkor is… Hiába soroltam a fejemben a balladákat, egyetlenegyben sem találtam tanácsot arra, mit tegyek ilyen illetlen esetben. 

			Azt hiszem, mégis úrilány vagyok… Ha észreveszi bármelyik fiú a virágzásom, akkor megölniük sem kell, önként kimúlok szégyenemben. Előbb, mint hogy szipolyként felkoncoljanak.

			Már-már kezdtem belerázódni a vár életébe, amikor a negyedik napon több dolog is történt, ami felkavart.

			Az egyik, hogy reggel megérkeztek a mutatványosok. 

			Épp kint gyakoroltunk, tűzgolyókat dobáltunk, amikor a kopott ponyvás ekhós szekér megjelent a várnál, egy csapat ledér ruhás hölggyel. Négy férfi lovas tartott velük, és hat gyalogos. 

			Igazi, tengerentúli állataik voltak. Az egyikük egy struccot vezetett bőrszíjon, a másikkal pedig egy kivénhedt tigris baktatott, ami olyan öregnek tűnt, hogy azt hittem, feldől menet közben. Bár talán legvénebb az a kék nadrágos mutatványos volt, aki húzta a lábát, és egy botra támaszkodva a sort zárta, ahelyett, hogy a nőkkel teli szekéren utazott volna.

			– Nézzétek, idén is eljöttek! – Zaher úgy ujjongott mellettem, mint valami gyerek, aki lépes mézet talált. – Imádom az előadásaikat!

			– Tavaly láttam őket a piacon – mesélte Ion, az egyik nagydarab kovácsiker, és vigyorogva rám nézett. – Épp Roan dicső vizsgáját adták elő. Azt, amikor lehasalt rémületében a rongylabdák előtt. Remélem, most is láthatjuk!

			Az egész csapat felröhögött. Bosszúsan beharaptam a szájam szélét. Felnéztem a lehangolóan szürke égboltra, és inkább nem mondtam semmit.

			– Ne aggódj, majd az új vizsgádról is zengeni fognak. Az nagyon jól sikerült – vigasztalt Zaher.

			– Ó, de még milyen jól! – morogta sötéten Lidérc, aki pont meghallotta. Láttam a szemén, hogy eszébe jutott, miattam került a várba.

			Nyugtalan lettem a baljós pillantástól. Lidércet egyre jobban megviselte Amron kapitánnyal a gyakorlás, Frellelontól pedig mindig a dühroham szélére került. A mágiája viszont nem jött elő. 

			A mutatványosok közben vidám dalba kezdtek a vár előtt, csörgő dobbal ütötték a ritmust, így kértek bebocsáttatást. 

			– Hadd menjünk be mi is! – kérlelték többen Rast, de az csak nevetve legyintett. Annyit azért megígért, hogy ma korábban fejezzük be a leckét. 

			– Vissza a sorba! Tűz! Dobd!

			Kifordítottam a tenyerem, és egy lökő mozdulatot tettem a messze álló kőkupac felé. Az eredmény siralmas volt, a többiek tűzgolyója legalább harminclépésnyire repült, az enyém meg tízlépésnyire lepottyant, mint a fáról a rohadt gyümölcs. Elfogyott az ellopott mágia. 

			Márpedig nem vagyok hajlandó pótolni! Egy úri hölgy nem erkölcstelenkedik némi mágiáért cserébe.

			A kovácsikrek összenéztek és hahotáztak. Mellettem Zaher vigasztaló pillantást küldött. 

			– Újra! – parancsolta Ras. – Hamarosan itt lesz Erdon herceg, és látni akarja, mit tudtok!

			Hatalmasat sóhajtottam. Nem elég, hogy egy herceg, de már kettő is életveszélyes közelségben lesz. 

			– Tűz! Dob!

			A kiégett, kövekkel borított hatalmas tisztáson megült az ezüstös dér, csak ott olvadt fel, ahová becsapódtak a lángjaink. Ezt a tűzgolyót sem sikerült messzebb juttatnom. Az ikrek megint kiröhögtek.

			Lidércre pislogtam, aki a tisztás szélén éppen hosszú, fekete haját csomózta újra kontyba, és ingerülten felelt valamit a merev arcú kapitánynak. Láttam, hogy Ras is odakapja a fejét, aztán elgondolkozva keresztbe teszi a karját.

			– Szerinted kiteszik a csapatból Lidércet? – kérdezte mellettem halkan Zaher. 

			– Micsoda? Miért tennék?

			– Hát, már mióta büntetésben van. És még mindig nem tud rendesen varázsolni.

			Meglepődtem, de aztán rájöttem, a csapatnak tényleg így festhet a külön oktatása. 

			– Kétlem, hogy kitennék.

			– A bátyáim, Orlan és Merlen azt mondták, Lidérc csak szórakozik. Ma éjjel is varázsolt fent a toronyban – mondta halkan Zaher. – Őrségben voltak, és megérezték a mágikus kitörést. Kicsapta az ablaktáblákat.

			Meglepve a vár felé néztem. Mindenhol zárva álltak az ablaktáblák, hogy bent tartsák a torony aljából felszivárgó meleget. Összeráncoltam a homlokomat. Éjjeli fagyban miért nyitna bárki ablakot? 

			Lidérc azt mondta, rémálmai vannak, mióta megérkezett. Lehet, hogy nem is tudatosan használt mágiát? Aggódni kezdtem.

			Aztán észbe kaptam.

			Hát megőrültem én? 

			Hamarosan nyílni fog a piros virágom, és Lidérc lelke a legfőbb gondom? Inkább meg kéne tépnem az öcsémet, Roant. 

			Ras újra és újra tüzet parancsolt. Ó, bár lenne saját erőm, bár ne lennék szipoly! 

			A délután haladt, és én egyre jobban erőlködtem, hogy képes legyek a feladatra. Lidérc mágiája teljesen elszivárgott.

			– Tűz! – utasított minket zengő hangon Ras. – Mison, nagyon szép, látod, milyen messze szállt! Roan, ne lazsálj!

			A nyakam görcsbe rándult, annyira erőlködtem, szerettem volna, ha büszke rám. De már csak kilenclépésnyire ment a láng, aztán  nyolc…

			– Roan életveszélyes. Főleg a teafüvek rettegnek tőle – röhögött Ion. 

			Úgy éreztem, meghalok a kimerültségtől. A lánggolyóm is kisebb lett, most már csak almányi méretű. Összeszorítottam a fogam, de nem sikerült megnövelni. 

			– Roan, nagyobbra! – parancsolta Ras. 

			Úgy erőlködtem, hogy szinte görcsbe rándult a testem, de nem tudtam megtenni.

			– Jól van, egy kis szünet, pihenjetek! Mort, bemutatjuk az új feladatot. Állj Roannal szembe! Vedd le a felsőd, ne pörkölődjön meg.

			– Tessék? – nyögtem zavartan, de a lánggolyóm galádul fellobbant.

			Ras szemében megjelent valami kaján csillogás, miközben rezzenéstelen arccal magyarázott Mortnak:

			– El kell kapnod a golyót. Ha megsérülsz, téged könnyebb összerakni, mint Fola asszonyságtól új ruhát igényelni. 

			A csapat felnevetett. Fola asszonysággal összetűzni rosszabb volt, mint a kiképzés.

			– Oda, a nagy kő mellé állj, az messzebb van, mint ameddig Roan ma eldobott. – Ras egy térdig érő szürke sziklára mutatott. – Az elkapás hasonló mozdulat, mintha rongylabdát kapnál el, csak a tudatoddal előbb meg kell állítani a golyót. Ha azt mondom, hasra, akkor viszont gondolkozás nélkül feküdj le. 

			Mort lelkesen ledobta a felsőruházatát, majd odament a kő mellé. Már unhatta az előző feladatot, és látszott, felélénkíti az újdonság. Egészen addig, amíg szemben nem állt velem, és meg nem látta a feszengésemet. 

			Elvörösödtem. 

			Egész héten nem láttam félmeztelenül, kerültem minden ilyen helyzetet. Próbáltam nem nézni karcsú derekára, kétszer szélesebb vállára. Nem csodálom, hogy nemes hölgyek a kegyeikben részesítették…

			Rianna, légy úrilány!

			Én az voltam, de a mágiám illetlenül viselkedett. A tenyeremen akaratlanul fellobbant a tűzgömb.

			A bámuló fiúk valószínűleg nem sejtették, miért, ám Mort nagyon is jól értette, mert az arca rákvörös lett. 

			– Nagyon szép, Roan! – Ras parancsnok nyíltan vigyorgott. – Most ne dobd, hanem csak egy könnyed mozdulattal küldd, mintha a tüzed a selyemkendő lenne, és meg szeretnéd cirógatni vele a bőrét…

			Cirógatni? 

			Ó, anyám, bárcsak megnyílna a föld alattam!

			Azt hittem, elsüllyedek a szégyentől. Türelmetlen csuklómozdulattal odalöktem a tűzgolyót, ahogy az ember egy unott legyezőt dob le az ágyra. 

			Meglepetésemre a narancsvörös lánggömb könnyedén átszökkent Morthoz, nem számított a távolság. 

			Csak utána fogtam fel, mit tettem. 

			Földanyára! Tüzet dobtam egy emberre! Egy élő emberre! 

			Görcsbe ugrott a gyomrom. És ha megsérül?

			A csapat visszafojtott lélegzettel figyelte a láng útját.

			Mort azonban bátran a tűzgömb elé lépett. Egy ügyes csuklómozdulattal elegánsan elkapta, majd kioltotta.

			A fiúk éljenzésben törtek ki, és felszökött a mágiájuk, a tenyerükön nagyobb lett a narancsvörös láng. Az én testemben is fellobbant a mágia, de az a szégyentelen fajta, ami az ölemtől indul. 

			Mort egyszerűen gyönyörű volt! Az izmok játéka a narancsvörös fényben… és ahogy büszkén a szemembe nézett… ó, adjatok agyagot, hogy megformáljam a Tűzistent!

			– Hasra! – ordított Ras.

			Jobbról iszonyú erejű kitörés érkezett. 

			Mort azonnal a földre vágta magát.

			A szürke szikla felrobbant mellette, a por és az apró kődarabok beterítették a testét. Lidérc ereje félelmetes volt. A fiúk mély ordítása elnyomta az én rémült, vékony sikolyomat. 

			Mort a portól köhögve állt fel, de nem esett baja, csak apróbb zúzódásokat szenvedett. 

			– Te nyomorult patkány! – ordította, és dühödten Lidérc felé indult.

			Lidérc arcán egy pillanatra zavar látszott, ám utána felkúszott az arcára az a pimasz vigyor, amitől én is szívesen a lóitatóba nyomnám a fejét.

			– Hé, Mort? Mi volt ez a durranás? A Tűzisten fingjára mondom, jó nagyot pukiztál!

			– Kiverem a fogad! – Mort dühében leszegte vöröses üstökét, úgy rontott oda.

			– Azt megnézem, kis bikám!

			– Állj! – parancsolta Ras, a hangjába aggodalom keveredett. – Elég legyen!

			Megütni egy herceget? A gyomrom azonnal csomóba ugrott. 

			Eszembe jutott, hogy Ras a begyűjtéskor fejbe rúgta, ott bizonyára királyi parancsot kapott az erőszakra, de azóta hozzá sem ért, soha még csak meg sem legyintette a tarkóját, mint ahogy más fiúkét. 

			Amron kapitány, szokásával ellentétben, nem bődült el, hanem csak halkan odaszólt Lidércnek. Valószínűleg emlékeztette, hogy a törvények szerint aki kezet emel a hercegre, annak legkisebb büntetése, hogy levágják a karját. Lidérc megrökönyödve meredt rá. Ám aztán felnevetett, és futásnak eredt:

			– Kapj el, ha tudsz! Ha pofont akarsz, meg kell dolgoznod érte!

			– Te nyomorult csatornapatkány! 

			Lidérc kacagva szaladt az erdő felé, a hosszú lábával, vékony, izmos testével előnyben volt. Több esze volt, semhogy megközelítse az őrt álló fákat, helyette elkanyarodott, és villámgyorsan a tisztás másik vége felé iramodott. Éjfekete haja kibomlott és játékosan hullámzott a hátán. 

			Mort lassabb volt, de kitartó monstrumként dübörgött a nyomában. Olyan látványt keltettek, mintha a félmeztelen Tűzisten egy kaján, fekete szellemet üldözne. 

			A fiúk harsányan nevettek, és hol az egyiket, hol a másikat biztatták. Amron kapitány öblösen hahotázott. Én is felkacagtam, ám a torkomon akadt a vidámság, amikor megláttam, ahogy Ras engem bámul. 

			A mágusparancsnok úgy figyelt, mint amikor egy csatamezőt felmér az ember. 

			– Zaher, vidd be a fiúkat, mára végeztetek! – parancsolta Ras.

			– Én? – Zaher zavartan a barna fürtjeibe túrt. Megijesztette, hogy hirtelen vezető lett. – Csapat, indulás! – nyögte elhaló hangon. Senki nem mozdult. 

			A köpenykupachoz mentem és felvettem a sajátomat, mire a többiek is megindultak.

			– Te maradsz. Gyere velem! – közölte Ras, majd Amron kapitányhoz ballagott. 

			Megijedtem, de nem tudtam mit tenni, követtem. Odamentünk. Ras csak egy ujjal jelezte, hogy álljak meg, tisztes távolságra a kapitánytól.

			– Láttad? – kérdezte Amront, amikor mellé ért. – A három kölyök mágiája hat egymásra. Ezt fel tudjuk használni.

			Zavartan pislogtam. Ras bizonyára azt hitte, hogy hallótávolságon kívül hagyott.

			– Ugyan már! – Amron kapitány bosszúsan topogott, a faláb fém vége úgy koppant a kövön, mintha patkó lenne. 

			– Ismered Erdont. Ha azt hiszi, lógósok, korbácsot kapnak…

			Korbácsot? Rémülten néztem rájuk, de nem figyeltek rám, csak komoran meredtek egymásra. 

			– Egy-két hét, és ideér – folytatta Ras. – Hidd el, nem lesz jó kedvében, rengeteg embert vesztettünk. Muszáj a kölyköknek teljesíteni, vagy…

			– Ha a király megtudja, visz a Vérbálba!

			– Ha a király megtudja, mi megy a harcmezőn, a legkisebb bajod lesz a Vérbál. Mindkét fiú reagál rá, és ő is rájuk. Láttál már olyat, hogy egy újonc elsőre beáll egy tűzgolyót elkapni? Mort lopva őt bámulja, neki csillogtatja a bátorságát, őt mentette ki a leszakadó toronyból is… 

			Döbbenten nyeltem egyet. Mi?! Tetszem Mortnak?

			– …Lidérc meg első alkalommal varázsolt, mióta a várban van. Amron, ezt fel tudjuk használni. Ne légy már ilyen maradi!

			– Maradi? – Amron kapitány dühösen dobbantott a falábával. – A módszereidet eltűrném, Ras, de ez egy Szépvölgyi kölyök. Egy áruló család kölyke! Így is rágják a fülemet, hogy bekerült. Nem fogok szembekerülni az ősi nemesi családokkal!

			– Láttad a kőfejtőben a vizsgát! Kartal ősmágus, ő az egyetlen a hercegek közül, aki örökölte ezt a képességet. Kell nekünk az ereje! Fogalmad sincs, milyen erősek az új tűzokádók. És a hójárók nagyon furcsa mágiát űznek. Most már tűztojásokat is dobnak ránk. 

			– Mit?!

			– Ha áttörnek a hágón, visszasírjuk a Vérbált. Csak egy próbát. Egyetlenegyet!

			A fülem szinte megnyúlt, ahogy lehajtott fejjel hallgatóztam, de sajnos nem mondtak többet, csak dühösen meredtek egymásra.

			– Legyen! – fújt mérgesen Amron kapitány.

			– Köszönöm. 

			Ras megfordult. Lesütöttem a szemem, és próbáltam úgy tenni, mint aki semmit nem hallott.

			– Roan, most nem varázsolhatsz. Elő akarom hozni Kartal erejét. Megértetted? Nem kell félned, nem leszel veszélyben, Amron kapitány vigyáz rád.

			A kapitány felé lestem, aki kurtán, kelletlenül biccentett. 

			– Hahó, fiúk, erre gyertek! – Ras vidám kurjantása messzire hallatszott.

			Olyan vidámnak tűnt, mintha meg sem történt volna ez a beszélgetés. 

			Ettől még nagyobbra nőtt a csomó a gyomromban. Vajon az olyan erős fickók, mint Ras, mindig titkolják, amit gondolnak? 

			Lidérc hozzánk szaladt, Mort még mindig dühösen csörtetett utána. Amikor mellénk értek, Ras odaszólt Mortnak, mielőtt összeverekednek:

			– Akarsz tűzgolyót dobni Lidércre?

			– Naná!

			– Akkor álljatok egymással szembe húszlépésnyire!

			Lidérc döbbenten Ras parancsnokra, majd Amronra meredt, de végül nem szólt, valószínűleg rájött a célra. Fölényes mosollyal beállt szembe, de láttam a félelmet a szemében.

			– Roan, állj Lidérc mellé, és fordíts hátat!

			– Mi?! – kérdeztük döbbenten mindhárman. Megállt bennem az ütő.

			– Szó sem lehet róla! – közölte Lidérc ingerülten.

			– Nem fogok Roanra tüzet dobni! – ingatta a fejét Mort. 

			Amron kapitány hüledezve meredt ránk, látszott, nincs hozzászokva a nyílt parancsmegtagadáshoz:

			– Kit érdekel, mit akartok! Az összes csontotokat egyenként eltöröm! Lódulj, kölyök, vagy én doblak oda!

			Meglökte a vállam. Éreztem, ahogy kifut az arcomból a vér, miközben odaálltam Lidérc mellé, és hátat fordítottam Mortnak. 

			Aztán felszűkölt bennem a félelem.

			Mégis, mit értettek azon, hogy nem lesz bajom? 

			Láttam, ahogy a természet felfigyel az aggodalmamra. A tisztás széli hatalmas fák figyelni kezdenek, az élő szelecském is apró fuvallatként közelebb lopakodik hozzánk.

			– Ez egy nagyon rossz ötlet – mondta idegesen Lidérc. Az egész testéből, minden apró mozdulatából áradt a feszültség. 

			– Gyerünk! – parancsolta Ras.

			Kicsire összehúztam magam. Vártam, hogy a hátamat elöntse a forróság és a kín, ha Lidérc nem tud megvédeni.

			Rianna, meg tudsz gyógyulni! 

			De hiába mondogattam magamnak, ettől még nagyon féltem. 

			– Krash! – mondta aggódva Mort. Háttal is éreztem, ahogy a mágiája fellobban.

			– Krash! – kiáltotta szinte azonnal Lidérc.

			Ám a mágiája nem tört ki.

			Beharaptam az ajkamat. Rettegve vártam a becsapódást.

			Ám iszonyú erejű kitörés jött oldalról, Amron kapitány felől. Meg sem szólalt, de a tűzgolyó irányt változtatott és lehullott oldalt. A szemem sarkból láttam a narancsos lobbanást, ahogy a földön, a sziklás talajon kihunyt.

			– A fenébe! – szitkozódott Ras. – Próbáljuk meg újra!

			– Nem fogjuk – dörmögte ingerülten a kapitány, nagy megkönnyebbülésemre. – Tévedtél, Ras, a mágiájuk nem kapcsolódik. Takarítsd el a szemem elől a Szépvölgyi kölyköt, elég bajt okozott már! Mondd meg Frellelonnak, hogy ne húzza az időt! Vagy levizsgáztatja ma éjjel a gyógyítókat, és elviszi a tornyába, vagy reggelre a kaftánjaival gyújtok be a kandallómban!

			Ras a bosszúsága ellenére is felderült a fenyegetésen, mintha a kaftán utálata régi közös téma lenne közöttük. 

			A csuklómon megéreztem Lidérc érintését. Még egymás mellett álltunk, és most egy pillanatra megfogta a kezem, majd el is húzta.

			– Sajnálom – suttogta keserűen. – Most sem tudtalak megvédeni.

			Kis késéssel fogtam fel, hogy Jallóra céloz, és a mérgezésre.

			– Te vagy a herceg, nekem kell megvédenem téged – súgtam vissza bátorítón, de nem lett jobb kedve. Sötéten Mortra nézett.

			Félfordulatot tettem, és követtem a tekintetét. Mort éppen összedörzsölte a kezét, és rálehelt. Csak most kezdett fázni, pedig már mióta ruhátlan volt. Úgy hírlik, a legjobb mágusok a bennük lobogó életerő miatt a hófödte északon is jól bírják a fagyot.

			– Kihozott egy leomló torony alól, és kijöttetek a föld alatti vizes lyukból – morogta sötéten Lidérc. – Vele kéne barátkoznod. 

			– Á, nincs ilyen szép haja – legyintettem, mire Lidérc végre kurtán felnevetett.

			Ras nem hagyott időt a beszélgetésre. Közölte, hogy szedjem a lábam, és menjek vele vissza a várba. Amron kapitány a két fiúval még kint maradt gyakorolni.

			Ahogy távolodtam, élő szelem megnyugodva a nyakamhoz libbent. Jeges érintésével egy pillanatra odabújt, majd visszasuhant a fiúkhoz.

			És mellkason simította a mit sem sejtő Mortot…

			Majdnem hasra estem egy göröngyben, miközben visszanéztem.

			Mintha a szél már választott volna. 

			Létezik, hogy a természet Mortot szánja nekem? 

			2. fejezet 
A gyógyítók vizsgája

			Mire visszaértünk a várba, már ki is röppent a fejemből ez   az egész ostobaság a rivalizáló fiúkkal. 

			Ras téved, Mort nem miattam kapta el a lángot, hanem mert a többiek előtt hősködött, és Lidérc sem érez semmit, hiszen akkor meg tudott volna védeni. Félretoltam gondolatban ezt a butaságot.

			Sokkal jobban megdobogtatta a szívemet, hogy bejuthatok a Gyógyítók Tornyába.

			Könyvek! Gyönyörű, csoda szép könyvek!

			Legszívesebben táncra perdültem volna.

			A hatalmas várudvaron lepény illata terjengett, és a mutatványosok szekere előtt egy fűzöld palástba bújt bárd vidám nótát énekelt, míg a lányok az összegyűlt, jókedvű helyőrséggel cicáztak. Nevetésük olyan volt, mint a csobbanó patak vidám nesze. 

			A következő dal a vérmágusokról szólt. Vérmágia? Pár pillanatig meglepve füleltem. A vér nemcsak vízből áll, hanem valami sűrű anyag is, ami talán a földhöz kapcsolódik. Sohasem jutott volna eszembe a vért mozgatni, ilyen csak a rémmesékben van… De milyen érdekes ötlet! Ó, ha bejutok a könyvtárba, akkor lehet, erről is találok feljegyzést?

			Ahogy megkerültük az embereket, megláttuk Frellelon gyógyítót. Épp Erdon herceg tornyánál állt, és a falat vizsgálta Fola asszonysággal. A tornyot tilos volt mágusnak ötlépésnyire megközelíteni, csak Frellelon mehetett oda, aki naponta megvizsgálta. Amikor Amron kapitány kimenekült, lyukat robbantott, és a cikcakkos törés úgy festett, mint egy seb a kőhalom testén. A torony most is óvatosan, meglapulva figyelt minket. 

			– Mire jutottál? Lakható már? – kérdezte Ras parancsnok, ahogy odaértünk.

			A tornyon belül valami halkan reccsent.

			– Nem lakható. Enyhén, de érzem, ahogy lesben áll. 

			Frellelon a fal elé tartotta a tenyerét, de nem érintette meg:

			– Ha kőművesekkel megjavítjuk, akkor is életveszélyes belépnie annak, aki mágiával él. Ha nappal fegyelmezik is a katonák magukat, álmukban mindig vannak apró kisülések. Ha meg rémálmuk lenne, a torony azonnal elszívná a mágiát, és lenne ereje támadni. – A gyógyító megcsóválta a fejét. – Csak tudnám, hogyan dobta le a kötőanyagot! A harci dobnak nem lehetett ilyen hatása.

			Fola asszonyság laposan rám pislantott, gyaníthatta, hogy benne van a kezem. Gyorsan a mutatványosok felé fordultam, mintha roppant érdekes lenne a középkorú bárd dala:

			– Felvirradt a nagy nap, minden legény álma, s király elé állott Vulkántorok bátra…

			A katonák ismerhették a nótát, mert felröhögtek. De miért nevetnek egy hőséneken? 

			– Hogy fogjuk elszállásolni a katonákat? – hallottam a hátam mögül Fola asszonyság hangját. 

			– Már küldtem levelet, hogy Erdon herceg és a kísérete a palotába menjen, a katonák meg a városi helyőrségben kapnak szállást – felelt Frellelon.

			Ez a dal nagyon különös volt… A nyitás és a hangzás a hősi énekeket idézte. Szállt a dal, arról regélt, hogy felvonultak nemesek, parasztok, a hegyekből a legbátrabb favágók, de volt valami zavaró túlzás benne.

			– …dehogy vizsgáztatom le! Ras, hagyjál már ezzel a… – Frellelon lehalkította mögöttem a hangját, pedig a fülem szinte megnyúlt, hogy halljam, mit beszélnek rólam. 

			 A bárd hirtelen stílust váltott, és a pátosszal telítődött hang gúnyossá vált, ahogy egy szőke kislegényről esett szó, aki kényeskedve nyávogott a vizsga alatt. Hosszan cifrázta, milyen férfiatlan és nevetséges…

			Döbbenten meredtem rájuk. 

			Ez az öcsém vizsgájáról szól?! 

			Zsigeri dühöt éreztem, a mágiám is felszökött. Hogy mernek arcátlanul kigúnyolni minket?! 

			Egy kéz nyugtatóan megszorította a vállam. Azt hittem, Ras az, de meglepetésemre Frellelon ért hozzám.

			– Ne vedd tudomásul, és megunják. A kapitány parancsára megkezdjük a vizsgátokat. Te a harmadik leszel. Az első Zaher. Küldd be hozzám! – mondta halkan, és díszes sárga kaftánjában elsuhant mellettem.

			Meglepődtem a kedvességén. Azon meg főleg, hogy engem is hajlandó fogadni. 

			Ras is mellém lépett:

			– Kerítsd elő Zahert, de észrevétlenül. Ha a bátyjai megtudják, perpatvart rendeznek, és kénytelen leszek kalodába zárni őket. 

			– Mi bajuk a gyógyítókkal?

			– Halkabban! – Ras körbepillantott, hogy hall-e minket valaki. – A katonák nem emlékeznek a gyógyításra, csak zavaros álmaik vannak. De a Barbárölőkre nem hat jól a kábító főzet. Te talán szívesen vennéd, hogy a testvéred gyógyítson meg? Milyen megalázó lenne… 

			Értetlenül bámultam rá:

			– Hát, ha ott feküdnék összeégve, üvöltve a fájdalomtól, a büszkeség lenne a legkisebb problémám. Még örülnék is, hogy egy szeretett személy van velem, valaki, akiben megbízom.

			Ras meglepve hümmögött.

			– Így még sohasem gondoltam bele. Delon hétszer gyógyított meg, de még most sem szoktam hozzá teljesen. Menj, ne várassátok meg Frellelont! Neked meg sok sikert! 

			Éreztem, ahogy felragyog az arcom. 

			Megkerestem Zahert, épp a gyilokjáróról jött le, fent volt a várfalon. Félrevontam a szürke várfal mellé, és megsúgtam neki a nagy hírt.

			Zavartan beletúrt a barna hajába, látszott, egyszerre örül, és meg van rémülve. 

			– Mit tegyek, Roan? 

			Csak biztatóan rámosolyogtam, de nem adtam választ. Most már neki kellett döntenie, elcsalja-e a vizsgát, vagy beleteszi minden erejét. Értette a tekintetemből, mert megszorította a kezem.

			Aztán nagyot sóhajtva körbekémlelt. A testvérei a bárd dalán nevetgéltek, nem figyeltek rá. Zaher óvatosan, a falak mellett ballagva elindult a Gyógyítók Tornya felé.

			Néztem, ahogy eltűnik a kapuban, és elsuttogtam érte egy fohászt a Földanyához.

			A bárd közben végzett a kigúnyolásommal. Keserűen nyeltem egyet, és elindultam a Tanoncok Tornya felé. A rajtam szórakozó csapat észrevett, de emelt fővel sikerült áthaladnom az udvaron, sőt, még egy lesújtó pillantást is vetettem a középkorú bárdra, bár ő erre csak gúnyosan mosolygott. A színes ruhás lányok összesúgtak, egyedül a kék nadrágos, sántikáló, szakállas öregben volt annyi becsület, hogy szégyenkezve lehajtsa a fejét, ahogy elhaladtam a közelében. 

			Bementem a toronyba, majd a nemesi szobába, becsuktam az ajtót, és csak utána kezdtem szitkozódni.

			Levetettem magam az ágyra, és vártam.

			Vártam, és vártam.

			Borzalom; hogy telhet ilyen lassan az idő?

			Felkeltem, és előkerestem a furulyámat. Szorosan bezártam az ablaktáblákat, és elkezdtem játszani. Előbb mindenféle bohókás dolgokat, majd az előbb hallott bosszantó nótát. Szörnyű! Azok a rímek, az a dallamvezetés! Én sokkal jobban meg tudnám írni a testvérem gúnydalát. Vagy inkább a bárd gúnydalát.

			Igen! A bosszúm édes lesz! Megtudom a nevét, és elterjesztem az ostobasága hírét. 

			Mi másoljuk Vulkántorok legtöbb dalos pergamenjét. Elküldöm érdekességként az ország minden részébe…

			Nagyon fondorlatosnak éreztem magam.

			Miközben így zenéltem, kopogás hallatszott a csukott ajtón, majd belépett Ras mágus. Meglepett, hogy bezörget, mielőtt benyitna.

			– Csak Zaher holmijáért jöttem.

			– Ó! Sikerült a vizsga? – ujjongtam.

			– Igen. – Ras felnevetett az örömöm láttán. – Ilyenkor napokig nem jöhettek ki a toronyból. Most Ian következik, de utána te jössz.

			Összepakoltuk Zaher kevéske holmiját, és Ras kiment, becsukva maga mögött az ajtót.

			Zahernek sikerült! Ez hatalmas örömmel töltött el!

			Összepakoltam a tarisznyámat, és felakasztottam az ágy szélére.

			Elővettem a furulyát, de már ostobaságnak tűnt a kicsinyes kis bosszú a bárd ellen. Helyette egy vidám nótába fogtam, majd még egybe.

			Csak vártam, és vártam, és egyre izgatottabb lettem.

			Ha ott lakhatok a Gyógyítók Tornyában, akkor a könyvtár is a közelemben lenne. Ó, a Földanya szerelmére, annyi kérdésem van! 

			Nemcsak a mágiáról, a gyógyításról, hanem látni akarom a katonai feljegyzéseket is. Még ha el is zárják ezeket, belülről könnyebb kikutatni, mint egy zárt toronyba behatolni. Grófkisasszonyok különben sem törnek be éjjelente férfiak lakhelyére, ez roppant illetlen dolog lenne. 

			De meddig kell még várnom?

			Nem bírtam magammal, lerúgtam a csizmát és a kapcát a lábamról, és felálltam az ágyra, úgy furulyáztam. Az izgatott kis dallamok, mint apró kuncogások, úgy suhantak ki a furulyából, és vele a mágiám is szivárgott. Az ágyam fája figyelni kezdett alattam, éreztem, ahogy kíváncsiskodik, és vidáman felszökkentem a háromujjnyi vastag, elöl faragott ágytámlára. Egyszerre egyensúlyoztam és zenéltem.

			Az ágy vidáman velem rezgett. Talpamat simogatta, miközben apró mozdulatokkal táncoltam rajta.

			Volt már közönség, akinek zenélhettem, aki velem várt, aki nekem drukkolt.

			Lehunytam a szemem, hogy jobban ráhangolódjak. Mély és magas hangok szárnyaltak, átölelték egymást, izgatottan várakoztak velem. Ujjongva a könyvekre gondoltam, a sokféle tudásra, a nagy titkokra, amiket megismerhetek. Csukott szemmel ringtam, táncoltam apró mozdulatokkal, és élveztem a rögtönzött zenémet. Kimelegedtem, miközben vidáman rikkantott a furulya, bohó és boldog dallamok ficánkoltak körülöttem, talpam alatt a fa ütemre reccsent. 

			Aztán egyszer csak kopogtak.

			Kinyitottam a szemem, és leugrottam az ágyról a földre, de azon nyomban meg is dermedtem.

			Nem azért, mert Ras benyitott, hanem mert Lidérc ott ült a földön az ajtó mellett, és hatalmas, fekete szemével engem nézett. 

			– Mióta vagy itt? – nyögtem. 

			– Elég régóta. Ne aggódj, minden kínosat láttam – biztosított kajánul.

			Úgy éreztem, menten elsüllyedek. 

			Ám nyomban felvillant Lidérc mosolya, nem a szokásos gunyoros, féloldalas kis nevetés, hanem egy igazi, tiszta, őszinte mosoly. Olyan széppé és szelíddé tette az arcát, hogy megdobbant tőle a szívem. Látott engem, olyannak, amilyen vagyok, és gyönyörködött a bolondozásban és a zenémben. Egy hosszú pillanatig csak egymás tekintetét ittuk, meleg pillantásában, fekete szemében szinte elmerültem. 

			– Ööö… visszajöjjek később, uram? – kérdezte halkan, bizonytalanul Ras. 

			Lidérc nem felelt.

			– Nem, dehogy! – Elvörösödtem, és elkaptam a tekintetem. – Iannak sikerült?

			– Igen, de nem biztos, hogy gyógyító akar lenni. Pár hétig a toronyban kell maradnia, és utána eldöntheti. Te jössz!

			Sietve az ajtóhoz indultam, hogy végre eltűnhessek innen, de Lidérc utánam szólt:

			– Csizma!

			A fejemhez kaptam. Akkor fogtam föl, hogy mezítláb vagyok. Mindketten vidáman nézték az ügyetlenkedésemet, ahogy letettem a furulyát, és gyorsan felhúztam a varrott kapcát és a lábbelit. 

			Magamra terítettem a fekete kincstári köpenyt, és izgatottan kiszáguldottam.

			Odakint már sötétedett, közeledett az estebéd ideje. A mutatványosok áttolták a szekeret az istálló mellé. Úgy tűnt, Fola asszonyság megengedte, hogy éjszakára is maradjanak, és az istállóban megszálljanak. A nyüzsgésben senkinek nem tűnt fel, hogy bementem a Gyógyítók Tornyába.

			Odabent a torony aljában csak a megrakott kandalló adott fényt, félhomályba borult a nagy terem és a könyvesszekrények, melyeket faragott sárkányfejekkel díszítettek. Itt is egy nagyobb szoba volt az alsó szinten, aminek az ajtaja most nyitva állt, és vörös fény áradt ki onnan. 

			Odamentem. Még sosem láttam belülről ezt a helyiséget. 

			A falakat elegáns zöld kárpit burkolta. Egy hatalmas szekrényen tégelyek, összehajtogatott fehér gyolcsok, tálak, üvegcsék álltak. A hat ágy a helyiség dísze volt. Gyönyörű, kovácsoltvas keretükön csukott szirmú rózsabimbók tekergőztek. Az ágyakon nem közönséges lópokróc hevert, hanem fehér vászonhuzat. 

			– Gyere csak be, ne félj! – intett Frellelon. – Csukd be az ajtót!

			Bizonyára kedves akart lenni, mert az elegáns kis asztalon egy kecses fém teáskanna állt fa alátéten, és mellette öt gyönyörű porcelánpohár, melyet ízléses zöld és arany indák díszítettek. Az ablaktáblák csukva álltak, mindössze egy nagy mécses világított a piros üvegből készült lámpásban. A fénye otthonosan hangulatossá varázsolta a szobát.

			A falba épített kandalló innenső oldala kék óncseréppel volt kirakva, hogy sokáig sugározza a meleget. Frellelon előtte ült egy zöld, kétszemélyes bársonykereveten. 

			Jó meleg volt, és a gyógyító is fáradt lehetett már. A mindig tökéletesen álló kaftánja lazábbra volt kötve, arasznyira kilátszott a mellkasa. Magas homloka, nyugodt tekintete annyira emberinek és kedvesnek tűnt, hogy kicsit elszégyelltem magam, mennyire félreismertem. Mintha most lett volna önmaga, ebben a pillanatban, és a kint tanúsított merevsége csak a faragatlan katonáknak szólna.

			– Sajnálom, hogy rosszul indult a kapcsolatunk. 

			Egy udvarias kézmozdulattal hellyel kínált. Kissé feszengve ültem le a kétszemélyes kerevetre, közvetlenül mellé. 

			– Amikor első találkozáskor őszintén a szemembe mondtad, hogy a Farkasföldiek elvették a tanácsnoki széket, hát, bevallom, nehéz pillanat volt.

			– Én csak… – nyögtem. Erre az őszinteségre nem számítottam. – Annyira sajnálom!

			– Hajdan sokan így gondolták a palotában is. A Farkasföldieknek nagyon nehéz dolguk volt egy olyan bölcs ember után, mint Volden dédapád. A mai napig úgy érzik, hogy a Szépvölgyiek árnyékában élnek. 

			Megdöbbentem. A gyógyító vidáman vállat vont.

			– Kérsz teát? – kérdezte.

			– Igen, köszönöm. 

			Megemelte a fémkannát a fafülénél fogva, kis távolságra alátette a másik kezét, és oda sem figyelve lángot lobbantott a tenyerén. Elámultam, mennyire természetesen használja a mágiát, mennyire az élete része. Azon is meglepődtem, hogy a torony ezt mennyire nyugodtan tűri, a falban a kövek fel sem figyeltek, szunnyadtak tovább. 

			– Alej két éve örökbe fogadott. Igen, felnőttként vettem fel a nevét. Az Íjművész családból származom, és hatalmas megtiszteltetés volt a híres tanácsnok családjába bekerülni. Alej régóta vágyott rá, hogy legyen mágus a családjában, de a beházasodást a gyógyítók megtiltották, mert a lányai nem tudnának kihordani egy mágusbabát. 

			Bólintottam. Ez sajnos előfordult.

			– De nem vagyok vak. Hiába nem kívánatosak a királynál a Szépvölgyiek, a nők veletek készíttetik a báli ruhákat és nyakékeket. Az írnokok nektek küldik el a könyveket, ha gyönyörű másolatokat akarnak. Mindenki tudja, ha valami rendkívülit vagy szépet szeretne, akkor Szép-völgyből kell hozatnia. Látod a poharakat?

			Megfogtam az egyik kis csuprot, és jobban megnéztem. Már eszembe jutott. Ezt a mintát az öcsém tervezte. 

			– Delontól kaptam. A mi családjaink egy földvita miatt nem szívelik egymást, de még ez sem számít, ha gyógyító leszel. Mi felette állunk mindennek, egy különleges közösség vagyunk, olyan, ami soha nem volt még Vulkántorok történelmében – mosolygott Frellelon, miközben teát töltött a kezemben lévő csészébe. – Kibékülhetünk, Roan?

			– Igen. Sajnálom, hogy rosszul indult a találkozásunk. És azt is, hogy… – zavartan elhallgattam.

			– Hogy azt hitted, benne van a kezem a merényletben? – Frellelon nevetett. Letette a kannát. – Ó, én biztos nem mérget használnék! Kérsz mézet?

			Választ sem várva elegáns kézmozdulatot tett a levegőben, mire a szekrény alsó polcáról kisiklott a kötél, körbecsavarodott egy csupron, majd hullámzó mozgással odahozta hozzánk, miközben Frellelon az ujjával köröket rajzolt a levegőbe.

			– Ó! – ujjongtam őszinte lelkesedéssel. A kötél letette a csuprot az asztalra, majd összecsavarodott az asztal alatt. – Ez rendkívüli! A levegőt irányítod? De hogyan? Nem is éreztem a légmozgást!

			– Nem azt, hanem a földet. Magát a földet nem tudom, az a legnehézkesebb elem, de egyes tárgyakat, amik belőle származnak, igen. Évekig gyakoroltam ezzel a kötéllel. A régi mesterek szerint a mágiának csak a képzelet szab határt. Vegyél a mézből nyugodtan, úgy tudom, szereted.

			Hálás voltam a figyelmességért. Tettem a pohárba az aranyló mézből.

			– Úgy véled, bármi megtanulható?

			– Delon családja régi máguscsalád. Azt mesélte, hajdan a gyerekeket a mágikus képességű anyák tanították meg az önfegyelemre és a tűz irányítására. Mágusok főleg mágusokkal házasodtak, de ha akadt zabigyerek, azt is befogadták és nevelték, nehogy bajt keverjen máshol. Amikor elérték a tizenkét éves kort, a lányok otthon maradtak, és a birtokon élő embereket és állatokat gyógyították, megáldották a termést és a születendő babákat. Míg a fiúk közül a legjobbak tíz évre tanoncok lettek, és magasabb mágiát tanultak. Képessé váltak más elemeket is mozgatni, általában azt, amelyik a legközelebb állt hozzájuk. Később pedig, aki mesterré vált, öregkorára mindet irányította.

			– Mindet? – kérdeztem döbbenten. – Mármint engedelmeskedett a víz, a szél, a föld is?

			– Igen. Az ősök idején Vulkántorok egy rossz talajú, sziklás, vadban szegény félsziget volt, szinte lakhatatlan. A mágusok ereje virágoztatta föl. 

			Micsoda mágia! Elgondolkozva bele akartam inni a teába, ám megcsapott a szaga.

			Teát csak egyféle fűből készítünk. Miért kínált Frellelon sok fűből készült gyógyfőzetet?

			A méz édes illata erősen elnyomta a szagokat, de néhányat felismertem.

			Komlótoboz és macskagyökér? Nyugtatók?!

			Volt más is benne. Talán királydinnye? Az nem vágyfokozó? De még mire jó? És mi lehet még a főzetben?

			Idegesen nyeltem egyet. Legszívesebben számonkértem volna rajta.

			Légy észnél, Rianna!

			– Mostanság mintha gyakrabban lenne rossz termés. – Belefújtam a teába, mintha meleg lenne, és megpróbáltam továbblendíteni a beszélgetést, hogy időt nyerjek.

			Újra megszagoltam. A gyomrom borsónyira zsugorodott. 

			Várjunk csak… Frellelon nem is öntött magának! 

			A poharában korábbi tea volt. Az asztal alatt pedig ott pihent a kötél, amivel egyszer már gúzsba kötött. A hátamra felkúszott valami nyirkos hideg.

			– Alej, a nevelőapám mesélte, hogy volt egy vita a tanácsban a termés körül. Páran felvetették, hogy legalább a gyógyítókat át kéne képezni földmágussá. Delon erre azt mondta, a képzeletet az olvasás adja. Azóta kötelező olvasásra tanítani a mágusokat, a paraszti családból jövőket is. Nem mintha sokat segítene. Viszont te művelt vagy, pallérozott elméd eredeti utakon jár. – Fellengzősen intett. – Nagyon örülök, hogy itt vagy.

			Felvette a csészéjét az asztalról: 

			– Igyunk a jövődre! Egészségedre!

			A francba!

			Rámosolyogtam. Úgy tettem, mintha innék, de a hátamat kiverte a víz.

			Vajon mivel tudnám felállítani Frellelont? Kétségbeesetten kerestem egy indokot.

			– Ó, bocsáss meg, tudom, modortalan vagyok, de a koszos csészéket esetleg arrébb tudnánk tenni? Zavarja a szépérzékemet. Tudom, kényesek vagyunk, mi, ősnemesek…

			– Ó, dehogy! – Frellelon szolgálatkészen felemelkedett, megfogta Zaher és Ian poharát, és elvitte.

			Villámgyors mozdulattal a kerevet mögé, a padlóra borítottam a teát. Vérzett a szívem a finom, drága mézért.

			Mikor a gyógyító visszajött, figyeltem, hogy ne lásson bele a csészémbe, és úgy tettem, mintha iszogatnék. Jó szándékúnak tűnt, de mi van, ha ez csak álca? 

			– Nyugodtan tedd le a köpenyed, Roan, nagyon meleg van.

			– Szerettél volna a régi korban élni? – kérdeztem, és leoldottam a nyakamról a köpenyt.

			– Ó, igen! De a szipolylázadás mindent tönkretett. A gyümölcsoltásból származó kölykök csak nőnek, mint a dudva, nem kapnak képzést. A máguscsaládokban egyre kevesebb a gyerek, már a szipolyok fiait is elhozzák a szigetről, de így is kevés az erős mágusgyerek. Delon szerint nevetséges az erőnk. Eltűnt a tudás, és mind kontárok vagyunk. 

			– De hogy van a szipolyoknak gyerekük, ha a nők egyedül élnek a Pirra-szigeten?

			Frellelon bizalmasan közelebb hajolt:

			– A sziget csak egy hatalmas szikla, nincs termőföld, a nők a maradék mágiájukkal próbálnak túlélni, és gyümölcsfákat nevelni. Erről nem sokan tudnak, de kívülről élelmet, kelmét, szerszámokat csak azok kaphatnak, akik férfi mágusokkal hálnak. A jelentkezőket az igétlen tengerészek elkábítják, és áthozzák a partra, mindig csak  ötöt. 

			– Megerőszakolják őket? – A torkom összeszűkült.

			– Dehogy! Egy dühös szipoly az ölével is végezni tud egy mágussal. Képesek kiszívni az életerőt. Nem szabad kettesben maradniuk velük, mindig felügyelnem kell az egyesüléseket. Legtöbbször nem is a gabona miatt jönnek, hanem mert fiatalok és vágynak a férfimágiára, nekik is gyönyör az egyesülés. Sokszor gyereket akarnak, vagy épp szeretnének hírt kapni az elvitt gyerekeikről. Nyomorúságos élet az övék, de a miénk is. 

			Frellelon nagyot sóhajtott. Még mindig annyira bizalmasan közel volt, hogy a leheletét éreztem a nyakamon. Nyugtalanított a testközelsége, bár kicsit bódultnak tűnt. 

			– Nyomorúságos?

			– Itt egy hatalmas háború, és nincs gyógyító erő. Ők az ínség miatt gyengék, és a levágott körmök miatt sem tudnak már gyógyítani. Míg mi meg a hójáróktól iszonyú sebeket szerzünk. Ha a sérültben nem sikerül felkelteni a női mágiát, a befogadás képességét, akkor bármit teszel, meghal. 

			Izgatottan figyeltem, reméltem, mond még valamit, de meglepetésemre gyengéden megsimogatta a hajam:

			– Hatalmas öröm, hogy Zaher és Ian a toronyban van, Delon gyógyító boldog lesz. Roan, tudd meg, hogy nagyon szeretném, hogy te is gyógyító legyél. 

			Zavartan bólintottam. 

			– Kezdjük akkor a vizsgát! – mondta, és kivette az üres csészét a kezemből, ügyetlenségében összeért az ujjunk. Letette a poharat az asztalra. – Most mindketten lehunyjuk a szemünket, és a nyakadra teszem a kezem. Lazulj el!

			Becsukta a szemét, és megfogta a nyakamat. Fegyelmeznem kellett magam, hogy ne húzzam el a fejem. Néztem őt feszengve.

			– Lazulj el, Roan… Lélegezz mélyeket…

			Hallgattunk. A mágiája néha kicsit felvillant, legtöbbször a kezénél, de párszor a fejénél, szívénél is. 

			Hosszú ideig csend volt közöttünk. Végül Frellelon megszólalt:

			– Ismered a Teremtés balladáját?

			– Igen.

			– Kezdd el szavalni! – kérte még mindig csukott szemmel, fél kezével a nyakamat fogva.

			Elkezdtem a négyszázhúsz versszakos balladát. A szobában puha csönd uralkodott, a piros lámpa mécsese néha lobbant egyet, én meg bámultam Frellelon arcát, egyenes orrát, magas homlokát. Fogalmam sem volt, mit vár tőlem, de ahogy a vers haladt, egyre inkább úgy éreztem, valahol hibázom, valami nincs rendben. 

			Az ötvenedik versszak táján már maga a teremtés jött, a pikáns sorok kicsit zavarba hoztak. Frellelon ölében is fel-fellobbant a mágia. 

			Kínosan feszengtem. Belegondoltam, mit gondolna Kimcse néne, a kulcsárnőnk, ha meglátna, hogy itt ülök kettesben, testközelségben egy férfival, aki ráadásul mintha kissé ittas is lenne. És egyértelműen az ősi balladákra gerjed.

			Szavaltam, de amikor a Tűzisten a versben széttépte a világ szövetét és hát… olyasmiket művelt a szerelmével… A Tűzisten helyett Mort jutott eszembe, akit Ras a bitófa alól hozott el, mert a szerelem művésze volt, amit nagyra értékeltek a nemesasszonyok. 

			Hű, ha Mort ülne mellettem… Az ő keze lenne a nyakamon, és beszívnám a teste illatát… 

			Akaratlanul felragyogott a mágiám.

			Frellelon hirtelen előrehajolt és megcsókolt. Szája nyálkás csigaként tapadt az ajkamra.

			Ösztönből löktem el, és döbbenten felugrottam. 

			– Hé! Ne! – nyögtem.

			Utánam kapott, megragadta a csuklómat. Nem is gondoltam, hogy ilyen erős.

			– Mégis mit képzelsz?! – kiáltottam, ahogy felemelkedett, és magához vont.

			– Ugyan már, csak egy csókot! Mindenkit megismerek közelebbről, mielőtt a toronyba jön. 

			Dühösen felrántottam a térdem, és ágyékon rúgtam. 

			– Az anyáddal ismerkedj, ne velem! 

			A dulakodásban az asztalra zuhant, és lesodorta az egyik csészét. Hangos csörrenéssel tört szét.

			– Te nyomorult pondró! Tudod, milyen értékes ez a készlet?! – üvöltötte. – Krash!

			A kötél azonnal lecsapott rám, és próbált betekerni.

			A padlóra zuhantam, üvöltöttem, varázsoltam, próbáltam kiszabadulni, ám hiába. Közben kintről a szél megvadultan nekirontott az ablaktáblának. Dumm, hatalmas döndüléssel kivágta és beviharzott, ám csak tehetetlenül süvített közöttünk. A torony felfigyelt a benne zajló mágiára és a dühös őselemre.

			Ekkor az ajtó is kicsapódott, és Ras állt ott. Mikor meglátta, hogy a kötéllel viaskodok, elbődült:

			– Frellelon, elég! Mit művelsz?!

			Frellelon azonnal leparancsolta rólam a kötelet, és dühödten ordított a süvöltő szél közepette:

			– Én megtettem mindent! Próbáltam szót érteni vele! Azt hiszed, lehetett? Még a készletet is elővettem, amit Delontól kaptam. Az egyetlen ajándékom tőle! És tudod, mit csinált ez a rohadt toportyánféreg? Összetörte! 

			– Meg akart csókolni! 

			– Most komolyan, hallod ezt?! Vidd innen, vagy a Tűzistenre mondom, megfojtom!

			Ras aggódva a szél után nézett, majd kirángatott a szobából. Úgy siettem, ahogy a lábam bírta. Frellelon utánam dobta a köpenyt, majd úgy bevágta az ajtót, hogy hatalmasat döndült.

			Odakint a könyvesszekrények között félhomály uralkodott. Szívem szerint az épületből is kirohantam volna, de Ras odavitt a kandalló elé. Bizonyára nem akarta, hogy az udvaron járó katonák meglássanak ilyen állapotban. 

			– Mi történt? Frellelont még soha nem láttam ilyen dühösnek.

			– Valami főzetet akart itatni velem, aztán rám mászott. Én meg ágyékon rúgtam.

			– Mi? – Ras rám meredt, aztán meglepetten felnevetett. – Megrúgtad?

			– Ez egyáltalán nem vicces! 

			– De, az – vigyorgott Ras. – Jó, szóval közeledni akart. Na, és? 

			– Tessék?!

			– Persze hogy megpróbálta. De mi bajod? Egy ilyen szép kölyök, mint te, már biztos hozzá van szokva. Amikor elhoztalak a kastélyodból, még én is veled álmodtam. Ennyi gyümölcsoltást még sose végeztem, mint az ide tartó úton. – Kerekre tágult szemem láttán legyintett. – Szerintem az egész várban Amron kapitány az egyetlen, aki kitenne az ágyából, kölyök, de neki íjjal ellőtték a heréjét. 

			Egyik lábamról a másikra álltam. Hát, ez olyan dolog volt, amit soha nem szerettem volna tudni.

			Megráztam a fejem, mintha kirázhatnám a fülemből az iménti szavakat. 

			Új dolog jutott eszembe. A mágusvizsgán az alsó korhatár tizenkét év. Mi van, ha…? 

			– Frellelon azt mondta, szeret mindenkit megismerni, aki a toronyba költözik. Mi van, ha kisfiúkat is zaklatott már? Ki kéne kérdezni a…

			Ras jókedvét mintha elfújták volna. 

			Összeráncolt homlokkal meredt rám, és egy hosszú pillanatig nem felelt. A tűz narancsos fényében kemény arcú katonának tűnt, sokkal öregebbnek festett, mint nappal. 

			– Eszedbe se jusson ilyen! Amit mondasz, butaság. Szol herceg parancsa még él, és minden tanoncuknak be kell tölteni a tizenhat évet. Másrészt a gyógyítók felette állnak a törvénynek. Ha bármilyen vádat ki mersz ejteni a szádon, örülj, ha csak korbácsot kapsz és a nyelved kivágását, és nem halált. Ez nem játék, Roan! Arról sem beszélhetsz, mi történt a vizsgán.

			– Milyen vizsgán? El se jutottunk odáig… – A szememet elfutotta a könny. 

			Elfogott a kétségbeesés, nem lehet, hogy egy részeg hólyag miatt ne lehessek gyógyító, és ne jussak be a könyvtárba…

			Szerettem volna, ha Ras hozzám ér, megborzolja a hajam, vagy mond valami kedveset, de ő különös, fürkésző pillantással méregetett. Aztán keresztbe tette a karját és maga elé meredt.

			– Ez nem igazság. Nem hagyhatod, hogy Frellelon… – kezdtem volna, de Ras olyan hirtelen mozdult, hogy megijedtem. 

			Elkapta a nyakamnál a ruhát, és ingerülten sziszegte:

			– Most már elég! Északon iszonyú kínok között halnak az emberek, az öcsém, a barátaim, mind ott pusztulnak, mert kevés a gyógyító. Ha Frellelon emberi szíveket enne, akkor is sérthetetlen lenne. Én foglak megkorbácsolni, ha bármit terjeszteni mersz róla! – Elengedett, és dühösen megrázta a fejét. – Amronnak igaza van, elkapattalak. Kényeskedsz, nem akarsz harcolni, nem akarsz gyógyítani… Ideje, hogy összeszedd magad, Roan, vagy leveszem a kezem rólad!

			Az igazságtalanságtól elszorult a torkom, és kicsordult a könnyem. Azonnal elmázoltam, láttam, hogy csak még ingerültebbé teszi Rast. 

			– Én… én… szeretnék gyógyító lenni… 

			– Akkor imádkozz a Tűzistenhez, hogy Delon felvegyen. Mert ha nem, akkor a kiképzésen valamiben nagyon jónak kell lenned, hogy Erdon emberei ne verjék péppé a lányos képedet. 

			Nem szólt többet, csak türelmetlenül intett, hogy kövessem.

			Visszamentünk a Tanoncok Tornyába. Odakint már sötét volt, és hideg ónos eső esett, a szemem szinte égett az el nem sírt könnyektől. Ahogy beléptünk a toronyba, elcsendesültek az asztalok mellett kockázó fiúk. Már bizonyára tudták, hogy vizsga folyik. 

			– Te sírtál? – kérdezte meglepve Mort. 

			– Nem, dehogy – próbáltam keménynek tűnni.

			Pár fiú felröhögött. Ion, a nagydarab kovácslegény kiköpött a padlóra. Nem örült, hogy visszatértem.

			Lidérc épp a kandalló mellett szárítgatta a ruháját:

			– Mi a gond?

			– Semmi – felelte helyettem Ras. – Roan, a szobádba! Lidérc, gyere velem!

			Lidérc rám nézett, majd könnyedén vállat vont:

			– Mégse akarok vizsgázni. Jó nekem itt a toronyban.

			– Nem is azért hívlak – közölte komoran Ras. Nem várt választ, kifelé indult.

			Lidérc kíváncsian követte. Mikor elhaladt mellettem, rám hunyorgott, amitől egy kicsit oldódott a csomó a torkomban.

			Bementem a szobába, nem akartam látni a fiúk kérdő tekintetét. Nem gyújtottam gyertyát, csak vártam Lidércet a sötétben. Az egész igazságtalanság úgy izzott bennem, mint a parázs. Ezerszer visszaidéztem, mi történt. Mit kellett volna mondanom? Mit kellett volna másképp tennem?

			Frellelon egy rohadék. És iszonyúan fájt, hogy Ras nem állt ki mellettem. 

			Telt az éjszaka. 

			Zaher nélkül nyomasztóan üres volt a szoba, hiányzott a csendes szelídsége, a nyugtalan alvása.

			Odakint a fiúk elcsendesültek, aludni tértek, a tűz is lohadhatott, mert ahogy múlt az idő, egyre hűvösebb lett. Vártam Lidércet, és hallgattam, ahogy az ágyak csendesen meg-megreccsennek a teljes sötétségben. Rám hunyorgott, mielőtt elment. Olyan volt, mint egy ígéret, hogy hamarosan találkozunk.

			Ám Lidérc nem jött. Iszonyúan magányosnak éreztem magam.

			Végül kibuktak a könnyeim, és álomba sírtam magam.

		




    Dokumentum_-_Aketherceg_Fejezetek-2
    
  




  
		
			3. fejezet 
Ahogy a víz szivárog…

			Másnap égett a szemem és fájt a fejem. Nagyon nehezen   másztam ki az ágyból. A fiúk odakint az udvaron összesúgtak, amikor megláttak, bizonyára már elterjedt, hogy elbuktam a gyógyítók vizsgáját. 

			Nem volt kedvem a früstökre adott meleg zsemlyéhez, de nagy nehezen legyűrtem. Közben lassú pelyhekben hullt a hó. Az első idei hó volt, de most nem éreztem azt a felhőtlen örömet, mint otthon, amikor a kastély erkélyéről puha paplannak tűnt a világ. 

			Már kifelé indultunk, amikor Lidérc megjelent. Ám megdöbbenésemre, amint meglátott, megfeszült az arca, és elfordította a fejét.

			De miért?

			Döbbenten néztem utána, ahogy Amron kapitánnyal az oldalán kimegy a várból.

			Mi is kimentünk. 

			A gyakorlás unalmas volt, és kimerítő. 

			Tegnap még Ras rám szólt, ha ügyetlenkedtem, ám ma már egyre komorabban figyelt. A mágiám csökkent, a tűzgolyókat egyre kevésbé tudtam eldobni. Tudtam, lazsálásnak véli mindezt, és láttam a homlokráncolásából, hogy egyre ingerültebbé válik.

			Lidérc viszont végre tüzet tudott gyújtani a tisztás szélén. Nem lánggolyót, hanem azonnal egy dühödt tűztengert, ami felénk indult. Messze voltak, és Amron kapitány könnyedén megfékezte a lángot, aztán Lidérc újabbat gyújtott.

			Nyugtalanító érzésem támadt, a hátam nyirkos lett, mert az újra és újra kitörő tűztenger mintha felém irányult volna.

			Estére már képtelen voltam eldobni a lángot. Épphogy meg tudtam gyújtani. A fiúk sem gúnyolódtak, már ennyit se foglalkoztak velem, pusztán átnéztek rajtam.

			Mikor visszatértünk, megkerestem Amron kapitányt, hogy szeretnék a városban tetőt ellenőrizni holnap. Valójában látni szerettem volna az én okos atyámat, megtudni pár dolgot a háborúról, de legfőképpen észhez téríteni az öcsémet.

			– Kizárt, hogy kiengedjelek, amíg egy rendes tűzvarázslatot nem tudsz – dörmögte a kapitány. – Kint amúgy sem vagy biztonságban. Lehet, folytatódnak a merényletek. 

			Nem foglalkozott tovább velem, elzavart, hogy menjek enni.

			Az estebédet az ebédlőben kaptuk a helyőrséggel együtt. Amron kapitány Ras mellé telepedett, de Frellelon és az új tanoncai nem jelentek meg.

			Bejött egy tucatnyi mutatványos is, a bárd zenélt, négy nő táncolt a fiúk nagy örömére. A cselédlányok ételt mertek a hatalmas üstből, én is kaptam, és kínlódva feszengtem, kezemben a tárkonyos raguval. A vidám hangzavarban üres helyet kerestem.

			Mort és Ion mellé nem akartam ülni, az üres helyet bizonyára az ikertestvérnek tartották fenn. A kék nadrágos öregember közelében is maradt hely, de ahogy felé néztem, azonnal kelletlenül elfordult, láthatóan nem akart társaságot. 

			Végül megpillantottam Lidércet, aki az egyik hosszú asztal végén egy mutatványossal sugdolózott. A cserzett arcú, negyvenes férfi messziről is veszélyes fickónak látszott. Nem csoda, hogy ők ketten gyorsan összeismerkedtek. Az sem lepett meg, hogy a környékükre más nem mert letelepedni. 

			Odaballagtam, és rámosolyogtam Lidércre:

			– Leülhetek?

			– Nem – vetette oda rám sem nézve. – Kotródj, Roan, vagy nem állok jót magamért!

			– Mi bajod van? – kérdeztem döbbenten.

			Lidérc maga elé meredt, összeszorította a száját, állkapcsánál kidülledtek a rágóizmok. 

			– Jobb, ha nem hergeled – mondta a férfi, és tetőtől talpig végigmért. Lidércre nézett, és elvigyorodott. – Biztos, hogy fiú ezzel a finom bőrrel? Miért zavar, hogy…

			– Kopj le, Saslik! – sziszegte elementáris dühvel Lidérc. 

			Saslik? Lidérc igétlen testőre, akivel a Forró-partokra száműzték… 

			Ő volt, aki elkockázta a hajón a pénzét, majd lopni és késelni tanította. Jobban megnéztem a férfit, a szeme mellett a késvágás nyomát, az oldalt hiányzó fogát. Ő is felmért engem, mint valami ellenséget, akitől meg kell védenie a hercegét. 

			Lidérc végre rám nézett. Azonnal fellobbant a mágiája, de most nem a végtagjaiból pontszerűen, hanem mintha lángolna a szíve. Megriadtam a tekintetétől.

			– Beszéltem Frellelonnal. – Lidérc tekintete úgy szúrt, hogy akaratlanul egyet hátraléptem. – Mindent tudok.

			– Tessék?! – Úgy megdöbbentem, hogy hirtelen azt se tudtam, mit nyögjek. – Mi az a minden? Bármit mondott, hazudik!

			Lidérc dühödten felpattant az asztal mellől, gyilkos indulattal lesodorta a tányért. Úgy viharzott ki, mint aki attól fél, képtelen fékezni magát. 

			A körülöttünk lévők odanéztek, de Saslik nagy hangon közölte: 

			– Nem ízlik neki a ragu. Hé, lányok, a lovamnak is jobbat adok! – kurjantott oda a cselédeknek. A zene és tánc közepette szerencsére mindenkinek akadt jobb dolga, mint a földre zuhant és megrepedt cseréptál. 

			A nyüzsgésben láttam, hogy Amron és Ras felém néz. Gyorsan leültem, és meghúztam magam. Elkezdtem kanalazni a ragumat.

			– Mi baja Lidércnek?

			Saslik nem felelt, csak gúnyosan csücsörítve csókot lehelt és elment. 

			Az étel nem ment le a torkomon, a nyelvemre keserű epe gyűlt. Mit hazudott rólam Frellelon? 

			És hogyan hihette el Lidérc?

			Idegen volt ez a világ nekem, mintha nem érteném a szabályait. Néztem a vidám kavalkádot, a kendőzetlen közönségességet, ahogy a nők a szoknyájukat fellebbentik és kacérkodnak. Közben a bárd a kék nadrágos öregtől tányérpörgetést követelt. Nehéz mutatvány, az öcsémmel mi is játszottunk ilyet. Az öreg nehézkes mozgása ellenére ügyesen boldogult, ám a bárd a vállával meglökte, mire hangosan csattant a tányér, ahogy leesett. Nevettek rajta a katonák, a cselédek, nagy hangon hahotázott Amron kapitány.

			Mit keresek én itt? 

			Soha nem fogok idetartozni.

			Csendesen kimentem, és a szobámba tértem. 

			Az ágyakon kívül a helyiségben egy aranyozott kis asztal és egy hatalmas fotel is állt. A fal mellett az íróasztal szinte vonzotta a tekintetem. Átkutattam a fiókot, papirost és tollszárat kerestem. 

			A tinta már beszáradt, de a kalamáris tele volt. Nem tudom, melyik herceg használhatta korábban a szobát, de nem volt híve a levelezgetésnek. 

			Megszagoltam. Koromból és akácfa mézgájából készült egyszerű tinta volt, nem olyan összetett főzet, mint amilyet mi használtunk a könyvek másolásakor. A sárkányos paraván mögé rejtett mosdótálamhoz vittem a kalamárist, és egy kis vizet csöpögtettem bele, majd mágiával rásegítettem, hogy feloldódjon az ébenfekete por, és újra folyadékká váljon.

			„Szépvölgyi Riannának, drága húgomnak…”

			Cirádás betűkkel megírtam a levelet. Érdeklődtem a hogyléte felől, panaszkodtam, hogy nem olvashatok, és beleírtam mindenféle semmiségeket, hogy avatatlan szemnek úgy fessen, egy ősi nemesi család illő levelezését látja. Ám közös titkosírásunkkal beletettem egy jóval türelmetlenebb üzenetet is. 

			Megvártam, míg megszárad a tinta, majd gyertyaviasszal lezártam a levelet, és pecsétgyűrű híján a körmömmel pár ügyes mozdulattal belerajzoltam a családi címert.

			Amikor végeztem, elővettem a furulyámat, és borús balladákat játszottam, olyanokat, ahol mindenki meghal. Nem érdekelt, hogy a toronyba visszatértek a fiúk, és úgy tűnt, odakint egy énekeslány mulattatja őket. Halálról, vérről és holló által kivájt szemekről zenéltem.

			Másnap elküldtem a levelet, az egyik cseléd vállalta, hogy pár rézért eljuttatja a kereskedőházba, ahol apámék megszálltak. 

			Az egész nap kínosan telt, már tűzgolyót is alig tudtam lobbantani. Ras néha rám szólt, de már nem kiabált, és nem próbált „új módszerekhez” folyamodni. A csapat sem nevetett, hanem átnézett rajtam. Lidérc még mindig dühöngött, és képtelen volt a lángkitöréseket szabályozni. Nem pont így gondoltam a mágiája felkeltését, de próbáltam a jó oldalát nézni: legalább már tud tüzet gyújtani.

			Sötétedéskor hatalmas csalódás ért, a cselédek nem azt főzték estebédre, amit reggel meghagytam nekik. 

			Fola asszony csak a fejét ingatta, mikor az egyszerű sült húst a tálamra tette, és közölte, Lidérc szerint túl sok fűszert pocsékolunk. Tudtam, nem tehetett másként, ő a mindenkori hercegeket szolgálta. 

			Valahogy ez a kis apróság jobban fájt, mint Lidérc nyílt dühe. Ételt adni annyi, mint életet adni, van benne valami ősi szeretet, ősi kapcsolódás. Még ha haragudott is rám, ez miért kellett? Keserűségem egyre nőtt. Este újra a furulyához menekültem.

			Másnap a kereskedők futára meghozta atyám levelét. 

			Csak a szobámban bontottam fel. Atyám udvarias választ küldött, hogy a testvérem gyengélkedik, de nagy örömmel veszi, hogy elmémet pallérozni szeretném, és ígérte, keres olyan könyvet, mely hasznomra lehet.

			Sírni tudtam a dühtől, hogy az öcsém nemhogy nem ment meg, de még válaszra sem méltat. 

			Tökéletesen egyedül maradtam. 

			Kétségbeesetten bámultam a lapokat. Az üzenet egyértelmű volt: apám sem a megmentésemen ügyködött, hanem engem szánt a háborúba.

			A napok egymás után sorjáztak, és mind nyomorúságosabb volt, mint az előző. 

			Egyre magányosabban éreztem magam. Ras kimérten viselkedett, már hozzám sem szólt, Amron kapitány is csak köpött egyet, amikor látta, mit ügyetlenkedem. A fiúk – ha este pálinkát szereztek a mutatványosoktól – kötekedőbb kedvvel méregettek, mintha rajtam akarnák megbosszulni az egyre keményebbé váló gyakorlatokat.

			A furulyámat ellopták, egyik este hűlt helyét találtam, és mikor számonkértem a csapatot, csak összenéztek és röhögtek. Mort valamiért töprengve ráncolta a homlokát.

			Olyan nyomasztó volt mindez, akár a vihar előtti csend. A piros virágom sem nyílt, mintha rémülten elbújna a világ elől. 

			Egyik estebédkor megmarkoltam a tálamat, és inkább a szobámba vittem. Megdöbbenésemre az ajtót Mort és Ion épp szerelte, kihagyva a vacsorát. A kovácslegény két kopott, u alakú fémpántot szögelt fel belülre.

			– Mit csináltok? – kérdeztem meglepve.

			Mort kelletlenül megvonta a vállát, majd a falhoz támasztott vastag deszka felé intett. Nem mondott semmit, csak zavartan távozott. 

			Ion is csak kis habozás után felelt:

			– Azt akarta, hogy zárható legyen az ajtód. Éjjelre jobb lenne, ha feltennéd a keresztpántot – többet ő se mondott, otthagyott a kérdéseimmel.

			A gyomromba súlyos kő költözött. 

			Hálásan gondoltam Mortra, aki került ugyan, mégis védeni próbált. 

			De vajon mitől?

			Még aznap este, jóval éjfél után valakik feszegetni kezdték az ajtómat. Lélegzet-visszafojtva, rettegve vártam, de nem jutottak be. 

			Ettől kezdve óvakodtam az egyedülléttől, nappal is mindig szem előtt maradtam, még akkor sem vonultam el, ha a mutatványosok épp a dalukkal engem gúnyoltak. 

			Újra megpróbáltam beszélni Lidérccel, tisztázni a helyzetet, de átnézett rajtam.

			Muszáj gyógyítónak lennem. Vagy kegyetlen életem lesz. 

			De mit tegyek?

			Úgy vártam Zahert, ahogy szomjas föld az esőt. Aztán eljött a nap, amikor kijöhettek Iannal a toronyból. Teljesen megújultak, felszabadultabbak voltak. Világosbarna kaftánt viseltek, a hajuk divatosan körbe volt nyírva, a homlokukra halványszürke hennával a gyógyító újoncok spirálját rajzolták.

			A gyógyító és a két tanonc a gyakorlás végén jelent meg. Ras hívatta őket, mert a tűzgolyók megállítását tanultuk, és sérülésre számított. A golyókat már nem elkapni kellett, amiből csak egyet bírtak a fiúk, hanem a levegőben tucatnyit eltéríteni. 

			A helyőrség tagjai közül négyen segítettek a munkában, köztük a két Barbárölő is. Amikor meglátták az öccsüket kaftánban, ingerülten összesúgtak.

			– Ötösével sorba állni! – parancsolta Ras. – Madarat kaptunk, hogy Erdon herceg már a királyi földek mentén jár. Három nap múlva itt lesz, és addigra tudnotok kell az alapokat. Aki kilép a tűz útjából, az korbácsot kap!

			Szárazon nyeltem egyet. 

			Az első ötös kiállt, természetesen Mort és Ion vezette őket. 

			– Tűz!

			A helyőrség katonái villámgyorsan szórták a lángot, gyors egymásutánban húsz golyó repült a fiúk felé.

			– Krash! – kiáltották Morték, és söprő mozdulatot tettek. A lánggolyók a mágia hatására kitértek, és oldalt a földre zuhantak.

			– Szép volt! Következő sor!

			A fiúk mind ügyesen megoldották a feladatot, nem volt sérülés.

			Lidércet Amron kapitány most is külön tanította, így az utolsó sorba a két leggyengébb fiúval én álltam be. Az élő szelem azonnal felém suhant, megérezve a rettegésem, és a szállingózó hó közepette jéghideg sálként burkolta be a nyakamat. Megborzongtam. 

			Arra gondoltam, amit Frellelon mondott: a mágiának csak a képzelet szabhat határt. Lehet, hogy a szél a kérésemre bármit megtesz?

			Mort és Ion váratlanul beállt mellénk. Meglepve rájuk néztem, de zárt arccal kerülték a tekintetemet. 

			Ras is úgy tett, mintha nem venné észre, hogy megnőtt a létszám. Meglepődtem ezen a kimenetelen. Ám aztán belém nyilallt, hogy talán attól tart, Frellelon engem nem gyógyítana meg.

			– Tűz!

			– Krash! – Hármunk kiáltása szállt. 

			A fiúk a tűzgolyókból párat elsodortak, én egyet sem, nem tört ki a mágiám, csak a szél lapult még mindig támadásra készen.

			Azonnal megizzadtam. Rémületemre a lángok tovább repültek felénk.

			– Krash! – Ion és Mort hangja úgy zendült, ahogy a folyó jege hasad, pengőn, élesen. A lánggolyók oldalt kitértek.

			Az egész olyan volt, mintha a Tűzisten és az ő izmos kovácsa leereszkedett volna hozzám, a halandóhoz. Megtelt a szívem hálával. Az egészben volt valami ősi, valami szép, ahogy az igazi férfiak védik a gyengéket, vagy ahogy a Tűzisten védi a Földanyát, napként ragyogva völgyei és dombjai felett, elűzve a sötétséget. 

			– Köszönöm – mondtam halkan.

			– Ne köszönd, inkább védd meg magad végre! Miért teszel úgy, mintha nem lennél rá képes? – vetette oda Mort ingerülten, majd odébbállt. 

			Megdöbbenten pislogtam. 

			Mort hisz bennem?

			Ras nem tette szóvá a közjátékot, csak intett a csapatnak: 

			– Mára végeztünk, visszamehettek!

			Elindultunk, ám ahogy visszanéztem, láttam, hogy Frellelonhoz megy, és Amron kapitány is oda tart. A három vezető elküldött mindenkit, és tanácskozásba fogott.

			Lidérc hosszú léptekkel elsüvített a csapat mellett, hogy ne kelljen velem beszélnie. Ám Zaher és Ian lelkesen csatlakozott hozzánk.

			A kovácsikrek, mindenki meglepetésére, egymást ölelgették, mintha évek óta nem találkoztak volna. A többiek kinevették őket, de engem meghatott. Hiába vagyok dühös az öcsémre, ha végre láthatnám, én is megölelgetném, és csak utána tépném meg.

			– Minden rendben a toronyban? – kérdeztem aggódva Zahert.

			– Imádom! Olyan különleges gyógyfüvekről tanulunk, amikről még nem is hallottam! Van egy szétszedhető szobor az emberi testről, térképek távoli tájakról, meg rengeteg különös tárgy. Roan, annyira köszönöm, hogy nem hagytad, hogy feladjam!

			– És Frellelon nem… ööö…

			Zaher hunyorgott, hogy maradjunk le kissé a csapattól. Míg a többiek bementek a kapun, mi a kovácsoltvas fémrácshoz húzódtunk, ami mögött a kutyák acsarogtak. Felnéztem, de a várkapu felett álló őr messze volt, és a csaholás miatt nem hallhatta a hangunkat.

			– Roan, hallottam, hogy megtámadtad Frellelont. Nagyon dühös rád.

			– Ő? Énrám?!

			– Ugyan már, csak megpuszilt! Lidérccel is háltál már, nem?

			– Mi?! Nem, dehogy! – Döbbenten meredtem rá. Aztán rájöttem, hogy Jalló halála után Lidércet az ágyamban látta Zaher. – Az öccseként kezel, azért aludt velem. Nem is voltam még férfival. 

			Zaher hangja elakadt. Olyan döbbenten meredt rám, hogy még a száját is eltátotta. Elvörösödtem.

			– Otthon mindenki mindenkit ismer. Egy eldugott völgyből jövök, nekem nem voltak lovászfiúk az életemben. Jaj, Zaher, ne nézz így rám! 

			Zaher a barna hajába túrt, a kutyákra meredt, amik gyanakodva figyeltek minket a rács mögül. 

			– Frellelon kifaggatott rólad. Nagyon furcsákat kérdezett.

			– Miket?

			– Hogy láttalak-e már meztelenül, vagy vonzódtam-e kicsit hozzád… Lehet, butaság, de olyan érzésem volt, mintha azt hinné, szipoly vagy.

			Úgy elakadt a lélegzetem, mintha a gyomromba öklöztek volna. 

			– Micsoda? – nyögtem. Akaratlanul a fölénk magasodó sötét várfalra néztem, nem hallhatta-e valamelyik őr a szót. – Honnan veszi ezt az ostobaságot?

			– Szerinte nagyon hullámzik a mágiád, mintha nem önálló erő lenne. Meg rendszeresen bejár a konyha hátsó részébe, és ellenőrzi a kiteregetett vágykendőket. Egyik sem olyan anyagból van, mint a ruháid. Igazából én sem láttam, hogy ha éjjel megtelt a vágykendőd, másnap bedobtad volna a kitett vödörbe.

			Mitől telt volna meg? 

			És milyen vödör? A fenébe! 

			Gondolkozz, Rianna! 

			Frellelon eszes, és nyomon van. Ezt a pletykát csírájában kell elfojtani. Ha nem tudsz férfinak látszani…

			– Zaher, láttad a Gyilkos-völgyet, érezted az élő tájat… Ott a fák gyökerei megtámadnak, a föld megnyílik, a tűz a torkodnak ugrik, és nincs menekvés. Én ott születtem, de ahhoz, hogy életben maradjak, nagy árat fizettem… – elhalt a hangom. – Bárcsak olyan lehetnék, mint te! De nekem soha nem telt meg a vágykendőm, nem mélyül a hangom… Én… én nem vagyok jó semmire… 

			Úgy éreztem, menten elsírom magam. Bárcsak férfi lehetnék, a Tűzisten büszke gyermeke! Nem egy nyomorult pária, akinek élni sincs joga.

			– Ó, sajnálom, annyira sajnálom! – Zaher aggódva, gyengéden megérintette a vállamat. – Ne haragudj, én annyira…

			– Zaher! – csattant Merlen hangja.

			A négy katona, akik segédkeztek, most ért a várhoz. Zaher azonnal elvette a kezét a vállamról, és rémülten hátrébb húzódott.

			– Bevinnétek az én drága kisöcsémet? – kérdezte Orlan vészjósló kedvességgel. A két katona elvigyorodott, és elkapta Zahert.

			– Ne, ne bántsátok! Már nem barátkozunk! Kérlek, Orlan! Könyörgöm! Hagyd békén!

			Ám hiába kiáltozott, beráncigálták a várba.

			Rémülten körbenéztem, segítséget remélve, ám a várfalon az őr is az ő cimborájuk volt, és egyszerűen hátat fordított. Ras és a vezetők a távolban beszélgettek, a kiáltásomat se hallották volna meg.

			A két hatalmas termetű férfi fölém magasodott. 

			Nyeltem egyet.

			– Nézzétek, biztos meg tudjuk beszélni…

			– Te kis patkány – sziszegte Orlan. – Ha nem biztatod, soha nem lett volna gyógyító!

			– Miért baj, hogy…

			Felocsúdni sem volt időm, a két testvér összeszokottan mozdult. A bikaerős karok megragadtak, és a Barbárölők egyszerűen áthajítottak a kerítésen, be a kutyák közé. 

			Éles fájdalom hasított a vállamba, ahogy az oldalamra estem. A rettenet úgy tört rám, hogy elszorult a torkom. A szívem erősen lüktetett a páni félelemtől. Hallottam, ahogy a testvérek elmennek.

			Egyedül maradtam a vicsorgó kutyákkal. Az állatok hátán felállt a szőr, a farkuk fölfelé meredt. 

			Majd az első nekem ugrott.

			Van a rettegésnek egy olyan foka, amikor már csak a túlélés számít. Ezt éreztem gyerekként, amikor az élő tűz felgyújtotta a kastély északi szárnyát, és az öcsémmel kézen fogva menekültünk a perzselő halál elől. Ezt éreztem most is. Mintha a mellkasomból kiszakadna a szívem, a vér a fülemben dobolt.

			A kutyaszaros földön feküdtem, és a három legközelebbi fenevad ugatva nekem rontott. A jeges szelem odasüvített, de csak meglökni tudta őket.

			A rettegéstől összeszorult a torkom.

			Mintha lelassult volna a pillanat. A rémület betöltött. Hangot se tudtam kiadni, de a mágiám fellobbant. Nem hívtam a szelet, hanem éreztem. Mintha a kezemben tartanám, úgy mozgattam az elmémmel. Ő pedig engedte, hogy irányítsam.

			Lenyomtam a szelet a torkukon, és megparancsoltam, hogy maradjon ott. 

			A szél engedelmeskedett, a kutyák torkába suhant és megült, könyörtelenül elzárta a légutat.

			Az egyik eb a karomba mart, a másik a lábamba, de szinte azonnal el is eresztettek, és szűkölve próbáltak levegőhöz jutni. 

			 Feltápászkodtam, miközben még hat állat a fejét csavargatta, köhögni próbált, és kétségbeesetten vinnyogott. A többi kutya hevesen ugatott, de látták a vészt, és megtorpantak, nem mertek közelebb jönni.

			 Azonnal felpattantam és a rácshoz hátráltam, megragadtam a hideg, hólétól csúszós fémet, és rémülten másztam kifelé. A köpenyem beakadt, elszakadt, de sikerült kijutnom a kovácsoltvas kerítésen. 

			Csak miután kijutottam, akkor hívtam vissza a szelet. 

			A kutyák újra kaptak levegőt, és értetlenül vinnyogva bámultak engem. Már nem akartak támadni, ijedten szűköltek, és hátrébb húzódtak.

			A mellkasomat dörzsöltem. A szívem dörömbölése lassan csillapodott. 

			A gyomromban azonban megmaradt a kínzó görcs.

			Reszketve a vár hideg falának dőltem, és kicsordultak a könnyeim. Csak peregtek a szememből fáradtan, kiábrándultan. 

			Mögöttem a várfal kövei megértően hallgattak, és úgy támasztották a hátam, mintha vigasztalni akarnának ebben az ónszürke égboltú, szeretet nélküli világban.

			Iszonyatosan nehéz volt besántikálni a várba, a szakadt, kutyaszaros köpennyel, a koszos kezemmel, és tűrni a lenéző tekinteteket.

			A szobában megpucoltam a ruhámat, majd megkértem a vizet, jöjjön ki belőle. Megtette. A szakadást elnagyolt öltésekkel megvarrtam. Ronda lett, mert a könnyeimtől alig láttam a réztűt. A harapásokat és horzsolásokat is meggyógyítottam. 

			Estebédnél a mutatványosok vezetője, Bellion, a bárd új kocsmanótát zengett az étkezőben. Tréfásan, dalban találgatta, vajon a koncon marakodtam-e a kutyákkal, vagy csak zenélni próbáltam nekik, és nem bírták a gyötrelmet.

			A gyomrom görcsben volt. A helyőrség katonái röhögtek, és az újoncok is jót derültek. Mindenki újrázást akart.

			Nem szólalt fel mellettem Ras, nem hallatta a hangját Mort. Lidérc hosszú, fekete haja az arcába hullt, ahogy a tányérjába merült. Saslik, a testőre tolakodó kíváncsisággal bámult.

			Felragadtam egy kis kenyeret az asztalról, és lángoló arccal kimentem, miközben mögöttem újra felcsendült a gúnydal.

			Legjobban Lidérc közönye fájt.

			Visszamentem a Tanoncok Tornyába, és bezárkóztam a nemesi szobába. A cipóval odatelepedtem a kandalló hátához, ahol körben egy padka futott, amire leülhettek a melegedni vágyók. Kedvetlenül majszoltam az ételt, de nem ment le a torkomon. A hasamban folyamatos volt már a feszültség. Túl sok dolog történik, és túl váratlanul. 

			Kimcse néne, a gyerekkori dajkám mindig azt mondta, várjam ki a holnapot. Az új nap új reményt hoz, és új életet. Ő már csak tudta, fiatal cselédként a Forró-partokról hozták el, és egy rémisztő, idegen földön élte le az életét.

			Végül ott szunnyadtam el a padkán.

			Másnap fáradtan, elcsigázva ébredtem, de reménykedtem az új napban, és abban, hogy majd minden rendbe jön.

			Nem is tévedhettem volna nagyobbat.

			Másnap megérkezett Erdon herceg.

			Senki nem számított arra, hogy a sereg ilyen korán ideér. 

			Éppen hogy megkaptuk az udvaron a reggeli früstököt a szemerkélő hajnali ködben, és az utolsó falatokat nyeltük le, amikor felrikkantott az egyik őrszem kürtje. Majd következett egy hármas, éles kürtszó, ami a királyi család tagját jelölte.

			Nekem görcsbe rándult a gyomrom, de Ras örömtől fénylő arccal azonnal a kapuhoz rohant, és kitárta. 

			Ösztönösen hátrálni kezdtem, bebújva a gyilokjárót tartó oszlopsor alá. 

			Hangos patacsattogással vágtatott be a sereg, elöl egy alacsony, de vállas huszonéves férfival egy nemes tartású pej lovon. Ahogy fekete csuklyáját hátralökte, kopasz fején jól látszott a hercegek ezüst színű hennája, és a homlokán a hadparancsnok vérvörös rombusza. Kemény, fegyelmezett arcán elszántság ült. 

			Mellette lovagolt a legkülönösebb férfi, akit valaha láttam. A homlokán lévő aranyozott spirál alapján csak Delon, a híres gyógyító lehetett.

			Harminc körül járt. Nem a többiek kívül fekete, belül fehér, nyúlszőrrel bélelt, kifordítható álcázó köpönyegét hordta, hanem feketébe és vörösbe öltözött. Karcsú derekát széles, piros öv ölelte körül, ami tengerentúli viselet volt, ahogy fél fülében a fülbevaló is. Magas homlokával, nemes metszésű orrával a legszebb férfiak közé tartozott, de nekem nem az arca, hanem a megdöbbentően fehér haja vonzotta a tekintetemet.

			Mort és a többi újonc bemenekült mellém az oszlopok közé, nehogy agyontapossák őket a lovak.

			A máguskatonák félelmetesek voltak. A hidegben jól látszott a lovak fújtatása, mozdulataikon a merevség a kimerültségtől, mintha egész éjjel megfeszítve vágtattak volna. Ám a katonák nem moccantak, nem szálltak le a lóról, hanem mint kőszobrok, fegyelmezetten hallgattak és vártak.

			A kapun kinézve láttam, hogy odakint a ködben szinte szellemalakként áll a sereg többi része, az igétlen, emberi lovasok. 

			Amron kapitány bicegve eléjük sietett, hogy köszöntse a herceget.

			– Hol van az öcsém? – dördült Erdon herceg hangja.

			Szemem sarkából láttam, hogy Lidérc ott állt, tőlem öt lépésre, és kifürkészhetetlen arccal az egyik oszlopnak dőlt.

			– Herceg, megkaptad a levelemet? – kérdezte zavartan Amron kapitány. – Kartal csapatát összegyűjtöttük, de ő még…

			– Leszarom, hogy álruhában akar lenni! Hol vagy, Kartal?!

			A várudvaron döbbent moraj hullámzott végig. Összesúgtak a mutatványosok és a kiszaladt cselédek, az újoncok körülöttem elképedve tekintettek körbe, a várőrség meglepve dörmögött.

			Az ajkamba haraptam, Lidércnek rémálom lehetett mindez.

			Erdon leugrott a lóról, és alaposan szemügyre vett minket. Átsiklott a pillantása rajtam, Lidércen és sokakon, ám megakadt a szeme Morton, és meglepetésemre tett felé egy lépést. 

			Nem ismerné fel az öccsét?

			Ám zavartan meg is torpant.

			Újra Lidérc felé fordult. Megvetően végigmustrálta:

			– Hogy a fenébe nézel ki, Kartal? Mint valami hímringyó! Miért nem vágod le ezt a borzalmas hajat?!

			Mort idegesen megdörzsölte a nyakát, de a többi fiú is rémülten nézett össze. Felkészületlenül érte őket, hogy a herceg tényleg köztünk van. 

			Lidérc tett előre három lépést. Láttam, hogy behajlítja a csuklóját, hogy a tőrt könnyen kicsúsztathassa az ingujjából. Szemtelenül közelebb ment, és fölé magasodott a nála kissé alacsonyabb, zömök bátyjának.

			– Mindig is a jó modorodért szerettelek, Erdon! Na, és mi hír feléd? Még mindig turkálod az orrod és bekapod, tesó?

			Felszisszentem. 

			Láttam, hogy Amron kapitány idegesen nyel egyet, Ras pedig falfehér lesz.

			Az arcátlan sértésre Erdon mágiája irdatlan magasságba szökött.

			De nemcsak az övé, hanem a közel száz fegyelmezetten álló máguskatona is reagált a sértésre. Mintha harcra készülnének, az erejük felszökött.

			Ám a legijesztőbb nem a sereg volt, hanem maga a vár. 

			A tarkómon felálltak a pihék, ahogy a kövek felébredtek, és figyelni kezdtek minket. De ez nem a jó fajta figyelem volt, hanem valami nyomasztó, pusztító várakozás. 

			A romos torony volt a legéberebb közöttük, és halkan, alattomosan szívni kezdte a kisugárzó mágiát. A reggeli ködben nem láttam a tetejét, de az a rémisztő érzésem támadt, hogy hangyahossznyit araszolva próbál felénk dőlni. 

			Megjelent az élő szelecském is. Rémületemre nem hozzám libbent, hanem bajkeverő jókedvvel felsuhant a toronyhoz, mintha segíteni akarna neki egy lökéssel.

			– Ne! – suttogtam ijedten. – Könyörgöm, ne…

			A szél nem hallgatott rám, hanem lelkesen nekifeszült a toronynak. Delon a lovon ülve megdöbbenve odafordult, mintha megérezte volna az életveszélyt.

			A két herceg semmit nem látott, csak egymást méregette.

			– Hogy merészelsz szemtelenkedni! – Erdon dühtől izzó hangja betöltötte a várudvart. – Ahelyett, hogy térden állva könyörögnél bocsánatért a tetteidért!

			– Milyen tetteimért?! – csattant Lidérc. – A hazug pletykákért, amiket a mutatványosok terjesztenek rólam? Azt várhatod!

			A testvérek dühödten egymásra meredtek. Látszott, hogy csak egy hajszál választja el őket az összecsapástól.

			A szél nekisuhant a toronynak, és szolgálatkészen megint meglökte. A torony teteje odafönt a ködben megingott, de a lábam alatt a macskakő is készen állt, megfeszülve várta a becsapódást. Az egész vár Erdon és a katonák halálát akarta.

			– Nem! Nem! – kiáltottam csengő hangon, és felszökő mágiámmal megcirógattam a várat, a tornyot, és elkaptam a farkincáját a szélnek. – Elég! 

			A vár mintha észbe kapott volna, hogy én is itt vagyok, és engem szeret. 

			A szürke macskakövek megnyugodtak, a torony a cirógatásomra elbizonytalanodott. A szél is abbahagyta a gyilkossági kísérletet, bár nem jött vissza hozzám, hanem sértetten megült a torony erkélyén a magasban.

			Földanyára!

			Két dühös herceg meredt rám.

			Engem bámultak a harcra kész, csuklyás máguskatonák is, ahogy az egész helyőrség, az újoncok, mutatványosok és cselédek is. 

			Elvörösödtem. 

			Azt hiszem, egy életre elástam magam mindenki előtt. 

			– Úgy értem, bocsássa meg, nagytiszteletű herceg, hadak parancsnoka, Vulkántorok dicső védelmezője eme modortalan fogadtatást. 

			Elegánsan meghajoltam, és bár a torkomban dobogott a szívem, tettem pár lépést feléjük.

			Szándékosan ezt a nyelvi formát használtam, a magázást, ami idegen a közrendű fülnek, ám Erdon herceget a nagytanácsra emlékeztethette. 

			– Az ifjabb herceg rosszkedve érthető. – Fellengzősen intettem, a kézmozdulatot az összes udvari bárd megirigyelhette volna. – Kartal, az Elpusztíthatatlan, a világ első mágusa, aki öt év után bátor szívvel átkelt a tengeren, igen rossz fogadtatásra tért haza. Nem találkozhatott jó anyjával, így oly dühös lészen a vizsgán, hogy lehívta az egek és földek erejét ősmágiával… Már épp megbékélt volna, amikor egy gaz merénylő elindított egy harci dobot… – Mint egy szóvirágokat ontó rossz ripacs, úgy éreztem magam. Ám a mutatványosok izgatottan nyújtogatták a nyakukat, Bellion, a bárd pedig úgy fülelt, mint aki élete legjobb pletykáját hallja.

			– Roan! – szólt ingerülten Lidérc.

			– Ámde Kartal hősiesen ellenállt, emberfeletti erővel megmentve a nőket és megőrült csapatát. Ez sem volt elég a galád Jallónak! Öcsédet megmérgezte. Mire Kartal, az Elpusztíthatatlan…

			– A Tűzisten hányására! Befejeznéd végre?! – csattant fel Lidérc. Úgy tűnt, nem akar legendává válni. – Mégis, hogy mersz beleszólni? Azt hiszed, ez a te bátyád, a te várad?!

			Azonnal kiestem a szerepből:

			– Ó, dehogy! Én jobb neveltetést kaptam annál, semhogy verekedjek a testvéremmel közrendűek előtt! Soha nem hoznék ilyen szégyent az anyukámra…

			Puff. Ezt nem kellett volna. 

			Mindkét herceg olyan vörös lett, mintha arcon ütöttem volna őket.

			Kartal dühödten sarkon fordult, és beviharzott a Tanoncok Tornyába. Hatalmas döndüléssel bevágta maga mögött az ajtót. 

			Ahogy az öccse eltűnt szem elől, Erdon herceg mágiája is megszűnt. Egy pillanattal később a katonák mágiaszintje is leesett. Félelmetes volt, mennyire egységesen követik a vezetőjüket.

			Fellélegeztem.

			Fél szemmel a toronyra pislogtam, ami csalódottan egy helyben maradt. Már nem tudott több mágiát elszívni. 

			 Erdon megvetően végigmért, de szerencsére nem szólított meg, hanem Amron kapitányhoz fordult, és valamit mondott neki. Ras és Frellelon odament, és Delon gyógyító szintén leszállt a lóról, hogy részt vegyen a gyors kupaktanácsban. Nagyon reméltem, hogy azt beszélik meg, a kis közjáték után szépen távoznak a palota felé.

			Az udvaron újra elindult a halk pusmogás, csak a katonák álltak rendíthetetlenül, nem törődve azzal, hogy netán megfáznak a túlhajszolt lovak.

			Nagy levegőt vettem, és kifújtam. Majd még egyszer.

			Mindenki rólam beszélt, és úgy éreztem, a tekintetek keresztülszúrnak. Feltűnés nélkül visszaóvakodtam az oszlopokhoz, és behúzódtam az egyik mögé.

			– Megőrültél?! Miért nem tudod meghúzni magad? – Mort nyugtalanul odajött hozzám. – Roan, épeszű ember nem áll dühös hercegek közé! Meg fognak ölni. Ha feldühíted őket, lerobbantják a fejed.

			– Sajnálom – nyögtem. Egyetértettem vele, nem vagyok épeszű.

			– Tényleg ő Kartal? Ezt nem mondhatjátok komolyan… – suttogta Mort.

			– Igen. Ne haragudj, megtiltotta, hogy elmondjam.

			A hasamba iszonyú görcs mart. Rátettem a kezem. Már tegnap óta fájt.

			Hirtelen eszembe jutott, mitől lehet…

			– De jó, hogy nem vertem agyon – morogta Mort.

			Ó, nem! Könyörgöm, ne most!

			A piros virágom pontosan ezt a pillanatot választotta. Most akart nyílni. Vannak dolgok, amik egyszerűen fittyet hánynak az életveszélynek… 

			Gyorsan levettem a kezem a hasamról, nehogy árulóm legyen a mozdulat. Helyette ökölbe szorítottam a kezem, és a körmömmel a tenyerembe vájtam.

			Mort a fejét ingatta:

			– Tovább nem titkolhatod a képességeidet. Muszáj rendes tűzgolyókat gyújtanod. Legyen eszed, Roan!

			– De ha egyszer nem tudok… – Majdnem elbőgtem magam. 

			– Akkor mindenáron be kell jutnod hozzánk – szólalt meg a hátam mögött Zaher. 

			Megfordultam. Nagyon elegánsnak tűnt a gyógyítótanoncok kaftánjában és a szürke spirállal a homlokán. 

			– Hallottam, hogy Erdon herceg nem megy tovább a palotába. A kint várakozó igétlen sereget elengedi a városba, de a mágusok itt szállnak meg.

			– Micsoda?! 

			– Most beszélik meg, melyik toronyba hány fő kerüljön.

			A reggeli hideg ellenére kivert a víz. 

			Normális vagy, Rianna? Inkább hagynod kellett volna, hogy rájuk omoljon a torony!

			Azonnal elszégyelltem magam.

			Nem, akkor sem értek egyet az erőszakkal. 

			De együtt élni, egy szobában aludni férfiakkal? 

			– Kérd meg Delon gyógyítót, hogy vizsgáztasson le. Akár könyörögj neki! – kérlelt Zaher nyugtalanul. – Roan, ez nem játék. Mindkét herceget felbőszítetted! Amron kapitány is dühös rád. 

			– Nem tudsz esetleg közbenjárni értem, és beszélni vele? – toporogtam zavartan. A gyógyító rendkívül vonzó, nagyvilági férfinak tűnt, épp ezért fogalmam sem volt, hogy menjek oda hozzá. – Delon gyógyító nemesi családból való, és be sem vagyunk mutatva egymásnak. Nem szólíthatom meg csak úgy…

			Zaher szája tátva maradt a mondatra. Aztán a hátam mögé nézett, és zavarában elpirult.

			Nyeltem egyet, és rosszat sejtve megfordultam.

			Delon gyógyító állt mögöttem. 

			– Nahát, milyen öröm! Rég hallottam, hogy itt a várban valaki törődne az illemmel. – Delon vidáman felnevetett, és várakozón Zaherre nézett. 

			Közelről még jobban látszott, milyen finom anyagból készülnek a ruhái. A vörös mente igazi selyem volt, amit a Forró-partokon is nehéz beszerezni, oda is több ország távolából szállítják a kereskedők. A tekintetem a fülbevalóra siklott. Megdöbbentem. A fekete, csepp alakú ónixban az ezüsttel rajzolt virágminta az én rajzom volt. Ám ezt a követ egy diadémba tettük. Szétszedett egy szépvölgyi ékszert és ízlésesen újraalkotta? Csak egy független, játékos elme tenne  ilyet.

			Aggódni kezdtem. 

			Nagyon nincs szükségem éles elméjű gyógyítókra a közelemben…

			Zaher közben észbe kapott, és vöröslő füllel intett:

			– Kékhágói Delon, hadd mutassam be Szépvölgyi Roant… vagyis, izé, Szépvölgyi Roan, hadd… – Zaher belezavarodott. Nem tudta, mi a magasabb rang, az én ősnemesi mivoltom és elsőszülöttségem, vagy Delon magasabb aktuális rangja és életkora, bár ő nem ősnemes volt, csak régi nemesi család tagja, földterülettel a nevében. Hiába, az etikett bonyolult dolog.

			Nem foglalkoztunk vele. Mindketten illőn meghajoltunk. Delon azonnal kedves mosollyal kezet nyújtott, noha ez nem volt helyi szokás:

			– Régóta meg akarom ismerni Szép-völgy híres tervezőjét. Valami elképesztő, milyen gyönyörű tárgyak kerülnek ki a kezed alól!

			– Részemről a megtiszteltetés. A Kékhágóiak neve híres a bátorságukról.

			Meglepetésemben nem gondolkoztam, hanem viszonoztam a kézfogást.

			Nem kellett volna.

			Delon kedvesen megragadta a kezem, ám az ujjaiban fellobbant egy pirinyó mágia, és megpróbált belém kúszni. Ha nem a Gyilkos-völgyben növök fel, ahol kiélesedett érzékek kellettek, bizonyára észre sem veszem, hogy megpróbál megvizsgálni. 

			A gyomrom iszonyú görcsbe rándult. Elhúztam a kezem.

			– Nahát, ez a fülbevaló rendkívül érdekes – nyögtem merev mosollyal. 

			Képtelen voltam többre, a torkom annyira összeszűkült, hogy levegőt is alig kaptam. Szívem szerint nyeltem volna egyet, de fékeztem az ingert, ne lássa meg az idegességemet. 

			– Köszönöm, megtisztelő, hogy ezt mondod. Magam alakítottam át. A ti káprázatos ékszeretek volt, teljesen beleszerettem, amikor megláttam.

			Mosolygott, de a tekintete éber maradt. Hófehér hajából egy tincs a homlokára hullt, a vezető gyógyító jelére, az aranyszegélyű zöld spirálra, amitől az arca gyönyörűvé és egzotikussá vált, mint a falikárpitokon a távoli földek mesebeli lényei. 

			Éreztem, ahogy a csontjaimban felkúszik a rettegés. 

			Vajon Frellelon máris elmondta a gyanúját Delonnak?

			Ám ebben a pillanatban Fola asszony toppant elénk. Barna, meleg vállkendője rendezetlenül félrecsúszott, mintha sietett volna:

			– Roan úrfi! Azonnal hívatnak a Tanoncok Tornyába! 

			– Bocsáss meg, Delon gyógyító – biccentettem elegánsan.

			Delon mondani akart volna valamit, de úgy tettem, mintha nem látnám. Fellélegezve követtem a gyors léptű kulcsárnőt. Inkább Lidérc dühe és tombolása ezerszer, mint még egy pillanat Delonnal. 

			Az esélyeim az életben maradásra egyre csökkentek. Mintha mindenfelől falakba ütköznék, csapdában voltam, és nem tudtam, mit tegyek.

			Fola asszony a Tanoncok Tornyához vezetett, majd a hercegi szobába, ahol aludtam, de meglepetésemre ott nem Lidérc várt, hanem az öreg, sánta, kék nadrágos csavargó. Az, akit meglöktek tányérpörgetés közben.

			– Amit ígértem – mondta egy ismerős hang, és a férfi egy ezüstöt nyomott Fola asszony kezébe.

			Roan?!

			A szívem a boldogságtól hatalmasat dobbant. 

			Az öcsém! Eljött értem!

			Roan elküldte a kulcsárnőt, és bezárta az ajtót mögötte. Csak utána ölelt át.

			– Ria, annyira aggódtam érted! 

			Úgy szorított magához, erősen, szeretettel, mintha én lennék a világmindenség. A mágiánk azonnal fellobbant és összesimult, ahogy egész életünkben.

			– Miért nem szóltál, hogy itt vagy? – suttogtam, és kibuktak a könnyeim.

			– Azt hitted, cserben hagylak? Heteket töltöttél közöttük, nem cserélhettünk azonnal. Látnom kellett, ki hogyan viselkedik veled. – Roan hatalmas szeretettel simogatta a hátamat. – Lehet, hogy így is észreveszik. Tizenhét évesek múltunk, az én hangom mélyül, és egyre szőrösebb vagyok. Te meg egyre lányosabb. Csak egy napot akartam rejtőzni, de aztán láttam, hogy még nem nyílik a piros virágod.

			Döbbenten eltoltam magamtól:

			– Te honnan tudsz ilyeneket? Soha nem beszéltünk erről.

			– Jaj, Ria, minden hónapban pár napig bágyadt voltál, és ilyenkor nem akartál játszani. Amikor gyerekek voltunk, azt hittem, már nem szeretsz. Persze hogy kinyomoztam! 

			– Ó! – Nem tudtam mit mondani, csak megszorítottam a kezét. A szívem csordultig telt. 

			– Vetkőzz, nincs sok időnk! – Roan elkezdte ledobálni magáról a ruhákat.

			– Mi lesz Finonával? Hiszen szereted! – kérdeztem aggódva, miközben én is levettem a mentémet.

			– Fini tizenkilenc éves, és ha betölti a húszat, túlkorosnak számít. A család Kartalnak tartogatja, de ha a herceg nem veszi el, akkor egy idő után „csökkent értékű” menyasszony lesz, és talán hozzám is hozzám adják. – Bizakodva vállat vont. – Jól állunk. A vizsgán a király előtt ősmágiát használtál, és az egész palota arról beszél, hogy felfedtél egy merényletet. Sőt, a nép is kedvel, elterjedt köztük, hogy a tetők ingyenes javításában valahogy benne van a kezed. Ha így folytatjuk, tesó, vőlegény leszek! 

			Őszintén rám nevetett, de átláttam rajta, hogy csak engem nyugtatgat. Valójában tele volt félelemmel. Egy zenész a harci mágusok között…

			– Jaj, ne aggódj már miattam, Ria! 

			– A Barbárölők bedobtak a kutyák közé. Mi lesz, ha téged is…

			– Nem fognak. Mindenki megbánja, aki a nővérkémet bántja. Egész éjjel a latrinán ültek, hasmenés tört rájuk valamitől. Amúgy is, első dolgom volt összebarátkozni a kutyákkal. A Gyilkos-völgy csak téged kedvelt, nekem folyamatosan hízelegnem kellett, hogy életben hagyjon. Már kezdek megismerkedni a romos toronnyal is, végre már nem próbál faldarabokat dobni rám.

			– Bementél a toronyba?!

			– Naná! Azért egyet tégy meg, vidd el azt a nyomorult élő szelet, mert kitör a frász tőle. Az a szörnyeteg otthonról tapadt rád?

			– Igen, de nagyon kedves szél. 

			– Nem, rohadtul nem az. Beceneve is van, mint egy macskának? – Roan a szemét forgatta, miközben magunkra kapkodtuk egymás ruháit. 

			Aztán újra megölelt.

			– Szeretlek, Rianna – suttogta. Elmázolta az újra kibuggyanó könnyeimet, és az arcomra nyomkodta a ragacsos álszakállt.

			– Köszönöm, hogy eljöttél értem. Én annyira…

			Roan nem hallgatott meg, hanem kinyitotta az ajtót, és egy puszi után kilökött.

			Kisurrantam a toronyból. 

			Mint egy kalitkából kiröppent madár, olyan szabadnak éreztem magam. Elnyomtam a mágiámat, és a lábamat húzva, görnyedt háttal kifelé bandukoltam. Épp időben tűntem el, Erdon herceg közvetlen testőrsége már hozta a holmiját, hogy elfoglalja a hercegi szobát.

			Egy utolsó pillantást vetettem az udvaron beszélgető jóképű Mortra és Ionra, a kovácslegényre. Gondolatban elbúcsúztam Zahertől, aki épp Delon gyógyítót bámulta egy oszlop mellől, miközben mellette Ian rosszkedvűen keresztbe tette a mellkasa előtt a karját. Búcsúpillantást vetettem Ras parancsnokra, ahogy intézkedik a lovak elszállásolásáról, és Fola asszonyságra, akinek örökké szigorú arcára egy szomorú mosoly költözött, mielőtt elfordult volna.

			A hatalmas nyüzsgésben csak maga a vár vette észre, hogy kimentem. Ahol megcirógattam a köveket, ott pattant egyet a fal, és mintha búcsút suttogna, megrepedt. Különös érzés volt otthagyni mindezt; mintha itt váltam volna élővé igazán, ezek között az emberek között.

			Öregesen sántikálva elvegyültem a katonák kinti forgatagában.

			Az élő szelem velem tartott, és előresuhant, hogy megnézze a városba vezető szekérutat.

			5. fejezet 
Gondolkozz!

			Különös, hogy mennyire gyorsan visszaszoktam a grófkisasszonyi életbe. 

			Kimcse néne reggel megfésült és felöltöztetett. Majd a szobámba kaptam a reggelit, mert úri hölgy nem mutatkozik kora délelőtt. Közben vidáman fecsegett, mesélt az emberekről, és arról, kivel hogyan viselkedjek.

			Reggeli után nem tétlenkedtem, egy Szépvölgyi sosem teheti. Kartal érkezésére számos nemesi család fia dicsőítő éneket írt, ahogy az udvari etikett megkövetelte. Ezeket kellett kijavítanom. 

			A nemesi máguscsaládokban a költészetet nem tartották sokra, nem ilyen dolgokat tanultak az ifjak, a kínrímek kiegyengetését inkább rábízták másra, és szép summát fizettek a javításért és a diszkrécióért. A helyi bárdokat is lefizethették volna, de valószínűleg kínosnak érezték, hogy az elmúlt években megtűrték Kartal kigúnyolását, igaz, csak éjközép után, amikor mindenki lerészegedett. Most meg behízelegnék magukat a kegyeibe. A bárdok többé-kevésbé szabad vándormuzsikusok voltak, és a nemesség mindig is tartott egy kicsit tőlük. 

			Mikor már illendő volt kimennem, felcsatoltam a póthajat, hogy bájosan nőies legyek, felöltöttem a fátylam – mindig olyan színűt, ami összhangban volt a ruhámmal –, és sétáltam egyet a csodaszép, egzotikus növényekkel teli kertben. A közrendűek gazdagságát nem a házuk, hanem a kertjük mutatta meg, és a kereskedő családja igencsak dúskált javakban; szemet gyönyörködtető látvány volt még télvíz idején is a csupasz ágak különleges formája. 

			Zimandon két fia ugrásra készen várta ezt a pillanatot, hogy beinvitálhassanak – természetesen a feleségeik jelenlétében – az egyik kisebb szalonba. Mivel fiatal hölgy voltam, nem férfi, így csak egyszerű csevegésnek tűnt, amikor a kezembe adtak övcsatokat, megmutattak ruhaterveket és számtalan új terméket. Tucatnyi udvariassági kör közepette gazdasági döntéseket hoztam, ahogy otthon. 

			Csak itt láttam is az eredményt.

			Frellelonnak igaza volt, távolról is mi diktáltuk a főváros divatját. Lisalinna királynő és udvartartása az én ruhaterveim alapján öltözött, a férfiak a kedvesüknek szánt egyedi ékszereket Zimandon kereskedőn keresztül tőlem rendelték meg, és minden bevételből százalékot kaptunk. Kimcse esténként hozta a kis könyvét, és beszámolt, aznap mennyit kerestem.

			Az ebéd nem a vendégházban, hanem a főépületben, egy hatalmas ebédlőben zajlott. Megjelent a kereskedő teljes családja és az összes aktuális vendég. A felnőttek és a gyerekek külön asztalhoz ültek. 

			Atyám ilyenkor kelt fel az éjszakai munka után. Kimcse néne elmeséléséből tudtam, hogy most valami pergamenhalomra ír lázasan. Néha eljött hozzá egy-egy kopott ruhás öreg, és bezárkóztak.

			Atyámmal az asztal legutolsó helyén ültünk, a köhögésemre hivatkozva, a kereskedőcsaládtól legtávolabb, noha ősi nemesek voltunk, és rangunkat nézve az illem azt diktálta volna, hogy apámnak átadják a főhelyet. Más szállóvendégek – szegényebb nemesek, akik Kartal érkezése miatt jöttek – megvetően méregettek minket. Főleg, amikor apám ordítva csevegni próbált.

			Mindez az álca része volt, de akkor is iszonyúan megalázó.

			Atyám nem ölelt meg, amikor visszatértem. 

			Döbbenetemre Kimcse néne nem is tudott arról, hogy nem süket, sem arról, hogy mindent tud rólunk. Atyám még előtte is fenntartotta az álcát. Az első ebédnél rápillantott a tányéromra, amin félretoltam a hús zsíros részét, majd felfénylő szemmel rám nézett. Rájött, én vagyok.

			És hallgatott.

			Nem hivatott, és én nem mehettem be hozzá. 

			A harmadik nap már úgy éreztem, az üresség és a láthatatlanság érzése, amit a várban megéltem, nem múlt el, sőt, nőtt, szinte fojtó hurokká kezd válni. Ott legalább egyenrangú voltam, de itt, a valódi életemben csak egy lány vagyok, a világ díszítőeleme, mintha nem lenne saját sorsom, saját énem és életem.

			Ebéd után illett átmenni a társalkodóba, ahol a férfiak vadászatról, politikáról beszélgettek, vagy egy stratégiai táblajátékkal, a teknőcharccal játszottak, míg a nők hímeztek, zenéltek, kuncogva pusmogtak a pamlagokon. Apám ilyenkor a karját nyújtotta, és átkísért. Ez a röpke pár lépés volt az egyetlen kapcsolat közöttünk. 

			Nagyjából húsz állandó családtag vagy vendég volt, és még tíz-húsz alkalmi látogató. Finona és a barátnője, Imola kétnaponta eljöttek „meglátogatni a beteg rokont” és eldicsekedtek a báli élményeikkel, miközben hímeztünk. Fini a maga módján rendes volt, anyja délutáni szunyókálási idejében szökött el, és bátran felvállalta a családom kegyvesztettségét. 

			Sokkal rosszabb volt, amikor nem jött. Ilyenkor egyedül ültem a fal mellett, szégyenszemre társaság nélkül, mert minden hölgy átnézett rajtam. Egy idő után rosszullétet mímelve szabadulhattam el.

			Az öcsém soha nem zenélt a társaságnak, de ilyenkor a szobájába ment és estig muzsikált. Nem is csodáltam, a lelke biztosan felkavarodott Fini szavaitól vagy a magánytól. Kimcse néne elmesélte, hogy a játéka kihallatszik a vendégházból, és az igazán műértő városi nemesek és bárdok ilyenkor „véletlenül” meglátogatják a csodaszép kertet és ott sétálnak, természetesen apróbb ajándékokat hozva a kereskedőcsaládnak. 

			Én is imádtam zenélni, de míg Roan izzó szerelmi dalokat, bágyadt sóvárgásokat, reménykedő csillámokat játszott, én a vad futamokat, dühös száguldásokat és a szabadság ezer dallamát szerettem. Az ő kedvenc hangszere a furulya volt, az enyém a férfiasnak tartott lant. Ám most utánoznom kellett a zenéjét. 

			Még ebben sem lehettem szabad. 

			Azt éreztem, kezdek belülről szétfeszülni, mintha valami ketrecbe zárt vad lenne odabent, ami már nem bírja, ki akar törni a rácsok ellenére.

			– Játssz olyan kis szelíd dolgokat, kicsim! – mondta biztatóan Kimcse néne, aki látta a türelmetlenségemet. – Örülj nekik! Ha Roan meghalna a háborúban, és atyádat és a birtokot is elveszted, akkor sem leszel bajban. A művészetedért biztosan lesz olyan igétlen özvegy kisnemes, aki feleségül vesz. Az sem baj, ha öreg, legalább éjszaka inkább már csak szundikál. Látod, a zene szíveket nyit meg! 

			Ó, az én zeném nem szíveket akart nyitni, hanem vad, pusztító szélviharrá válni! 

			De még ebben sem mutathattam meg önmagamat. Úgy éreztem, puszta kézzel szét tudnám törni az ágyat, fel tudnám dúlni az egész szobámat. 

			Fogtam, bekötöttem az ujjam, és megmondtam Kimcse nénének, híresztelje el, hogy nem tudok zenélni egy ideig. 

			Aznap szélvihar tombolt a kertben, mintha az élő szelem érezné a dühömet.

			A hatodik nap már úgy éreztem, ez egy végtelen rémálom. 

			A nyomorult balladák javítása, majd az unalom, amikor az illemszabályok miatt négyszeres időbe telik meghozni a döntéseket. Aztán Fini bohókás csevegése, és elejtett szava, hogy a Forró-partra menő hajó hajnalban indul. 

			Lidérc…

			Mintha a szívemet tépték volna ki. 

			Vajon elbúcsúzik a szökése előtt Roantól? 

			Egész délután ezen vajúdtam. Bárcsak látnám a fekete szemét, bárcsak megérinthetném őt még utoljára!

			Éjjel úgy éreztem, megőrülök. Csak hánykolódtam, a takaró úgy csavarodott körém, mintha meg akarna fojtani. Hajnalban pedig, minden józan ész ellenére, felöltöttem a vén mutatványos jelmezt, és a birtok őreit kijátszva kijutottam a kertet övező falon. 

			Nem tudom, mit akartam. Bolondul lerohanni a kikötőbe? Búcsút venni? Vagy visszatartani, hogy ne menjen? 

			Csak azt éreztem, hogy gyümölcs vagyok, amit addig facsart az élet, míg minden édes cseppet kisajtolt belőle, és csak üres héj maradt.

			A város a hegyoldalban terült el, és a hajnali szürkületben a tengert köd borította alant. Nem láttam, a hajó bent áll-e még.

			– Szél – suttogtam, miközben lefelé siettem a kihalt utcákon. Arra vágytam, hogy láthassam a tengert.

			 Az élő szelem lesüvített, és megpróbálta eloszlatni odalent a ködöt. Ám a köd erősebb volt, egy nyúlfarknyi kis szélnek nem engedelmeskedett. Mégis, annyira sikerült felkavarnia, hogy megláttam a fehér vitorlát.

			A távolban.

			A hajó kifutott, és én már soha nem mondhatom el Lidércnek, ki vagyok.

			Soha nem fúrhatom a hajába az arcom, nem nevethetek vele, többé már nem bosszankodhatok miatta.

			Elvesztegettem a lehetőséget… 

			Elvesztegettem az életet. Most fogtam fel, mennyire akarom őt, mennyire mohón meg szerettem volna ismerni. Kitárni a lelkét ennek a furcsa csavargó-hercegnek, vad paripának, tomboló démonnak, és kitárni neki az enyémet is, megmutatni minden szeretetemet, minden félelmemet, a múltamat, a jelenemet, és megélni vele  a jövőmet. 

			A szívembe annyira belemart a fájdalom, hogy leguggoltam a kietlen utcán, és forrón ömlöttek a könnyeim. 

			Vannak lehetőségek, melyeket ha elvesztegetünk, már soha nem térnek vissza. Lidérc elvitte a lelkemet, és én többé nem tudom, hogy éljek lélek nélkül.

			Egész délelőtt csak feküdtem az ágyban és bámultam a plafont. 

			Elküldtem a sürgölődő és aggódó Kimcse nénét is, aki annyira rábírt, hogy öltözzek fel rendes hölgyként, de a reggelit már nem tudta belém diktálni. 

			Mivel nem mentem sétálni a kertbe, így a kereskedők sem tudtak behívni döntéseket hozni.

			Eljöhettek volna, kérhettek volna megbeszélést, de lány voltam, és mint ilyen, lényegtelen és láthatatlan. Még akkor is, ha szükségük volt rám.

			Nem akartam ebédelni sem, ám amikor nem jelentem meg, Kimcse néne közölte, hogy apám hívat.

			Dühös lettem. Biztos voltam benne, hogy atyám hangosan tette ezt az egész ebédlő társaság előtt.

			Nem hozhattam szégyenbe azzal, hogy nem engedelmeskedem.

			Amikor átmentem az ebédlőbe, és leültem apámmal szemben, senki sem törődött velem. A férfiak nem foglalkoztak az illemmel, hogy felálljanak egy magasabb rangú hölgy érkezésekor. A nők sem köszöntöttek. 

			Apám sem szólalt meg, csak evett. Néha hosszan megpihent a tekintete rajtam, de a fél arcomat takaró fátyol olyan volt, mint valami félrecsúszott halotti lepel, mindössze a szememet láthatta mögüle. 

			Két ember voltunk, aki rejtőzködik. Két ember, aki már nem tudja, hogyan kell kapcsolódni.

			Sírni sem volt erőm. Már semmi sem érdekelt. Mint kiszáradt forrás, ami már nem táplálja tovább a patakot, olyanná váltam. Turkáltam az ételben, semmit nem bírtam lenyelni.

			Az ebéd véget ért, és atyám a karját nyújtotta.

			Én azonban elegánsan bókoltam, és vissza akartam térni a szobámba. Ennyit bírtam, többet nem. Bárcsak a lábam alatt mocsárrá válna a föld, hogy belesüllyedhessek és elrejtőzzek.

			– Rianna lányom, eleget pihentél – mondta hatalmas hangerővel apám. – Szeretnék végre valakivel teknőcharcot vívni, aki nem vérzik el az első támadás alatt.

			Meglepve meredtem rá. 

			De nemcsak én, hanem az egész társaság. 

			Nem volt kifejezetten illetlen dolog, hogy egy lány teknőcharcot játsszon, de általában a hölgyeket nem tanították erre, és nem igazán érdekelte őket, legfeljebb egy-két nemesi család idősebb asszonysága hódolt neki. 

			Atyám rám mosolygott, miközben belém karolt, és átvonultunk a társalgóba.

			Leültünk a díszesen faragott asztalhoz, és felraktuk az egyszerű kavicsokat a teknős alakú táblára. A négy hosszúkás lábon két-két seregünk helyezkedett el, egyik lovasság, a másik mágussereg volt. A harc a középső, hatalmas mezőért – a teknős páncéljáért – ment, majd végül meg kellett hódítani a teknős fejét, és elfoglalni a trónt. 

			Az egyik csapat vörös, a másik fekete kövekkel játszott. A lovasság kerek volt, míg a mágusok köveit szögletesre csiszolták, mert ezek össze is kapcsolódhattak, és akkor csatarendben állva erősebbek voltak. Ám ha más színűvel kapcsolódtak, akkor áruló került a soraikba.

			Atyám megtette az első lépést, és elindult a játék.

			Nem igazán figyeltek ránk, jelentéktelenek és nevetségesek voltunk. Egy apa, ahogy a lányával stratégiai játékot játszik?

			Egyedül Zimandon, a kereskedőház feje pillantott felénk tucatszor kíváncsian. Szerencsére a Kőhegyi család és a Mocsárvízi család nem méltatott figyelemre. Ők is itt szálltak meg, mert nem volt a fővárosban rokonuk, és a palotába csak a befolyásosabb családok költözhettek. 

			Először kelletlenül léptem, de aztán kezdtem belemelegedni. Valahogy az, hogy apám életében először velem játszott, és nem a fiával, a lelkem szürkeségébe apró színcseppet festett.

			Aztán rájöttem, milyen buta vagyok. 

			Hiszen tudom, hogy nem süket, és az elméje sem vált reszketeggé! 

			Évek óta teknőcharcoltunk, és ő bizonyára tudta, mikor játszik Roannal, akit nem érdekelt igazán a harc, és mikor a fiúruhába bújt lányával, aki imádta a játékot, és keményen küzdött ellene minden lépéskor. 

			Ha a világon senki sem, az én apám látott engem. 

			Belesajdult a szívem a gondolatba.

			Kinyújtottam a kezem, hogy egy kavicsot arrébb tegyek.

			– Mi az igazi ellenség? – kérdezte váratlanul az apám.

			Meglepve felnéztem. Aztán zavartan vissza a táblára. Az egyre bonyolultabbá váló hadiállás közepette éppen hibás lépést tettem volna. Visszahúztam a kezem.

			– A hójárók?

			Apám a füléhez tette a kis kürtöt – aminek a vége valószínűleg be volt tömve, hogy ne süketüljön meg, ha beleordítanak –, és várta, hogy hangosabban mondjam. Ám fiatal lányként, sőt ősi nemesi hölgyként a kiabálás egy szalonban rendkívül illetlen lett volna.

			Inkább levettem a fátylat az arcom elől, hogy a számról „leolvashassa”, és megismételtem úgy.

			Ám apám még mindig jelentőségteljesen várt. 

			Bosszús lettem. Nem érdekel az álcája, én akkor sem vagyok piaci kofa!

			Nem erre nevelt az én finom anyám. Nem az érdekelt, hogy mások megszólhatnak, hanem egyszerűen zavart az elegancia teljes hiánya. Körbepillantottam a teremben, és megláttam, hogy Lez, Zimandon kereskedő fia minket figyel. Kecsesen intettem neki, hogy jöjjön ide. Kíváncsian odasétált hozzánk.

			– A válasz: hójárók.

			Újra intettem Leznek, és a nálam kétszer idősebb férfi természetes módon apám hallókürtje felé hajolt, és hangosan belemondta a választ.

			Apám elnyomott egy mosolyt. 

			Ó, a Tűzistenre!

			Úgy parancsoltam egy közrendűnek, mint ősi nemes. Lez pedig engedelmeskedett nekem, mintha nem fiatal lány lennék.

			Apám mosolygott. 

			Aztán ökölbe szorította a kezét, és koppantott. Épp úgy, mint gyerekkoromban, ha egy kérdésre rossz választ adtam.

			A játék ment tovább, ám kisvártatva apám ordítva ismét megkérdezte:

			– Mi az igazi ellenség?

			A kezem megállt a tábla felett. Megnéztem a hadi helyzetet. Megint figyelmetlen voltam.

			– A tűzokádók – feleltem, és Lez hangosan tolmácsolta.

			Apám koppantott. Rossz válasz.

			Értetlenül összeráncoltam a homlokomat.

			A játék ment tovább. És én tudtam, hogy valami nagyon fontosat akar tanítani. Újra és újra feltette a kérdést, mindig épp akkor, amikor hibáztam volna.

			– Mi az igazi ellenség?

			– Az emberi gonoszság.

			Kopp.

			– A természet, ami hatalmasabb nálunk.

			Kopp.

			– Az éhség és a szegénység.

			Kopp.

			A férfiak már nem beszélgettek, hanem körénk gyűltek, és eleinte hitetlenkedve, majd egyre elismerőbben figyelték a táblát. Az állás lépésről lépésre összetettebbé vált, apám keményen küzdött, de én is meg tudtam szorongatni. A hullámzó harcmezőn hol az egyikünk, hol a másikunk állt nyerésre.

			– A társadalom, aminek az elvárása megnyomoríthat.

			Kopp.

			Megint rossz válasz volt, és én egyre dühösebb lettem. Apám meg egyre mosolygósabb, ahogy keményen támadtam. De megint hibáztam.

			– A düh – mondtam fogcsikorgatva. Mocsárvízi Jerin ősz fejével bólogatott, majd megdöbbent, ahogy apám koppantott. 

			És ez így ment egész délután. Keményen harcoltunk. A hölgyek már kimentek a parkba sétálni, a fiatalabb nemes ifjak is elkísérték őket, ám az öregek izgatottan nézték a pályát, és néha felszisszentek és összesúgtak, amikor én szedtem le apám kavicsait.

			Végül vesztettem. De olyan csata volt ez, amire egész életemben emlékezni fogok.

			Amikor felálltam, láttam a tiszteletet mindenki szemében.

			– Drága barátom, Szépvölgyi Alean, mégis, mi a jó válasz? Elárulod nekem? – kiabálta apám fülébe kíváncsian Zimandon, a kereskedőház feje.

			– Az igazi ellenség belül van. Semmi sem nagyobb pusztító erő, mint amikor nem hiszünk önmagunkban, és nem a saját utunkat járjuk. – Apám elővett egy díszes kulcsot a zsebéből, a szobája kulcsát. – Rianna lányom, ha meguntad a fal melletti hímezgetést, akkor a szobámban megtalálod, amin eddig dolgoztam. Kérlek, tisztázd le, és készíts könyvet a jegyzetekből. Egy Szépvölgyi közülünk csatába megy, és nekünk minden tudásunkkal támogatnunk kell őt.

			Hinni önmagamban…

			A lelkem szinte felragyogott a szavaitól. Mintha a rég látott napfény ezer tündöklő sávja borította volna be a szobát, megmelegítve a szívemet, új fénybe vonva az életet. 

			Igaza van. 

			Nem az határoz meg, hogy hova és minek születtem. Nem az, hogy mit vár a társadalom. 

			Egy különleges fiú elment, a hiánya fájó seb maradt, de én nem csak mással lehetek egész. Én mindezeknél több vagyok, önmagam vagyok, és ez a legszebb, legnagyobb titok. 

			Legyek önmagam. Apám ennyit akart.

			Megfogtam a szoknyám szegélyét, odalibbentem a kulcsért, és egy puszit nyomtam az arcára, miközben átvettem. Bókoltam a férfiak előtt, akik mind mélyen meghajoltak, majd vidám léptekkel kimentem a társalgóteremből.

			– Micsoda lány! – hallottam elismerően mögöttem Mocsárvízi Jerint. – Bárcsak nekem lenne ilyen lányom! Az összes ostoba fiamat odaadnám érte.

			– Én is – felelte Zimandon kereskedő.

			– Hallak ám, apa! – nevetett vidáman a fia, Lez.

			Az ajkamba haraptam, hogy ne kacagjak fel.

			Atyám szobájában, a vendégházban pergamenek hevertek az ágyon, az íróasztalán, néhány dühösen széttépett fecni a földön, igénytelenül és rendetlenül. Látszott, rég engedett be cselédet, hogy takarítson. 

			Ám beleolvasva az első lapba, kerekre tágult a szemem, és megértettem, miért félig titokban dolgozik. 

			Döbbenetes dolgot művelt. És súrolta vele a felségsértés határát.

			Megpróbált szógyűjteményt írni a hójáró nyelvhez.

			Izgatottan néztem egymás után a lapokat. 

			Megtaláltam az elsőt:

			 

			„Drága, szeretett utódom! 

			Csatába mész, ám a mi népünk már nem tud szólni az ellenséggel. Ezeket a sorokat Szépvölgyi Rimbalin, egy utazó ősöd szószedete alapján, emlékezetből jegyzem. Hajdan, fiatal koromban téli estéken az ő útinaplóival szórakoztattam magam. 

			Minden Szépvölgyi megírja élete történetét és átadja a tudását. Rimbalin száz éve a hágón túl is járt. A hójárók kíváncsisággal fogadták, még nem az a harcias nép valának, mint mostanság, sőt, fejlettebb népnek látszottak minálunk. Rimbalin tőlük tanulta a fémötvözetek elkészítését, ami aztán nagyban hozzájárult a későbbi ékszergyártásunkhoz. 

			Az eredeti naplókat természetesen megsemmisítettem, amikor kitört a háború, hűséges alattvalójaként Őfelségének, Kilgram királynak, a legnagyobb uralkodónak tengereken innen és túl…”

			 

			Majd pont atyám az, aki könyveket éget! 

			Ez a sor bizonyára azért került bele, hogyha avatatlan kézbe kerül az írás, ne forgassák fel a kastélyt az eredetiért. 

			 

			„A következő oldalakat emlékezetből írom, fiam, és arra szolgál, hogy kínvallatásnál meg tudd törni a gonosz ellenséget.”

			 

			Roan és a kínvallatás! Felnevettem a gondolatra. Az én kedves, szelíd öcsém még a vadászatokat is utálta. 

			Az én okos apám első gondolata most is, hogy bölcsességével vigyázzon az életünkre. Ő úgy lázadt, hogy láthatatlanul tette.

			 

			„Eme idegen nyelv betűi olyak valának nékem, mint valami izgalmas rejtvény, így írásképükre emlékszem. A kiejtést és új szavakat pedig megkíséreltem felkutatni. 

			A városbeli aggkorú csavargók és mutatványosok közül két férfit és egy asszonyt leltem, akik hajdan érintkeztek hójárókkal, és egynémely dolgot még őriz egyre fakuló emlékezetük. A gyűjtemény pontatlan, és több helyen téves lehet, de kiindulásnak talán megfelelő.”

			 

			Lenyűgöző ötlet! Beszélni a hójárókkal?

			Mohón kapkodva összeszedtem a jegyzeteket, és elkezdtem áthordani a saját szobámba. Mindent elvittem, ami az asztalon volt, ágyon hevert, sőt a földön elszórt fecniket is. Látni akartam, apám miért lett olyan dühös, hogy nem levakarta a pergament, ráírva a javítást, hanem összetépett valamit.

			Aztán letelepedtem a kincsek mellé. 

			Egész nap a szobában maradtam, és késő estig izgatottan válogattam. 

			Átnéztem mindent, sorrendbe raktam a lapokat, megfigyeltem, apám milyen gondolatmenet szerint halad. Többféle rendezési elv szerint is könyvvé lehetett tenni mindezt, de maradtak gondolati rések is: szavak képzése, a kiejtés módosulása, vagy épp a másképp viselkedő szavak. 

			Ezernyi kérdésem támadt. 

			Leültem a papír és kalamáris mellé, és sűrűn teleírt sorokban kérdéseket fogalmaztam meg.

			Estére úgy kimerültem, hogy csak bekaptam a vacsorát, amit Kimcse néne lábujjhegyen suhanva behozott – ahogy apámnak szokta –, és bedőltem az ágyba. Ám elfelejtettem eloltani az asztalon a gyertyát.

			– Kérlek! – suttogtam a tűznek félálomban, de ez élettelen táj volt, teljesen süket és halott. A tűz csak tűz volt, és tudattalanul lobogott.

			– Krash – morogtam, és a mágiámmal parancsoltam. Meglepetésemre azonnal kialudt.

			Félálmomban fölrémlett a kérdés, vajon mi a különbség az élő és élettelen helyeken használt mágia között? És mi a különbség a férfi és női mágia között? 

			Eddig azt hittem, ehhez könyvek kellenek nekem, és a Gyógyítók Tornyában rejtőző tudást akartam elérni. 

			Ám miért kellene? 

			Apám is önállóan kutat. Minden tudás valaki felismerése, minden írás egy gondolkozó elme alkotása – ám minden megfigyelés a valóságból ered. 

			Miért mástól várom a választ? Miért lenne az én elmém kevesebb, a megfigyelésem ügyetlenebb, mint azoké a férfiaké, akik ezzel kísérleteztek? 

			Elszunnyadtam. 

			Éjjel egy hatalmas, oszlopos csarnokkal álmodtam, és a sötétben kíváncsian pusmogó, ronda vízköpőkkel. Az egyik vízköpő egy vad fiú hátán ült, akinek sötét haja viharos szélként örvénylett, testében sziklák ereje lapult, szeme mint éjszakai tó tükre, és szíve tomboló láva. A fiú hiába kapálózott alatta, a gonoszkás mosolyú vízköpő nem engedte, hogy kiszabaduljon, míg oda nem érnek.

			Az egyik vízköpő odabújt hozzám, elkezdte puszilgatni a lábamat, előbb a bokámat, majd egyre feljebb csúszott a combomon.

			Álmomban ezen boldogan nevettem, megpördültem magam körül, mire mozdulataimat ezer fátyol hullámzása követte. Kacagásomra a Földanya mélyről felmorajló, vidám kuncogása felelt.

			A következő napokban a szobámban maradtam, annyira izgalmas volt a feladat. 

			Minden más türelmetlenné tett, Kimcse néne fésülgetése közben a szavakat tanultam, hogy ne kelljen keresgélnem, ha valamit összevetnék. De amint a ruhámat rendbe hozta, máris repültem vissza az asztalhoz, és dolgoztam.

			Lenyűgözően izgalmas kihívás volt. Végre használhattam az elmémet! 

			Kimcse néne a helyembe hozta az ételt, és megszűnt beszédesnek lenni, helyette tapintatos árnyként suhant körülöttem. Néha az ajtó elől hangokat hallottam, amikor Kimcse néne Finona behatolási kísérleteit akadályozta meg.

			Atyámnak átadtam a papírt, és ő töprengve nézte. 

			– Ezek nagyon jó kérdések. Kiderítem a válaszokat.

			Jólesett, hogy annyira egyenrangúnak tart, hogy komolyan vette a felvetéseimet. 

			Útra kelt, mert kétnapnyi lovagolásra hallott egy vénségesen vén parasztasszonyról, akinek az édesanyja a pletykák szerint hójárónak született, ám aztán a szerelmével tartott, idegen földre. Apám úgy vélte, az anyák szeretik átadni a nyelvet a gyereküknek, talán az asszony emlékszik még pár szóra. 

			A munka egy részével kész voltam, kialakítottam egy rendszerezési elvet, most jött az írásbeli forma, el kellett kezdeni papírra vinni mindezt, helyet hagyva a kérdéses részeknek.

			Mielőtt belekezdtem volna, gondoltam, friss levegőt szívok, és csatlakozom az ebédhez is.

			Felvettem a póthajat és a karamellszínű ruhámhoz illő fátylat, és kisétáltam. Gyönyörű, sűrű hóesés fogadott, és mint távolról jött utazók, akik megpihenni vágynak, úgy telepedtek a hópihék a vállamra, míg a park ösvényén sétáltam a főépületig. 

			Vajon Lidérc fölött is elsuhannak ezek a hófelhők? 

			Nyeltem egyet, ahogy rám tört a hiánya. 

			Az ebédlőben már ott ült a kereskedőcsalád és a nemesi vendégek, vidám beszélgetés zajlott. Meglepetésemre a férfiak illőn felemelkedtek az érkezésemre, kezdve a Mocsárvízi családfővel.

			Udvariasan biccentettem, majd nagy szoknyámban elsuhantam mellettük, és leültem egyedül az asztal végébe, a szokott helyemre. Ma kevesebb vendég volt, így négy hely üres maradt.

			Csend támadt. Az egész társaság zavarba jött. 

			Rájöttem, amíg apámmal voltam, egy bogaras nemes lánya lehettem, de egyedül mi vagyok én?

			Ösztönösen külön ültem le, ami illetlen egy hölgytől, és büszke önállóságot sugallt.

			Zimandon, az asztalfőn ülő öreg kereskedő nem szólított meg, hanem az aranygyűrűit kezdte babrálni.

			Feszengtem, nem tudtam, mitévő legyek, úgyhogy úgy tettem, ahogy édesanyám nevelt. Úrilány sohasem veszi észre egy helyzet kínosságát. Magam elé meredtem és vártam. 

			Végül is apám azt mondja, higgyek magamban. És én hittem. Szerintem egy ebédet meg tudok enni egyedül, más gyámsága nélkül is.

			A cselédfiú azonnal rohant tányért tenni elém, és a kereskedő intésére a legfinomabb étkeket kaptam. 

			A szájam elől a karamellszínű fátylat most sem vettem el, hanem bal kézzel kicsit eltartottam, majd jobbal bevittem alá az apró, elegáns falatokat, úgy ebédeltem. 

			Csendben étkeztünk, csak a gyerekek pusmogása hallatszott a másik asztaltól. 

			Mikor jóllaktam, letettem az evőeszközt.

			– Köszönöm az ebédet – mondtam odafordulva a társasághoz.

			– Ó, Rianna grófkisasszony, enyém a megtiszteltetés, hogy ízlett az étel! – Zimandon köpcös termete ellenére fürgén felpattant, és széles mosollyal odajött. – Nagyon aggódtunk a hosszas benntartózkodás miatt. Hogy szolgál a kedves egészséged?

			Meglepődtem. Most jöttem rá, hogy eddig mindenki arra várt, hogy mint magasabb rangú, én szólítsam meg őket. 

			A teknőcharc mindent megváltoztatott. A jelen lévő férfiak nemcsak elismerték az ősi rangunkat, hanem lány helyett Szép-völgy egyik uraként kezeltek.

			Vajon apám tudta, hogy mi következik, ha elmegy? Azért hagyott illetlenül magamra, hogy lássam, ki vagyok az ő árnyéka nélkül?

			A kereskedő az asztal előtt toporgott, nem mert invitálás nélkül leülni.

			– Köszönöm a kedves kérdést, jól vagyok. – Egy finom kézmozdulattal hellyel kínáltam. – Mi újság a nagyvilágban? Történt valami érdekes? 

			– Ó, igen! Egy hét múlva várható a hajóm, a Tengeri Szörny. Kartal herceg érkezésére hatalmas ünnepséget rendeznek a palotában. Már zajlanak a készülődések, mindenki izgatottan várja az eseményt. 

			Ó, Lidérc! A szívem belesajdult az említésébe. Ő már messze járt. Egy boldogabb, szabadabb világ felé tartott. 

			Vajon a király hogyan magyarázza ki majd a kínos pillanatot? 

			A következő hajón sem lesz herceg, bármit vár a nép. Még ha a két hajó találkozna is, Lidérc akkor sem tud átkelni csónakon vagy egy pallón. Ha megpróbálja, a tenger felbőszül, és mindenkit elnyel.

			– Bizonyára igen izgalmas bál lesz.

			– A varrónőink már serényen készítik az új ruhákat, csak a díszítési terveket várják. Az ötvösök pedig… – A kereskedő zavartan elhallgatott, nem tudta, hogyan fogalmazza meg. – Esetleg volna kedved megnézni a terveket, Rianna grófkisasszony? A feleségem szívesen megmutatná. Megtiszteltetés lenne számomra, ha az egyik gyönyörű, új báli ruhát neked készíthetnénk el…

			Most fogtam föl, mennyire bajban lehet. Már készülnie kéne az egyedi terveknek, de nem volt, aki döntsön a divatról, vagy elbírálja az ötvösök munkáit, hiszen bezárkóztam. Ő férfiként, főleg közrendűként nem merte átlépni az illemet, nem zavarhatott. 

			– Köszönöm. Sajnos az egészségem gyenge, nem lenne bölcs dolog részt vennem a bálon. – A szavamra az arcán megjelent a kétségbeesés. Elnyomtam a mosolyt. – De atyám távollétében én intézem a család művészeti és kereskedelmi kérdéseit. Van esetleg olyan döntés, amiben egy Szépvölgyi személyére lenne szükség?

			Zimandon kerek arca azonnal felragyogott. 

			Innentől ment minden, mint a karikacsapás. Átkísért a dolgozószobájába, és elém tette a terveket. Nem udvariaskodtunk, nem voltak illedelmesen tapogatózó kérdések, körmondatok. 

			Egymás után meghoztam az elmúlt napok elmaradt döntéseit. A ruhák derekára dupla varrást tetettem, hiszen a legnagyobb szégyen egy lánynak, ha rálépnek, és leszakad, ez az olcsóság jele lett volna. 

			Nem voltak asszonyok a szobában, nem teázgattunk, hanem Zimandon és a két fia úgy kezeltek, mint egyenrangú felnőtt személyt. Ez volt a gazdasági érdekük.

			Az ékszerek után a fegyverzet javításáról beszéltünk. Meglepődtem, hogy apám, aki a békében hitt, segített a kardgyártásban.

			A szavakból kiderült, hogy megváltoztatta a vasba kevert szén arányát, és az új fémötvözet jól sikerült. A fegyverek könnyebbek lettek, mégis nehezebben törnek. 

			A kereskedő az ötletet Farkasföldi Alejnek adta el. A király nem is sejtette, hogy a kegyvesztett apám áll a háttérben. Azt parancsolta, hogy a visszatért katonák fegyvereit olvasszák be, és tavaszra, mire a sereg indul, legyenek készen az új kardok.

			Átnéztem a nyersanyagszámításokat, kijavítottam a hibákat, és jóváhagytam a gyártást.

			– Át kéne gondolni a nyílvesszők hegyét és fáját is – mondtam. – Ha könnyebb a nyílhegy, messzebbre tud repülni, de persze, ha túl könnyű, akkor a szél jobban befolyásolhatja. Kellene egy gyakorlott fegyverkészítő.

			– Zseniális ötlet! – bólintott az öreg Zimandon. – Keresek rá megfelelő embert.

			– Biztosan meggondoltad, Rianna grófkisasszony? Ennyi tudást nem szabad veszni hagyni. Nem akarsz vész esetén velünk lenni a Tengeri Szörnyön? – bukott ki a kérdés hirtelen Lezből. A harminchat éves férfi aggódva meredt rám. 

			– Lez, kérlek! Lehet, hogy Alean nem vitatta meg a döntést – szólt rá az apja.

			Milyen döntést? 

			– Ó, a hajó? – kérdeztem közönyösen, mintha mindent tudnék. 

			– Nem félsz, hogy mi lesz veled, ha idáig jutnak a hójárók? Még a király is kimenti Lisalinna királynét, nem bízza a véletlenre imádott asszonya biztonságát. 

			Micsoda?!

			Megdöbbentem, de a szemem sem rebbent:

			– Babával nem tud tengerre szállni, a mágusgyereket megérzi a víz.

			– Addigra megszül. Hiába nem akarja, az igétlen testőrség elválasztja őt a gyerektől, és a hajóra hozza. Ha mégis meggondolnátok magatokat, fenntartunk egy helyet neked és atyádnak – mondta sóhajtva Zimandon. 

			– Köszönöm – feleltem őszintén.

			Apám nemet mondott, mert nem hagyná itt a gyerekeit. Ám most az egyszer megértettem a könyörtelen királyt. Én is azt tenném, amit ő, megmenteném a szeretteimet. Akár le is ütném apámat és a hajóra hurcoltatnám, csak hogy megmentsem az életét.

			De miért készül maga a király is a vereségre?

			Ezen töprengtem, míg visszatértem a szobámba.

			Késő éjszakáig dolgoztam, másoltam a jegyzeteket.

			Ám utána hiába feküdtem le, nem tudtam elaludni. Folyton a hajón töprengtem, és a háborún. 

			Mi a csoda lehet az a tűztojás?

			Ha megtörténik, amitől a király fél, nekem is meg kell védenem a völgyemet. Ám azt sem tudom, mire jó a mágiám… 

			Ki vagyok én, a legendák gonosz szipolya? 

			Elzártam a jegyzeteket a súlyos utazóládába, majd felöltöztem a mutatványos ruhába. A szakállt nem ragasztottam fel, de az arcomat összekentem piszokkal, és kiszöktem az éjszaka leple alatt. 

			Rengeteget gyalogoltam az üres utcákon a csípős fagyban. A házak között megtelepedett a füst szaga. Néha egy-egy kutya vakkantott a fal tövébe húzódva.

			Kimásztam a városfalon, és eltávolodtam a lakott területtől. Egy kopár szántó felé vettem az utat, és az éjszakában csak a hófelhők szürke hasa és talpam alatt a fehéren világító hó adott némi fényt, hogy ne essek hasra. 

			A szántó szélén kézbe fogtam egy öklömnyi követ, és azt akartam, emelkedjen fel:

			– Krash!

			De semmi nem történt. 

			Megpróbáltam újra. 

			Most sem sikerült. 

			A kő halott anyag volt, de valószínűleg ha él, akkor sem engedelmeskedett volna parancsnak. Valahogy ezt éreztem a legnehezebb, legkonokabb elemnek. Elképesztő, hogy Lidérc képes volt dühében szétrobbantani. Megtette mind a vizsgán, a kőbányában, ahol tudattalan volt a táj, mind a vár mellett, ahol élőn érző.

			A szívem még mindig összeszorult rá gondolva. Vajon, ha megkértem volna Lidércet, hogy maradjon, megtette volna?

			Sóhajtottam. Soha nem tudhatom meg.

			– Krash! – kiáltottam. De a kő meg sem moccant. A szelem kíváncsian odasüvített, és lelökte a kezemről, hogy segítsen.

			– Ügyes vagy – motyogtam a szélnek. – De egy kicsit maradj nyugton! Hm… bár talán igazad van…

			 Visszavettem, és újra megpróbáltam mágiával megemelni a követ, ám most nem a kőre fókuszáltam, hanem alatta a levegőre. Az elemre, ami kedvelt, bár itt most élettelen maradt. 

			A kő megremegett.

			A szelecském nem bírt magával, izgatottan odasuhant, és lelökte megint.

			Azt akarta, hogy vele foglalkozzak.

			– Jól van, na! – Felvettem megint a követ. – Emeld meg, kérlek!

			Csak átsüvített a kezem felett, mintha nem értené, mit kérek. Megpróbáltam többször, de valóban nem tudta, mit akarok. 

			– Krash! – mondtam, és a mágiámmal rá akartam kényszeríteni, hogy megtegye.

			A szél felháborodottan megfordult, felkapott egy kis havat, és dühösen az arcomba szórta.

			– Bocsánat, ne haragudj, csak kipróbáltam – zümmögtem neki kedvesen, és gondolatban megcirógattam. Rögtön megnyugodott.

			Hideg volt, sötét, és kezdtem fázni a téli éjszakában. A táj egészen csendes volt, hogy még állat sem járt erre.

			Összeráncoltam a homlokomat. A szél az előbb értett engem, de vajon pontosan mit is ért belőlem?

			Végiggondoltam minden helyzetet, ahol segített, minden pillanatot, ahol kapcsolódni akart.

			Ó!

			Az érzelmek. Nem a szavaimat érti, hanem az érzéseimet érzi meg.

			A tenyeremre fektetett kőre koncentráltam, és aztán a szélre. Arra vágytam, emelje meg. Elsőre semmi sem történt, de aztán engedtem, hogy az érzés növekedjen bennem, úgy vágytam erre az emelésre, mintha bensőm minden kívánsága lenne. Mintha én lennék a kő, Lidérc pedig a szél, aki a karjába vesz…

			Vijúú… A szél süvítve lecsapott, és alulról fellökte a magasba a követ. Úgy kellett elugranom, hogy visszafelé ne a fejemre hulljon.

			– Ez az! – kiáltottam lelkesen.

			Megvolt a titok nyitja, és innét kezdve csak finomítanom kellett a dolgokat.

			Hajnalig gyakoroltunk.

			Atyám négy nap múlva tért haza, és addig minden éjjel gyakoroltam a város melletti szántóföldek közepén. Kimcse néne már azt hitte, férfi van a dologban, amikor észrevette a sáros csizmámat. Azzal fenyegetett, beárul apámnak, de én csak nevettem rajta.

			A munka jól haladt, az új szavakat, melyeket atyám gyűjtött, közösen megvitattuk – suttogva a szobámban –, majd beillesztettem a készülő könyvecskébe. Kis alakú könyvet terveztem, hogy az öcsém könnyedén beletehesse a nyeregtáskába. 

			– Apám, mit tudsz a tűzokádókról? – kérdeztem este a gyertya otthonos, narancsos fénye mellett. A szobám ajtaja be volt zárva, ahogy az ablaktáblák is. – Nem tudom kiverni a fejemből a gondolatot, hogy a vezérkar aggódik miattuk.

			– Öt éve tűntek fel, a háború kezdetén. Korábban is voltak összecsapások, de akkor még nem hallottam tűzokádókról. Könnyedén tartottuk a határt. 

			– De most a király is a vereségtől tart.

			– Rájöttél a hajóra?

			Bólintottam. Apám csak megsimította a kezem, mindössze ennyi magyarázatot adott arra, miért nem hagyna itt minket.

			– Atyám, mi az a tűztojás?

			Apám elgondolkozva nézett rám:

			– Nem tudom. Erdon herceg rossz híreket hozott, de csak a katonai tanács tudja, a négy ősi nemesi család feje: Ezüstparti Viggo, Zengőhegyi Edvin, Mélytavi Geron és Aranyhomoki Tor. Meg persze az igétlen tanácsos, Farkasföldi Alej. Máskor ott vannak írnokok vagy őrök, akiket lekenyerezhetek, de most kiküldtek mindenkit. Nagyon hosszú tanácskozás volt, egész nap tartott. Másnap Alej kibérelte a Tengeri Szörnyet, hogy amint visszaérkezik, horgonyozzon le a kikötőben, ne induljon új útra. A nemesek nem tudnak róla, hogy Kilgram király mire készül.

			– Őket úgyse tűrné meg a hátán a tenger.

			– De nekik is vannak igétlen asszonyaik, akiket kimentenének, ha baj van. – Apám a fejét csóválta. Láttam, árulásnak érzi, amit a király tesz. – Ez az egész háború érthetetlen! A hegyeken túl egy óriási kontinens terül el dúsan termő földekkel, jó bányákkal, sok nyersanyaggal. Minek nekik a szegényes Vulkántorok? Hetekig tart átkelniük a hegyeken, hogy velünk harcoljanak. De miért jó ez nekik? Ha hajózási útvonalat akarnak a Forró-partok felé, azt sokkal egyszerűbb kereskedelmi szerződésekkel elérni.

			– Úgy hallottam, pokolbéli démonoknak mondanak minket. Talán vallási ügy lenne?

			– Nem hinném. Régen a Fák Szellemében hittek, egy békés istenségben. 

			– De most felgyújtják a falvakat, lemészárolják az embereket. Atyám, az is különös, hogy a katonáknak tilos beszélniük a csatáról. De miért?

			Ezernyi kérdésem volt, de apám nem tudott rájuk választ adni. A megoldás a Néma várban lapult, ám csak Roan deríthette ki. 

			Vajon az én okos öcsém rájött már, mennyi titok lappang a háború körül?

			Apró sóvárgás ébredt bennem. 

			Roan van ott, ahol zajlik az élet.

			A következő napokban minden éjjel gyakoroltam, próbálgattam a mágiámat és a határait. Megnéztem, hogy a nem élő levegővel hogyan boldogulok. Utána megolvasztottam a havat, hogy víz legyen belőle, és azzal próbálkoztam. 

			Elmeséltem atyámnak, mire jutottam. A hétköznapi vidéken, amit mágia nem itatott át, képes voltam tüzet lobbantani, és kismértékben a levegőt is mozgatni. A víz már nehezebb volt, hol sikerült, hol nem. A föld viszont konok elemként ellenállt.

			Láttam a szemén, milyen büszke rám. 

			Abban egyeztünk meg, hogy ő megjegyzi az információkat, és ha biztonságos lesz, majd csak akkor veti papírra. Mindennap elmeséltem, hogy haladok a mágia felfedezésével, ő pedig szívta magába az ismereteket, és okos kérdéseivel segített az új utak felfedezésében, miközben óvatosságra is intett. A természet hatalmas erő, és nem játékszer.

			Délelőtt mindketten aludtunk, csak ebédkor jelentünk meg. Majd a kereskedővel tanácskoztam, ha szüksége volt rá, végül a nap másik felét a hójárók nyelvének szenteltem. 

			Fini és a pletykái egyszerűen nem férnek bele ebbe. 

			Ám Csergőpataki Finona nem az a lány volt, akit távol lehet tartani. Kikérdezte az embereket, mikor vagyok jelen, és egyszerűen meghívatta magát ebédre.

			Első percben nem voltam túl lelkes, amikor leült mellém az ebédlőben, de olyan önfeledten tudott cseverészni, és olyan ügyesen bevonta az egész asztaltársaságot, hogy életemben először arra gondoltam, talán ez is művészet. Ahogy Roan a hárfából kicsalta a legszebb hangokat, Finona úgy tudta előhívni az emberekből a vidámságot; a lányok kuncogását, a férfiak derűs, brummogó hahotázását.

			Mesélt a bálokról, más eseményekről, és a hajóról is, ami meghozta Kartalt. Sajnos már a ködös hajnalon a csuklyája takarásában partra szállt, így mire reggel az ünneplésére kész tömeg összecsődült, lekésték a fogadását.

			Kíváncsian hallgattam mindezt. 

			Vajon mire készül a király? Beöltöztet valakit hasonmásnak?

			Ebéd után gyengélkedésre hivatkozva meg akartam szökni, de Finona levakarhatatlanul a szobámba kísért. Az iratokat mindig elzártam az utazóládámba, ha kiléptem a szobából, így bátran be mertem engedni.

			– Ó, Ria, mi bajod van? Megbántottalak? – kérdezte azonnal, ahogy becsukódott mögöttünk az ajtó. Szinte sírásra görbült a szája. – Miért nem akarsz látni? Tudod, hogy csak te vagy nekem!

			Sűrűn pislogtam. Mikor lett az öcsém ilyen jó viszonyban vele?

			– Nem, dehogy, csak… gyengélkedtem.

			– Fenét! – közölte Finona, úrhölgytől nem épp illendően. Levetette magát az ágyamra.

			Igazi, neveletlen elterülés volt. Egyszerűen hanyatt vágódott a hímzett fedőtakarón olyan természetességgel, mintha évek óta tenné.

			Te jó ég! Ezek ketten tényleg barátok. 

			De mikor lettek azok? 

			Hogy lehettem ennyire vak? Roan öt éve hímezget vele minden héten, és legalább két éve a szobájába hívja Finit… 

			– Képzeld, Alej tanácsos és Delon gyógyító meglátogatta atyámat, és megvizsgált engem.

			– Igen? – leültem mellé az ágyra. 

			– A gyógyító azt mondta, elég széles a csípőm, és erős vagyok, ki fogom tudni hordani a mágusbabákat.

			Nem tűnt örömtelinek a hangja.

			– Mi baj? Ez jó hír, nem?

			– Az egész annyira megalázó volt! Kiküldték anyámat, majd Delon benyúlt a ruhám alá, a hasamra tette a kezét. Aztán az ölemre is. De ő legalább kedves volt, és éreztem, csak vizsgál, nem akar fogdosni. Ám Alej… – Fini hangja megalázottan elakadt. – Úgy bámult, mintha egy ringyó lennék. Aztán amikor Delon kiment, hogy apámékkal beszéljen, megfogta a mellem, és azt mondta, Kartalnak úgyse kellek. De ha kedves vagyok vele, akkor elintéz egy jó házasságot. És elkezdett fogdosni mindenhol.

			Szitkozódtam. Pedig tudtam, a dolgok így mennek. Olyan árucikkek voltunk, mint egy gyűrű vagy egy köpeny.

			– Egyszerűen megdermedtem. El akartam lökni, vagy valamit tenni, de… csak álltam ott… És amikor anyának elmondtam utána, akkor azt mondta, milyen ügyes vagyok… milyen ügyes…

			Fini felzokogott. Megdöbbentem.

			Aztán odabújt hozzám, az ölembe hajtotta a fejét. Látszott, hogy nem először teszi. 

			– Elegem van… Azt hittem, itt más lesz, mint otthon, ahol a parasztfiúk a mellemet bámulják, a férfi rokonok meg tapogatnak. Udvarias nemesek és csillogás vesz majd körül… De tudod, miket suttognak azok a rohadt kéjencek a fülemben a bálokon?!

			A haját simogattam, miközben sírt. 

			Hányszor irigyeltem karcsú derekát, cseresznyepiros ajkait, dús, fekete fürtjeit! A délről származó nagymama minden bájos vonását. Sohasem vettem észre, hogy Fininek mekkora teher a szépsége, és céltábla miatta már évek óta. 

			Nem tudtam, hogyan vigasztaljam, csak a haját simogattam.

			– Mesélsz nekem, Ria? – kérdezte, amikor kicsit megnyugodott. – Szipiről, a kis szipolyról!

			Megdermedtem. A Tűzisten szerelmére!

			Az öcsém szipolyokról mesél?!

			– Mi is volt az utolsó történet? – tapogatóztam.

			– Amikor férfiruhában elvitték határőrnek, és ott varázsolnia kellett.

			Roan, mit műveltél?

			– De azt is szeretem, amikor felgyullad a kastély, mert kiugrik a tűz, hogy megkergesse. Vagy amikor katonák jönnek a városába, és ő nem öli meg őket, hanem megmenti a jóképű parancsnokot. 

			Roan, én megöllek!

			– Miért szereted ezeket ennyire? 

			Levegőt is alig mertem venni. Hogy lehet ez a lány ennyire vak, hogy nem jön rá a lényegre? Hiszen hányszor látta a leégett északi szárnyat otthon!

			– Mert ő erős. Jó lehet szipolynak lenni! És nem is olyan gonosz, mint a legendák mondják, pedig az lehetne. 

			De még mennyire lehetnék! Mondjuk, agyoncsaphatnám az öcsémet. 

			Hirtelen megértettem, Roan miért teszi. Reméli, hogy egyszer Fini a felesége lehet. Az én okos öcsém a szelídsége minden erejével próbál megóvni minket, és megismertetni egymással a szépséget és a szörnyet. Nem akarja, hogy Fini egyszer az árulóm legyen.

			– Mi lenne, ha ma inkább eljátszanánk Szipi meséjét? Gyere! – Felhúztam az ágyról. 

			– Hogyan?

			– Szipi bálba megy, de egy gonosz tanácsos megpróbálja fogdosni. Gyere, támadj meg! Mindjárt meglátod, mit tesz.

			Fini kíváncsian a mellemhez nyúlt, majd feljajdult, ahogy megragadtam a hüvelykujját, és visszafeszítettem. De aztán nagyot kacagott.

			– Ó, nahát! Miket tudsz!

			– Nem én tudom. Mondom, hogy ez Szipi – nevettem vissza. 

			– Anyám azt mondta, egy magas rangú férfit sose szabad megsérteni, különben megtorolja.

			– Ugyan! Ha elég ostoba, észre sem veszi, hogy meg lett alázva…

			Eljátszottuk, Fini miként kérjen ártatlan pillarebegtetésekkel bocsánatot, vagy hogyan mondjon pikáns és illetlen dolgokat, összezavarva a támadót.

			– Ejnye, te kis huncut uraság! – affektálta Fini a csípőjét ringatva, miután majdnem eltörte a csuklómat. Úgy kacagott, hogy a könnye is kicsordult.

			Megtanítottam neki, mit tegyen, ha hátulról támadnak, hogyan védje meg magát, ha elölről. Hogyan védekezzen, ha netán el akarnák hurcolni. 

			A teste izmos volt a sok lovaglástól, és okos lány volt, gyorsan tanult. 

			Kitaláltuk, hogyan lehet a gyűrűt, a hajtűt vagy a legyezőt harcra használni. Már majdnem alkonyodott, amikor a legyezője reccs, kettétört.

			– Anyám meg fog ölni!

			– Tessék, itt egy másik! – Előkerestem a legszebb legyezőmet, a fehéret, melyen aranyozott hímzés futott körbe. Még az öcsém készítette nekem.

			– Hű, ez egy műremek. Biztosan nagyon drága, nem fogadhatom el!

			– Ne viccelj, hímzünk ilyet bármikor. Ezt Roan készítette. Bizonyára örülne, ha nálad lenne.

			– Balladák és legyezők! A Földanyára, milyen jó lesz annak a lánynak, akit a bátyád elvesz – sóhajtott irigyen. 

			Megdöbbentem, de ő csak vállat vont, és őszintén, csengő hangon felnevetett.

			Azt hiszem, az öcsém nem tévedett. Fini elcsábításában kiválóan haladt. Ki tudja, talán még a szívét is elnyerte volna, ha nem az én megmentésemet választja.

			Belém mart a bűntudat.

			Vajon mi lehet Roannal? Nem írt, nem jött a városba, nem tudok róla semmit.

			– Eljössz a bálba? – kérdezte lelkesen Fini. – Már csak három nap. Készülődnöd kellene. Ez az évtized eseménye!

			Szívesen mentem volna, de őrültség lett volna besétálnom annyi mágus közé. Ha egy pillanatra is fellobban a mágiám, mehetünk atyámmal a Vérbálba. 

			 Haboztam, de aztán megráztam a fejem. Látni akartam Roant, de van, amit bölcsebb elkerülni.

			– Úgysem látnának szívesen, a családomnak nem örül a király. Atyámnak muszáj jelen lennie, de én inkább itthon maradok. De tudod mit? Hagyd itt a legyezőt, tetetek bele fémszálat, amivel jól megleckéztethetsz minden nemest.

			Fini az ötletre lelkesen összecsapta a kezét, majd áradó szeretettel megölelt.

			Nem is sejtettem, mit jelent ez a szeretet. 

			Fini a tettek mezejére lépett. Másnap délután egy küldönc elegáns kis levelet hozott.

			Egy báli meghívó volt. Egyenesen a királynőtől.

A bál

			Amikor apám megtudta, mi történt, falfehér lett. 

			Ám úgy tűnt, erre az eshetőségre is felkészült, mert áthívott a szobájába, és kinyitotta az egyik tölgyfa utazóládát. Egy ékkövekkel díszített törtfehér ruhát láttam benne, olyan gyönyörűségesen szépet, hogy elakadt a lélegzetem.

			– Édesanyádé volt. A legszebb báli öltözéke. Mindig is neked szánta.

			– Sejtetted, hogy elmegyünk a bálba? – kérdeztem meglepve.

			Apám komoran bámult maga elé.

			A Vérbálba. Rájöttem, ezt a ruhát arra hozta. A halálunkra.

			Visszacsuktam a láda tetejét.

			– Talán elsőre valami egyszerűbbet viselnék.

			Inkább Zimandon kereskedővel egyeztettem, de a bál előtt ilyen rövid idővel már nem akadt szabad varrónő, sem idő, hogy a méretemre készítsenek valamit. 

			Ám mint kiderült, Kimcse néne a maga romantikus lelkével szintén készült arra, hogy bálba megyek, bár egyszerűbb kisnemesi bálba, nem a palota cifra termeibe. Elhozta a három legszebb ruhámat, és hozzá pár régimódi csipkés báli kesztyűt, remélve, hogy megakad egy igétlen kisnemes szeme rajtam, és majd kéz a kézben sétálunk bele a naplementébe.

			Felnevettem, hogy ehhez kicsit sok a felhő errefelé, mire az én drága dajkám olyan megbántottan nézett rám, hogy rögtön elszégyelltem magam, és inkább megölelgettem.

			Ruhám már volt, csak épp alkalmatlan a királyi bálra. Ezek mind vidéki bálocskákra készültek, ahol a fő gondom az volt, hogy soha ne öltözzem túl a rokonságot.

			Egy pillanatig azon gondolkoztam, hogy kedvenc virágomat, a havasi gyopárt meghímzem. Anya mindig azt suttogta, ilyen vagyok, gyönyörű és vad. Ám erre kevés lett volna az idő, és az öcsém úgyis sokkal jobb kézműves volt nálam.

			Feltúrtam hát a szobát, és megkerestem az öcsém hímzéseit. 

			Biztos voltam benne, hogy otthonról idáig unatkozott a hintóban utazva, és abban is, hogy a társalkodóban üldögélve sem volt tétlen a keze. A hímzés, horgolás, csipkeverés megnyugtatta és pihentette, míg engem általában felbőszített.

			Meg is találtam a csodaszép, virágmintás szalagokat, kecses hópelyheket, ezernyi apró díszt, amit készített. Kiválasztottam a drapp színű ruhámat, ezt az árnyalatot a feltűnést kerülő, szerény hajadonok, illetve a vénlányok és özvegyasszonyok hordták a bálokban, a többiek vidámabb színekbe szoktak öltözni. 

			A ruha aljára rávarrtam az aranyszállal hímzett rátéteket, kissé feljebb a hópelyheket, a nyakrészre pedig a szintén aranyozott csipkét. Messziről egyszerűnek tűnt a ruha, nem hivalkodott, de közelről az aprólékos kézműves munka miatt diszkréten elegánssá vált. Egy újítást is végrehajtottam. A bálba mindig az évszakhoz illő öltözet kell, de mivel hó épp nem esett, így egy faleveles őszi díszítés lenne illendő. Ám én őszies színeket és hóra utaló pelyheket egyszerre használtam.

			Legyezőt újat készíttettem. Megrajzoltam a terveket, és átadtam Leznek. Az egyiket Fininek alakították át fémszálasra, másikat nekem készítették el drapp színben, egy hozzá való arcfátyollal és vállkendővel. Vállkendőt hajadonnak nem illett a bálon viselnie, ezt csak a huzatot nem bíró öregasszonyok tették, de így látványosabban betegnek tettethetem magam. 

			Az ékszerrel nem akadt gondom, atyám – hátha vesztegetéssel kell megmentenie – bepakolta a kincstár utolsó ékszereit, amit még anyám kapott jegyajándékba tőle. 

			Kívülről úgy tűnhetett, milyen elmélyülten és lelkesen készülődök, de a valóságban csak a kezem dolgozott, az elmém máshol járt. 

			Ha elfognak, nem adom olcsón a bőrömet, pontosabban a kis drapp ruhácskámat, hanem igenis megvédem magam. Végigvettem fejben, hogyan tudom támadásra használni a szelet és a meglévő mágiámat.

			A mágiának csak a képzelet szabhat határt, márpedig én igen fantáziadúsan szeretnék életben maradni.

			Amikor beköszöntött a bál napja, egész nap próbáltam szunyókálni, hogy ha kell, legyen erőm a harcra, bár inkább csak az ágyon hevertem és szorongtam. 

			Vajon anya járt valaha királyi bálon? 

			Táncolt szipolyként mágusokkal? 

			Ha nem villan fel a mágiám, elvileg nem jöhetnek rá, hogy ki vagyok. 

			Vagy tévedek?

			Mikor besötétedett, atyámmal beszálltunk a családi hintóba, és odahajtattunk a palotához. Az épület a hegyoldalba épült város közepén állt, mintha a király egyaránt tartana a tengertől és az ég villámaitól is. Zömök, minden kecsességet nélkülöző, robusztus épület volt, a szürke gránitfalaitól viszolyogtam, egyedül a mogorván bámuló vízköpők nyugtattak meg; valahogy úgy éreztem, ők sem szívesen ülnek a falakon. 

			Rengeteg hintó nyüzsgött a parkban, az épület bejárata előtt, és a bejutásra vártak – miközben lovas inasok irányították a sort, a kocsisok egymással kiabáltak. 

			Valós rangunk és vagyonunk jóval a többi nemes mögé helyezett minket, ám az ősi nemesi címerünk miatt előre kellett engedniük, az etikett és a hagyomány pontosan kimondta, hogy az öt ősi család mindenben abszolút elsőbbséget élvez.

			Sajnos félreálltak a sorból a kocsik, és túl hamar bejutottunk a palotába. 

			Amikor kiszálltunk, ugyanígy történt. Míg más családok vártak, tőlünk azonnal elvették a cselédlányok a köpenyt, és elvezettek az épület belsejébe. Apámba karoltam, miközben besétáltunk a bámuló tekintetek kereszttüzében. Ritka esemény volt, hogy a Szépvölgyi család megjelent.

			A folyosó vörös márvány padlóját téli tájképeket mintázó szőnyegek borították, az ablakokat hópelyhekkel díszített függönyök fedték. A gazdagság jele volt a szőnyeg és függönycsere minden évszakban. A falakról aranyozott keretekből a királyi család portréi és harci képek tekintettek le ránk. 

			Az inas közvetlenül a trónterem mellé, egy gyönyörű, festett plafonú terembe vezetett minket, ahol a másik négy ősnemesi család várakozott. 

			Nagyjából hatvanan lehettek, az Aranyhomoki, Ezüstparti, Mélytavi és Zengőhegyi családok láthatóan mind jól ismerték egymást. Az asszonyok a kényelmes, vörös huzatú pamlagokon ültek és süteményt eszegettek. A lányok, kissé távolabb, kuncogva beszélgettek, világos színű, szemkápráztatóan díszes ruháik azt mutatták, hogy hajadonok még. A férfiak borospohárral a kezükben beszélgettek. Sok arcot felismertem, a szép hölgyekét balladák rajzaiból, a családfőkét festményekről.

			Lélegezni is alig mertem, a mágiámat mélyen elfojtottam, hiszen a férfiak fele mágus volt.

			Egyeseknél apró mágikus felvillanásokból éreztem, másnál az öltözet is tükrözte, fekete ruhát viseltek vörös lángnyelvekkel, és kopaszra borotvált fejükön a fekete harci henna mellett vörös csapatparancsnoki hennát láttam, és halánték tájékon pedig ezüst cseppek hirdették nemesi voltukat.

			Atyám bátorítóan megszorította a karom, és nyugodtan besétált. 

			Nem különült el feltűnően, de nem is ment oda senkihez, hanem megálltunk egy szélső kis tálalóasztal mellett.

			Próbáltam egyenletesen lélegezni a fátyol alatt.

			A csevegés nem szűnt meg, de mindenki alig leplezett kíváncsisággal megbámult. 

			Rájöttem, nem is apámat, hanem engem néznek. 

			A fiatal lányok a fátylamról pusmogtak, és kinevették a kendőmet. A fiatal férfiak tekintetében megjelent az a fajta mustrálgatás, amitől bosszúsan az arcomba szökött a vér. Az idősebbek mintha a ruhám üzenetét próbálták volna megfejteni, és a gazdasági helyzetünket megállapítani. Az egyszerűséget ellensúlyozta az egyedi díszítés és anyám gyönyörű nyakéke.

			– Á, drága Alean! – szólt oda hangosan és gúnyosan Aranyhomoki Tor, egy hetvenéves, nagy orrú, ősz családfő. – Látom, elhoztad bemutatni a lányod!

			– Lábnyom? Milyen lábnyom? – kérdezte meglepve atyám, és látványosan maga mögé nézett.

			Azt hittem, elsüllyedek a szégyentől, amikor a nemesek felnevettek.

			– Ó, látom, vidám napunk lesz – felelte gúnyos meghajlással Tor. A szóra újabb nevetés támadt.

			Mélyet lélegeztem. A mágiám nem villanhat fel.

			A terembe ekkor libbent be Finona és a királynő kíséretébe tartozó három másik hajadon. Hófehér, csipkékkel díszített ruháikban gyönyörű pillangóknak látszottak. 

			Fini soha ilyen szép nem volt, mint most. Karcsú derekát és bájos nyakát kiemelték a fodrok, az arcát különleges keretként övezte a két fekete, hullámos tincs, míg a művészien befont kontyba rubint ékköves csatokat tűztek.

			Semmi keresnivalójuk nem volt az ősi nemesek várószobájában, de Fini könnyed léptekkel átvezette a zavartan feszengő lánycsapatot a termen, egyenesen hozzánk.

			Illendőn bemutatta a lányokat, Niobát, Zenirát és Kellát, majd azonnal csevegni kezdett:

			– Képzeld, Rianna, láttuk Kartal herceget. Úgy megnőtt! Magasabb a bátyjánál, és milyen jóképű lett…

			Lidérc itt maradt?

			Megdobbant a szívem. 

			Egy aprót, nagyon pirinyót a mágiám is lobbant, mire éreztem, hogy kifut az arcomból a vér.

			A mágusok felé pislogtam. 

			A Földanyára! Vajon észrevették? 

			– Nahát, hogy elsápadtál! – Fini vidáman összecsapta a kezét. – Ne aggódj, úgyse engedünk vele táncolni – ugratott kedvesen. – Delon gyógyító minket tart leginkább alkalmasnak a királyi ház erős vérvonalához. Ugye, lányok?

			A lányok izgatottan kacagtak.

			– Csak az ünnepséget jöttem megnézni. Sohasem kóstolnék olyan teába, melyet nem nekem készítettek – mondtam szerényen. 

			Nekem elég, ha itt vagy, Lidérc. Elég, ha egy földet tapodunk, egy eső esik ránk, egy szél csókol arcon mindkettőnket…

			Finona olyan kellemes beszélgetést kerekített, hogy apám derűsen mosolygott, sőt, párszor még én is felnevettem, noha görcsben állt a gyomrom. Hálás voltam Fininek, hogy segít átvészelni a kínos várakozást, még akkor is, ha jól jöttem számára, hogy bájos termetét megmutathatta a leggazdagabb család ifjai előtt. 

			Aztán eljött az idő, és bevonultunk a trónterembe. 

			A félelem kendőként borult körém.

			A hatalmas terem hátuljában az alacsonyabb rangú nemesi családok álltak, több százan. Közülük csak a családfők és a hajadon lányok lesznek bemutatva. Előttük a negyvenhét régi nemesi család állt, akiknek legalább évszázados gyökerük volt, és büszkén viselték a helységnevet a nevükben. 

			Minket, ősi nemeseket, két oldalra állítottak sorfalszerűen, innen kellett majd előlépnünk, és a trónhoz vonulni. A trón mellett Farkasföldi Alej, a nagy pocakú királyi tanácsos várakozott látványosan alázatos szerénységgel.

			Felharsantak a királyi kürtök. A harmadik kürtszó után kinyílt a főbejárat.

			Mind mélyen meghajoltunk.

			Elöl a királyi pár érkezett, egymásba karolva. Felnézni sem mertem, míg elvonultak mellettem. Lisalinna királyné hasa már láthatóan domborodott, bár a vállán lógó, a mellkasa előtt keresztben átvetett óarany köpeny diszkréten takarta. A kis szipoly napról napra növekedett benne, iszonyatos veszélyt hozva mindenkire.

			Utána a két herceg következett, Erdon és… valaki kopaszon. 

			Majd a négy kicsi herceg párosával, a legnagyobb tizenegy éves, a legkisebb három.

			Végül a gyógyítók jöttek, a vénségesen vén királyi gyógyító, Abalon mellett a jóképű, de szintén fehér hajú Delon lépdelt. Mögöttük Frellelon, majd meglepetésemre a feszengő Zaher és Ian következtek. Mindenki zöld kaftánt hordott, és bár az anyag minősége különbözött, de még a tanoncok ruhájának alján is aranyszegély pompázott. 

			Mikor a terem végébe, az emelvényen lévő páros trónszékhez értek, csak akkor mertem felnézni, és keményen visszafogva a mágiámat, meglesni a hercegeket.

			Lidérc itt volt! A maga teljes valójában.

			Döbbenten meredtem rá. Aprókat lélegeztem, nehogy a mágiám megcsillanjon.

			Alig ismertem meg. Dús fekete sörénye eltűnt, kopaszra borotválták, és fejére a hercegek ezüst hennáit festették. A szívem összefacsarodott a látványra. 

			Mi történt a Néma várban? 

			Mivel tudták Lidércet ennyire megtörni?

			Mert megtörték, láttam a mozdulatain, láttam a szemén.

			– Ne ijedj meg! – lehelte egy jól ismert hang mögöttem.

			Az öcsém volt az. Beállt mellém a díszsorfalba.

			A szájamba haraptam, hogy ne villanjon fel az örömtől a mágiám. Legszívesebben megöleltem volna. 

			– Lazíts! Nem olyan finom az érzékelésük, mint a miénk, az apró villanásokat öt lépésnél messzebbről nem észlelik, csak a nagy lángolást. De a gyógyítókkal jó vigyázni. Meg talán Kartallal. Erdon herceg viszont olyan, mint egy faék.

			Megkönnyebbülten bólintottam. Apám ott állt mellettünk, de most is úgy tett, mintha süket lenne. 

			– Jól vagy?

			Roan arca beesett volt, és valahogy természetellenesen kipirult, mintha lázas lenne. A fekete máguskatonai egyenruhát ennek ellenére egy kis fehér hímzéssel „feljavította” a nyakrészen és az ingujjnál, így még ebben az öltözetben is elegánsan hatott.

			– Csak meghűltem. A torony tetején alszom, egy kicsit huzatos, de nem vészes. Te jól vagy?

			Az öcsém nem nyavalyog? Noha egy mocskos, hideg padláson alszik? 

			Azonnal gyanús lett.

			– Mi történt? – suttogtam ellentmondást nem tűrő hangsúllyal. A többi család távolabb állt, egyedül apám hallhatott minket, de ahhoz is halkan beszéltünk.

			Közben a királyi pár leült, a gyógyítók oldalra vonultak, a hercegek pedig a trónszék mellett álltak. Az udvarmester az Aranyhomoki családot szólította, és megkezdte a hölgyek és urak bemutatását egyenként. A díszes ruhaköltemények láttán elismerően morajlott hátul a többi nemesi család. 

			– Kíváncsi vagyok, a kis hercegekből valamelyik elájul-e – tűnődött sajnálkozva az öcsém. – Állítólag tavaly az egyik nem bírta a hosszú ceremóniát.

			Kinyitottam a legyezőmet, egy elegáns mozdulattal derékmagasságba eresztettem, majd a leple alatt a könyökömet orvul Roan oldalába nyomtam. Nem érdekelt a mellébeszélés.

			– Jól van, ne lökdöss! Iszonyú szerencsénk volt. Miután elmentél, elkaptak az udvaron, és Delon leszedette a nadrágomat. Megnézték, hogy fiú vagyok-e. – Roan közönyösen suttogott. 

			Mintha éveket öregedett volna, szinte tapintani lehetett a kiégettségét. Még csak nem is lett dühös, nem jött zavarba, inkább, mint egy régi történetet, úgy beszélte el a megszégyenülését. 

			– A cserét nem fedezték fel, eleinte mindig sál volt a szám előtt. Rasnak és Zaher barátodnak azt hiszem, gyanús lettem, de mindketten boldogok, hogy a kiképzésem jól halad. A tűzgolyók kapcsán csak középszinten vagyok, de a tűzeső megállításában elég jó. Nem lesz gond, Ria. 

			Az öcsém nyugtatgat?

			A rossz érzésem egyre növekedett. 

			– A gyógyítók vizsgáját letetted? – suttogtam, miközben a következő család kivonult. 

			Az udvarmester közben ékes szavakkal taglalta, melyik család miről híres, milyen fontos bányái vagy más érdekeltségei vannak, hogy Kartal megismerhesse őket. Lidérc szertartásosan biccentett a családfőknek a trón mellett állva.

			A király minden családfővel váltott egy-két szót. A hajadon lányok nem szólalhattak meg, de jól értettek ahhoz, hogy rafinált kis csípőmozgásokkal, kecses legyezéssel felhívják magukra a figyelmet.

			– Nem tettem le a vizsgát, de nem is akarom. Nem tudom, valahogy állandóan furcsán bámul mind a négy gyógyító. 

			– Furcsán? – értetlenül néztem rá.

			De Roan csak vállat vont, látszott, nem akar többet mondani, inkább még közelebb hajolt, a fejünk szinte összeért:

			– Kartal miért haragszik rád? Nem hajlandó hozzám szólni, de figyel. Ha odanézek, akkor úgy tesz, mintha nem is nézne. Iszonyúan ijesztő. Fogadjunk, most is engem bámul.

			Odapillantottam, és Lidérc tényleg minket figyelt. Épp csak a szeme sarkából, de kétségtelenül minket lesett. Engem nem ijesztett meg, inkább jólesett. 

			Vajon érezte a hiányomat?

			– Szépvölgyi Alean, a Szép-völgy grófja. És családja, Szépvölgyi Roan és Rianna. – Az udvarmester csak ennyit mondott, és feltűnően elhallgatott.

			Meglepve odanéztünk.

			Biztos voltam benne, hogy Farkasföldi Alej keze van abban, hogy harmadikként szólítottak minket, ami a régi, kegyvesztés előtti pozíciónk volt, és abban is, hogy megalázón nem soroltak semmilyen érdemet, mintha senkik lennénk.

			Apám a karját nyújtotta, és kisétáltunk. Roan a másik oldalán haladt.

			A torkomban dobogott a szívem. Lefojtottam a mágiát teljesen, és lesütöttem a szemem. Ha a király rájön, mi vagyok…

			Földanya, segíts!

			Mögöttünk hangosan morajlottak a nemesek. Egy-egy halk nevetés is hangzott. Mint a bazárokban mutogatott különös állatok, olyannak éreztem magunkat.

			Rendkívül kínos volt.

			Amikor tízlépésnyire értünk a tróntól, mindhárman meghajoltunk.

			A király némaságba dermedt, és elnézett a fejünk felett. Erdon herceg is követte a példáját. Lidérc a homlokát ráncolta, de ő sem szólalt meg. 

			Egyedül Lisalinna királyné nem kerülte a tekintetünket, hanem zavartan pislogott. Látszott, ő sem számított erre, amikor a meghívót elküldte nekem. Egy elsőbálos lányt kitett egy ilyen helyzetnek… Mondani akart valamit, de halk természet lévén mintha ő se tudta volna, hogy mit.

			A csend kínossá vált. 

			A királyi család egyértelműen megszégyenített minket. 

			Ingerülten beszívtam a levegőt. Azért egy biccentést kaphattunk volna, ha már megmentettem egy herceget… 

			Atyám nyugtatóan megszorította a karomat.

			Újra meghajoltunk. Büszkén kihúztam a derekamat, és életem legszebb bókolását adtam elő. Kimcse néne sírt volna a boldogságtól, ha látja. 

			Fogadni mertem volna, hogy apám másik oldalán Roan is ezt teszi. Volden dédapa szerint egy művelt főig nem érhet a bárdolatlanok gyalázkodó tekintete.

			Elegánsan visszasuhantunk a helyünkre, a teremben lévő nemesek gúnyos pillantása közepette.

			Farkasföldi Alej arcán látszott az elégedettség, miközben intett az udvarmesternek, hogy folytassa a ceremóniát. 

			Ó, bárcsak ne javítottam volna ki a hadi számításait, és megszégyenülne tavasszal egy halomnyi rossz kard miatt!

			De rögtön el is szégyelltem magam. 

			A rossz kard sok halált jelent. Közrendűek halálát akarom, csak hogy bosszút álljak? Anya nem lenne büszke rám ezért a gondolatért.

			– Legközelebb nem mentem meg csökkentagyú hercegek életét – morogtam Roannak, amikor újra mellém állt.

			– Ne légy dühös, mert bejön a szélszörnyed – súgta figyelmeztetően az öcsém. – A király biztos tudja, hogy a hercegek utálnak, meg azt is, mik történtek a várban mostanában.

			– Mik történtek? – Aggódva ránéztem.

			– Hát, nem voltam a helyzet magaslatán. – Roan könnyedén vállat vont, és vidáman mosolygott. Aztán érdeklődve a bemutatkozók felé fordult, mintha ez a téma csak valami ostobaság lenne.

			A gyomrom összeszűkült. Az öcsém színészkedik és hazudik nekem?

			Apámra pillantottam, aki komoran állt.

			Láttam, ugyanúgy aggódik, ahogy én.

			Amikor véget ért a bemutatás, a fiatal királyi csemeték a gyógyító tanoncokkal az oldalsó ajtón át távoztak. Még ki sem értek, Zaher máris óvón, hatalmas szeretettel felkapta a legkisebbet, áthágva az illemet.

			A királyi párhoz csatlakozott a királyné kiválasztott udvarhölgyi köre. Őket a Forró-partokról hozatott Belladonna, Erdon herceg fiatal, a szülés után kissé teltebb felesége vezette. Majd a két herceggel együtt átvonultak a hatalmas bálterembe. Mi is követtük őket, előbb az ősi nemesek, majd a gyógyítók vezetésével a többi nemesség.

			Az első táncot Lidérc az édesanyjával járta, és valószínűleg utálta minden percét.

			Látszott, évek óta nem táncolt, és csak homályos elképzelései vannak a lépésekről. Viszont úgy mosolyogtak egymásra a gyönyörű, fekete hajú királynéval, hogy körülöttük meglepetten összesúgott a bálterem. 

			Meghatódtam ettől a szeretettől. Ha egyszer rám is így nézne… 

			Lidérc intésére becsatlakozott a többi pár is, és ő eltűnt a szemem elől a forgatagban. 

			Mi hárman megálltunk a táncterem oldalában. Nem a kétoldalt húzódó oszlopsor mögött, ahol az oldalhajóban pamlagok és frissítők sorakoztak, hanem az oszlopoknál álltunk, mert illő volt egy rövid ideig táncpartnerekre várnom.

			Természetesen senki sem nézett felém. 

			A báli közönség folytatta a megszégyenítésünket.

			Bámultam a táncolókat, a gyönyörűen csiszolt fapadlón suhanó párokat, elegáns urakat, kacér hölgyeket, és egy pillanatra arra vágytam, hogy ott lehessek közöttük. Hiába súgta a józan ész, hogy jobb így, azon vettem észre magam, hogy a zene magával ragad, és akaratlanul ringatózom. Gyorsan abbahagytam.

			Lidérc már Belladonna hercegnével táncolt. A huszonéves nő az egyik legjobb táncos lehetett a teremben, minden mozdulatán látszott, hogy imádja, ám a mosolya azonnal kifakult, amikor Lidérc véletlenül a törtfehér szoknyája szélére lépett. Szerencsére nem szakadt el, az én tervem alapján készült.

			Lidércnek is azonnal felszökött a mágiája a kínos helyzettől.

			– Emlékszel? Mindig ide vágytunk – suttogta az öcsém, sóvár pillantással nézve a táncoló Finonát.

			– Kérd fel, legalább próbáld meg…

			– Ne légy bolond! Még ha akarná is, amit kétlek, most úgy megszégyenültünk, hogy ha táncolna velem, otthon véresre verné a lábszárát az anyja. Csak egy magas rangú asszony engedhetné meg magának, hogy megtörje a szégyenem. – Roan hangjában tapintható volt a keserűség.

			Megértettem az érzéseit. Lidérc is épp a közelben suhant el egy új partnerrel.

			– Most jobb, ha mentek – szólalt meg hirtelen az atyánk, aki eddig némán és közömbösen állt.

			Roan meglepve rámeredt.

			Aztán mi is észrevettük az oszlopok mellett közelgő ősi nemesi családfőket. Apámra újabb gúny és megalázás várt. 

			Megfeszültem. Mikor lesz ennek vége? 

			Mikor lehet ő is az, aki valójában?!

			Roan megragadta a ruhám szélét, és elhurcolt, amíg még fékezni tudtam a mágiámat.

			Oldalra suhantunk, és az oszlopsor alatt átkelve a süteményes tálcák mellett beszélgető középkorú urakhoz és hölgyekhez értünk, de nem álltunk meg kínos teázásra és csevegésre, hanem Roan kivitt a bálterem gyönyörű üvegajtaján keresztül a teraszra, a hideg levegőre, hogy lehűljek. 

			A hatalmas terasz szélén tízlépésenként cselédek fagyoskodtak, egy kocsin diszkréten letakarva hánytató tálak sorakoztak, felkészülve a részeg és segítségre szoruló urakra és hölgyekre. De még nem jártunk benne az éjszakában, most még üres volt a terasz, nem voltak táncot kipihenő párok, sem bódult alakok. A vidám zene kihallatszott.

			Míg odabent voltunk, a hó nagy pelyhekben hullani kezdett, divatossá téve a téli díszítést a ruhámon. A hófehér lepelbe burkolózó csodaszép kert varázskastélynak látszott a kék anyaggal bevont lampionok violaszínű fényében. 

			Roan rám mosolygott, és a szívére tette a kezét:

			– Megengedi a bál legszebb hölgye, hogy egy magamfajta szerény bárd felkérje?

			Nevettem. Ó, hányszor tettük ezt kicsiként! 

			Nemet intettem, hiszen óvatosnak kellett lennünk, a mágiánk nem villanhat fel.

			– Kesztyű van mindkettőnkön, Ria, és idekint egy mágus sincs. Próbáljuk meg! Mit veszíthetünk? – Szinte lázasan csillogott a szeme. Az én bátortalan öcsém valami vadat és veszélyeset akart tenni.

			Kezet nyújtottam. Igaza volt, a mágiánk nem lobbant fel.

			Nevetett, és átölelt. Táncolni kezdtünk a jeges hidegben. 

			Élvezettel mozdultunk, és úgy suhantunk a teraszon, mintha mi lennénk a bál igazi királyai, a vad szipoly és a gyöngylelkű bárd, egy láthatatlan világ titkos meséje, olyan varázslények, akik egyetlen csodaszép éjszakára táncra kelnek a kékesen világító hó ölelésében. 

			A szoknyám kacéran suhant, Roan csizmája büszkén koppant, és egymással keringve a nő és a férfi ősi táncát jártuk. Eljátszottuk azt, akik lenni szerettünk volna – valaki más karjában.

			 A szívem csordultig telt az örömmel, és Roan olyan ragyogó szeretettel nézett rám, mintha…

			…mintha utoljára tenné. 

			Amikor egy pörgés után kecsesen, ívben hátrahajoltam, és ő megtartott, ahogy a tánc diktálta, éreztem, hogy a lába megroggyan, a tartás elbizonytalanodik. 

			Azonnal kijózanodtam a körém szőtt varázsvilágból.

			Az öcsém sérült volt.

			Kérdőn megálltam, és megfogtam a kezét.

			– Csókolózni is fogtok? – kérdezte gúnyosan egy jól ismert mély hang. 

			Lidércé.

			A meglepetéstől megpördültem, és a mágiám is felszökött. 

			De az öcsém azonnal reagált, hátulról átölelt. Borzalmasan illetlen volt, ám megmentett attól, hogy Lidérc rájöjjön, kinek a mágiáját érzi.

			– Ó, látom, Roan, a gyávaságod örök! Nők szoknyája mögé bújsz? – Lidérc eddig az üvegajtónál állt, de most közelebb jött.

			– Csak megtámasztott, hogy ne ájuljak el a látványodtól. – Elhúzódtam az öcsémtől, és illőn bókoltam. – Kartal herceg, annyira nagy megtiszteltetés, hogy találkozhatok veled.

			Tényleg így gondoltam. A szívem megmelegedett a fekete szemek láttán. Nem baj, ha Lidérc gúnyos, nem baj, ha morog… 

			Ó, az istenekre! Végre újra közelről láthatom…

			Lidérc jéghidegen biccentett:

			– El is hinném ezt a nagy szerénységet, de ne feledd, már találkoztunk. Tudod, amikor hozzám vágtál egy baltát, Rianna grófkisasszony.

			Ó, hogy a lépfene szegődne hálótársamul! 

			Erről megfeledkeztem.

			– Engem keresel, uram? – Öcsém hangja végre megjött. 

			– Igen. Túl sok az egy hercegre jutó hajadon. Úgy döntöttem, Morttal együtt segítetek megtáncoltatni őket. 

			– Bocsáss meg, herceg, de sajnos nagyon fáj a lába – duruzsoltam, esküszöm a legbájosabb hangomon. – Drága bátyám még ezt a pár táncot sem bírta.

			– Kit érdekel? Nekem meg a fejem fáj ennyi ostoba libától.

			– Ó, és hagyja itt szegény, gyengélkedő húgát? – kérdeztem élesen. 

			Lehetne udvariasabb is, ha már egyszer ő herceg, én meg egy szegény megalázott grófkisasszony vagyok.

			Lidérc azonnal közelebb lépett, és bosszúsan felcsattant a hangja:

			– Láttam a táncod, nekem nem játszod el a haldoklót, szépségem. De már értem, a bátyád miért ilyen szerencsétlen. Ki az úr a házban? Mondd, mindig te beszélsz helyette?

			Bosszúsan elhallgattam. Tényleg megfeledkeztem arról, hogy szende szűz vagyok.

			Roanra néztem. Meglepetésemre az öcsém sápadt volt. Egyértelműen tartott Lidérctől, és nagyon nem akart vele menni.

			Ösztönösen az öcsémet mentettem. Azt tettem, amit minden rendes úrhölgy, ha nem tetszik neki valami.

			Látványosan elájultam.

			Roan ösztönösen elkapott, de aztán fel is jajdult:

			– Ria, ne csináld, rohadt nehéz vagy…

			Lidérc őszintén vigyorgott:

			– Segíthetek? Bár legutóbb szájon vágott egy hölgy, amikor véletlenül a mellénél fogtam meg…

			Ijedten kinyitottam a szemem. 

			Lidérc szemérmetlenül kiélvezte a helyzetet.

			Ám engem sem ejtettek fejre. Taktikát változtattam, és drámaian köhögni kezdtem.

			Szerencsére ekkorra értek oda a terasz szélén álló cselédek, és aggódva körbevettek. Javasolták, hogy pihenjek le az egyik budoárban. 

			Nem engedtem el Roant, hanem látványosan haldokolva a vállára támaszkodtam, és elindultunk a kertben az épület távolabbi része felé. 

			Lidérc belement a játékba, és fennhangon aggódott az egészségemért, de aztán álságos módon hozzátette:

			– Roan, hagyd pihenni a húgodat, és azonnal gyere vissza!

			– Igen, uram – felelte beletörődve az öcsém.

			Ó, hogy a mágia csapna belé! Csatát vesztettem.

			A budoár közvetlenül a kertből nyílt, és arra szolgált, hogy ha a hölgyek odakint játszanak vagy sétálnak, akkor legyen egy hely, ahol a szélfútta ruházatukat megigazíthatják, netán az éjjeliedényt használják. 

			Ablaktalan helyiség volt, az egyik cseléd szorgosan meggyújtotta az ötkarú gyertyatartót a fésülködőasztalon, a másik kivett a komódból egy puha takarót, és beborított, hogy ne fázzak a hűvösben. Az ízlésesen berendezett kis szobában négy sárga huzatú szófa is állt, az egyikre lefektettek. 

			Nem kértem frissítőt, hanem kiküldtem a cselédeket, meghagyva nekik, hogy senki ne zavarjon. Mikor egyedül maradtunk, Roan felcsattant:

			– Megőrültél, Ria? Miért kötekedsz a herceggel?!

			– Roan, előttem nem tudsz színészkedni. Azért ájultam el, hogy valahol meggyógyíthassalak. – Levettem a kesztyűmet.

			Roan leült mellém, és ő is levette a kesztyűt. Megfogtuk egymás kezét.

			A bőre túl meleg volt. Megérintettem a homlokát, szinte tüzelt a láztól.

			Megvizsgáltam. Tényleg megfázott, éreztem, de azt is, hogy számos zúzódás borítja, és a lábán van egy nagyobb seb. Elkezdtem gyógyítani.

			– Roan, a tűzokádókról vagy a tűztojásokról hallottál valamit?

			– Nem, semmit. – Nem kérdezett vissza, látszott, nem érdekli a háború.

			– Kár. Képzeld, apa épp egy szószedetet csinál, hogy beszélhess a hójárókkal.

			– De minek? Azok csak gyilkos szörnyetegek. 

			Megcsóváltam a fejem. Nem feleltem, hanem a gyógyításra összpontosítottam, ám csak áramlott kifelé az energiám. Pontosan nem tudtam meghatározni a sebét – nem is lehet, ezek homályos érzékelések –, de valami nagy baj volt. 

			– Ez így nem megy, meg kell fognom a sebet. Vedd le a nadrágod!

			– Itt?! Ugye, viccelsz?

			Odamentem az ajtóhoz, és ráfordítottam a kallantyút. Bizonyára szerelmi fészeknek is használhatta valamelyik korábbi herceg, mert nyikorogva és rozsdásan, de elfordult. 

			– Gatyát le, vagy én veszem le!

			Roan látta, nincs mese, vonakodva levette a csizmáját és a nadrágját, csak egy hosszú fekete alsó maradt rajta. Leszedte a kötést a bal lábszáráról. 

			Kerekre tágult a szemem. A seb nem volt mély, de nagyon csúnya horzsolás lehetett, ami valami szennyezéssel érintkezhetett. A vörös foltban gennyes váladék látszott, és egy piros csík megindult felfelé a lábszáron. 

			– Megőrültél, hogy nem szólsz?! A gyógyítóknak sem mutattad meg?

			– Egy férfi nem törődik a kis sebekkel – közölte büszkén az öcsém.

			– Egy férfi inkább meghal vérmérgezésben? – kérdeztem vészjósló kedvességgel.

			– Mi?!

			– Nem olvastad anya gyógyfüves könyvét, te szerencsétlen? A vörös csík halált jelent, ha eléri a szíved. – Gyógyítani kezdtem, ám a seb nagyon komplikált volt. – Mi történt, hogyan sérültél meg?

			– Csak elestem, van ilyen.

			Túl jól ismertem az öcsémet, tudtam, mikor hazudik. És azt is, mikor szégyell valamit.

			Megnéztem alaposan a hosszanti karcolásokat, aztán a másik lábát is. 

			– A Földanyára! Azok a rohadékok ledobtak a latrinán?!

			Ez volt az a pillanat, amikor Roan nem bírta tovább, eddig tartott a lelki ereje. Egyszerűen elsírta magát. 

			Olyan düh lobbant bennem, hogy ha nem ablaktalan lett volna a helyiség, a szelem bizonyára betörte volna az üveget.

			– Ki tette?! A Barbárölők voltak? Orlan és Merlen?

			Úgy éreztem, ölni tudnék.

			Hogy merik bántani az öcsémet?!

			– A fiatalabb Barbárölők, Ren és Ferro. Meg Erdon herceg harmadik testőre, Udin. Az egy rohadék, állandóan zaklat. Nem tudom, meddig bírom, Ria!

			Roan sírt, és én átöleltem, úgy gyógyítottam. 

			– Remélem, Amron kapitány jól megbüntette őket!

			– Ugyan, ez katonák között viccnek számít. Csak azért kap valaki büntetést, ha meg akarja ölni a másikat. Erdon herceg nevetett, amikor meghallotta. 

			– És Lidérc? – kérdeztem elképedten.

			– Nem szólt semmit. Ő sose beszél.

			Ez iszonyúan rosszulesett. Nem védett meg?

			Sóhajtottam, és inkább az öcsém állapotával foglalkoztam.

			Nagyon nehéz volt a sebet fertőtleníteni és helyrehozni, de végül sikerült. Teljesen kimerültem benne.

			– Köszönöm.

			Roan megfogta a nadrágját, hogy visszavegye, de elkaptam a csuklóját. 

			Azonnal megértette.

			– Eszedbe se jusson, Ria! 

			– Nem hagyom, hogy bántsanak!

			– Én sem, hogy téged! – csattant fel. – Férfi vagyok, és az én kötelességem a háború! Meg fogom védeni a nővéremet és a szerelmemet!

			– A fenét! Egy zenész vagy, aki gyűlöli a várat, míg én megőrülök, hogy nem tudom, mik azok a tűztojások! Tudni akarom, mire jó a mágiám, és látni akarom… – megakadtam.

			– Kartalt? Azt hitted, nem veszem észre, hogy tetszik? Ria, legyen eszed! Kartal gonosz. A bátyjával együtt kiirtott egy bányászfalut. Megtiltom, hogy beleszeress egy ilyen szörnyetegbe! Sőt, azt is, hogy beszélgess vele.

			– Tessék? Azzal beszélek, akivel akarok! Én sem tiltom meg, hogy Finit elbolondítsd.

			– De engem nem ölnek meg a kilétemért! Mit akarsz, Ria? Egy életen át álruhás barát lenni, aki soha nem csókolhatja meg a szerelmét? Látod majd megnősülni, apává válni, miközben minden erőt kiszív a szívedből a viszonzatlan szerelem. Láttad, hogy nézett az anyjára? Mi lesz, ha egyszer a feleségére fog így bámulni? Ilyen sorsot akarsz magadnak?

			– És ha ő… – Elharaptam a mondatot, a szívem legtitkosabb vágyát. Amiről eddig magam sem tudtam, mekkora vágy. Ha Lidérc látná az igazi valómat, és ennek ellenére szeretne…

			– Soha nem mondhatod el, ki vagy! Ezt már megbeszéltük! Hozzáadlak majd egy igétlen, békés nemeshez.

			Hozzáad.

			Ezerszer mondta ki a szót, és régen természetes volt. Ám most feldühített. A kiképzés megváltoztatott mindent.

			– Én döntöm el a sorsomat. Én írom a rohadt balladámat, nem te!

			Annyira elöntötte az agyamat a düh, hogy odakint a szél nekifeszült az ajtónak.

			– Engedj vissza a várba, Roan!

			– Csak a testemen keresztül! 

			– Jól van, te kérted…

			Elkaptam az öcsém fejét, és hiába védekezett, egy pillanat múlva ájultan hanyatlott a szófára. 

			Mégis, mit képzel? Én egy gonosz szipoly vagyok. Senki ne döntse el, hogy mit tegyek, kit szeressek!

			Nagyon mérges voltam. 

			Levetkőztettem, csak a fekete alsót hagytam rajta. 

			Áldottam az eszemet, hogy elöl fűzős ruhát választottam. Gyorsan kihámoztam magam belőle, majd a póthajat, az ékszereket, a kesztyűt és a fátylat is ledobtam a szófára. Kis gondolkozás után leszakítottam a báli ruha alsószoknyájáról egy hosszú fodrot, azzal lekötöttem a mellem, és csak utána vettem fel a férfiruhákat. 

			Felráztam Roant, nem hagyhattam félmeztelenül veszélyben. 

			Nem volt könnyű felkelteni, az altatásom nagyon erős, de gonosz testvérként jó erősen belecsíptem. Látszott, még kótyagos a feje.

			– Bocs, Roan.

			– Megőrültél? Ria, hatalmas veszélyben leszel – nyögte.

			– Úgyse nézik meg többször, hogy fiú vagyok-e. Öltözz! 

			Roan beletörődve sóhajtott. Aztán hálásan rám mosolygott. 

			Tudtam, megkönnyebbült, hogy nem kell visszamennie a bárdolatlan katonák közé. Kettőnk közül mindig is nekem volt a vadabb természetem.

			– Vigyázz magadra, te őrült nőszemély! 

			Csak intettem, és kicsusszantam az ajtón.

			Odakint izgatottan pusmogtak a cselédek, miszerint „a kisasszony a jóképű Kartal herceg láttán elájult”. 

			– A húgom még pihen, kérlek, ne zavarjátok, amíg ki nem jön. Szóljatok a kocsisnak és atyámnak, Szépvölgyi Aleannak, hogy Rianna rosszul van, és indulna haza.

			A szavamra azonnal ugrottak.

			Szabadság! 

			Ez lüktetett a szívemben, ez dobolt a csizmás lépteimben, miközben visszasétáltam a parkban a bálterem ólomberakású ajtóihoz. 

			A kék fénnyel övezett havas bokrok meséket ígértek, és a szívem csordultig telt az örömmel, hogy Lidércet újra láthatom.

			Lidérc egy bunkó volt.

			Legalábbis nagyon elege lehetett a táncból és a bálból, mert mikor odaértem, épp visszavezette Finonát a társasághoz. Lekapta az inas tálcájáról a kis pohár frissítőt, egy kortyra lehúzta, majd a másikat is, nem hagyva semmit a zavarba jött Fininek. 

			Erdon herceg, Belladonna hercegné és a körülöttük álló fiatal hölgyek, Nioba, Zenira, Kella és még négy lány megdermedtek erre a modortalanságra.

			Elvettem a mellettem elhaladó szolgától egy pohár frissítő mentalevet, és udvariasan átnyújtottam Finonának. Ő hálás mosollyal átvette, ám a többi lány zavartan összenézett, amikor felfogták, hogy egy kegyvesztett Szépvölgyi vagyok.

			Udvariasan meghajoltam Erdon herceg előtt. Belladonna hercegné mellett egy kicsit mássá vált a hadak parancsnoka, valahogy csillapodott benne az a folyamatos harag, amivel a világra nézett, és ami fiatal kora ellenére kezdett ráncokat vésni a homlokára és a szája sarkába.

			– Kartal herceg, hívattál. – Lidérc előtt is meghajoltam.

			– Igen. Elegem van. Menj, és táncolj! – vetette oda Lidérc. Nagyon különösen festett kopaszon, az ezüst hennákkal a fején. Összeszorult a szívem. 

			Az újabb faragatlanságra elhúztam a számat.

			Körülötte a lányok zavartan nyeltek. Nagy álmuk lehetett itt lenni, zárt életükből egy kicsit a csillogásba kilépni, de egy modortalan, kelletlen herceget kaptak.

			– Ó, bocsáss meg, azt hittem, tanácsra szorulsz…

			– Milyen tanácsra? – nézett rám értetlenül Lidérc.

			– Illemtanira – feleltem a legszelídebb hangomon, nehogy felségsértésnek hasson. Udvariasan meghajoltam a hölgyek felé. – A herceg elnézést kér a magatartásáért, de sajnos még nem rázódott vissza a tengerentúli elvadult életből Vulkántorok kifinomult nemesi világába. 

			Belladonna hercegné kuncogott.

			– Na, öcsém, ezt megkaptad! – bólogatott csúfolódva Erdon.

			– De bátor lettél! Csak nem ittál? – Lidérc bosszúsan felém hajolt, és megszagolt. 

			Nem számítottam a hirtelen mozdulatra. Ma már annyiszor fékeztem a mágiám, hogy akaratlanul fellobbant a szívem körül.

			Lidérc döbbenten visszahőkölt. Ám az ő mágiája is fellobbant, méghozzá a teljes testéből.

			Más csak a mágia villanását érzi, de az érzelmet nem tudhatja. Azt akartam, hogy Erdon ne lássa, milyen jólesik az öccse közelsége. 

			– Kimásznál az arcomból? Jobban tetszettél törött gerinccel – morogtam dühöt tettetve, szemtelenül.

			Lidércet könnyű volt felmérgesíteni. Máris ingerülten villant a szeme: 

			– Ha még egyszer meg mersz gyógyítani, széttéplek!

			– Meggyógyítottad a sógoromat? – szólt közbe döbbenten Belladonna. 

			– Á, a király fiát megmenteni? Ha ilyen nagy tettet hajtottam volna végre, akkor őfelsége nyilvánosan megköszönte volna, nemde? – feleltem lágy mosollyal. A két herceg zavartan összenézett a megjegyzésre. – És ha ilyen hős lennék, akkor most nem árválkodnék egyedül, hanem minden gyönyörű lány velem akarna táncolni, talán még a bál legjobb táncosa, a gyönyörű Belladonna hercegné is. De hát így csak vágyó szívvel nézhetem a táncparkettet, hiszen melyik leány lenne olyan illetlen, hogy elfogadná a kezemet?

			Lidérc rám mered. Felfogta, ha táncoltatást akar, kénytelen lesz helyrehozni a jó hírnevemet. Fogcsikorgató kedvességgel bólintott:

			– Szépvölgyi Roan, köszönöm, hogy megmentetted az életemet.

			– Kétszer – tettem hozzá szerényen.

			– Mi?! – Lidérc mágiája fellobbant, miközben olyan dühödten hajolt az arcomba, hogy bárki más rémülten hátrahőkölt volna.

			Én azonban a mutatóujjammal visszatoltam a fejét, és kedvesen mosolyogtam:

			– Örülök, hogy segíthettem, herceg. De ha megbocsátasz, ilyen közelségben inkább egy szép lánnyal szeretnék lenni.

			Lidérc hangja elakadt, láttam, hogy zavarba jön. Erdon herceg és a felesége felnevetett, aztán a fiatal hercegné kegyesen megszólított:

			– Köszönöm a csodálatos ruhát! Kiváló tervek érkeznek Szép-völgyből. Más öltözetek olyan könnyen szakadnak, de ez nagyszerűen bírja a bálokat. 

			És Lidérc szoknyanyűvő táncstílusát…

			Ezt nem tette hozzá, de a lányok kuncogva a legyező mögé rejtették az arcukat, értve a célzást. Gyanítottam, hogy Lidérc többük szoknyájával megpróbált végezni. 

			– Részünkről a megtiszteltetés, hogy ilyen elegáns, szép hölgynek tervezhetünk.

			Egy ideig ruhákról beszélgettünk. A hercegné kérésére megmutattam, hogy a közelben lévő hölgyek közül ki viseli a mi egyedi darabjainkat. Majd Belladonna arra célozgatott, hogy szívesen látna táncolni, mire én nem az egyik lányt kértem fel, hanem nagy merészen őt.

			Erdon herceg összeráncolta a homlokát. 

			Ám aztán látszott, hogy becsületes katonaként arra gondol, nem kaptam jutalmat az öccse megmentéséért, és így rábólintott a táncra.

			Tényleg hatalmas kegy volt. 

			És hatalmas botrány is, hogy én, a nem szívesen látott fiatal nemes a terem második legmagasabb rangú hölgyével táncolhatok. Mint a futótűz, úgy terjedt a híre, hogy miért tehetem meg. 

			Belladonna remek táncos volt, élvezettel suhantunk a parketten. Most igazán nagy hasznát vettem, hogy Roannal játékból annyiszor cseréltünk szerepet gyermekkorunkban. Még Kilgram király és Lisalinna királyné is megnézett minket, akik a bálterem végében az ősi nemesek feleségeivel beszélgettek. Az idős nemesasszonyok elismerően figyelték a tánctudásomat. 

			Megfordítottam a sorsot, és elsöpörtem a megszégyenítésünket.

			Most már sorra felkérhettem a lányokat. Fini kivételével mindenkit megtáncoltattam a társaságból. Az ő tánca Roant illette, és nem akartam az öcsémtől elvenni ezt az örömet. 

			Lidérc egy árnyalattal jobb kedvű lett, amikor odahívattam Mortot, aki közrendűként csak Lidérc szeszélye miatt lehetett jelen, és Zahert. Mindhárman egész éjjel roptuk a táncot a hölgyekkel, míg ő a Forró-partról mesélt nekik táncolás helyett. Persze, csak nagyon illendő, megszűrt történeteket.

			Mikor a pirkadat véget vetett a bálnak, a szívem csordultig telt örömmel. 

			Talán mégis én írom a saját életem balladáját?

Újra a Néma várban

			Boldogságom egészen a bál végéig tartott.

			Hazalovagolni készültünk, amikor rájöttem, hogy nemcsak a gyógyítók voltak a bálban, hanem a négy Barbárölő testvér és Erdon herceg huszonnégy nemesi származású embere. Hamar kiderült, ki lehet Udin, aki az öcsémet zaklatta, mert a fickó úgy meglökött vállal, miközben a lovakat kivezettük, hogy majdnem elestem.

			Szemmel láthatóan mind utáltak, mert én táncoltattam a legszebb lányokat, sőt, parancsomra Zaher és Mort csatlakozhatott, noha mi még nem is voltunk csatában. Ráadásul Mort közrendű, így már az is hatalmas kegynek számított, hogy a bálterembe léphetett.

			Rájöttem, a férfiaknál az is a hatalmi harcok körébe tartozik, hogy ki népszerű a lányoknál. 

			Nagyszerű.

			Ezek meg fognak verni.

			Szerencsére nem maradtam egyedül velük. Amikor visszaértünk a várhoz, Ras úgy gondolta, aki éjjel legény, nappal is legyen az, és kivezényelt minket gyakorlatra. 

			A többiek előtte átöltöztek kopottabb ruhába, de én inkább felkerestem Fola asszonyságot. 

			A kulcsárnő szinte a nyakamba ugrott, miután megmondtam, hogy az öcsém helyett visszajöttem, bár nem volt egyértelmű, mi hiányzott neki, én vagy a vizeletem. 

			– Megoldható, hogy a padláson végezhessem el a dolgomat? – kérdeztem Folát, félrevonva mindenki mástól a hatalmas konyhában.

			– Az túl nehézkes. Tedd a kútnál, ahogy az öcséd. Majd kiürítem az éjjeliedényt, ahogy neki is. Előre fizetett érte.

			– A kútnál?!

			– Ó, nem tudtad? Az öcséd összebarátkozott az élő vízzel, miután ledobták a… hát, igen. – A kulcsárnő kínosan félrenézett. – A kút épületébe a cselédek csak hajnalban mennek, a lovak itatásához húznak vizet. Meg a havi nagymosást végezzük ott. 

			– És a főzés? – kérdeztem. Ha az élő vizet sokáig hevítik tűzzel, akkor semlegessé válik. Otthon Kimcse néne így főzött. 

			– Ahhoz esővizet használunk. Amron kapitány évtizedekkel ezelőtt megparancsolta, azt mondta, jobb nem kockáztatni.

			– És az öcsémet nem bántotta a kút?

			– Hát, eleinte csak az ajtóban állt meg, nem tudott beljebb menni. De aztán összebarátkoztak.

			Elszorult a torkom. Ó, Roan! 

			Mit élhetett át, hogy a rettegett vízzel egyezett ki, nem az emberekkel?

			Tartottam tőle, hogy hamarosan megtudom.

			Kürt harsant. Fola asszonysággal kimentünk a konyhából, elkísért a gyülekezőig.

			Szemembe ötlött, hogy pár dolog megváltozott a távollétemben. 

			A beomlott toronyból kihordták a törmeléket, és négy igétlen kőmíves a javításon dolgozott.

			– Mikor lesz lakható?

			– Pár nap, de sajnos mágusok ettől még nem tudnak benne lakni.

			A mutatványosok szekere is eltűnt. Rákérdeztem, de Fola asszony csak vállat vont:

			– Bellion, a bárd leitatott pár katonát, hogy a csatáról halljon. Erdon herceg, amikor megtudta, olyan dühös lett, hogy kidobta őket a várból. Heti egyszer visszajöhetnek mulattatni, de nem zavarhatják a gyakorlást.

			Ezt megkönnyebbülten hallottam.

			Kimentem a csapattal a várból, és megkezdődött a gyakorlás. Nagyjából száz máguskatona és húsz újonc állt fel egymás mellé, ami egyszerre volt lenyűgöző és rémisztő.

			A vár körül egy hatalmas erdősávot kiirtottak, hogy még messzebb tudják dobni a tűzgolyókat. Ez a távolság már több volt, mint amit íjjal el lehetett érni.

			Döbbenten bámultam azt az elszántságot és egyszerre mozduló fegyelmet, ahogy a száz máguskatona egymásra támadt, és az egyik csapat lánggolyót szórt, a másik pedig kivédte azt, majd cseréltek. Erdon hat testőre felváltva vezényelt, és ordítottak, hogy „messzebb, még nem elég”. Noha szerintem már ez is mágusfeletti produkció volt.

			A mi csapatunknál Ras nem ordítozott, hanem dicsérni próbált.

			Most fogtam fel, mennyire türelmes. A fiúk sokat fejlődtek, de még így is csak negyedannyi távolságra tudták eljuttatni a tüzet, mint a katonák. 

			Én pocsékul szerepeltem, a gyógyítás és az éjjeli tánc után csoda volt, hogy egyáltalán tűzgolyót tudok gyújtani. De szerencsémre Mort is alig állt a lábán, a finom italokat egész éjjel vedelte, és olyan részeg volt, hogy véletlenül más irányba küldte a tűzgolyót.

			Ras ekkor unta meg, és mindkettőnket bezavart.

			Visszamentünk a Tanoncok Tornyába, és Mort azonnal elterült a hercegi szobában. 

			Belestem. Odabent két hercegi ágy volt finom szőrmékkel borítva. Úgy tűnt, Lidérc leköltözött.

			A másik négy ágyat összetolták, leszedték a díszes ágytámlát, és barbár módon összetákolva megtoldották vele a fekvőhelyet. Hét pokrócot számoltam. Mort ezen terült el, valószínűleg örült, hogy egy kicsit egyedül övé a fekvőhely. Érdekes, hogy mennyire megváltozott Kartallal a viszonya, míg távol jártam.

			Odakint a közös helyiségben szalmazsákok voltak a sarokba pakolva, és ahogy feljebb mentem, mind a két emelet zsúfolt volt a szalmazsákoktól, ruháktól, használati tárgyaktól.

			A padláson viszont csak az öcsém lakott. Meg is értettem, más miért nem költözött be. A víz belefagyott a mosdótáljába.

			 Lidérc régi hálóhelyét használta, és meglepetésemre az ő nyúlszőr takarója is ott maradt, pedig azt szerette. Az ágynak használt rozoga asztalon két rongyba csomagolt, fejnyi nagyságú, kormos követ találtam. Az én okos öcsém bizonyára megmelegítette őket a kandallóban, és éjjelre felhozta, hogy kibírja a jeges éjszakát. 

			Iszonyúan álmos voltam, de ilyen hidegben úgysem tudtam volna aludni. Megfogtam a köveket, és levittem a kandallóba, betettem a tűzhely szélére. 

			Ám aztán inkább átmentem a vár legbiztonságosabb, legotthonosabb helyére, a konyhába, és Fola asszonyság engedélyével elszundítottam a kemence mellett. A lányok vidám csacsogása olyan volt, mint derűs csermely csobogása egy vad vidéken.

			Csak estebédkor ébredtem fel.

			Amikor a hatalmas, zsúfolt ebédlőbe beléptem, egy pillanatra azt sem tudtam, hova üljek. A hercegek asztalánál még volt üres hely, de vajon ott szoktam ülni?

			Tina és Lina, a két cselédlány észrevette a zavaromat, és a fal felé intettek, ahol állva evett pár véznább katona, akiknek nem jutott hely.

			Döbbenet! A férfiak között az evés is erő alapján megy?

			Életemben nem ettem még állva, mint egy ló.

			Haboztam. 

			Alaposabban körbenéztem, és láttam, hogy vegyesen ülnek az asztaloknál. Ez nemcsak az erőről, hanem a barátságokról is szólt.

			Lidérc… én őt akarom. Vele akarok enni, vele nevetni, vele dühöngeni.

			De egy senki voltam.

			Apámnak igaza van. A külső ellenség ellen ezerszer könnyebb küzdeni, mint a belső ellen.

			Öcsém, a szelíd művész, úgy volt önmaga, hogy félrehúzódott. Ám én egy vad, rettentő szipoly voltam, aki része akart lenni mindennek, különösen Lidérc életének.

			Szorongva álltam egy pillanatig, aztán feldühödtem.

			Márpedig nekem igenis jogom van ott lenni!

			Megfogtam a tálkát, és egyenesen a hercegi asztalhoz mentem, aminél Mort és a hat testőr is ült. 

			Nem kérdeztem, hogy leülhetek-e, hiszen akkor elküldtek volna, hanem egyszerűen megtettem.

			Néma csend lett az asztalnál. Erdon herceg érdeklődve felnézett, ám a testőrei szeme villámlott.

			– Kotródj innen! – mondta Udin. Huszonöt év körüli férfi volt, bikaerős testtel és hatalmas elálló fülekkel. Az a fajta fickó, aki egy ütéssel is képes agyoncsapni valakit.

			Szipoly vagy, Rianna, neki van oka félni tőled. 

			– Ősi nemes vagyok, itt a helyem. – Elkezdtem kanalazni a ragut. – És te? Bocsáss meg, nehezen jegyzem meg az újabb nemesi házak neveit. 

			Lidérc nem szólt, de a szeme vidáman villant. Ez azonnal bátorsággal töltött el.

			– Te kis tetű! – sziszegte Udin.

			– Mi már megjártuk a háborút, azért ülhetünk itt – felelte ellenségesen Barbárölő Ren. 

			A bátyja, Ferro az asztal mellé köpött. Mindketten hasonlítottak Zaherre, de míg az ő vonásai lágyak voltak, és vézna termete, nyugodt mozgása bizalmat keltett, addig a bátyjai valahogy széltében-hosszában behemótok voltak, és minden mozdulatukban ott lapult az erőszak.

			– Á, szóval Mort is harcolt már? – kérdeztem udvariasan, lelkesen lapátolva magamba a ragut.

			Erre zavarba jöttek a testőrök. Mortot láthatóan befogadták, míg engem nem.

			– Ő segített Kartal hercegnek, amikor Jalló… – Barbárölő Ferro ingerült hangja elakadt. Ugyanis én is segítettem.

			A tányéromba mosolyogtam, és lelkesen kanalaztam az ételt. 

			Segítségképp Erdonra pillantottak. 

			Ám ő kínos helyzetbe került, hiszen tegnap még megengedte nekem, hogy a feleségét táncba vigyem. Mint minden magas rangú nemes, úgy tett, ahogy kellemetlen helyzetben szokás, egyszerűen elegánsan csöndben maradt, és várta, hogy magától megoldódjanak a dolgok.

			Lidérc sem szólalt meg. És ez fájt. Megint úgy tett, mint aki utál, és nem beszél velem.

			Bekaptam az utolsó falatot a raguból. 

			– Miért vagy ennyire dühös rám? – kérdeztem nyíltan Lidérctől.

			Erdon és Lidérc egyszerre kapta fel a fejét, és meglepve meredt rám.

			Hangosan koppant a kanál, ahogy Lidérc ingerülten lecsapta. A mágiája annyira felszökött, hogy az asztal felfigyelt rá, és remegni kezdett a keze alatt. A poharakban hullámzott a vizezett bor.

			– Kartal, ne a várban! Fegyelmezd magad! – Erdon hangja figyelmeztetően dörrent.

			– Nyugalom! – duruzsoltam az asztalnak, és lágyan végighúztam a tenyeremet a fán. – Nem fog rád varázsolni. Nehéz lehet asztalnak lenni ennyi mágus között, de én nagyon hálás vagyok érte. Köszönöm szépen, hogy vagy nekünk.

			A férfiakban a döbbenettől felvillant a mágia.

			Ám az asztal remegése elcsitult, a fa megnyugodott, és békésen terült el a kezünk alatt, már nem foglalkozott velük, sem Lidérccel, csak rám figyelt. 

			– Megért az asztal? – Erdon herceg alaposan megnézett. Nem tudtam eldönteni, hogy bolondnak tart, vagy érdeklődik.

			– Nem értik a szót, de a szándékot megérzik. A Gyilkos-völgyből jövök, odahaza minden érzőn él, megszoktam, hogy megszólítom a tájat vagy a tárgyakat. Itt is él a vár, de rab. Nem érzitek? Olyan, mint egy ketrecbe zárt szörnyeteg. 

			– Na, persze! – gúnyolódott Udin. Szavára a Barbárölő testvérek felröhögtek. 

			Lidércre néztem, aki már sikerrel elfojtotta a mágiáját, de kutató tekintete szinte átfúrt. 

			– Ugye, tudod, hogy Frellelon csak össze akart ugrasztani minket? – kérdeztem szelíden.

			Konokul hallgatott. Az állán indulatosan kidülledt az izom. 

			Nem akartam újra feldühíteni, csak szomorúan megsimogattam az asztalt:

			– További jó étvágyat! – majd kényelmesen elsétáltam.

			Nem néztem vissza, de éreztem a hátamban a tekinteteket.

			Nem tudtam, jól tettem-e, hogy pimaszul odaültem, de ez voltam én.

			Idegesítő, szemtelen, okoskodó, amiért Kimcse néne gyerekkoromban állandóan szidott. 

			Azt akartam, hogy Lidérc foglalkozzon velem. Kiabáljon, hajoljon az arcomba, vágja a szemembe, mitől ilyen dühös, mert nem tudtam mit kezdeni ezzel a mélyről jövő, gyilkos hallgatással. Nem érdekel, hogy egy igazi férfi nem beszél, egyszerűen nem bírtam már a csendet.

			Az estebéd után előbb meglátogattam a kutat, és kicsit tisztálkodtam, majd átmentem a Tanoncok Tornyába. 

			A zsúfolt közösségi helyiségben hatalmas zsivaj uralkodott. Látszott, hogy a katonák megszokták a közös hálóhelyeket, csapatos életet. Volt, aki csizmát pucolt, más már szunyókált a fal mellé tett szalmazsákon. Akadtak, akik az asztaloknál kockáztak vagy teknőcharcot játszottak, és hangosan felujjongtak, ha elnyerték a tétként kitett rézpénzeket. 

			Odamentem a kandallóhoz, és próbáltam kipiszkálni egy fahasábbal az egyik beletett követ. 

			Vajon az öcsém hogyan vette ki a forró szikladarabot? Biztos nem mágiával. A narancsszínű lángok felcsaptak, és a kezemben lévő rövid, szikkadt fahasáb is lángra kapott.

			– A fenébe! – sóhajtottam, és beleejtettem a tűzbe. Aztán a szájamba vettem az ujjam, mert egy szálka beleállt. 

			– Néha annyira okosnak tűnsz, máskor meg annyira… – Mort elképedve csóválta a fejét. Nem vettem észre, mikor jött oda.

			Elvette a fal mellől a piszkavasat, amit eddig észre sem vettem, és nekiállt kigörgetni vele a köveimet. 

			Elvörösödtem. Grófkisasszonyként még életemben nem kotorásztam kormos kandallókban. Igen, egy piszkavassal tényleg jobban menne…

			– Köszönöm. Nagyon ügyetlen vagyok.

			– Miért csináltad ezt az ebédlőben? Miért nem húzod meg magad? Végre abbahagyták a piszkálásodat – sóhajtott.

			Bűnbánóan néztem fel. 

			Most először nem a széles vállát, gyönyörű termetét láttam, amivel nemes hölgyek fejét is képes elcsavarni, hanem azt, ami a felszín alatt lapult. Észrevettem a szemében ülő bizonytalanságot, ahogy fájón szeretett volna több lenni alacsony sorú mivoltánál. Ám mellette a jó szándékot is, hiszen ennek ellenére odajött hozzám. 

			– Nem kellene hergelned őket, de azért örülök, hogy újra önmagad vagy. A bál jót tett neked, ma újra olyan kis vad voltál, mint eleinte. 

			Meglepődtem. 

			Mort maga elé mosolygott, miközben ügyesen kiszedte a köveket, és becsavarta a rongyba. Csak forrók lettek, de még nem hevültek át, így nem gyulladt meg a rongy.

			– Próbáld meg nem a latrinában végezni. Még egyszer nem töretem be a fejem miattad.

			Megpróbálta az öcsémet megvédeni? 

			Elöntött a hála.

			– Annyira köszönöm, amit tettél! Hogy van a fejed?

			– Mintha soha nem tört volna be. Sőt, a meghúzódott vállam is rendbe jött! Elképesztő, mi mindent tudnak a gyógyítók.

			– Hogy zajlik egy ilyen gyógyítás?

			– Csak arra emlékszem, hogy a vállamat rázzák, hogy ne ájuljak el, mert akkor nem segíthetnek. Aztán megitattak valami édes főzettel. – Mort vállat vont. – Gondolom, sikerült fent maradnom, mert másnap egészségesen ébredtem. 

			– Frellelon gyógyított meg?

			– Delon azt mondta, Zaher volt. Meg hogy én voltam az első betege, és az elsőt soha nem feledi el az ember. Három önálló gyógyítás után megkapja a gyógyítósegéd címet, és a szürke spirál helyett kék lesz a homlokán. Pont reggeliztek, amikor megköszöntem Zahernek. – Mort jókedvűen felnevetett. – Úgy zavarba jött, hogy a teát véletlenül Frellelon kaftánjára öntötte. Képzelheted, mit kapott érte…

			Elképzeltem a felfordulást, és nevettem én is.

			Nem kellett volna. A katonák a magas hangomra rögtön felénk néztek:

			– Szőlővessző, szőlőcske, csavarodj a törzsemre… – kezdte dúdolni a közelünkben az egyikük.

			A teremben vaskos röhögés zendült.

			Mort nem vörösödött el, mint régen tette volna, hanem mérgesen felcsattant:

			– Na és, ha szőlőcske?! Láttátok a gyakorlótéren azt a lyukat? Amikor lerántott az élő víz, ő utánam ugrott, és kihozott a föld alól! Bennetek van ennyi kurázsi?

			Meglepődtem, hogy megvéd. Pedig milyen dühös volt akkoriban…

			– Esti mese jön? – röhögött valaki. – Puszit is adtok a homlokunkra?

			Újabb röhögés zendült Erdon embereitől. 

			Ám a távolabb ülő újoncok, a saját társaim már nem nevettek. Azzal, hogy Mort mellém állt, természetes módon követték a vezérüket. 

			Láttam, Mort kezd dühös lenni, de nem akartam összetűzést. Csak köszönetet intettem neki, majd összefogtam a szürke rongyok széleit, és felvittem a lépcsőn a nehéz köveket.

			Az első emeleten ismeretlen arcokat láttam a teremben. Úgy tűnt, Erdon katonái kitúrták Iont és a többieket a melegebb helyről. A másodikra kellett költöznie az összes újoncnak.

			Kicsit lihegtem, mire a harmadik szintre értem. Az utolsó fordulóból elvittem a fáklyát, hogy lássak a hideg, sötét padlástérben.

			Amikor a nyúlszőr takaróra tettem a követ, nyirkosságot éreztem a kezemen. Valami átitatta a takarómat. 

			Gyanakodva közelebb hajoltam és megszagoltam. Felfordult a gyomrom, ahogy megütötte az orromat a húgyszag.

			– A szemetek!

			Iszonyú düh lobbant bennem. A torony azonnal felfigyelt. Az élő szelem messzebbről jöhetett vissza, mert jókora késéssel süvített be, de akkor hangosan kivágta az ablaktáblákat. 

			Nagy levegőt vettem. Aztán újra és újra.

			Szívem szerint szétverettem volna a széllel az egész tornyot. Omoljon rájuk, és dögöljenek meg!

			– Nem vagy szörnyeteg. Nem vagy szörnyeteg – suttogtam saját magamnak.

			De tudtam, itt az ideje szembeszállni a rohadékokkal.

			Éjfél is elmúlt, mire kész lettem a takarítással. 

			Első gondolatom az volt, hogy mágiával kicsalom a húgyot a szőrméből, ám a lé az „aszalás” közepette rám csurgott volna, és a gondolattól is rám tört a hányinger. Így inkább a torony erkélyén lévő esővizes vályúban először tűzgolyókkal megolvasztottam a vizet – iszonyú nehezen –, majd egy tálkával ráöntöttem az erkély korlátjára terített nyúlszőrre. Kértem a vizet, hogy mozogjon rajta, és pucolja ki. 

			Utána próbáltam a szőrmére varázsolni, hogy csavarodjon, ami földmágia volt, szinte vért izzadtam, mire sikerült. Közben kértem a szelet, segítsen szárítani. 

			Ezt többször megismételtem. 

			Tucatnyiszor kétségbeestem, és elkedvetlenedtem közben.

			De tudtam, csak arra várnak, hogy lemenjek panaszkodni, vádaskodni.

			A felszikrázó düh kicsiholta belőlem az utolsó mágiát is.

			Mikor már csak vizes volt a szőrme, akkor szívtam ki mágiával a vizet, mintha aszalnék. Bár ekkor már rájöttem, hogy úgy is képes vagyok rá, hogy ne érjen a bőrömhöz a jéghideg folyadék. 

			Utána még lemostam a falapot, amin aludtam. 

			Nagyszerű gyakorlás volt az egész, ám mindeközben kihűltek a jó meleg kövecskéim, és ott álltam az éjszaka közepén ingerülten, fáradtan, és annyira erőtlenül, hogy ha hójárók hada tört volna rám, még akkor se tudtam volna egy pirinyó tűzgolyót sem kicsiholni magamból.

			Ráadásul csontig átfagytam a jeges hidegben.

			– Akkor is én írom a saját balladámat! – suttogtam bele az éjszakába.

			Mágiára van szükségem.

			Ideje, hogy az legyek, ami vagyok. 

			Egy gonosz szipoly.

			Levettem a csizmát és a köpenyt, mert ezek nélkül nesztelenebbül jártam. A szőke hajamat bekötöttem Roan fekete sáljával, majd lelopakodtam a lépcsőn. 

			A lejárón még egy-egy fáklya égett a kőfal fémtartójában, de az alvótermek már homályba borultak. Bentről horkolás hallatszott.

			Megtorpantam a saját társaim terme előtt. Odabent meg-megvillant az alvók mágiája, ahogy álmodtak. Haboztam, de aztán bűntudattal telve megcsóváltam a fejem.

			Nesztelenül lejjebb suhantam az első emeletre. Könnyebb volt ismeretleneket megtámadni.

			Újra bűntudat kélt bennem.

			Szívem szerint a herceg testőreit kaptam volna el, de az túl veszélyes lett volna elsőre. 

			Beóvakodtam az első emeleti hálóterembe, és leguggoltam az egyik katonához, akinél éreztem, hogy álmodik, és erős mágikus villanások vannak. Csak a test körvonalait láttam. Megfogtam a bokáját.

			Bizonyára hideg lehetett a kezem, mert megmozdult.

			Gyorsan elengedtem. 

			A víz is kivert, miközben a másik oldalára fordult. A mágiámat teljesen lefojtottam, és összekuporodva úgy tettem, mintha egy darab kő lennék, hogy ne érezze meg a jelenlétemet. 

			Motyogott valamit álmában, majd a légzése újra egyenletessé vált.

			Most már a fejéhez nyúltam, és amikor felriadt, akarattal elaltattam.

			Kicsit vártam, észrevett-e más, de a békés horkoláson és egy fingáson kívül más nem hallatszott.

			Szívni kezdtem az erőt. Mint valami meleg folyam, úgy áramlott belém. Erős férfi volt, és a mágiája annyira jólesett, mint késő őszi délutánon a völgyemet simogató meleg napfény.

			Csak telt a bensőm, és telt. Az idő lassan csordogált, és én jólesőn kinyújtottam a nyakam, mint valami jóllakott macska.

			Ám a katona álmában hangosan felnyögött. 

			Fájt neki? Jólesett?

			Nem tudtam, de elengedtem, nehogy kárt tegyek.

			Elkaptam a mellette fekvőt. 

			Az ő erejéből is szívtam, és éreztem, kezd szép lenni ez az éjszaka.

			Ám ebben a pillanatban a földszinten hatalmas mágia villant, és iszonyatosat döndült valami.

			– A francba! – hallatszott több helyről is.

			Az alvók felébredtek.

			Azonnal lekushadtam, és az arcomat a padlóhoz szorítva alvást mímeltem. A fekete egyenruha ugyanolyan volt, mint a többieké. Imádkoztam, hogy senki ne gyújtson gyertyát.

			– Nem igaz, hogy már megint rémálma van – morgott ingerülten valaki. – Tegnap se lehetett rendesen aludni. Ha legalább nem vágná ki azokat a rohadt ablaktáblákat!

			– Kár volt hazahívni, szart se tud… Minek az ilyen a csatába?

			– Szerintem Erdon agyoncsapja tavaszig. Menj már arrébb, pisálnom kell!

			 Apró láng lobbant, de szerencsére a katona nem felém és a bejárat felé indult el, hanem az ablakot nyitotta ki, hogy az első emeletről így könnyítsen magán. 

			Áldottam a rossz neveltetését.

			Amikor kioltotta a fényt és visszafeküdt, még mindig beszélgettek a katonák, és Lidércet szidták. Úgy tűnt, a rémálmok rendszeresen kínozhatják. A szavakból kiderült, hogy a hercegi szobában már rég kitörte az üveget az ablakokból, de a fa ablaktáblák zsaluját is rendszeresen javítani kellett, olyan erővel csapta ki.

			A katonáknak elegük volt.

			Apránként, az alkaromon kúszva jutottam ki a folyosóra.

			Ott azonban nem felfelé mentem, a zajok lefelé vonzottak. 

			A földszinten valamivel halkabban anyáztak az ott alvó katonák. A hercegi szoba ajtaja nyitva állt, Erdon annyira egységben élt a katonáival, hogy nem zavarta a nyitott ajtónál alvás. Kis habozás után egyszerűen lementem, és belestem. A közös helyiségben szabadon járhattam, a katonák ügyet se vetettek rám.

			Odabent egy fáklya égett, és némileg bevilágította a helyiséget. Az ablakok tárva-nyitva álltak, és amikor a Barbárölők nekiálltak becsukni, Lidérc megint kivágta őket álmában. Úgy hörgött az ágyban, és úgy vergődött, mintha fulladozna. A mágiája hatalmas mértéket öltött.

			Rémülten figyeltem. Borzalmas volt ennyire gyengének, sebezhetőnek látni.

			Éreztem, hogy a torony is megfeszül a mágiájára, és egyre ingerültebb. Megsimogattam az ajtó szélét és a falat, és éreztem, hogy hiába fogja vissza valami erős mágia, ami leláncolja, egyre dühösebb és ölni akar.

			Lidércre kihathatott mindez, mert még jobban fulladt. A rémálmai erősödtek. Halkan suttogtam a toronynak, de most nem segített mindez.

			– Öntsétek le újra! – morogta az ágyából álmosan és ingerülten Erdon.

			Mort hatalmasat ásított, miközben kijött a szobából, és elment mellettem. Mintha fel se ébredt volna teljesen, észre sem vett, hanem keresett az asztalokon egy kancsót, visszament, és Lidérc arcába loccsantotta a vizezett bort.

			Lidérc összerázkódott. Hirtelen ébredt, a fejéhez kapott. A mágiája kialudt, miközben a szájára szorított kézzel felült.

			– Vödör! – szólt oda közönyösen a bátyja, és a másik oldalára fordult. 

			Lidérc arrébb hajolt, és az odakészített vödörbe hányt.

			A Barbárölők sikerrel becsukták az ablakokat, kirekesztve az éjszakai fagyot, és visszamásztak a csoportos fekvőhelyre Morttal együtt, majd magukra rángatták a takaróikat.

			Volt valami borzalmasan sivár ebben az egészben. Olyan közönyösen, megszokott cselekvésként végezték mindezt, mintha már fel sem ébrednének teljesen. 

			Néztem Lidércet, ahogy kimerülten megdörgöli a szemét. 

			Hol volt az a kaján, fekete démon, aki átkelt a tengeren? Ez a föld a mélybe húzta, a lelkét pusztította, és a patkányszürke ég alatt mintha kezdett volna belé költözni a kilátástalanság. Hiába vívta a saját harcait, vesztésre állt.

			De mik lehetnek ezek a visszatérő, fulladásos rémálmok? Azt mondta, mióta hazatért, azóta törnek rá. Mi az, ami ilyen iszonyatos emlék?

			A rémisztő tenger lenne? Vagy egy fojtogatás emléke?

			Megérezte, hogy őt nézem.

			Ahogy felém fordult, a tekintetünk összekulcsolódott, és az arcán megjelent a szégyen.

			Nem akarta, hogy így lássam, ennyire megtörten, kimerülten.

			– Krash – suttogta, és a szobában kialudt a fáklya.

			Mint egy idióta, úgy álltam az ajtókeretben. A közös helyiségben még pislákolt a kandalló fénye, így a körvonalaimat még láthatta, ha akarta.

			Bár valószínűleg nem akarta.

			De miért kéne egyedül küzdenünk? 

			Megcirógattam az ajtófélfát, mintha őt simogatnám. A völgyemre gondoltam, a békés, narancsszínű naplementékre, az édes körte ízére, öcsém szerelmes furulyázására, amitől mintha mindig ragyogóbbá vált volna a tavasz, és az érzést megmutattam a toronynak.

			A torony megnyugodott, és visszaszunnyadt. 

			Nem tart örökké a tél. Néha csak elég hinni a tavaszban, hogy átvészeljünk minden kínt az ónszürke égbolt alatt.

		




    Dokumentum_-_Aketherceg_Fejezetek-7
    
  




  
		
			8. fejezet 
Én, a gonosz szipoly

			A következő napokban folytatódott a zaklatásom. 

			A Barbárölők nem jeleskedtek a találékonyságban, ugyanazokat az apró bosszantásokat próbálták bevetni. Véletlenül kitették a lábukat, hogy elessek az ebédlőben, vagy az újoncok botos harcoktatásakor repedt botot kaptam. Netán a letett köpenyemet valaki bűzös fekáliával kente össze. 

			A padlásra nem jöttek fel újból, mert az ajtó tetejére tettem egy vödör vizet. El akartam áztatni azt, aki bejön, ám a víz megfagyott, és vödröstül lezuhant, fejbe csapva Ferrót. Hatalmas zúzódás lett az arcán. 

			Mindennap leültem a hercegi asztalhoz, ahol a két herceg csendben evett. 

			Az öt év távollét és a ki nem mondott szavak áthatolhatatlan falként tornyosultak köztük. Nyilvánosan mindketten udvariasan viselkedtek, de a szobában vagy az asztalnál halk félszavakkal felszikrázott Erdon dühe és Lidérc cinikus keserűsége. 

			Az asztalnál a fő szórakozás az volt, hogy Udin bántó megjegyzéseket tett rám, a Barbárölők meg kiröhögtek. 

			A másik három testőr nem tűnt beszédesnek, de ők idősebbek is voltak. Nes negyvenes lehetett, Travon és Derin harminc feletti. Eleinte kevertem is őket, mindegyik kopasz, keskeny arcú, izmos fickó volt. Keveset beszéltek, de a kezük örökké járt, tőrt élesítettek, kis fabábut faragtak a gyerekeiknek, vagy némán egymással kockáztak. Szol régi emberei voltak, és egy külön világot alkottak, ahová csak Rast engedték be. 

			Eleinte visszavágtam az asztalnál Udinnak, aztán egyszerűen meg sem hallottam, hanem Morttal beszélgettem. Nőcsábászként sokfelé élt, és rengeteg mulatságos kalandba keveredett. Imádtam kérdezni, ő pedig annyira jó mesélő volt, hogy a csapat egy idő után felnevetett, sőt, Erdon herceg örökké dühös homloka is megenyhült. 

			Csak Lidérc evett zárkózottan, sötét arccal.

			De a lelkemnek még a komorsága is jólesett.

			Látni őt mindennap, érezni az illóolajok illatát körülötte, részese lenni az életének, hatalmas örömmel töltött el.

			Az asztalnál egyszer megpróbáltam a háborúról kérdezősködni, ám azonnal mindenki megdermedt. Mort is észrevette, és az ő kíváncsiságát is felkeltette a dolog.

			Elkaptuk Zahert, amikor végre kijött a Gyógyítók tornyából és a latrinára ment. Megkérdeztük, hogy mit tud a harcokról, de csak a fejét csóválta:

			– Semmit. Frellelon tegnap azon vitázott Rassal, hogy meg kéne korbácsolni titeket, hogy jobban teljesítsetek. Attól fél, hogy rögtön meghaltok a harcmezőn. De Ras azt mondta, a korbács sosem működik. Delon gyógyító meg csak komoran nézett. Ennyit láttam mindössze.

			Zahert felbujtottuk, hogy kérdezősködjön a testvéreinél, de a Barbárölő bátyusok mindegyike bosszús lett, és mint valami kölyökkutyát, elhajtották. 

			Dühös lettem. Át akartam törni ezt a falat, a „nagyok” félelemmel telített falát.

			Esténként Frellelon oktatásán meghúztam magam. Kettőnk között igen fagyos volt a viszony. 

			A tanítás is unalmas volt, semmi újat nem hallottam, Vulkántorok térképe, csillagászat, alapvető sebkezelés és gyógynövénytan. Ez a tudás parasztfiúkra lett méretezve, nem rám. Delon rendszeresen beült az órákra, és utána mindig kedvesen szóba elegyedett a fiúkkal.

			Ám én kerültem őt. 

			Nem azért, mert első alkalommal megvizsgált, és aztán az öcsémet az ő parancsára meztelenítették le. Hanem mert úgy vonzott, mint a mágnes. 

			Delon vidámsága, közvetlensége minden szívet megolvasztott. Ösztönösen megfogta más vállát, megigazította a ruhákat, nevetés közben férfiasan átkarolta a fiúk vállát. 

			Frellelon láthatóan imádta az öltözékeit, Amron kapitány a vezetési képességeit dicsérte, Erdont megnevettette, Ras szeretett vele kötekedni és botos párharcot vívni, Morttal pikáns kalandokról beszélgettek, Zaher ujjongva mesélte, hogy ritka gyógyfüvekről beszélt neki.

			Delon mindenkire figyelt, mindenkinek azt adta önmagából, amire a másik vágyott.

			Kínos, de valahogy lenyűgözött az a finom elegancia és elsöprő erő, ami a mozdulataiból áradt.

			Igazából Lidérc elsötétülő pillantására maradtam távol Delontól. 

			Pedig Delon lelkesen részt vett az életünkben. Esténként a közösségi térben teknőcharcolt a katonákkal vagy egy-egy megilletődött újonccal. Később bement a hercegi szobába, ahol Erdon esténként más-más testőrével játszott. Erdon még ezt is harci képzésnek fogta fel, és kihallatszott, ahogy ordít és porig alázza azt, aki nagyon elrontotta az állást. Egyedül Delon tudott rá hatni, és nevetve megnyugtatni.

			Kiderült az is, miért van ennyi kutya a vár körül. Delon szívesen járt vadászni velük. Heti egyszer elment a városbeli nemes barátaival az erdőbe, és gondoskodtak a húsról. A többiek mind igétlenek voltak, az erdő rájuk nem jelentett veszélyt, míg Delonnak kockázatos lett volna, ha felvillan a mágiája. Látszott, hogy imádja a veszélyt. 

			Néha elvitt a testőrségből mást is, sőt, egyszer-kétszer Mortot is. 

			Nappal egy megtűrt senki voltam, átnéztek rajtam.

			Ám éjjel, bekötve szőke tincseimet, árnyékká váltam.

			És imádtam.

			Feltöltött a lopakodás, a sötétség és halál nemesévé váltam. Loptam az erejüket, és élveztem a gondolatot, hogy megölhetném bármelyiket. Gyanútlanul álomra hajtották a fejüket, nem sejtve, hogy egy toronyba zárták magukat egy szörnnyel. Az áldozataim másnap fáradtabbak voltak és rosszabbul varázsoltak, de csak múló kimerültségnek hitték.

			Óvatos voltam. Tudtam, csak egy pillanat, és a vesztemet hozhatja az éjszaka.

			Míg én kezdtem önmagam lenni, addig Lidérc egyre fakult. 

			Képtelen voltam közelebb kerülni hozzá. Ha megszólítottam, elfordult, ha őt néztem, bezárkózott. Már nem éreztem, hogy figyel a szeme sarkából, sőt, azt sem, hogy egyáltalán jelen van.

			Végül olyan dolog segített áttörni mindezt, amire álmomban sem gondoltam volna.

			Udinék zaklatása.

			A nap eleve rosszul indult. 

			Éjjel kinyílt a piros virágom, amire Fola asszonnyal már felkészültünk, de azt nem is sejtettem, hogy szipoly létem is megváltozik. Borzalmasan nehezen tudtam leszívni a férfimágiát. Kellemetlen volt, ahogy belém áramolt, és a testemben is mintha idegen anyag  lenne.

			Nemcsak a hasam görcsölt, de iszonyú ingerültté is váltam. 

			Minden rossz volt. Az ég túl szürke, a kedvem túl lapos, és a monoton gyakorlás délutánra már kiborított.

			 Ras a teljes újonccsapatot felállította szemben a két Barbárölővel, és azt a feladatot adta, hogy csapatosan támadjunk. Olyan gyorsan kellett lőni a tűzgolyókat, hogy a két katona ne tudja kivédeni, és mögöttük felgyulladjon a szalmabála.

			A Barbárölők egész nap röhögve védték ki az összes támadást.

			– Nem csinálhatnánk valami haditervet? – kérdeztem nyűgösen fél nap kudarc után.

			– Minek? Most nem a becserkészést gyakoroljuk – nézett rám értetlenül Ras.

			– Van ennek egyáltalán bármi értelme? – A hangom akaratlanul felcsattant.

			Erre már Ras is dühös lett:

			– Legyetek gyorsabbak! A Tűzistenre! Csak két katona áll veletek szemben. Ha jobban figyelnétek egymásra, megtalálnátok a jó ütemet, amivel átjuthattok a védelmen!

			– Ó, ha bárki figyelne rám, akkor nem kéne nyomorult tűzgolyókat lőnöm! 

			– Azt akarom, te szerencsétlen, hogy életben maradj a csatában!

			– A fenébe is! Én ötévesen túléltem a Gyilkos-völgyet, ti lesztek halottak – csattantam dühösen. Tudtam, hogy átlépek minden határt, és felbőszítem az egyetlent, aki még kedvel a várban. – Ras, kérlek szépen, ha más módszerrel felgyújtjuk a bálát, bemehetek végre, és ihatok egy teát?

			– Rendben, lássam! – Ras dühösen karba fonta a kezét a mellkasa előtt.

			Kiléptem a sorból, és oldalt álltam.

			– Csapat, tűz!

			A fiúk engedelmeskedtek. A lánggolyók egyszerre repültek ki.

			– Szél – kiáltottam.

			Az élő szelem azonnal támadt. Láttam Ras arcán a döbbenetet, ahogy elsüvített mellette. 

			Ám egy dologra nem számítottam. A szél nem felröpítette a lánggolyókat, hanem elkapta, és kioltotta. Valami játékos ellenségeskedéssel kezelte a mágiából származó tüzet, és inkább elszívta az erejét.

			A Barbárölők felröhögtek a távolban.

			Én kétségbeesetten megdermedtem, ám ekkor Mort észbe kapott, és nem adta fel, újra tüzelt. A fiúk azonnal követték a példáját.

			– Szél, hozd a bálát! – kiáltottam. 

			A szél azonnal fordult egyet, és a vágyamra felénk lökte a bálát, a Barbárölők hatalmas megdöbbenésére.

			Ferro és Ren ijedten ugrott el az útjából.

			A tűzgolyókra nem tudtak rendesen figyelni, és mikor azok becsapódtak, hiába kapkodtak, már nem tudták kioltani mindet. A szalmabála fellobbant.

			– Éljen! – üvöltött Mort, és a fiúk ordítva ujjongtak. Annyira, hogy a távolabb gyakorlatozó hercegek és a katonák mind felénk néztek.

			– Ezt hogy csináltad? – nevetett rám Ras is. – Próbáljuk újra…

			– Ó, nem, dehogy! Megígérted. Mehetek teázni – közöltem, és vidám léptekkel hátrahagytam a csapatot, és megszöktem a gyakorlótérről.

			A konyhában Fola asszonyság adott görcsoldó teát, meg egy lócát a sarokban, ahol egy kicsit el is szunyókáltam. Jólesett az alvás és a meleg. Odafent a padláson még a meleg köveim és a mágiarablás ellenére is vacogtam hajnalra, és meg kellett gyógyítanom a felfázásomat.

			A vacsorát kihagytam, már a maradékot hordták vissza a lányok, amikor felébredtem. Nem voltam éhes, de egy kis kenyeret a kulcsárnő belém diktált, csak utána engedett vissza a Tanoncok Tornyába.

			Meglepetésemre Erdon herceg kint ült a közösségi teremben. 

			A hadparancsnok eddig még soha nem ült le az asztalokhoz. Most is mintha várt volna valamire. Nemcsak a testőrsége, hanem Delon, Frellelon és Ras is mellette ült. Lidérc kivételesen a szemembe nézett.

			– Á, Roan, gyere! Már mindenhol kerestelek. – Ras magához intett. – Pont a szélmágiádról beszélgetünk. Nem is éreztem, hogy varázsoltál volna.

			Odamentem, és feszengve megálltam az asztal előtt. 

			A hadak parancsnoka véletlenül leül ide, csak úgy spontán? Az üres boroskupákból ítélve már jó ideje vártak. 

			A tenyerem izzadni kezdett.

			– Gyere, ülj le! – Delon intett Barbárölő Ferrónak, hogy álljon fel. A máguskatona pillantása elsötétült, de megtette. – Kérsz egy kis bort? Nagyon jó évjárat.

			Leültem, de nemet intettem. A gyomrom görcsölt, Delon pedig a kifinomult érzékeivel túl közel volt, épp mellettem ült.

			– Sajnálom, hogy szemtelen voltam. Nem éreztem jól magam – mentegetőztem.

			– Ugyan már, ne aggódj, Ras nagyon büszke rád! 

			Udvariasan mosolyogtam, de nem feleltem.

			– Amikor megjöttünk, és a két herceg összevitatkozott, akkor is éreztem ezt a szelet. – Delon kedvesen csevegett. 

			Mosolyogtam.

			– Nagyon érdekes, hogy él. Még sosem láttam élő levegőt.

			Nem tett fel kérdést, így óvatosan hallgattam. Lidérc keresztbe font karja nem ígért jót.

			– Frellelon is említette, hogy volt egy kis… vitátok, és akkor is mintha berontott volna a szél. – Delon elismerően bámult rám. 

			Mosolyogtam. Kezdett olyan lenni mindez, mint egy teknőcharc.

			Delon is érezhette, hogy igen vontatott a társalgás, mert Erdonra pillantott. Az bólintott.

			– Jól láttam, képes vagy parancsolni a szélnek? – kérdezte immáron egyenesen Delon. 

			Láttam, hogy Mort figyelmeztetőn rám néz. 

			Mosolyogtam, és kitérő választ adtam:

			– Nem hiszem, hogy a természetnek lehet parancsolni. Túl nagy, túl erős.

			– Azt mondod, nem te uszítottad a toronyra a szelet, hogy megölje a hercegeket? – dőlt előre ingerülten Frellelon.

			– Tessék?! – szaladt ki a számon. 

			Delon gyilkos pillantást vetett a másik gyógyítóra. Bocsánatkérőn intett.

			– Kérlek, nem úgy értette…

			– Pont, hogy megfékeztem a szelet. A hercegek túl erősek, a mágiájuk feldühítette a várat. – Ingerülten felmutattam a plafonra. – Nem érzitek? A torony olyan, mint egy szörnyeteg, él és figyel. Le akart csapni a hercegekre. De Kartal is érzi, talán még a rémálmokat is ez hozza elő.

			– A rémálmokat? Hogy érted? – kérdezte meglepetten Delon.

			– Kartal nem tűzmágus, hanem a földre reagál. Ösztönösen kapcsolódik a kövekhez, ezért robbant sziklát, ha dühös. Akaratlanul is jobban érzi maga körül a köveket, így a torony rémisztő voltát is. Én a levegőhöz kapcsolódom. Ha nem akarom, akkor is észreveszem az égbolt változásait. 

			– Nahát, te is a Mélytavi család mágiaelméletét vallod? – kérdezte érdeklődve Delon.

			– Tessék? Hát… – zavarba jöttem. – Még nem olvastam mágiaelméleti könyvet. Én csak kipróbáltam. 

			– Mit próbáltál ki? – kérdezte meglepve Ras.

			– Azt, hogy hol milyen a mágiám. A normál tájakon a tüzet lehet a legkönnyebben mozgatni; gondolom, azért, mert nem kötött elem. Kivéve, ha az ember fél tőle, mint én. Viszont a mágiától szennyezett tájon szerintem azt az elemet könnyebb, ami a mágushoz közel áll.

			– Hány éves vagy? Tizenhét? – szólt közbe gúnyosan Udin. – Mekkora önteltség, hogy megcáfolnád a nagyapám elméletét! 

			– A nagyapádét? – kérdeztem értetlenül.

			– Aranyhomoki Torét! – Udin tekintete elsötétült. 

			A mágiára! 

			Ő is ősi nemes? Nyeltem egyet. 

			Jó ideje zaklat, és még csak azt sem tudtam, hogy ki ő. Az Udin divatos név volt, eszembe sem jutott, hogy az Aranyhomoki család legidősebb fia lehet. 

			Látszott az összeszorított szájából, hogy azt érzi, semmibe vettem. Ennél jobban nem lehet megalázni egy ősi nemest.

			– Bocsáss meg, én… – nyögtem, de megvetően közbevágott.

			– A hivatalosan oktatott mágianézet szerint a tűz a Tűzisten adománya, és ez a fő mágikus elem. Illene tudnod, mielőtt bármilyen ostobaságot hirdetsz! 

			– Sajnálom.

			Zavartan a nyakam közé húztam a fejem. Butának éreztem magam, és az is voltam.

			Udin gúnyosan meredt rám, a két Barbárölő nyíltan felnevetett, ahogy a másik három testőr is.

			– Hagyjátok már, csak egy gyerek, nem akar politikai vitát! – Ras békéltetőn intett. – Viszont akkor is sikerrel összezavarta az ellenséget, és ez nekünk jó lehet.

			– Mit tudsz még? Mire vagy képes? – kérdezte Erdon kíváncsian. 

			Szóra nyitottam a szám, de hirtelen apámat éreztem magam mellett.

			Mintha az asztalra koppintott volna.

			Erdon hercegnek kell valami tőlem. Nekem meg tőle. Mint a teknőcharc, amikor foglyot cserélnek az ellenfelek…

			– Még nem teljesen tiszta az erőm… De ha esetleg kaphatnék könyveket, és Kartallal közösen gyakorolhatnánk, akkor elő tudnánk hívni a másik erejét.

			– Velem? – Lidérc hitetlenkedve meredt rám.

			– Igen. – Zavarba jöttem, de bólintottam. – Az erőnk összekapcsolódott a vizsgán, és azóta is…ööö…rendszeresen megpróbál. 

			– Azt hiszed, elő tudod hozni Kartal erejét, amit nem sikerült sem Amron kapitánynak, sem nekem? – kérdezte kissé sértetten Frellelon.

			– Nagyszerű ötlet – szólt közbe örömmel Ras. – Szerintem is hat egymásra a mágiátok. Ne feledjük a körte…

			– Kizárt – szólt közbe komoran Lidérc, és felállt. – Elárulta a bizalmamat.

			– Én? De mivel?

			– A legszörnyűbb, hogy még csak nem is érted – felelte fáradtan Lidérc. Nem mondott többet, rám sem nézett, csak kiábrándultan bement a hercegi szobába.

			Döbbenten meredtem utána. Ez az üresség, ami sugárzott belőle, sokkal rosszabb volt, mint minden dühe.

			Az asztalnál kis csend támadt. A két gyógyító súgott valamit egymásnak. 

			– Majd megenyhül – közölte ellentmondást nem tűrő hangon Erdon. 

			Ám én biztos voltam benne, hogy nem fog. 

			Lidérc kitett engem a szívéből, lelkéből, és nem volt visszautam. A szívem annyira fájt, hogy legszívesebben elsírtam volna magam.

			– Holnap bemutatod a harcmezőn a képességeidet – közölte Erdon, majd választ se várva felállt, és távozott az embereivel.

			Mort biztatóan intett, de én kétségbeesetten bámultam magam elé. 

			Pár napja még örültem volna egy ilyen lehetőségnek, hogy maga a herceg figyel fel rám. De most, ha lehet, még rosszabb kedvem lett, mint volt.

			A torony padlásán hideg volt, vacogva magam köré tekertem a köpenyemet, ahogy beléptem. A kémény mellett álló fémtartóba tűztem a fáklyát, de a narancsos fény most nem otthonossá tette a helyet, inkább csak ijesztő körvonalakká alakította át a fent tárolt poros lomokat.

			Elegem volt. A hasam görcsölt, melegre vágytam, és egy kis emberi kedvességre.

			Miért ennyire nehéz minden?

			Elkeseredetten magam köré csavartam a fehér nyúlszőrt, és a fáklya fölé tettem az egyre dermedtebbé váló ujjaimat. Nem volt erőm levinni, és megmelegíteni a köveimet. Csak álltam ott nyűgösen, és azon tűnődtem, meg merjek-e próbálni egy kis tűzmágiát ilyen közel a faszerkezethez. Főleg egy élő toronyban, ami nem szereti a tüzet. 

			Ebben a pillanatban lépett be a három fiatal testőr, Aranyhomoki Udin, Barbárölő Ferro és az öccse, Ren.

			– Azt hiszed, behízelegheted magad Erdon hercegnél? – kérdezte gúnyosan Udin. – Erdon a barátom, és nem kellenek neki az ilyen kis patkányok.

			Látszott a mozdulataikból, hogy megkeserülök mindent, amit tettem, és azt is, amit nem.

			Azt vártam, hogy féljek. Azt vártam, hogy a rettegés fölkúszik majd a torkomon.

			Ám helyette valami hideg dühöt éreztem.

			Itt volt az ideje megvívni ezt a csatát, és én győzni akartam. Beletaposni őket a padlás porába.

			– Hárman egy ellen? Milyen hősies! A hercegetek tudja, hogy itt vagytok?

			– Erdon gyűlöli a gyengéket, őt a háború érdekli. Csak nevetett, amikor megtudta, hogy mi dobtunk a latrinába. – Udin fenyegetően közeledett, a Barbárölők követték. – Tudod, miért nem landoltál ott még egyszer? Mert Kartal megvédett. Még azt a borzalmas haját is levágatta cserébe, hogy Erdon megtiltsa az újabb szarba dobást. De te nem tudtad meghúzni magad…

			Ó! Lidérc miattam vágatta le a haját?

			A szívem megdobbant, az örömtől olyan forróság öntött el, hogy a mágiám is felragyogott.

			Ám a három férfi dühe is felszikrázott.

			– A legendák szerint a szélmágusok tudnak repülni. Megnézzük? Ne aggódj, ha mégsem megy, a gyógyítók összekaparnak a földről! 

			Valami mély, komor düh fogott el. Teljesen más a kötekedés, és más a gyilkosság. Udin azt hiszi, mindent megtehet, mert gazdag ősi nemes?

			– És ha meghalok? Három emeletet zuhanva? – kérdeztem, de egy tapodtat sem hátráltam.

			A két Barbárölő összenézett.

			– Azt hittem, csak megverjük – mondta elbizonytalanodva Ferro.

			– Dobjuk le a ruháját! Akkor pucéran kell lejönnie érte – javasolta röhögve Ren.

			– Én egy Aranyhomoki vagyok! Rajtam nem nézhet át egy ilyen kis patkány! Ledobjuk őt, hadd repüljön!

			Udin előrelendült. 

			– Szél! 

			Az ablaktáblát kivágta a szelem, és az akaratomra a torkukba suhant.

			Fulladni kezdtek. 

			Ám vérbeli katonák voltak, a rémület nem állította meg őket. 

			Udin varázsolni próbált, egy lánggolyó lobbant a kezén, ám ekkor olyasmi történt, amire én sem számítottam. 

			A szél úgy vélte, őrá varázsol, és irgalmatlanul dühös lett. Nemcsak a torkát foglalta el, hanem lehatolt a tüdejéig. Udin vinnyogva zuhant a padlóra. Miközben fuldokolt, eltorzult a kíntól az arca.

			A két Barbárölő öklelő kosként vetette magát utánam.

			Megpróbáltak elkapni.

			Rájuk dobtam a nyúlszőrt, majd átgördültem a hátamon a hálóasztal tetején.

			Megkerülték az asztalt, és dübörögve rontottak utánam.

			A padlást félhomályban is jól ismertem, tudtam, hova lépjek, mit dobjak az arcukba, hogy lelassítsam őket.

			Látszott, hogy harcban edződtek, a fogukat összeszorítva csak a célt látták: az én agyonverésemet.

			Ám az idő nekem dolgozott. A fogócska rövid ideig tartott, aztán bizonytalanabbak lettek a lépteik, végül szédelegve megálltak. A levegőjük egyre fogyott.

			– Nohát! Úgy elakadt a szavatok! Mi ez a rossz modor, kedves Barbárölők? – Gúnyosan nevettem. – Tényleg azt hittétek, hogy a múltkor elkaptatok? Engem, a Gyilkos-völgy urát? Nagyon jó móka volt, ti szerencsétlenek! 

			A két Barbárölő már a torkát markolta. Összenéztek, és térdre vetették magukat előttem, hogy némán az életükért könyörögjenek.

			Győztem.

			Én, Rianna, a vidéki kis szipoly térdre kényszerítettem három harcost.

			Megkerültem az asztalt, hogy megnézzem Udint.

			Megrökönyödve láttam, hogy még mindig vergődik a kíntól. Összeszorított szájjal, keményen állta a fájdalmat, miközben a teste ívben megfeszült. Ezt soha egy pillanatig sem akartam.

			– Szél, távozz! – parancsoltam azonnal.

			A szél elhagyta a testüket, de ugrásra készen megült a padláson, felkavarva a port pár kacaton. Egy sötétben meglapuló, láthatatlan démonnak tűnt, és tudtam, a férfiak is érzik, hogy a közelükben maradt. 

			A három katona köhögött, és a levegőt kapkodta. 

			– Tűnés!

			Nem kellett kétszer mondanom. 

			Udin megpróbált felállni, de visszaroskadt. A Barbárölők hangos dobbanással odaugrottak hozzá, megragadták két oldalról, és mintha csatatérről mentenék a társukat, úgy menekültek ki vele.

			Elnyomtam egy mosolyt, a rettegésük olyan mulatságos volt. 

			Már értettem, miért szeretnek összecsapni a férfiak. Volt a győzelemben valami mámorító. Erősebbnek lenni olyan érzés, mintha a világot a kezemben tarthatnám; van benne valami mindenhatóság.

			Szinte hallottam, ahogy anyám a fejemben hangosan sóhajt, az apám meg koppant az asztalon.

			– Jól van, na… – suttogtam. 

			Félretoltam a gondolatot, és egy sokkal fontosabbal foglalkoztam.

			Lidérc engem védett?

			Tényleg még a dühe közepette is megtette? A legnagyobb kincsét, a haját adta értem?

			Megmelegedett tőle a szívem, és boldogan felnevettem.

			A szelem odasuhant hozzám, és vidáman nyakon csókolt, de most nem hajtottam el. A gondolatra is olyan forróság öntött el, hogy borzongató hidegsége jólesett. 

			Hamarosan feljött egy legény, hogy Erdon herceg hívat.

			Néma sóhajjal mentem le. Odalent a közösségi helyiség tömve volt emberrel, nemcsak a katonák, a hercegek, hanem a gyógyítók is jelen voltak. Delon épp levette a kezét Udinról:

			– Nagyon súlyos az állapota. Belső vérzése van. 

			Erdon herceg karba font kézzel állt. Olyan volt, mint egy haragvó isten. 

			– Szépvölgyi Roan! Jól fontold meg, mit mondasz. Hárman állítják, hogy varázsoltál Aranyhomoki Udinra.

			A kandallóban sziszegett egy nedvesebb fahasáb, de más nem hallatszott, néma csend uralkodott a helyiségben. Mindenki a válaszomat várta. 

			Bámultam a férfiakat a fáklyák narancsos fényében. És éreztem, arra várnak, hogy rémülten magyarázkodni kezdjek. 

			De túl boldog voltam mindehhez. Lidérc arcát kerestem a tömegben, és meg is leltem a fekete szempárt. 

			– Nem felelsz? – csattant Erdon hangja.

			– Az embereid bedobtak a kutyák közé, levizelték az ágyamat, a latrinába löktek… – kezdtem közömbösen.

			Láttam, Zaher arca rémültté válik, és megértettem, miért. Ezek mind csak piszkálódások voltak, és öcsém vérmérgezéséről senki sem tudott. Ám másra varázsolni halált jelent Erdon törvényei szerint. 

			Nem mondhatok igazat. 

			Felnevettem. Ha színészkednem kell, hát legyen. Hangot váltottam:

			– Eddig nem éltem mágusokkal. Imádom ezt a várat! Az embereid nagyon viccesek. – Nevettem. – Otthon anyám azt mondta, nem vagyok szörnyeteg, de eltiltott minden gyerektől, csak a természettel játszhattam. Itt viszont az embereid mindent megtesznek, hogy felkeltsék a figyelmemet, még a latrinába is bedobtak. Kérlek, ne szidd le Udint, ő is csak játszani akart! Egy ősi nemest sosem bántanék meg azzal, hogy figyelmen kívül hagyom. Hagytam, hogy a fiúkkal beszálljon a szélszörnyes játékomba.

			Azt hiszem, ilyen értetlen, összezavarodott csend még soha nem uralkodott a toronyban.

			Mindenki úgy nézett rám, mintha két fejem nőtt volna. 

			– Valami gond van? – kérdeztem vidáman.

			Lidérc gúnyosan csücsörített, pontosan tudta, hogy a bőrömet mentem. Ám mindenki más a szavaimat próbálta értelmezni. Delon és Frellelon összesúgott.

			– Tehát csak játék volt? – kérdezte Erdon herceg.

			– Mi más? – néztem rá értetlenül. Vidáman vállat vontam. – Ha nem játszunk, hanem komolyan ki akartak volna dobni az ablakon, szerinted életben hagyom őket? De ki lenne olyan aljas, hogy megtámadja a saját társát? Az ellenség északon van.

			Hopp. Erdon herceg pillantása lassan átvándorolt Udinra. 

			Mindhárman nemesek voltunk, és a virágnyelv jó ismerői. Úgy vádoltam meg Udint gyilkossági kísérlettel, hogy nem vádoltam meg. A herceg pedig megértette.

			Udin elsápadt. Kinyitotta a száját, hogy megcáfoljon, de észbe kapott, ezen a helyzeten minden szó csak ronthatott volna. Inkább csendben maradt. 

			– Mi az a szélszörnyes játék? – szólt közbe gyorsan Delon.

			– A Gyilkos-völgyben minden él. A szél régi játszópajtásom, és velem tartott az útra.

			– Mármint az a szél, ami sziklákat akart ránk dobni a völgyedben? – Ras olyan lassan tagolta a szavakat, mint aki nem hisz a fülének.

			– Igen, ő. Ne aggódj, akkor még utált, de most már egészen megkedvelt téged. Nem érezted? Néha megcirógat. Kérdezted nemrég, de én nem parancsolok a levegőnek. Pusztán csak van egy barátom. 

			Ras köpni-nyelni nem tudott.

			– Én szoktam érezni, de azt hittem, képzelődöm – nyögte Mort. – Olyan, mintha… mintha… a nyakamat… nem is tudom…

			– Igen, nyakon csókol. Ne haragudj, nagyon kínos. Ne vedd magadra! A természet csak ölni és szerelmezni akar. Más játékot nem ismer.

			– Mi?! – Mort hangosan csuklott egyet. – Akkor a víz alatt is azért… ööö…

			Nem bírta kimondani, hogy megcsókoltam.

			– Igen. Mondom, ne vedd magadra! Az elemek örökkévalók, nem értik a halál véglegességét. Bosszús volt a víz, mert varázsoltál rá, azért húzott le, nem gonoszságból. Kidobta volna a tested, csak ugye, akkor már halott lettél volna. Ha igazán pusztítani akarnak, az teljesen más, az maga a rettenet. De a víz is csak játszott veled.

			– Na, várjunk! – szólt közbe Delon. – De miért pucoltál csizmát, miért hagytad, hogy félrelökjenek, megalázzanak, ha képes vagy úgy embereket fojtogatni, hogy hozzájuk sem érsz?

			Francba. Ez jó kérdés volt. Én is szerettem volna tudni rá a választ.

			– Mert rejtőzött, mint Kartal. Tudni akarta, kik vagyunk – szólt közbe komoran Ras.

			Fellélegeztem.

			Igazából igaza volt, tényleg rejtőztem. 

			– Kíváncsi voltam, kik vagytok. Csak a bolond mutatja meg az erejét. Atyám szerint az emberek igazi arca akkor villan ki, ha náluk gyengébbel találkoznak. 

			A mondatra zavart csend támadt. A katonák összenéztek, és tudtam, számot vetnek azzal, mit tettek az öcsémmel. 

			Ras végigsimított a kopasz fején:

			– Azt akarod mondani, hogy mikor a kastélyodban az ajtó meg akart támadni, vagy amikor a fák lecsaptak, egy pillanatig sem voltál veszélyben?

			Szerényen vállat vontam:

			– Az erdő nem vészes, ahogy a víz és a szél sem annyira. Ezeket túl lehet élni, ha az ember elég gyors. Ám ha a földet felébresztitek, a rengés kiszámíthatatlan. Vagy ha a tűz érzőn élővé válik, és feldühödik. 

			– Élő tűz? Még sosem láttam élő tüzet.

			– Én sem szeretnék többet. Biztos láttad a kastély leégett szárnyát. 

			Ras szeme kerekre tágult. 

			– Olyan természetesen beszélsz róla… – Frellelon elképedve csóválta a fejét. Igazi érdeklődés volt a hangjában, ahogy előredőlt az asztalnál ülve. – Milyen volt a Gyilkos-völgyben élni? Hogyhogy nem haltál bele? Vagy őrültél meg?

			A katonák kíváncsian várták a választ, olyan sokan voltak idebent, hogy egy pénzérmét se lehetett volna leejteni.

			Rám voltak kíváncsiak. Életemben először megmutathattam magamból valamit.

			– Nekem az a furcsa, ha nem érez a táj. Amikor a szüleimmel először kikocsiztunk, és meglátogattuk a szomszéd birtokot, sírva fakadtam. Üresnek tűnt minden, mintha a Tűzisten és a Földanya elhagyott volna. Nem volt veszély, megszűnt az örökös fenyegetettség, de a levelek sem ragyogtak olyan mélyzölden, az alma nem volt olyan édes, a napfény olyan ragyogó. 

			Meséltem nekik a világomról, a jóról és a rosszról. 

			Meséltem nekik a félelemről, hogy a faluban sötétedés után férfiember nem hagyja el a házat.

			Meséltem a gonoszul meglapuló gyökerekről, melyek megtámadják a vadorzókat. Az erdő érzi a mágia felvillanását, és sok közrendű ember nem is sejti, hogy ez a képesség kismértékben, de bennük is ott szunnyad. Egészen addig, mígnem a halálukat okozza. 

			Beszéltem az erdő gyilkos jeleiről. A rókatetemről, aminek a beleiből gombák nőttek, és pár lépésre tőle egy orvvadász rémülten elejtett íjáról és a fél csizmáról. A friss földkupacról, melynek tetején nem az idei fű nőtt, és nem is a tavalyi barna avar hevert, hanem mélyből származó, sárgás homok fedte, aminek föld- és halálillata mindent beborított. 

			A világ testén csak apró bogarak vagyunk, és jaj annak, aki gonosz szándékkal felébreszti az alvó óriást.

			Ám meséltem az esőről, ami a kastély mészkő falán lecsurogva élővé válik, és íze olyan, mint a távoli vidékek csodáié. A tavaszi erdőről, melynek lombjain az élő szél gyönyörű futamokat játszik. A szerelemről, amit annyira szeret a természet, a madarak boldog trilláiról, a beérő gyümölcs elképesztő zamatáról, a lányok nevetéséről és a friss szalma illatáról, ahogy a szerelmespárokat ölébe rejti. 

			 Meséltem a csodáról, a természetről, amit ők pusztító ellenségnek ismernek. Elvesztették a tudást, hogy a világ a kedvesük lehet, csillagos nyári éjszakákon, a varázslatos homályban.

			Láttam, ahogy Erdon herceg elgondolkozva maga elé néz, Delon tűnődve Frellelon vállának dől, Ras csillogó szemmel figyel.

			Ám nekem egyedül csak Lidérc számított, az ő mély, okos tekintete. Nem a többieknek meséltem, hanem neki, ennek a különös csavargó-hercegnek, aki az ajtófélfának dőlve, becsukott szemmel hallgatott. 

			Azt akartam, hogy megértsen, arra vágytam, hogy a szavaimból híd épüljön a szívéhez.

			9. fejezet 
A közös szoba

			A beszélgetés késő éjszakába nyúlt. A férfiak még hallgatták    volna a történeteimet, ám én nagyot ásítottam. Kimerültem a mai nap során.

			– Megmutatod a szélszörnyedet? – kérdezte kíváncsian Erdon.

			– Erdon! – csattant fel Delon. – Kérlek, ne csinálj már megint őrültséget!

			– Ugyan, csak egy kis szél… Delon, nem vagy az anyám, ne aggódj már mindenen!

			– Ő is megőszülne, ha látná, miket teszel – közölte sóhajtva a hófehér hajú gyógyító.

			A katonák felnevettek, én is elnyomtam a mosolyt. Úgy zsörtölődtek, mint régi barátok. Érdekes volt, hogy Delon, aki élvezettel kereste a kockázatot, ugyanezt nem tűrte a hercegnél.

			Nemet intettem:

			– Zárt helyen a sok mágus csak felingerelné. De holnap szívesen megmutatom.

			Delon szigorúan nézett Erdonra, mire a herceg lemondó sóhajjal csak annyit mondott:

			– Jól van, legyen akkor holnap! Kíváncsian várom. 

			Aztán tűnődve rám nézett:

			– Hozd a holmid! Mától a szobában alszol.

			– Mi?! – kérdezte egyszerre Mort, Ferro és Ren. A mágiájuk hatalmasat lobbant.

			– Ezt nem mondhatod komolyan! – hitetlenkedett Lidérc is.

			– De – vont vállat Erdon. – Na, ágyba mindenki! Tegyük el magunkat holnapra!

			Ujjongó szívvel repültem fel a padlásra, és összepakoltam a kevéske holmim a tarisznyába, és felmarkoltam a fehér nyúlszőr takarót is.

			Ó, egy meleg szoba! És Erdon esti beszélgetései… Vajon megtudok titkokat a háborúról?

			Ráadásul Lidérc közel lesz!

			Így nem tud kikerülni, muszáj beszélnie velem.

			Boldogan ballagtam le a lépcsőn, és próbáltam a szívemet fegyelmezni, hogy a mágiám ne villanjon fel a hatalmas örömtől.

			Ám amikor beléptem a szobába, földbe gyökerezett a lábam.

			Olyan fáradt voltam, hogy fel se merült bennem, mit jelent a közös szoba a férfiakkal.

			Erdon épp a falnál, a mosdótálban mosta a hónalját. A szoba túl meleg lehetett neki, mert mindössze egy szál vágykendő feszült a fenekén. Lidérc az ingét vette le, már mezítláb állt, csak a fekete nadrágot viselte. A keze megállt az övet levéve, és tudtam, miattam nem vetkőzik tovább. Zárkózott arccal elfordult.

			Csak a két hercegnek volt saját ágya. Udin a gyógyítóknál éjszakázott, a többiek közösen hevertek az összetolt ágyakon. Egy rakás izmos mellkas, erős kar, a pokrócok hanyagul a derekukra dobva, és alatta egyértelműen csak a vágykendőt viselték…

			Ó, anyám!

			Beharaptam az ajkamat, hogy a mágiámat fegyelmezni tudjam. 

			A bennem lakó szipoly éhes volt, és bizony nem érdekelte az erkölcs, nagyon is az ágy közepére vágyott.

			– Nem veszed le a nadrágot? Rohadt meleg van – mondta épp Nes Mortnak. Magas, izmos, negyvenes férfi volt, a szemöldöke olyan sűrű, hogy összenőtt. 

			– Jó lesz így. Csússz arrább, hadd aludjon Roan a szélén!

			Rámosolyogtam Mortra, aki próbált nem elvörösödni. Nem tudtam eldönteni, hogy azért akarja-e, hogy mellette aludjak, mert engem véd a többiektől, vagy azért, mert ösztönösen nem akar osztozni rajtam mással. 

			Körbenéztem a szobában. A kandalló belső falánál a körbefutó kiülőn kapcákat szárítottak, a nagy karosszék hátán Erdon köpenye hevert. Ám a falnál a faragott ajtajú íróasztalon csak egy kalamáris állt. 

			– Köszi, de inkább itt alszom. – Letettem a cuccomat az íróasztalra. 

			Erdon megfordult a hangomra. Díszes, sárga vágykendőt viselt az öle előtt, amire ezüstszállal koronát hímeztek. Azt hiszem, ezt soha nem szerettem volna megtudni.

			– Jé, Kartal neked adta a nyúlszőrt? Pedig gyerekként hogy féltette!

			Értetlenül néztem rá, mire Erdon vidáman vállat vont: 

			– Nem tudtad? Az első vadászatán csak nyulakra volt hajlandó lőni, őzekre soha, mi meg kinevettük. Erre anya saját kezűleg megvarrta neki ezt a takarót. Te jó ég! Mennyit sírt mellette, amikor Kartal elhajózott…

			– Nem adtam neki! – csattant fel Lidérc. – Csak… ott felejtettem a padláson! 

			Zavartan pislogtam. Egy ilyen dolgot nem felejt csak úgy ott az ember. Márpedig, akkor…

			Megmelegedett a szívem.

			Lidérc bosszúsan odajött, és kitépte a kezemből a takarót. Ám azonnal hátra is lépett, és utálkozva mondta:

			– Miért van állandóan ilyen édes szagod? Fürdened kéne! – kötekedett. – Tudod, vízzel! Vagy ősi nemesek nem szoktak? Csak körtelében mosdasz?

			Azonnal fel is bosszantott:

			– Belőled meg árad a citromfű illata! Még nem kevertek össze sötétben egy zsák gyógyfűvel? Ha így folytatod, Fola asszony belelógat egy kancsó teába! – Próbáltam fékezni a haragomat. – Nincs más takaróm. Ma éjjelre még visszaadhatnád, és holnap meg kimosom.

			– Nem.

			– Miért nem? Van egy rakás medvebőröd.

			– Csak! – csattant fel Lidérc ingerülten. – Mikor kell egy hercegnek indokolnia bármit is?!

			– Jó! Akkor aludj vele, szívd be éjjel az édes illatomat, meztelen tested simuljon oda, ahová az enyém simult… Hajrá, aludj jól!

			Lidérc mágiája azonnal megugrott. Dühödten vágta az arcomba a takarót.

			Leszedtem a fejemről a nyúlszőrt, és elegánsan meghajoltam:

			– Köszönöm a nagylelkűségedet, hercegem.

			Erdon tátott szájjal bámult minket, ahogy az egész szoba. 

			Zavarba jöttem. Mi ketten Lidérccel mindig ilyenek voltunk, de régen csak egy pimasz csavargónak látszott.

			Ám Erdont nem zavarta a tiszteletlenség, hanem felröhögött:

			– Úgy látom, nem csak engem őrjít meg az öcsém.

			A katonák elnyomták a vigyorgást. Nem mertek nyíltan nevetni, mert velem ellentétben ők tisztelték a rangját, ráadásul Lidércnek olyan magas mágiaszintje volt, ami fáklyaoltás után is csak sokára csillapult.

			Beburkolóztam a puha nyúlszőrbe, és kimerülten összegömbölyödtem az asztalon.

			Másnap, a harcmezőn, meg kellett mutatnom a mágiám.

			Fel voltam töltődve, mert hajnal előtt a közhelyiségben megcsapoltam egy férfit. Reggel Fola asszonytól nemcsak görcsoldó teát kaptam, hanem szerzett egy kis mézet is. 

			A méz különös anyag, egyesül benne minden elem; a folyadék nyugalma, a napfény íze, a szél ereje, és a sűrűsége miatt a föld nehézkes makacssága is. Imádom a mézet.

			– Biztos, hogy jó ötlet, hogy a szobában alszol? – suttogta Fola asszony vagy tucatszor a konyhában.

			– Nem, de ott legalább meleg van. És külön alszom a fiúktól. Majd kellene egy másik takaró, meg este ki szeretném mosni a nyúlszőrt.

			– Mosni akarsz? A finom kezeddel? – kérdezte Fola asszony döbbenten.

			Nem engedte, hogy én végezzek ilyen alantas munkát, hanem a cselédekre bízta, akik boldogan ugrottak a „jóvágású gróf úrfinak”.

			Zavartan pislogtam. 

			Te jó ég! Az öcsém – miközben a katonák bántották – azért a női szíveket sikeresen megdobogtatta. Úgy tűnt, a fiatalabb cselédek mind szerelmesek belé.

			Tina és Lina élvezettel vihogott a sarokban, csak ők tudták, hogy lány vagyok.

			A konyha után a gyakorlótér biztonságosabb terepnek tűnt.

			Első feladatként azt kaptam, hogy az egymásra lövő két csapat tűzgolyóját oltsam ki a széllel. Ez nagyon jól ment, a szelem levadászta a repülő lángokat, és elszívta a mágiát. 

			– Mintha egyre erősödne – bámulta tűnődve Frellelon. 

			Egymás mellett állt a két gyógyító, a két herceg, miközben Ras és Amron kapitány pár lépésnyire az embereket irányította. A másik csoportban a hat testőr várakozott, Udin már jól volt, és csatlakozott hozzájuk, de meglepetésemre Mort is velük maradt, mert Kartal testőrének számított. Ion és Zaher külön várakozott. Láthatóan Zaher és a bátyjai nem voltak beszélő viszonyban.

			Én pár lépésnyivel messzebb sétáltam, hogy jobban tudjam érzékelni a szelet.

			– Igen, elszívja a mágiát – felelte Delon, majd rám nézett. – Ez felvet egy érdekes problémát. Csak a mágikus tüzet érzi, vagy a rendes tüzet is? Az ellenség normál tüzet használ.

			Nagyszerű kérdés volt, élveztem, ahogy Delon valóban gondolkozik. 

			– Nem tudom, ezt még nem próbáltam.

			Erdon herceg bólintására Amron kapitány azonnal intézkedett, és a délelőtt folyamán a katonai csapat előbb lángoló nyílvesszőket lőtt, majd előszedtek a vár mögül egy régi, ócska hajítógépet, és tüzes lánggolyókat lődöztünk. Amron szembe akart állítani velük, de Ras erősen tiltakozott, és azt mondta, ne kapkodjunk.

			A szél élvezte a játékot. A sima tüzet nem érzékelte, és a repülő tárgyakat sem. 

			Hiába próbáltam számára láthatóvá tenni, egyenként nem tudta elkapni a nyílvesszőket, de a lángoló rongygolyót sem. Ám sok-sok gyakorlás után képes volt pontosan azt az ívet leírni, amit kértem, és felerősödni, amikor kiáltottam, így el tudta téríteni előbb a nyilakat, majd a nehéz golyót is, noha nem érzékelte.

			Délre olyan fáradt lettem, hogy alig álltam a lábamon. Ráadásul a hasam újra görcsölni kezdett, az ég pedig borús volt, a levegő meg túl hideg. Utálom a telet. 

			– Nem kaphatnék egy teát? – nyögtem keservesen. Az apró szikladarabokkal borított, kiégett gyakorlótér és a távolban a csupasz fák lehangoló látványt nyújtottak.

			– Ó, kaphatsz, nagy örömmel hozatok – felelte kedvesen Delon, és Iant beküldte érte.

			A katonák is pihenőt kaptak, és csoportosan beszélgettek, míg az újoncok jóval távolabb Ion irányításával a tűzgolyók dobási távolságát próbálták növelni. A szürke ég alatt egyetlen szín a halált hozó narancsszínű lángoké volt.

			Lidérc mint egy kőszobor állt a közelemben, a mellkasa előtt összefont karral. Óvatosan megszólítottam:

			– Te esetleg érzékeled a rongygolyót? Meg tudnád állítani? A golyó anyaga inkább a földhöz kötődik, nem a szélhez.

			– Ha érezném is, mire mennénk vele? Nem is varázsolsz, egyszer sem éreztem mágiát. Ez valami más.

			– Igen, magát a szelet irányítja az érzéseivel – bólintott elegánsan Delon. 

			– Az érzéseivel? – Lidérc rám meredt, majd pimaszul vigyorogni kezdett. – Á, ezért csókolgatja a szeled Mortot?

			A hangsúlyra éreztem, ahogy kigyúl az arcom.

			– Dehogy! Ez sokkal bonyolultabb. Mort erős mágus, ezt érzi meg a szél. 

			– Tényleg? Azt hittem, a bátyám itt a legerősebb… De ha te mondod. – Lidérc most már nyíltan vigyorgott. – Nahát, Mort is milyen szép vörös lett…

			– Muszáj mindig… – Bosszúsan elharaptam.

			A szél már fordult is vissza; annyira rám hangolódott, hogy apró kavicsokkal szórta meg Lidércet.

			Lidérc vigyorgott, de a többiek is vidáman összenéztek. 

			– Az a tegnapi fojtogatás érdekelne – nézett rám tűnődve az idősebbik herceg. – Megpróbálod rajtam?

			– Erdon! – csattant azonnal Delon. 

			– Most mi van? Nem a csatatéren vagyunk, ne tarts már állandóan őrizetben!

			– Ez egy élő szél, ami kiszámíthatatlan. Érzem, hogy egyre erősödik, ahogy szívja a mágiát. – Az ezüst hajú gyógyítón látszott, hogy nem tűrt ellentmondást. Ha kell, lekötözi a hercegét. – Lehet, hogy megöli, akibe belemegy. Ras, van kedved?

			– Naná! 

			Elképedve figyeltem. Ras örömmel ugrott, hogy kipróbáljon egy új halálnemet. 

			– Semmiképp ne varázsolj, vagy feldühíted – figyelmeztettem. – Szél!

			A szél lecsapott a magasból, ám hiába próbáltam irányítani, talán túl fáradt voltam, talán a szívem mélyén nem akartam, hogy Ras veszélybe kerüljön, bárhogy is, de nem tudtam a torkába küldeni. A szél végigcsókolgatta az arcát, a nyakát, bekukucskált a fülébe, majd továbbhussant.

			Ras parancsnok tátott szájjal meredt utána.

			– Ez egyre jobb! – Lidérc láthatóan élvezte a helyzetet. – Mit is mondtál, az érzéseiddel irányítod?

			Grimaszt küldtem felé, aztán Erdonhoz fordultam:

			– Sajnálom, de önálló akarata van. Rast egyszerűen nem akarja megtámadni.

			– Talán Frellelont? – javasolta Delon tűnődve.

			– Nem lehetne egy közkatona? – nyögte erre a gyógyító. – Vagy a Barbárölők? Ők már úgyis kipróbálták.

			Ren és Ferro elsápadt, de hősiesen előreléptek.

			– Nem elég erős az érzékelésük. Most sem tudnának többet mondani, mint tegnap. De ha nem akarod, engem is támadhat. – Delon elegánsan és kissé pimasz várakozással vállat vont.

			– Nem, dehogy! – Frellelon hevesen tiltakozott. Meglepődtem. Olybá tűnt, mintha rajongana Delonért. – Jöjjön a szél, hátha valami újat tanulunk…

			Összpontosítottam, és Frellelonra küldtem a szelet.

			Azonnal engedelmeskedett, és lelkesen belesuhant.

			Frellelon szeme kerekre tágult a rémülettől, ahogy fulladni kezdett. Magas homlokán annyi ránc jelent meg, hogy a zöld színű, spirál alakú henna teljesen felismerhetetlenné vált.

			Tízet számoltam magamban, és kihívtam a szelet.

			Ám a szél nem jött.

			– Gyere! Gyere ide!

			A szél nem jött. Hiába fókuszáltam rá, nem akart.

			– Mi a franc… – morogta Erdon. A mágiája azonnal felszökött, ám Delon a vállára tette a kezét, és hátrébb parancsolta a herceget.

			– Nem tudom kihívni, nem engedelmeskedik! – nyögtem. – Szél, gyere!

			Minden erőmmel próbáltam. 

			Frellelon keze a félelemtől ökölbe szorult, a testében megjelentek apró mágikus villanások, ahogy az erejét fékezte. A szél kíváncsian benne maradt, és érdeklődve figyelte belülről.

			– Mit tegyünk? – kérdezte Ras.

			– Talán üssük le Roant – dörmögte Amron kapitány.

			– Ez rossz ötlet – felelte idegesen Delon. – Nem az ő mágiája mozgatja. Ez csak felingerelné a szelet.

			Lidérc váratlanul felcsattant:

			– Hé, Roan, a húgod egy ringyó!

			– Mi? – néztem értetlenül.

			– Az anyád meg kutyákkal hált, úgy hozott össze téged.

			– Lidérc, ettől nem leszek dühös. Fogd már fel, hogy nem én uralom a szelet!

			– De akkor is hatsz rá – közölte Lidérc.

			Közelebb lépett, és a köpenyét a fejünkre borította.

			A sötétben csak egy puha, nyirkos szájat éreztem, ahogy a szájamhoz ér. A döbbenettől felragyogott a mágiám. 

			Lidérc keze az arcomra simult. Gyöngéden megcirógatta a fülem, aztán odahajolt, és miközben mindent beborított a citromfű illata, gyöngéden megharapta az ajkamat, majd a nyelvével végigsimított a felső ajkam ívén. Olyan forróság öntött el, hogy levegőt se kaptam.

			A szél szinte berobbant közénk, izgatottan nyakon csókolt mindkettőnket. 

			Ellöktem Lidércet. Mire ő kajánul nevetett. A szél összezavarodva keringett, fölszállt a magasba, lecsapott, kavicsot szórt Lidércre, majd fülön puszilta, és megpróbált besuhanni a ruhája alá.

			– Ó, menj már el! Játssz szépen az erdővel! – kiáltottam rá.

			A szél virgonc bukfencet vetett, és elsüvített az erdő felé.

			– Mit csináltál? – kérdezte értetlenül Erdon az öccsét. 

			– Titkos módszer, egyenesen a Forró-partokról – felelte csúfondáros mosollyal, mire éreztem, hogy az arcom lángba borul. 

			Frellelon előregörnyedve köhögött, és olyan sápadt volt, mint a fák ágain megülő hó.

			– Sajnálom – mondtam a gyógyítónak. Majd Lidérc tekintetét kerestem. 

			Ez a majdnem csók vajon… Netán jelent valamit?

			Lidérc hirtelen elfordult tőlem. Ian épp ekkor ért oda a nagy csupor gőzölgő teával.

			Lidérc kikapta a kezéből. Beleivott, és látványosan kiköpte a földre, mintha kiöblítené a száját, aztán visszaadta a bögrét.

			A bőröm érintésétől akart megszabadulni. 

			A mozdulata a szívem mélyébe szántott. Hogy lehet valaki ennyire cinikus? Hogy puszilhat meg játszva, majd köpködhet utána?

			Hát ennyire megvetsz, ennyire undorodsz tőlem?!

			A torkom elszorult.

			Megalázott, sokkal jobban, mint a szavaival bármikor is.

			– Hogy sikerült kicsalni a szelet? – kérdezte kíváncsian Erdon.

			Delon odahajolt, és súgott neki valamit. Erdon arcán megrökönyödés látszott, ahogy fürkészve rám pillantott.

			Éreztem, ahogy még vörösebbé válik az arcom. Fejemre húztam a köpeny csuklyáját, hogy ne vegye észre más. Elvettem a teát az értetlen Iantól.

			– Herceg, bocsánat a történtekért. Nem baj, ha én… egy kicsit… pihennék? – Elcsuklott a hangom. Alig bírtam visszatartani a könnyeim.

			Erdon értetlenül nézett rám, majd a zárkózott arccal álló öccsére, majd újra rám.

			Egy könnycsepp buggyant ki a szemem sarkából, mire Erdon intett, hogy kotródjak pihenni. Azt hiszem, semmit sem utált jobban, mint síró katonát látni.

			Delon otthagyta a herceget, és a még mindig halálsápadt, rémült Frellelonhoz ment. Óvón átkarolta a gyógyító vállát, a tarkójára tette a kezét, és valami kedveset mondott neki.

			Közben Pusztító Amron kapitány öblös hangon kérte: 

			– Uram, talán jobb lenne ma már visszatérni a hagyományosabb gyakorlatokhoz. 

			Senki sem foglalkozott velem. 

			Elindultam az erdő felé a teával. Szükségem volt a távolságra, szükségem volt a csendre, de legfőképp arra, hogy Lidérctől minél messzebb legyek.

			Lidérc nem szólt utánam, nem tartott velem. Láthatóan az érzéseim semmit sem jelentettek neki.

			Amikor odaértem a felébredt, némán figyelő fákhoz, az első hatalmas törzsnek döntöttem a homlokomat. Szorítottam a meleg bögrét, de nem segített, kitört belőlem a sírás.

			Lidérc nem az a vagány csavargó, akinek megszerettem, hanem Kartal, egy herceg, aki megaláz. Egyetlen puszi történt, amitől megdobbant a szívem, és beleremegett a lelkem, de ő csak megvetően lemosta az ajkam ízét. 

			Nem akarok olyan fiút szeretni, aki így bánik velem. 

			Záporoztak a könnyeim, és a mágiám szintje is megemelkedett.

			Mennyi reménykedés, mennyi küzdelem, mennyi vágy egy olyan emberért, akinek semmit sem jelentek!

			A fa recsegve megmozdult, a hó az ágakról a fejemre hullt. Azt akartam, hogy öljön meg, legyen vége ennek a fájdalomnak, amitől szinte kettéhasadok.

			Ám a vaskos ág csak lenyúlt, mintha hívna.

			Ráléptem, és a fa óvatosan felemelt, még a teám sem löttyent ki. Aztán egy másik ág hajolt oda, és átléptem arra. A hatalmas fa középtájékán volt egy villás elágazás, lesöpörtem a maradék havat, és bekucorodtam. A hátamat nekidöntöttem a törzsnek.

			– Tudod, milyen rossz szeretni valakit, aki csak játszik veled? – Újra elsírtam magam, és kiöntöttem a szívemet a fának. Meséltem neki a távozásomról, az elmenő hajóról, a megszakadó szívemről, a reményről, az új esélyről, mindenről…

			A fa szelíden hallgatott, és nemcsak ő. Valami vörös villant, és egy mókus leselkedett a másik ágon, aztán egy csapat veréb is leszállt a szomszéd fára, bár kicsit aggódtak a pamacsos fülű vadmacska miatt, ami kis kaparászás után felmászott, és letelepedett az egyik ágra engem figyelve.

			Hálás voltam a természetnek, hogy nem hagyott egyedül, hogy némán azt üzente, én is szerethető vagyok. A kihűlő teámba bele-belekortyolva meséltem nekik, hogy megkönnyebbüljön a szívem. 

			A szürke vadmacska közelebb mászott, és úgy nézett rám, mintha értené a szavam.

			A természet körülölelt, és némán, őszinte figyelemmel hallgatta a gyötrődésemet.

			Képtelen voltam Kartal közelébe menni. 

			Megkerültem a társaságot, és csatlakoztam az újoncokhoz, akik újra a lánggolyók dobálását gyakorolták, immáron Ras irányításával. Az újoncok zavartan összenéztek, azt hiszem, kezdtek tartani tőlem. Nem volt jó érzés.

			Zaher és Ian odajött, és elvették a bögrét.

			– Jól vagy? – suttogta Zaher aggódva a vörös szememet látva.

			Bólintottam, de képtelen voltam megszólalni. 

			Egész délután nem beszéltem.

			Este, amikor bementünk vacsorázni, a helyőrség összesúgott mögöttem. Bizonyára már hallottak róla, hogy majdnem megöltem Frellelont. 

			Nem csatlakoztam az ebédelőkhöz, de a konyhába se mentem, hanem a várfal sötétbe boruló részein maradva észrevétlenül besurrantam a kúthoz. Fola asszonyság felszerelt belülre egy fémkallantyút, hogy magamra tudjam zárni, ha mosdok, vagy a dolgomat végzem.

			Előkotortam a kovakövet és egy kis száraz taplót a bejárat mellé tett dobozból, majd tüzet csiholtam. Meggyújtottam odabent a fáklyát, miközben vigyáztam, hogy a mágiám ne villanjon fel, ne vegyen észre a víz.

			A kút kerek forrásháza valaha egy boltíves, szabadtéri építmény lehetett, belül egy kör alakú, díszesen faragott kútgyűrűvel, külső körívén pedig egy körbefutó terméskő paddal. Az építményt utólag bedeszkázták, később kívülről befalazták, és csak a nehéz, súlyos ajtón keresztül lehetett bejutni, ami a dísztelenségéből ítélve utoljára került ide. 

			Egy pillanatra a kút mögött megbújó, lefelé vezető lépcsősorra néztem. 

			Volt valami baljóslatú ebben a lejáratban és a nehéz fémajtóban, ami odalent elzárta a börtönt. Nagymamám, Jilla is a fővárosban született, akár ő is itt végezhette volna…

			Semmit sem tudtam az anyai ágamról, még a vezetéknevüket sem. Anyám négy évvel a szipolylázadás után született egy mágustól. De vajon kitől? Tízéves volt, amikor a nagyi odaadta őt és a fiatal szolgálót, Kimcsét egy elszegényedett nemesi családnak, a Csergőpatakiak egyik oldalágának, akik felnevelték. A család nem is sejtette, hogy szipolyt nevel. Igétlen család volt, és egy szipoly gyerekkori, véletlen varázslatai nem látványosak.

			Kivettem a körbefutó pad alól a letakart éjjeliedényt és a mosdótálat, és elvégeztem a szokásos esti dolgokat, majd a mellemen is lecseréltem a kötést. Tina és Lina, a két cselédlány gondosan odakészítette a tiszta gyolcsokat. 

			Mikor végeztem és elpakoltam, képtelen voltam levenni a szemem a bedeszkázott belső falról és a rajzokról. Sok-sok, arasznyi magas szénrajz borította a falat. Voltak kidolgozott, szép női arcok, de ügyetlenül felvázolt képek is. Apák, fiúk rajzolhatták az odalent raboskodó szeretteikről. 

			Amikor először láttam, meghatódtam, de most csak keserűség villant bennem. 

			Ezek a nők annyira szerették a társukat, hogy nem álltak a lázadás mellé. 

			Ám mi lett velük? Emléküket még szobor sem őrizte, nevük feledésbe merült, pusztán egy szénrajzzá váltak egy börtön bejáratában, amit Amron kapitány talán kegyeletből nem töröltetett le.

			És a férfiak?

			Bizonyára ígértek fűt-fát, szerelmet, jövőt, életet, ám a szavaikat nem követték tettek. Behódoltak a dühös, húszéves Kilgram királynak. Ki tudja, talán a vagyonukat féltve, talán gyávaságból. Vagy épp büszkeségből, mert nem akartak királynőt maguk felett. 

			– Nem fogok olyan fiút szeretni, aki megaláz – suttogtam a képeknek. – Legyetek a tanúim rá! 

			A falon megláttam egy kiégett fáklyát a fémtartóban. Letörtem egy darab szenet belőle, és felrajzoltam a falra önmagamat. Nem az arcomat, hanem egy havasi gyopárt. 

			Anya mindig azt suttogta, olyan vagyok, mint ez a kis virág, erős, bátor, tisztán csillogó. Ha sírtam, mindig a homlokomra rajzolta az ujjával.

			– Harcos vagy, egy gyopárlány, nem valami buta, szerelmes grófkisasszony – közöltem a virággal. 

			Ahogy a gyopárt bámultam, különös érzés fogott el: mintha valaki figyelne.

			Megfordultam.

			A kút kávája fölött karnyi magasságban egy óriási vízoszlop lebegett, akkora volt a kerülete, mint a kútgyűrűnek. A fáklya fénye narancsszínűvé színezte az elejét, míg a hátulja komor sötétségbe borult.

			Éreztem, ahogy az arcomból kifut a vér. Felvillant a mágiám, és a kút észrevette.

			De már rég megölhetett volna.

			Illő módon meghajoltam:

			– Bocsáss meg, hogy hangoskodásommal megzavartalak a földmélyi pihenésben. Tudod… egy fiú a szívemmel játszott… és fáj…

			A víz kíváncsian figyelt.

			Némi habozás után mégsem mondtam többet. Az ember jobb, ha nem őselemekkel osztja meg a bajait, hiszen ők csak a halál és a szerelem útjait ismerik. Még a végén önállósítja magát, mint a szél.

			Meghajoltam, és kedvesen elköszöntem, majd kisurrantam az építményből.

			Kint, az udvaron majdnem megállt a szívem. Egy zölden fénylő szempár villant rám a félhomályban.

			Kis késéssel jöttem rá, hogy csak macska lehet, de az állat már el is tűnt egy sötét sarokban.

			Meglepődtem, hogy egyre több állat él a Néma várban.

			A Tanoncok Tornyában kínos csend fogadott, de nem nekem szólt, hanem Erdon üvöltésének, ami a hercegi szobából a csukott ajtón át is kihallatszott.

			– …semmihez nem értesz, öcsém! Egy rohadt zsákban fogjuk hazahozni a testrészeidet, ahogy Szolét! Ahelyett, hogy feldühítenéd a kölyköt, tanulj tőle!

			– Szolt ne keverd ebbe bele! És nem! Akkor sem vagyok hajlandó Roant a közelembe engedni!

			– Nőj már fel, te nyomorult! Azt hiszed, annak idején én akartam csatába menni? Húszévesen átvenni a sereget?! Most is itt rohadok, hogy felkészítsem őket, ahelyett, hogy az én gyönyörű Belladonnámmal lehetnék! 

			– Legalább valaki a hasznodat venné. Azt mondtad, kideríted, ki fizette le Jallót, ki akart megmérgezni minket! Sikerült? Naná, hogy nem!

			– Ki nem szarja le az intrikákat! Ez csak egyetlen ellenség, míg odakint ezrek várnak a hágón! A mágiád használhatatlan. Még ez a lányos kölyök is többet ér a csatatéren, mint te…

			A katonák kerülték a tekintetemet. Én is kínosan ácsorogtam. Az istenek kedvéért se nyitottam volna most be a szobába.

			Aztán megláttam a kandalló előtt a két széket és a ráterített fehér nyúlszőrt, amiből egy bádoglavórba lassan csepegett a víz. A lányok kimosták, de napokba telt volna, hogy megszáradjon.

			Észrevettem az egyik asztalon egy lantot is, a míves kinézetéből ítélve Deloné lehetett. 

			Elnyomtam egy gunyoros vigyort. 

			Lássuk, Kartal! Fogsz te még szépen kérni, hogy tanítsalak…

			– Mutassak valamit? – kérdeztem tettetett vidámsággal a katonákat.

			Felvettem a lantot, és a húrokba csaptam. Nem ám valami szolid balladába kezdtem, hanem igazi vad zene volt ez, olyan, amiben lovak vágtája, szélviharok tombolása feszül. Szálltak a hangok, pimaszul elnyomták a bent veszekedők szavát. 

			Közben a nyúlszőr alatt a levegőre összpontosítottam, és a mágiámmal megemeltem a takarót. 

			– Azannya! – szakadt ki Ionból. A kovácslegény felugrott az asztaltól, és döbbenten közelebb ment, ahogy sok újonc is.

			– Húzzatok arrébb, nem látom! – morrant rájuk egy idősebb katona, de hiába, pillanatok alatt csődület támadt a kandalló előtt.

			Felemeltem a magasba a takarót, és kicsavartam. A kút vize vékony patakként csordogált ki belőle.

			Egyre vadabbul téptem a húrokat, Kimcse néne sírt volna, ha látja. A lábammal ütöttem az ütemet, a fejemmel bólogattam hozzá. A szőke fürtök ütemesen csapdosták az arcomat. A zene segített összpontosítani.

			– Vigyázzatok! Él a víz! – kiáltott ijedten valaki.

			A víz tényleg életre kelt, talán mert most érkezett a kútból, és még nem gyengült el, vagy talán mert varázsoltam a nyúlszőrre, amiben benne lapult. Kecses vízsugárként felmagasodott.

			– Szia, kicsi, na, milyen a világ? – nevettem a vízre. – Gyere, táncolj velem!

			És a víz odasurrant elém. 

			A szőrméből a cseppek is felém ugrottak a levegőben, apró szivárványt alkotva.

			Behunytam a szemem, zenéltem neki, és éreztem, ahogy lágyan ring. A nyúlszőrt meg a levegőben a mágiámmal mozgattam, vidáman ropta a fiúk nevetése közepette.

			– Roan? – dörmögte döbbenten Erdon herceg.

			Mind az ajtóban álltak, akik a hercegi szobában voltak.

			Azonnal abbahagytam mindent. A víz hangosan loccsanva elterült, a nyúlszőr lehullt a magasból, és Ion kapta el.

			Olyanok lehettünk, mint a rajtakapott gyerekek, mert Delon lehajtotta szép arcát, és hófehér haja mögé rejtette, hogy ne látszódjon a nevetése.

			– Bocsánat, ha hangos voltam, uram. Csak nedves volt a takaró, és kicsavartam. Ion, kérlek, add oda Kartal hercegnek!

			A nagydarab kovácslegény odavitte, de Lidérc nem nyúlt érte, hanem engem bámult feszülten. Végül Delon vette el.

			– Köszönöm, Kartal herceg, hogy megmentetted Frellelon gyógyítót. – Elegánsan meghajoltam. – Szeretnék bocsánatot kérni. Le akartam nyűgözni a bátyádat, de elvesztettem az irányítást a szélszörny felett. Őszintén sajnálom, hogy bajt okoztam. 

			– Én is sajnálom, hogy… – Lidérc habozva megállt. Mondani akart valamit, de hűvösen beléfojtottam a szót.

			– Ó, nem, felség! A király fia vagy, és ha Erdon herceggel netán baj történne, akkor a hadak parancsnoka… 

			Szavamra Lidérc elsápadt. Látszott, ebbe még egyszer sem gondolt bele. 

			– Rangodnál fogva bármit megtehetsz. Nekem, ősi nemesnek az a dolgom, hogy szolgáljalak a csatában, és ne zavarjalak, ha nincs szükség rám. 

			Újra meghajoltam, és letettem a lantot.

			Erdon megkönnyebbülten összenézett Delonnal, hogy ilyen hű alattvaló vagyok. Sőt, az alattvalók gyöngye.

			Ám Lidérc ellenségesen karba tette a kezét.

			Látszott, megértette. Ilyen elegánsan csak egy Szépvölgyi küldheti a fenébe.

			10. fejezet 
Ha férfi vagy, hát légy férfi

			Erdon egész este kérdezgetett a szobában, hogy milyen érzés a szelet irányítani, és ha levegőt vett, Delon okos kis kérdéseket szúrt közbe. Udin büntetést kért rám, hogy a toronyban varázsoltam, ám Delon csak legyintett, és közölte, érzi, hogy az én mágiámat szeretik a kövek. 

			A szobában lelkesen mindenki velem foglalkozott, egyedül Lidérc vonult el tüntetően. 

			Azért, hogy csináljon valamit, levette az ingét, és elővette a borotvahabot. Nemcsak az állát szőrtelenítette, hanem meglepetésemre a hónalját is, majd megmosakodott a mosdótálban. Bizonyára Forró-parti szokás lehetett, de ennél intimebbet és izgatóbbat még nem láttam. 

			Próbáltam nem odanézni, mert a legördülő vízcseppek láttán roppant illetlen gondolataim támadtak. Márpedig ő nem Lidérc, hanem Kartal herceg, jobb ezt észbe vésnem.

			Későn feküdtünk, és alig bírtam kivárni, hogy mindenki elaludjon. Néha rövid időre én is elbóbiskoltam, mert mintha a nyakamba puszilt volna egy vízköpő. De szerencsére végül kitartottam, és ébren maradtam, mire mindenki mély álomba merült. 

			Kellett valaki ereje, hogy bírjam a másnapot.

			Kiosontam a szobából. A közös helyiségben már lelohadt a tűz, csak pislákoló parázs maradt. A sötétben csak körvonalakat láttam. 

			Fel akartam surranni az emeletre. Ám nem sejtettem, hogy egyvalaki ébren van, és figyel.

			Olyan halkan mozgott, hogy már csak akkor vettem észre, amikor a keze a torkomra fonódott.

			Azonnal támadtam.

			A könyökömet hátravágtam, majd kicsúsztam a szorításból. Elkaptam a kopasz fejet, és próbáltam annyi ideig megfogni, míg elalszik, de elütötte a kezem.

			– Mi az, meg akarod húzni a hajam? – morogta Lidérc, és eleresztett. – A húgodtól tanultál harcolni, vagy mi?

			– A mágia repesztené szét a szőlőszemeidet! És ha megöltelek volna? – sziszegtem.

			– Akkor lenne egy jó napom. – Kis csend után újra elkapta a grabancomat. – Hé, te most rosszat kívántál a heréimnek?!

			Beszívtam az illatát, de nem éreztem illóolajat.

			– Hiába szaglászol. Mától férfiszagom lesz.

			– Lábszag? Vagy hónalj? – suttogtam gúnyosan. – Mi most a divat? 

			De rögtön észbe kaptam. Olyan könnyedén csúsztam vissza a korábbi kötekedő stílusba! Ám többé nem akartam.

			– Bocsásd meg, herceg, a modortalanságomat – mondtam hűvösen. – Kívánsz valamit szerény személyemtől?

			– Igen. Beszélnünk kell. Kifelé!

			Kartal megragadta a csuklómat, és kifelé vonszolt, messzebb a lépcsőfeljárótól és az alvóktól. Olyan érzésem támadt, hogy hozzám akar érni, azért fogdossa a nyakamat, a csuklómat.

			Már a kilincsen volt a keze, amikor visszahúztam:

			– Mezítláb vagyok. Kint felfázom.

			Halkan felszisszent. A sötétben nem láttam, de biztos voltam benne, hogy megvető a tekintete. Megállt, és mégsem rángatott ki a meleg toronyból a hideg téli éjszakába. 

			Inkább formálisabb hangra váltott:

			– Megtiltom, hogy megmutasd az erődet – suttogta a sötétben. – Holnap nem uralhatod a szelet, nem szerepelhetsz jól semmilyen gyakorlaton. Világos? 

			– Miért kéne ezt tennem? – kérdeztem értetlenül.

			– Csak. Mert én vagyok a herceged, és parancsot kaptál.

			– A bátyád meg a sereg vezetője, és feletted áll. 

			– Az újoncokat nekem szánták. Kár próbálkoznod, Roan! A szobába bejuthattál, de csak egy kis hímringyó vagy, aki lohol utánam – sziszegte megvetőn. – Soha nem leszünk barátok, és soha nem jössz velem a háborúba! 

			Mintha megütött volna, olyan érzés volt.

			– Nem akarok semmit tőled, herceg – suttogtam ridegen. – Azért vagyok itt, hogy a völgyemet védjem.

			– Leszarom. Csak egy bolond kölyök vagy, aki a szeretetről szónokol. Fogd már fel! A világot az erő és a gyűlölet irányítja. Itt hagylak a várban, ahol…

			A sötétben az arcához nyúltam, és megsimogattam.

			– Ha azt hiszed, ezzel bármit elérsz… – kezdte Lidérc, majd döbbenten elakadt a hangja. – Mit csinálsz? Olyan, mintha…

			Nem tudta befejezni, kihunyó elmével hanyatlott alá.

			– A gyávák ölnek, az erősek szeretnek – suttogtam a fülébe. – Azt hiszed, nem ölhettelek volna meg már ezerszer?

			Tudtam, még épp hallja, ez lesz az utolsó mondat, amit az álmába elvisz. 

			Megtartottam a rám nehezedő testet. Füleltem, de a férfiak horkolásán kívül mást nem hallottam.

			Óvatosan a földre ereszkedtem a félmeztelen Lidérccel. Csak ültem a hideg padlón és az ölemben tartottam, a kandallóban vöröslő parázs halovány fényében. 

			A szívem még mindig sajgott. Hogy lehet valakit kitépni belőle? Azt akartam, hogy ne vérezzek minden tettére, minden szavára. Fájjon most, haljak bele most, de legyen egyszer vége, ne számítson az ő két szeme többé.

			Le akartam fektetni a földre, és menni, hogy valakit megcsapoljak, de félbemaradt a mozdulat.

			Ő itt már nem Lidérc, hanem Kartal. Részt vett Vasfű elpusztításában, ahol gyilkoltak, nőket erőszakoltak. Bármi történt ott, közel kétszáz halott maradt a bányaomlás után.

			Ha nem barát, akkor akár vele is tehetem.

			Megkeményítettem a szívem. 

			Szorosabban öleltem, és meztelen hátára simítottam a tenyeremet, majd szívni kezdtem az erejét.

			Ám a mágikus folyam nem jött. Annyira mélyen volt, mintha szikkadt talajon a föld alatt megbúvó vizet keresném.

			Megszívtam jobban. A bőre kissé átmelegedett, a testében pontszerűen ébredt a mágia, de ki is hunyt, nem jött az életenergia.

			Meglepődtem. Lidérc igazat mondott, nagyon mélyen volt az ereje, ilyet még sosem láttam.

			Harmadszorra is megpróbáltam. Szorosabban öleltem, arcom a nyakába fúrtam, és ajkamat a bőrére nyomtam. 

			Megszívtam. Lidérc felnyögött.

			Álmában kulcsolt át, és a gátak szinte felrobbantak, nem megnyíltak.

			A pontok villámgyorsan összeolvadtak, a teljes testén fellobbant a mágia. Olyan volt, mint valami hatalmas lávafröccsenés. Szívnom sem kellett, a nyaka kis pontján át a szájamba hatolt, ereje lekúszott a bensőmbe, mintha önálló élete lenne. A nyelvemen mintha ezer íz robbant volna… Még sose éreztem, hogy valaki mágiájának íze lenne, vagy ilyen ereje, ám Lidérc finomabb volt, mint a legzamatosabb bor, édesebb, mint a méz, tüzesebb, mint a csípős húsok. 

			Ültömben izgatottan összeszorítottam a combom, a lélegzetem is elakadt, annyira zavarba ejtőn megkívántam őt. A mágia úgy áramlott belém, ahogy a láva tart a völgy felé. Éreztem, hogy Lidérc valami hatalmas feszültségtől szabadul meg. 

			– A fenébe is! Odakint verd ki a lompost! – morogta bosszúsan valaki.

			A frász jött rám. 

			Az erős mágiára felébredtek az alvók, és többen megfordultak, zizegtek a szalmazsákok, neszeztek a pokrócok. Azt hittem, a rémülettől levegőt sem kapok.

			Elvettem a számat Lidérc bőréről, megszakítva a kapcsolatot. Ám erre szorosabban ölelt, álmában odanyomta hozzám az ajkát, keresve, hogyan tudna egyesülni.

			– Hagyd, biztos valamelyik újonc! Majd megtanulják pár pofonból, hogy arrébb intézzék az ilyesmit.

			– Az enyémmel is eljátszhatna valaki… – sóhajtott őszintén egy rezes hang, mire halk röhögés felelt.

			– Bár itt lennének a mutatványos lányok! – sóhajtott halkan más.

			– Holnap a cselédek kismosást tartanak. Azok a szép lábak, ahogy a vágykendőket tapossák… 

			– Miért nem lehet hálni a cselédekkel? Minden rendes várban lehet! Szol herceg már rég halott, minek tartják életben ezt a parancsot?

			Nagy nehezen sikerült lefejtenem magamról Lidércet. Óvatosan lefektettem a hideg padlóra, és én is meglapultam. Ha rajtakapnak az ájult herceggel, jó pár kínos kérdés elé nézek. 

			– A sok erőszak miatt nincs cselédlányozás, te barom! Ha dugványozni akarsz, kérj a gyógyítóktól gyümölcsoltási jogot. 

			– Úgyse adnak. Itt csak meddő lányok dolgoznak. A rohadt életbe is, mikor lesz már kimenőnk?

			– Ha Düh herceg elégedett – morogta valaki a sötétben. 

			– Akkor soha. Nem azért jöttem haza a háborúból, hogy…

			– Ne hívd a gúnynevén, te hülye, nyitva az ajtó! – sziszegte egy idősebb hang. – Inkább imádkozz, hogy ügyes legyen a kölyök. Akkor a herceg vele foglalkozik, és végre elereszt minket. Látni akarom az asszonyt meg a gyereket! 

			– Hogy zenélt, micsoda tűz! Még soha nem hallottam ilyet. Valami elképesztő!

			Büszkén elmosolyodtam a sötétben.

			– Rám a frászt hozza – morgott a családapa. – Majd ha a dalától a füleden csorog ki a véred, akkor is így fogsz örülni? Ha a vizet tudja mozgatni, akkor más folyadékot is. 

			– Végre lehet aludni Kartaltól, erre meg ti pofáztok?! Kussoljatok már!

			A katonák elhallgattak, pedig kezdett érdekes lenni. Mindenesetre örültem, hogy megúsztam a lebukást. 

			Másnap Kartal taknyos volt és tüsszögött. Hát, igen, így jár, aki hideg kőpadlón heverészget reggelig. Merthogy a kábítás után olyan jóízűt aludt, hogy csak a reggeli készülődés verte fel. A katonáknak feltűnt, hogy mit keresett a padlón, de azt hitték, berúgott, és részegen elaludt.

			Egész délelőtt lapos, fürkésző pillantásokat kaptam tőle. 

			Azt hittem, rosszabbul fog varázsolni, mint a többiek, akiket korábban megtámadtam, de Kartal pont ellenkezőleg. Úgy lőtte a tűzgolyókat, hogy öröm volt nézni. Eddig vagy semmit nem tudott kicsiholni magából, vagy brutális erősséggel robbant az ereje, most meg irányította. 

			Lehet, hogy a szipolytámadással magát a blokkolást gyengítettem meg?

			– Öcsém, nem tudom, mit csináltál az éjjel, de csináld gyakrabban – mondta dél körül vidáman Erdon.

			– Valakit meg akartam fojtani. Ez mindig jót tesz a lelkemnek – felelte Kartal sötéten.

			Erdon azt hitte, viccel, és nevetve megveregette az öccse vállát.

			Én kevésbé szórakoztam jól. 

			Értem, hogy Kartal szerint normális a torkomat fogdosni beszélgetés alatt, ez Forró-parti orgyilkos körökben bizonyára bevett szokás, de ideje, hogy új viselkedésformákat tanuljon.

			– És sikerült megölnöd? Nem láttam a hullát. Érdekes Forró-parti játék lehet csak félig megfojtani valakit. – Elegánsan intettem. – Mifelénk egyszerűbb az élet. Aki megtámad, azt megtámadom. 

			– Tényleg? – kérdezte Kartal ugyanolyan elegánsan és hűvösen. – Érdekes, úgy rémlik, Jallót én szedtem le rólad. Öltél valaha is? 

			Zavartan elhallgattam. 

			Kartal szeme felcsillant, a mosolya gúnyossá vált:

			– Nagy a szád, kölyök!

			– Még nem öltél? – Mort meglepődött. – Hogy sikerült elkerülnöd? Nekem nyolcévesen volt az első, véletlenül kicsapott a tüzem. 

			Erdon bólogatott:

			– Nekem kétévesen történt. Meggyújtottam a dajkát, mert nem vitt oda anyámhoz. Atyám személyesen vert el.

			– Olyan korán előjött az erőd? – Delon érdeklődve mosolygott a hercegére. 

			– Igen, apa büszke is volt. A második cseléd után persze bezárt a pincébe, hogy önfegyelmet tanuljak. Borzalmas volt, mintha a mellkasomra ülne a föld. Meg is tanultam a leckét, az biztos! Utána már csak a szobát gyújtottam fel, de embert soha.

			Iszonyattal hallgattam. 

			Úgy beszéltek a halálról, mint valami hétköznapi dologról, mintha egy felfújódott tehénről vagy egy lesántult kutyáról esne szó, ami baj, ugye, de hát megesik az ilyen…

			Nálunk soha nem történt halál. Anya szoknyája mellett nőttünk fel, és ha dühöngtünk is, le tudta csillapítani a mágiánkat. 

			Milyen lehet, ha a saját anyád fél tőled? Ha a dajka retteg, hogy megég?

			A férfiak a dajkáikról beszélgettek, majd gyakorláshoz láttunk, de Kartal tekintetét végig a tarkómon éreztem. Gyanítottam, hogy az éjjeli parancsmegtagadással kihívtam a sorsot. Olyan érzésem volt, mintha folyamatosan a gyenge pontomat keresné.

			A nap második fele unalmasan telt. 

			Erdon ragaszkodott hozzá, hogy az ő ötleteit valósítsam meg, és büszke volt arra, milyen találékony hadvezér. Ez mindössze annyi változatosságot jelentett, hogy jobbról vagy balról támadjam meg a repülő lángoló agyaggolyókat. 

			A herceg eszes volt, de egész életében katonának nevelték. Ismerte a bevett stratégiákat, de túl fegyelmezett volt ahhoz, hogy új utakon induljon, és el merjen térni a szokott gondolkozástól. Ehhez a tudomány és a költészet meglepő útjai kellettek volna.

			Kora délutánra már a szél is megunta, mert havat szórt az arcomba, és elsuhant a fák közé.

			Erdon estebéd után a szobában Udinnal, majd Delonnal teknőcharcolt. Néha feltámadt bennem a gyanú, hogy Delon egyszer-egyszer hagyja győzni. 

			Csak estére vált újra izgalmassá az életem, és egész héten így maradt.

			Lidérc ugyanis árnyékként követett. 

			Éreztem, amikor a kút felé osontam mosdani, éreztem, amikor éjjel felkeltem, és erőt akartam lopni… Lett egy szinte láthatatlan árnyékom, egy éjjeli démon, aki most rám tapadt. 

			Én sem hátráltam. Titkaimat csak önként árulom el, de kilesni nem hagyom. 

			Kartal félelmetes árny volt, ám én nemcsak emberi figyelemmel bírtam.

			Segítségül hívtam a várat. Simogattam, becéztem, halkan suttogtam neki. Az ezernyi kő már jól ismerte Kartalt, a rémálmok miatt dühös volt rá, és a mágiáját bárhol észrevette. 

			Az emberek láthatatlanok voltak az élő várnak, ahogy a mágiát nem használó varázslók is. Ám Kartal nemcsak egy mágus volt, hanem ereje a földhöz kapcsolódott, lelkében mindig hozzá kötődött, ha akarta, ha nem. Még ha nem is működött aktívan a mágiája, érezte a várat, és a vár is őt. Az udvar nyirkos macskakövei, a torony lépcsői, a kőpadlón összegyűlő por mind figyelte lépte nyomát. 

			Nem érhetett el. Ha ő a sötétség démona volt, akkor én maga az éjszaka, a repedésekben megülő homály…

			Egyik délután visszaérkeztek a mutatványosok, hatalmas vidámságot és káoszt okozva a várban. A csilingelő karkötők, a női kacagás és a cinikus bárd szépen zengő baritonja a katonák dalos kedvét is meghozta.

			Az estebéd forgatagában megláttam Zahert, aki a kerengő egyik oszlopa mögött álldogált. A szokott zöld kaftánt viselte, köpeny nélkül, de a haja havas volt, látszott, hogy egy ideje már várakozik a szakadó hóban.

			– Roan – intett, ahogy meglátott. – Válthatunk pár szót?

			Meglepődtem, de félrehúzódtam vele. Egy ideje nem igazán beszélgettünk, mindketten más dolgokkal voltunk elfoglalva.

			– Mostanában kerülsz… – kezdte feszengve. 

			Meglepve pislogtam, de nem engedett szóhoz jutni, szinte hadarva folytatta: 

			– Sajnálom, hogy a bátyáim piszkáltak, annyira barmok tudnak lenni! És az is rosszuleshetett, hogy bejutottam gyógyítónak, míg te meg…

			– Zaher, nincs semmi baj.

			– Figyelj csak, visszaszereztem a furulyád! Valamelyik katona adhatta el a mutatványosoknak. 

			– Ó, nahát! – Hatalmas örömmel vettem át az öcsém vadcseresznye furulyáját, amit még otthonról hoztam. – Köszönöm szépen! Mennyit fizettél érte?

			– Hát… nem is tudom… – Zahert teljesen váratlanul érte a kérdés. Önkéntelenül elkezdte az ujjait ropogtatni, mint mindig, ha ideges lett. 

			– Gondolom, vissza kellett vásárolnod. 

			– Nos… azt hiszem…

			– Azt hiszed? – Kíváncsian félrebillentettem a fejem. 

			Zaher idegesen körbenézett, aztán beljebb húzott az oszlopok alá:

			– Jól van, ez nekem nem megy. Delon azt mondta, hogy haragszol rám. Mondjuk, szerintem nem haragszol, de nem mertem vele vitatkozni. Ő szerezte vissza a furulyát, és azt mondta, adjam oda, és legyek veled kedves.

			– Valóban? De… – megakadtam – …miért kell velem kedvesnek lenned?

			– Hát, hogy megtudjam a titkaid – suttogta Zaher. – Roan, ugye, ha vannak titkaid, elmondod? 

			A szájamba haraptam, de aztán nem bírtam ki, felnevettem. Zaher áldott jó lélek volt, és igaz barát. Ő is vidáman vállat vont. 

			– Bocs, de valamit muszáj mondanom Delonnak.

			– Hát, sokkal könnyebb kifürkészni, ha jó a kedvem. Mondd neki, hogy otthonosabban érezném magam, ha én irányíthatnám a konyhát. 

			Zaher szeme felcsillant, sőt, még meg is ölelgetett, bár gyanítom, a kulináris élvezetekre gondolt. 

			Másnap reggelire az egész laktanya buggyantott tojást kapott szalonnával. Vacsorára pedig hagymás raguval töltött cipót. 

			Lidérc arca megdermedt az étkezésnél. Láttam, nem tetszik neki a fejlemény. Ám a bátyja és Delon boldogan evett, így nem szólhatott egy szót sem. 

			Este egy döglött patkányt találtam az íróasztalomon.

			A néma párharcunk két hétig tartott. A tél már fogcsikorgató arcát mutatta, egyre kevesebbet tudtunk kimenni a vár köré varázsolni, és egyre többet harcoltunk odabent botokkal. Én mindig elegánsan hagytam magam legyőzni, úgyis mindenki erősebb volt nálam. 

			Erdon nem nézte ezeket, hanem unalmában csatlakozott Delonhoz, és életveszélyes vadászatokra ment az erdőbe. Épeszű ember ki sem teszi a lábát a hóviharokban, de ők medveodúkat kerestek. Vitte a testőröket is, és gyakran véresen jöttek haza, rengeteg hússal megpakolva. 

			Az éjjelekbe belerondított Kartal a leskelődéssel, míg a nappalait én tettem tönkre az ételekkel, melyeket dühödten evett. Ha jobb idő volt, akkor látványos szélvarázslatokkal is ingereltem, hogy aztán este újból forduljon a kocka, és döglött madarat vagy patkányt találjak az alvóhelyemen.

			Azt hittem, megmaradunk ezen a szinten, ám Kartal komolyan gondolta, hogy nem akar a csatában látni.

			Az egyik gyakorlás alkalmával megtámadta az élő szelemet.

			Villanásnyi idő alatt történt. A katonák tűzgolyókat lőttek, minden békésen, unalmasan zajlott a fogvacogtató hidegben, amikor Kartal lehunyta a szemét, és tudatával megragadta a szél farkincáját.

			Olyan gyorsan tette, majd engedte el, mint valami rosszcsont kölyök, aki utánakap a macskának, majd ártatlanul álldogál.

			Csakhogy ez nem macska volt, hanem egy ősi elem. 

			A szél úgy feldühödött, hogy a lánggolyókat nem kioltotta, hanem visszaszórta a katonákra. Nem tudta, ki támadta meg, így a legnagyobb mágikus tömegre támadt, a csatasorban állókra. 

			– Állj! Vissza! – ordítottam a szélnek, de az fittyet hányt rám.

			A katonák hatalmas ordítással ugrottak félre. Hárman nem tudtak kitérni, és megégette őket a láng. 

			A szél dühödten fellökte őket, majd elsüvített az erdő felé.

			– Gyógyítók! Vigyétek őket! – parancsolta Erdon, majd dühösen felém fordult. – Mi a jó büdös franc volt ez?! 

			– Kartal csinálta, nem én – mentegetőztem ijedten.

			Lidérc gúnyosan felnevetett:

			– Ugyan már, bátyám, csak segítettem! Azt hiszed, felépíthetsz egy haditervet élő szélre? Ez nem a kölyök önálló ereje, csak szemfényvesztés. Bármilyen váratlan esemény közbejöhet. De tudod, mi a legnagyobb baj, Erdon?

			– Micsoda? 

			– Az, hogy nem tud ölni. Képtelen rá, nem így nevelték. Nem végzett Jallóval, nem csapott le rám sem, amikor csavargónak hitt, és elkaptam a torkát. De nem likvidálta Udint sem, aki le akarta dobni a torony tetejéről. 

			Elakadt a szavam. Tényleg nem öltem soha, és ezen nem is akartam változtatni.

			– A csatatéren cserben fog hagyni. – Kartal hanyagul vállat vont. – Szerintem még egy csirkét sem tud kiirtani.

			– Igenis meg tudok ölni egy csirkét! – bukott ki a számon bosszúsan.

			– Tényleg? Akkor lássuk – bólintott gúnyosan Kartal. – Reggel hoztak pár ketrecet, egyet elkérünk a konyháról. Ideje, hogy a hercegi testőrség bemutatót tartson.

			Reméltem, hogy Erdon nem harap rá a csalira, de sajnos a vállas herceg jó szórakozásnak gondolta a csirkemészárlást. Hozatott egy ketrecet, és megparancsolta, hogy mind öljünk egyet-egyet. 

			– Az első az enyém lesz – nevetett Erdon.

			Az újoncok és a katonák egy hatalmas félkörben álltak, és várták a mulatságot. Egyik katona kiengedte a földre tett ketrecből az első állatot. A csirke rögvest elszaladt.

			– Krash! 

			Erdon iszonyú ereje kicsapott. A kiáltásra azonnal hamuvá porladt az állat. 

			– Ez az! – kiáltották páran, és mind megtapsolták a herceget. 

			– Nahát! Ilyen szép hamut csinálni nagyon nehéz – mondta mellettem Mort áhítattal. 

			Megborzongtam.

			Utána Udin következett, majd a többi testőr. Mind felgyújtották az állatot, ami őrjöngve sikoltott, míg elevenen égett. Éreztem, ahogy kifut az arcomból a vér, és a gyomromban megmozdul a reggeli maradványa, miközben taps zendült a mészárlásokra. 

			Egyedül Felföldi Nes, a csendes, zárkózott, negyvenéves nemes varázsolt másképp, neki szétszakadt a test, és a véres-nyálkás cafatok mindenfelé hulltak. A gyomrom felfordult, és a torkomba felöklendeztem egy kis keserű epét.

			– Szeretnél hányni? – kérdezte előzékenyen Kartal.

			– Nem akarok – feleltem hidegen. 

			Valószínűleg erre ment ki a játék. Nevetségessé akart tenni, meg akart félemlíteni. Lenyeltem a keserű ízt.

			Ha azt hiszi, egy kényes kis gróf vagyok, hát téved. Én egy főzéshez szokott, kemény grófkisasszony vagyok. Hányszor láttam Kimcse nénét csirkét vágni és kizsigerelni! 

			Igenis bírni fogom. 

			– Te jössz, Delon! – Erdon intett, és kiengedték a következő csirkét, ami rettegve menekült.

			Delon hátravetette ezüstszínű haját, majd elegánsan intett.

			A csirke nyaka reccs, eltört. Nem szenvedett, és ezért hálás voltam a gyógyítónak.

			– Öcsém?

			Kartalé lett a következő állat. Csak kinyújtotta a kezét, megemelte a testet, majd iszonyú erővel lecsapta a magasból. A csirke azonnal szörnyethalt.

			Már csak egy állat maradt, és reméltem, azt inkább Mort kapja. Nem az ölés volt a bajom, hanem ez a mérhetetlen tiszteletlenség a természettel szemben: a céltalan ölés. Ezeket az állatokat már nem lehetett megenni, nem volt a haláluknak sem becsülete, sem értelme. 

			– Roan, ott fut a tiéd – intett vidáman Erdon.

			A csirke pánikkal telve kirohant a ketrecből. Kopasz nyakú, fehér tollú, fiatal állat volt.

			Megemeltem a mágiámmal, hogy ne tudjon elszaladni. Majd szeretettel meghajoltam:

			– Bocsáss meg, hogy elveszem az életed. Tested szolgálja testünk épülését.

			Magasba kellett volna emelnem, majd leejteni, de az eltörő csontok, kitoccsanó zsigerek fájdalmasak lettek volna neki. Ahogy az is, ha elzárom a légutat, és hosszas vergődéssel megfullad.

			Megéreztem a testében az élő vizet. Nem sokkal korábban megitathatták őket a kútból, és a víz most vált a vérévé. 

			Elkezdtem egy dalt fütyülni, miközben a vízre fókuszáltam, és kedvesen hívogattam. 

			– Gondolod, hogy belehal a zenei ízlésedbe? – kötekedett Kartal.

			Mindenki nevetett.

			Ám a torkán akadt a szó, és másnak is a kacagás, amikor az állat szeméből és a testén lévő apró csípésekből patakként csorgott a vér. A csirkének nem fájt, csak lebegett, halkan csipogva, miközben békésen elvérzett. A fehér tollakra vörös csíkokat festett a vér.

			Füttyszómra a vér ringani kezdett a levegőben, és mint egy hosszú, vörös kígyó, úgy tartott felénk. Kartal felé küldtem.

			A katonák halk moraja megszűnt. Éreztem, ahogy hideg, nyirkos rettegés költözik közéjük. Erdon és Delon aggódva összepillantott.

			– Hagyd abba! – nyögte Kartal. Halálosan sápadt volt.

			– Szeretnél hányni? – kérdeztem előzékenyen.

			Ahogy megszólaltam, a füttyszó elhallgatott. A vér a lábunk elé toccsant, és ráfröccsent Kartalra.

			Kartal úgy ugrott hátra, mintha valami iszonyatot látna. 

			Kitört a mágiája. Elragadta a csirkét, és földhöz csapta, sőt egy sziklát is rádobott, hogy ne is lássa. A vérfoltot is beborították az apró, záporozó kövek.

			Annyira túlzó, annyira rémült válasz volt mindez…

			– Mi bajod, öcsém? – kérdezte döbbenten Erdon.

			Ám Kartal nem felelt, hanem kétségbeesett arccal elhátrált, aztán futásnak eredt a vár felé.

			Beharaptam belül a szájam oldalát. 

			Azt hiszem, túllőttem a célon. 

			A katonák nem tapsoltak meg, hanem nyugtalanul összesúgtak. Ras komoran karba fonta a kezét. Erdon a fejét ingatta, de elismerően mondta:

			– Ilyet még az életben nem láttam. Nagyon ügyes vagy, Szépvölgyi Roan. 

			Megkeseredett a számban a nyál. 

			Bámultam az elpusztított tetemeket, a köves talajt, amin az apró hófoltokat most barnásvörössé színezte az alvadó vér. 

			Ezek az emberek körülöttem szörnyetegek voltak. És lám, kivívtam az elismerésüket, sőt, rémisztőbbnek tartanak önmaguknál. 

			De ez vagyok én? Tényleg ilyen vagyok? 

			Ilyen akarok lenni?

			Nem éreztem büszkeséget, pusztán csak szégyent. 

			Erdont nem érdekelte az öccse viselkedése, folytatta a gyakorlatozást. Ám mintha nem akart volna a közelében látni, elküldött az újoncokhoz tűzgolyót dobálni.

			Láttam, hogy Delon távolabb húzta még a testőröktől is, és kettesben valamin nagyon vitatkoznak. 

			Tucatnyi gyanakvó tekintetet éreztem a hátamban, az emberek tartottak tőlem. A félelem úgy szivárgott körém, ahogy a nedves fa füstje beteríti a tábortüzet. Homályos körvonallá váltam tőle, már nem engem láttak, hanem a rémtörténeteket, és alakomat megtöltötték a legszörnyűbb mesékkel. Ha tekintélyt akartam, hát most lett.

			Azt hittem, csak a gyomor tud viszolyogni, kiöklendezni a tartalmát, de most a szívem viszolygott. 

			Este nem bírtam emberek közé menni. Inkább elrejtőztem a kút mellett, és a hidegben a fáklya fényénél csak bámultam a falat, a női arcokat. 

			Talán tévedtem? Talán ezek a szipolyok nem gyávák voltak, hanem csak bármi áron kitartottak a béke mellett? Lehet, nem akartak a világ pusztítóivá válni? Még akkor sem, ha belehalnak…

			Hirtelen felfedeztem, hogy a falon valaki átsatírozta a gyopáromat, csak egy fekete szénpaca maradt belőle.

			Keserűségemben úgy éreztem, mintha az arcomat törölte volna el.

			– Szerinted ki volt? – kérdeztem a kutat.

			A víz most is fekete tömbként a kút kávája felett lebegett, és kíváncsian figyelt.

			– Ma csirkéket öltünk. Nem tudom… A fiúkat nem érzem gonosznak, csak erőszakosnak, pedig céltalanul gyilkoltak. Míg magamat gonosznak érzem. – Megcsóváltam a fejem. – De nem azért, mert ölni akartam, hanem mert őket nem állítottam meg a pusztításban. Van ennek valami értelme?

			A víz némán figyelt. Éreztem, ahogy a vár is ezt teszi, a kövek megértően hallgattak. A szipolybörtön felől, a lezárt ajtó résein át levegő áramlott felém, és megcirógatta a bőrömet. 

			– Segítsetek nekem! Ki vagyok? Mit tegyek? Hogyan legyek önmagam?

			De az elemek hallgattak, hiába vártam valami ősi, bölcs válaszra.

			Éjfél körül járhatott, amikor átfagyva visszalopóztam a szállásra. 

			Már mindenki aludt, csak a tűz pislákolt a torony aljában, a hatalmas kandallóban, és a falon két fáklya még az utolsókat pislákolta. 

			Odabent a félhomályban az ágyon Kartal kisgyerekként kuporodott össze. Úgy ölelte a nyúlszőrt, hogy a lelkem belesajdult ebbe a magányba és kétségbeesésbe.

			Én is összegömbölyödtem az asztalomon, és a fejemre húztam a takarót.

			 

			[image: ] [image: ] [image: ]

			 

			Különös álmom volt.

			Otthon, a kastélyban voltunk, ám mégis egy hatalmas, sötét csarnok volt a hálószobám, ezer ajtóval. A saját, törtfehér baldachinos ágyamban feküdtem, amikor nagy csattanást hallottam, és hideget éreztem.

			Fel akartam kelni, de a kőből készített vízköpők megelevenedtek, és szelíd morgással visszanyomtak az ágyamra. 

			– Fázom – sóhajtottam, és mágiámmal becsuktam az ajtókat.

			Újabb csattanás, az ajtók kivágódtak. Fagyos levegő borította a testemet, a karom libabőrös lett.

			– Anyád ne szeressen, te nyomorult ajtó! – Dühösen bevágtam az ajtókat, csak úgy dörrent mind.

			Valaki rémülten felordított, de a vízköpők a mellkasomra ültek, a hajamba szuszogtak, és nem engedtek el. Váltott az álom, és az öcsém pár lépésnyire tőlem egy másik ágyon rémülten kucorgott. 

			– Aludj már, nem villámlik! – morogtam ingerülten.

			De Roan nem aludt, hanem újra kivágta az ajtókat. Az egész csarnok remegett. Homályos gondolat ébredt bennem… Talán vihar lenne?

			A vízköpők a fogukkal megragadták a hálóruhámat, és hívtak. Morcos kedvvel felkeltem. Fogtam a párnám, és leragadó szemekkel odabotorkáltam az öcsémhez, majd fejbe csaptam a párnámmal. Mellé akartam bújni, ahogy annyiszor gyerekként… a vízköpők orrukkal bökdösve segítettek…

			– Ébredj! Roan, ébredj! – Erdon bikaüvöltése szinte szétrepesztette a fejemet.

			Zutty! Hideg víz landolt az arcomon. A vízköpők szétrebbentek, és az egész csarnok semmivé foszlott.

			Ott álltam vizes fejjel, hirtelen felébredve.

			Az egész torony rázkódott, ahogy Lidérc vergődött az ágyon. Iszonyatos rémálma volt.

			– A föld… – nyögte. – Miért vagyunk a föld alatt? Szol! Beszorultam, segíts!

			Mort hátrébb rántott tőle. 

			Az utolsó pillanatban sodort a földre. A kezemben lévő párnára álmában is varázsolt Lidérc, és felrobbantotta. A tollak milliónyi pamacsként szálltak szét a szobában. 

			Istenekre! Ha ott lettem volna…

			Azonnal kiröppent a maradék álom is a szememből. Rettegve meglapultam a padlón, Mort zihálva kuporgott mellettem. A Barbárölők kezében a fáklyák fénye sercegve fellobbant, ahogy beleszálltak a pihék.

			– Szol, ez a te véred? – zokogott Lidérc, és megfeszítette a testét, mintha ki akarna törni valahonnan. – Ne tedd meg! Szol! Ne!

			Kerekre tágult a szemem. 

			Várjunk csak! Lidércet is betemette a bányaomlás? Nem menekült el gyáván, ahogy a bárdok éneklik? 

			Nem volt idő ezen gondolkozni. 

			Ras már odakint üvöltött, elkezdte kiüríteni a mágiától remegő, egyre dühösebbé váló tornyot. A falak recsegtek, a téglák közül szállt a por, a padló hajszálcsíkban megrepedt a lábunk alatt. A katonák dübörögve rohantak ki a toronyból.

			– Mit álltok itt?! – rontott be Delon. Mezítláb rohant át, mindössze egy kaftánt kapott magára, amit be sem kötött. Ezüst haja kócosan mindenfelé meredt. – Szúrjátok le, vagy összedől a torony!

			– Mi?! – kiáltottam döbbenten. 

			– Ha a torony ledől, az udvaron is agyoncsap minket – felelte bőszen Udin, és elővette a tőrét. – Kartal tudja. Beleegyezett. Ha veszélyt hoz Erdonra, meghal. 

			Erdon arca elsápadt, de aztán bólintott. Úgy döntött a testvére halála fölött, ahogy a csatatéren feláldozza a vezér a halódó bal szárnyat. 

			A férfiak elővették a tőröket, és a hegyüket fogták meg, készülve, hogy eldobják.

			Megdermedtem a rémülettől.

			– Állj félre, Roan! – parancsolta Delon. – Ha férfi vagy, légy férfi, ne hitvány, nyávogó patkány. Engedelmeskedj a parancsnak!

			A probléma, hogy nem voltam az…

			Különös, de ez térített észhez és rántott ki az ijedségből.

			11. fejezet 
Ha nő vagy, hát légy nő

			Lidérc vergődött az ágyon. A tornyot már csak a falakat borító mágikus por tartotta össze, de pillanatok alatt elszabadulhattak a kövek, halálos ölelésükbe vonva mindenkit.

			– Nem az erőszak az egyetlen út! – kiáltottam. Lázasan gondolkoztam. – Várjatok! A vízköpők! Nem kis rohadékok, hanem segíteni akartak!

			Este azt kértem az ősi elemektől, hogy mutassanak utat. Mi van, ha a vár megértette a vágyamat?

			– Milyen vízköpők? – kérdezte értetlenül Delon.

			Egy ugrással Kartal felé vetődtem. Már nem rettegtem a hatalmas, dühös mágiájától, hanem hozzábújtam, és átöleltem a verítékben fürdő fejét. Ezt akarták a vízköpők, ezért próbáltak az álom mezsgyéjére visszanyomni.

			– Vigyázz, megöl! – kiáltott rémülten Mort.

			– Nem vagy egyedül, Lidérc – suttogtam szenvedélyesen. – Itt vagyok veled.

			– Szol… – vergődött Lidérc. – Bátyám! Minden csupa vér!

			A hangja elhalt, de a torony egyre jobban rázkódott.

			– A föld szeret, csak magocska vagy, akit betakar, de eljön a tavasz. Látod, nem vagy egyedül, itt vagyok veled. Figyelj a hangomra… – Dúdolni kezdtem egy altatódalt.

			Lidérc kétségbeesetten visszaölelt. A testünk összesimult, az övé hideg volt a nyirkos rettegéstől, az enyém meleg a nyugtalanságtól. 

			Csakhogy az iszonyatos mértékű mágia, ami a testében tombolt, lecsapott rám. Belém zúdult, ahogy a láva tör ki, és a levegőbe hatol.

			Egy rémisztő pillanat alatt ráébredtem, nem csak a szipolyok szörnyetegek. Mi le tudjuk szívni más erejét, aszott porhüvelyeket hagyva. De a férfi mágusok is képesek erővel ölni, csak ők ellentétesen, az erőt átáramoltatva.

			Lidérc ereje izzó lávaként folyt belém, iszonyú fájdalmat okozva. 

			– Ne ölj, hanem szeress! – suttogtam Lidércnek, és megcsókoltam a nyakát. 

			– Roan? – lehelte Lidérc.

			Aztán olyasmi történt, amire sem én, sem Erdon és a testőrsége nem számított. Talán csak azok a rohadt vízköpők sejtették…

			A mágiánk összekapcsolódott.

			Egy pillanatra mintha a vízköpők zümmögését hallottam volna. Aztán az ágy fája megmozdult alattunk, és lelökött minket a padlóra. 

			Ahogy lezuhantunk, Lidérc alá kerültem. Mint egy lávafolyam, olyan volt ő felettem. Ám tenyerem alatt a torony hideg köve az óvó Földanya, ami képes magába fogadni minden tüzet. 

			Lidérc ereje bennem volt, és teljesen kitöltött.

			Mielőtt lecsukódott volna a szemem, az utolsó képem az volt, hogy a fáklyák hatalmas erővel fellobbannak, apró szikráik a levegőbe repülnek. Csatlakoznak hozzájuk a padlóról a porszemek és a kiömlött vízcseppek. A levegőben a három elem valami lenyűgözően szép, körkörös mintázatba rendeződik.

			– Az istenekre! Ez vágymágia! – nyögte Delon. – Fussatok!

			Ám aztán a szoba elhomályosult.

			Újra az álombeli csarnokban hevertem, és izgatottan sóhajtottam, ahogy beborított az éltető napfény. Átjárta testemet, lelkemet, minden porcikámat, a szőke hajszálaimtól kezdve a lábujjam körméig. 

			Itt akartam maradni, mindörökké egybefonódni ezzel az eleven tűzzel, lázadó teremtő erővel. A vérem forrt, a csontom megpuhult, a torkomon édes lávamézként folyt az erő, és soha nem érzett izzást éltem meg az ölemben.

			Többet akartam, a mindenséget, a csillagokat. A máskor sötét, álombeli csarnokban napként ragyogott a fényünk, és a vízköpők szájából felzendült valami halk, ősi, félelmetes dal.

			A testem izzott, ám nem kaptam meg mindent, valami hiányzott, a vízköpők is elhallgattak, nem daloltak tovább. Az erő csak áthömpölygött rajtam, nem lobbant igazi nappá a völgyem felett.

			Aztán kihunytak a fények. És sötétségbe borult minden.

			Arra ébredtem, hogy odakint borízű hangon siratódalt ordít egy csapat férfi. 

			Puha nyúlszőr takart, és bár a földön hevertem, alattam kellemesen langyos volt a padló. Valaki félig rajtam feküdt, egy másik valaki meg a talpamat csiklandozta, amit egy halk nyikkanás után elhúztam.

			Kinyitottam a szemem. 

			Hunyorogtam a nappali világosságban, de valahogy különösek voltak a fények, narancs és drapp színű minták fénylettek a plafonon, mintha ólomüveg ablak szórná a fényt.

			Ekkor vettem észre a fejem felett, az ágy szélén ülő, mosakodó szürke vadmacskát. 

			– Mondtam, hogy él – közölte Ras.

			 Lejjebb néztem. Ras a lábamnál guggolt egy tollszárral, és engem csiklandozott. Mellette Mort és Zaher álldogált. Mindkettő arca kialvatlanul nyúzottnak tűnt, és bőrükön macskakarmolás vöröslött.

			Nagyot ásítottam. 

			Egy jóllakott cirmosnak éreztem magam, és szívem szerint visszagömbölyödtem volna a melegbe. Éreztem, hogy az elmém még nagyon nem ébredt fel.

			A vadmacska rám bámult.

			– Hát te? – kérdeztem álmosan. 

			Felnyújtottam a kezem, hogy megcirógassam, de megvetően lepillantott rám, majd egy szökkenéssel Lidérc testén termett. Kecsesen végiggyalogolt a fején, amin a fekete, lázadó tüskék már elfedték az ezüsttel írt, komor hercegi hennákat. Majd átsétált a meztelen háton, megállt egy kicsit a fehér nyúlszőrrel takart, kidomborodó fenéken, hogy megvetően végigmérje Rasékat. 

			Ras azonnal felállt, és a két fiúval elhátrált. Óvatosan kitértek a kis fenevad útjából. 

			A vadmacska kecsesen távozott.

			– Van egy barátnőd – vigyorgott Ras. – Úgy védett, mintha a testőröd lenne. Egeret is hozott, ha éhes lennél – intett vidáman az íróasztalom felé. 

			– Ő hordja? Azt hittem, Lidérc az – motyogtam.

			Zaher homlokán kék spirál volt, bizonyára elvégzett már három életmentést. Egy gyógyítósegéd méltóságteljes komorságával közölte:

			– Úgy látom, az elméje megbuggyant. 

			– Kinek? – kérdeztem ásítva. 

			– Jól vagy? Azt hittük, meghaltál! – Zaher hangja elcsuklott.

			– Ahogy látod, él, mert beszél – mondta Ras vidáman.

			– Erdon azért küldött be, hogy tegyük koporsóba a holttestedet. – Mort mintha nem mert volna közelebb jönni, csak toporgott a lábamnál. – A kovácsikrek már megcsinálták, nagyon szép koporsód lett. 

			– A sereg meg épp a tiszteletedre iszik az ebédlőben – közölte Ras. – De ha iparkodsz, akkor a maradék pálinkát megszerzem neked. Gyere, ne keltsük fel a herceget!

			– Herceget?

			Próbáltam összeszedni a gondolataimat, de sosem voltam az a frissen ébredő fajta. Ahogy Lidérc mondaná, reggelente nem én voltam a legélesebb kés a fiókban. Most pedig a szokottnál is nagyobb masszát éreztem a fejemben.

			Várjunk csak! 

			Miért hever rajtam Lidérc?

			Te jó ég! És mit csináltunk mindenki előtt?

			Azonnal kiröppent a szememből az álmosság. 

			Lidérc megmozdult, és álmosan felnézett. Bezzeg az ő tekintete rögtön kiélesedett:

			– Mi a fenét keresel az ágyamban?! – kérdezte megrökönyödve. Levette a lábát rólam, és döbbenten elhúzódott.

			– Ez a padló – mondtam zavartan. 

			Lidérc ingerülten felült. Meztelen válláról lecsúszott a nyúlszőr a derekáig. Próbáltam nem odanézni.

			– Mire emlékszel, uram? – kérdezte nyugodtan Ras. Olyan duruzsoló hangja volt, mintha attól tartana, ha eddig nem voltam halott, hát most biztosan az leszek.

			Már értem, miért nem mertek közelebb jönni. Lidérctől tartottak.

			– Jött a rémálom, majd egy csarnokban voltam azokkal a nyomorult vízköpőkkel, és… ööö… – Lidérc zavartan elhallgatott, és a homlokát ráncolta. – Na, jó, mi történt?

			– Ahogy szoktad, kivágtad az ablaktáblákat, de most Roan álmában visszacsapta – magyarázta lelkesen Mort. – Elsőnek vicces is volt, de aztán egyre nőtt a mágiád. Roan felkelt, párnával elpüfölt, úgy tűnt, ő valaki mással álmodik. És akkor… 

			– Akkor Roannak sikerült lecsendesítenie. Elvezette az erődet a tornyon át – zárta rövidre a beszélgetést Ras. – Ha jól vagy, uram, kérlek, gyertek! A vezetőség Amron kapitány tornyában ülésezik. 

			– Csak ennyi történt? – kérdezte élesen Lidérc.

			– Ühüm, csak ennyi – felelte rezzenéstelen tekintettel Ras.

			– Akkor miért van tele a vágykendőm? – kérdezte baljós hangon Lidérc.

			– Micsoda?! – Rémülten benéztem a nyúlszőr alá.

			– Te most komolyan azt ellenőrzöd, hogy van-e rajtunk nadrág?! – sziszegte Lidérc. 

			Elvörösödtem. 

			Lidérc pillantása erre elsötétedett:

			– Nem érdekel, hogy kívánlak! Az sem, hogy miket álmodok veled. Akkor is van becsületem, van önfegyelmem, és teszek rá, mit suttog a fülembe a szél! Ha nem akarok szeretkezni valakivel, azzal igenis nem fogok! 

			Döbbenten meredtem rá, és azon kaptam magam, hogy még a számat is eltátom. 

			Lidérc vonzódik hozzám?

			Méghozzá ilyen erősen? Hogy alig bírja visszatartani magát?

			Éreztem, ahogy kimelegszem, mintha tűzrózsák égnének az arcomon. 

			Ras lehajtotta a fejét, és elnyomott egy nevetést. Mort és Zaher olyan zavarba jött, hogy azt se tudták, hova nézzenek.

			Felrántottam a nyúlszőrt, és elbújtam alatta.

			– Kimásznál a takaró alól? – kérdezte ingerülten Lidérc.

			– Nem. Itt akarok megöregedni. 

			– Gondolod, hogy megvéd tőlem a nyúlszőr?

			– Igen. Ez egy különleges takaró, egy édesanya varrta tele szeretettel. Ezzel melengette a kedvenc fiát, és erre hullottak a könnyei, amikor hazavárta. Szóval igen, ez a legbiztonságosabb hely a világon, mert bekoszolnád, ha a véremet ontod.

			Ras zengő hangon felnevetett:

			– Úgy látom, újra a régiek vagytok. Mort, Zaher, ideje, hogy magára hagyjuk a herceget és kedvenc nemesét. Jelentsétek, hogy Roan él. Uram, őrt állok az ajtó előtt, senki sem zavar, amíg megköszönöd az életedet. 

			– A mit? – kérdezte megütközve Lidérc.

			Ras nem válaszolt. Léptek dobbantak, majd hangos koppanással becsukta maguk mögött az ajtót. Fogadni mertem volna, hogy élvezi a helyzetet.

			Csönd támadt a szobában. Meglapultam a meleg nyúlszőr alatt. 

			– A drága bátyám meg akart öletni? – kérdezte némi hallgatás után Lidérc.

			Nem feleltem. Mit lehet mondani erre? 

			– Te meg nem hagytad, mi? – Lidérc felsóhajtott. – Roan, a fenébe is! Egyszer belehalsz abba, hogy a béke és szeretet útját járod… Ez nem normális dolog! 

			Hallgattam. Semmi kedvem nem volt erről vitatkozni. 

			– Nézd, én… – Lidérc kereste a szavakat. – Igen, én is érzem… a kapcsolatot. Mindig nevettem, amikor a Forró-parton a fülledt éjszakákon pikáns történeteket meséltek az egy ágyban alvó mágusokról és az őrjítő vágyról, amit a természet szít köztük. Nekik a mi világunk egzotikus, tele szerelemmel. Soha nem hittem volna, hogy a saját bőrömön érzem. Úgy vonzol, mint a tenyerembe vett vizet a talaj. Mintha mindig csak egy utam lenne, és az feléd. 

			– Sajnálom – nyögtem. Elfogott a szégyen. A természet konokul össze akart hozni minket, de Lidércnek tényleg semmit nem jelentettem. – Tudom, hogy nem kedvelsz.

			– Egy francot nem! Az első pillanattól kezdve lenyűgöz az okos fejed, a szeleburdiságod és az a mérhetetlen jóság, ahogy mindent és mindenkit szeretsz…

			Levegőt se mertem venni, úgy megdöbbentem. Kis melegség kezdett növekedni bennem, a remény apró szikrája, hogy én is fontos lehetek valakinek. Értékes.

			– …de nem akarlak szeretni, és nem akarom, hogy az életem része légy. Érted végre?

			Mintha kígyó mart volna belém. 

			 Dühösen lerántottam az arcomról a takarót.

			– Túl sokat hiszel magadról, Kartal herceg! Azt hiszed, Rast nem simogattam, amikor meg akarta ölni a kastélyom? Vagy Mortot nem csókoltam meg, hogy elengedje a víz? Ébredj fel! Nem jelentesz semmit, pusztán csak a mágiámmal segítettem – sziszegtem keményen. – Nekem nem kell olyan, aki kiköp, amikor a számhoz ér a szája!

			– Azt csak azért csináltam, hogy ne hidd, bármit is jelentett a szád. De igaz ez? Nem vagy belém… 

			Dühösen fel akartam kelni a földről, de Kartal megfogta a karom, és visszahúzott.

			– Ne haragudj!

			– De, haragszom. Mert megismertem egy különös csavargót, aki a barátom lett. Hol van Lidérc? Hol van a barátom, miért árult el? Mit tettél vele, Kartal herceg? – kérdeztem keserűen.

			– Ne hívj Kartalnak, gyűlölöm – suttogta elgyötörten. – Ne veszekedjünk! Örülök, hogy egyre gondolunk. Köztünk nem lehet semmi.

			– Ó, ez teljesen biztos! 

			Ezek után mindenképp az volt.

			– Roan, valamit még mondanom kell. 

			Meglepetésemre Lidérc megfogta mindkét vállam, és a szemembe nézett:

			– Bocsánatot akarok kérni. Gonosz voltam veled, Roan. Amikor a sereg megjött, láttam, hogy piszkálni kezdenek. Dühös voltam, és hagytam, hogy levetkőztessenek, gúnyoljanak. Túl későn léptem közbe.

			A tüskés hajára siklott a tekintetem. Tudtam, mit adott értem.

			– Aztán rájöttem, képtelen vagyok nézni, ahogy megsérülsz, és képtelen lennék arra, hogy egy háborúban mellettem légy. Én…

			Lidérc elhallgatott, gyötrődve kereste a szavakat. 

			Még mindig fogta a vállamat. Összeszorítottam a számat, és elhúzódtam.

			– Annyira csodáltalak a bálon! Büszkén önmagad voltál, és meghódítottál mindenkit. Utána elkaptad Udint. Aztán megmutattad, mit tudsz a széllel. Olyan játékos mágiád van, mint senkinek! Tudom, hogy jó harcos lennél, de azt akartam, hogy mindenki kinevessen, Erdon alkalmatlannak lásson. Pusztán azért, hogy tavasszal itt hagyhassalak a várban, a biztonságban. 

			Zavartan pislogtam. Lidérc ezért tett mindent?

			Hogy engem megvédjen?

			– De ez a vérmágia… – folytatta Lidérc. – Azt érzem, hogy bizonyítani akarsz, de közben… elveszted önmagad. 

			Szíven ütött ez a mondat. Hangosan nyeltem.

			Lidérc hosszan nézett. A szavak szinte kiszakadtak belőle, mintha nagyon mélyről jönnének:

			– Nem parancsolhatom meg, hogy ne légy erős, ne küzdj, ne bizonyíts… Csak… azt akarom mondani, mintha kifakulna a nap… Azt érzem, belehajszollak egy olyan dologba, ami nem te vagy. Ami tönkretesz. Amitől olyanná válsz, mint mi, akikben csak sötétség lakik. Nem azért nem akarlak a háborúban látni, mert gyenge vagy, hanem mert különb vagy mindenkinél. Nem akarom, hogy olyanná válj, mint én. Nem akarom, hogy gonosz légy.

			Néztük egymást.

			Fekete, gyötrődő szeme láttán elröppent a korábbi dühöm, és kezdett megmelegedni a szívem. Legszívesebben megérintettem volna a keskeny arcot, megcirógattam volna az apró, fekete tüskés hajat. 

			– Nem vagy gonosz. Több erő és több fény lakik benned, mint bárkiben – mondtam egyszerűen. – És igazad van. Én is érzem, hogy kezdek elveszteni valamit. Mintha rossz irányba mennék. De nem tudom, mit tegyek. Muszáj elmennem a háborúba. 

			– Miért muszáj? – Lidérc kíváncsian nézett rám.

			– Szerinted a bátyád miért itt van, miért nem az asszonyával és a fiával tölti a telet? Miért nem engedi haza a katonákat?

			– Mert annyi esze van, mint egy vágómarhának.

			– Vagy mert fél. Ahogy az atyád is. Kilgram király kimenekítési tervet készít, egy hajót, ami…

			– Honnan tudsz róla? – kérdezte döbbenten.

			– Apámnak is felajánlottak helyet, de nem fogadta el. Tudtál a hajóról?

			– Kinyomoztam. Erdon ostobának néz, azt hiszi, egy gyerek vagyok, aki előtt titkolózhat.

			– Ha tudod, akkor miért engem piszkálsz? Utánam jársz éjszakánként, ahelyett, hogy kiderítenéd, mik azok a tűztojások!

			– Már megtettem. Saslik leitatott pár katonát, és kiszedte belőlük. De nem mondom el. 

			– Lidérc!

			Az arca felragyogott, és a szája sarkában megjelent a pimasz félmosoly.

			– Végre újra Lidércnek szólítottál… 

			– Nyelvbotlás volt…

			Játékosan a plafonra néztem, mire ő ösztönösen átnyúlt volna, hogy megborzolja a hajam, de megállt a mozdulatban. A mai éjjel után soha többé nem akar megérinteni, ezt láttam rajta.

			Lesütöttem a szemem. A derekunkon heverő közös nyúlszőr hirtelen kínossá vált.

			– Roan, képzeld, kivel találkoztam! – Lidérc megköszörülte a torkát. – Emlékszel? A körteaszaláson meséltem egy déli szépségről. Mindketten tizennégy évesek voltunk, és… nos…

			– Igen, emlékszem. – Elnyomtam a mosolyt. Kezdtem sejteni, mit akar „finoman” az értésemre adni. – Netán a hölgy ott volt a bálon?

			– Igen, sőt, nagy örömömre beválogatták a menyasszonyjelöltjeim közé. 

			– Komolyan? Nem láttam köztük idegent. Várjunk! Úgy érted…

			Nem délről jött, hanem déli szépség. Egy fekete hajú, piros ajkú, karcsú leány…

			– Hogy a mágia rogyassza az eget minden izgága kölyökre! – tört ki belőlem. Felugrottam a padlóról, és idegesen tettem két lépést. – Fini? Azt akarod mondani, hogy Csergőpataki Finona az?

			– Igen, de miért? 

			Lidérc rám meredt, majd kerekre tágult a szeme. Ő is talpra pattant, és Forró-parti nyelven szitkozódott. 

			– A Tűzisten erejére! Te vagy az a bárd?! Az anyja dicsekedett, hogy a lánya egy igazi múzsa. Egy ősi nemesi családból ír valaki szerelmi dalokat hozzá… 

			Egy idióta vagyok. Hát ez volt Fini kis titka! 

			Amit otthon el akart mondani, amikor a meghívót megkapta.

			Ezért küzdött eszeveszetten az öcsém, ezért nem cserélt rögtön ruhát! Tudta, hogy Fini nemcsak egy lány lesz a sok közül, hanem a legfontosabb lány. Roan megmondta, hogy addig van ideje, amíg Kartal fel nem bukkan, csak azt nem mondta, miért, nem árulta el Fini titkát.

			– Hogy a villámok csapnák fenéken az összes rohadt mágust, aki ártatlan fiatal szüzek körül sertepertél! – szitkozódtam dühödten, egyszerre az öcsémre és Kartalra gondolva. 

			Felrángattam a csizmámat.

			– Roan!

			– Hagyj békén! 

			Felmarkoltam a köpenyemet, és kirontottam a szobából.

			Nem elég a háború, a katonák zaklatása, de még kaptam egy szerelmi versenytársat is.

			Méghozzá Csergőpataki Finonát! A lányt, aki mellett egész életemben egy szürke veréb voltam…

			Van egy határ, amit az ember lánya már nem tűrhet. És az pontosan itt húzódott.

			12. fejezet 
Légy az enyém!

			Dühösen kirontottam a szobából, aztán a toronyból is.

			Késő délelőttre járt az idő, az eget vidám fehér fátyolfelhő borította. Odakint a teljes udvar tömve volt ittas katonákkal. Páran felordítottak, amikor meglátták, hogy élek. Erdon és a vezetőség épp hozzánk tartott, hogy alaposabban megnézzenek.

			– Roan, várj! – kiáltott Lidérc. A csizmát már felhúzta, de félmeztelenül szaladt utánam. – Kérlek! 

			– Hagyj békén! Elegem van!

			– Kartal! Ne a katonák előtt! – bődült szigorúan Erdon. 

			Ekkor fogtam fel, mit teszünk. Én kirontok vörös arccal, és a herceg utánam félmeztelenül, felhevülve… Mintha szerelmi civódás lenne…

			Márpedig a katonák nem becsülték a hímringyókat. Más az, hogy mit művelnek a nemesek egymás között, és megint más az egyszerű köznép erkölcse. 

			Láttam mindezt Amron kapitány elsötétülő pillantásán, Erdon herceg dühén, Ras aggódó intésén.

			Legszívesebben némán elszaladtam volna, ám azonnal észbe kaptam. 

			Ha botrány, akkor legyen nagy.

			A kínos helyzetre egyetlen megoldás volt:

			– A fenébe is, Kartal! Éveken át udvaroltam neki, balladákat írtam, te meg idehajózol, és tisztességtelenül lecsapnád a kezemről? Annyi lányt választhatnál, miért pont ő kell?

			– Tisztességtelenül?! – Lidérc a szóra feldühödött. Érdekes módon a mágiája nem villant fel, ahogy az enyém sem. Ma reggel valahogy az erőnk lusta macskaként szendergett. – Nincs jogod üvöltözni, Roan! Én ismertem meg előbb, te pedig megpróbáltad elcsábítani a zenéddel!

			– Elcsábítani? Mi ő, egy cselédlány? Tudod, mi a kedvenc étele, milyen lovat szeret, milyen otthonról álmodik? Én egész életemben ismertem, de te mit tudsz róla? Neked csak egy szép arc, karcsú termet! 

			– Várjunk csak! Ti egy lányon veszekedtek? – kérdezte Erdon döbbenten. 

			Frellelon és Delon összenézett. A katonák körülöttünk kíváncsian bámultak, a cselédek izgatottan összesúgtak.

			– Nem veszekszünk! – dühöngött Lidérc. – Nem tehetek arról, hogy melyik lánytól kaptam az első vágykendőm!

			– Mondd, hogy nem a kék volt. Az ezüst tigrissel! 

			Lidérc megdermedt. Az arca mindent elárult. 

			– Azt a mintát a testvéremmel hímezte! – sziszegtem. – Együtt susmorogtak a szobában felette. 

			– Akkor ezért volt olyan kicsi, biztos a te méretedre szabták. Ne aggódj, soha nem hordtam, a zsebemben maradt, amikor…

			Lidérc hirtelen elharapta a szót, mert a katonák felröhögtek. Engem nevettek ki. 

			Éreztem, ahogy kezd felszökni a mágiám:

			– Miért vagyok olyan hülye, hogy állandóan megmentelek? Elegem van! A torony is rád omlott volna, ha…

			A szó döbbenten bennem maradt, ahogy felnéztem a toronyra.

			– Na, csak észreveszik végre… – mondta vidáman Ras.

			Mintha új lenne az épület, úgy ragyogtak a szürke kövek. Az idő viszontagsága teljesen eltűnt róla, mintha valami hatalmas erő lecsiszolta volna. 

			Ám az igazán elképesztők az ablakok voltak. A torony beüvegezte saját magát a hatalmas mágiánkból. Az erő megolvasztotta és átformálta a padlójára behordott homokot, magába szívta az ólomtárgyakat, és ki tudja, még mi mindent. Minden ablaknyílásban valami homályosan áttetsző, egymásba folyó, vörös-barna színezetű üveg húzódott. Hasonlított az ólomüveghez, de valami teljesen egyedi, ember által megalkothatatlan mintázatot vett fel. Egyszerre volt fenséges és rémisztő. 

			Fentebb az ablakpárkányokon pár cinke csipogott. Odafönt a tetőn pedig megújultan üldögéltek a vízköpők, és esküdni mertem volna, hogy minket bámulnak.

			Lidérc is megfordult.

			– Mi a fene történt itt? – kérdezte olyan mély megrökönyödéssel, amit még soha nem hallottam tőle.

			Erdon vállat vont:

			– Ezek ti voltatok, öcsém. A kitörő erődet Roan a kövekbe vezette, átforrósodott tőle az egész torony. Aztán elbődültek a vízköpők, és lángot szórtak az ég felé. Mi ekkor már a váron kívül voltunk. Azt hittük, minden összeomlik… 

			Ó, áldott föld!

			A torony körül az udvar macskakövei erősebben éltek, mint tegnap, és ha lett volna szemük, érdeklődve visszapislognak.

			– Mindenki az álmából ugrott fel, óriási rohangálás, kavarodás volt. Ras még a lovakat is ki akarta menteni. A gyógyítókat le kellett ütni, hogy ne menekítsék a könyvtárat – sorolta fáradtan Erdon. – Rohadtul összefagytam az éjjel, úgyhogy nem vagyok jókedvemben. 

			– Ha a könyvtár tönkrement volna, akkor a birodalom hatalmas tudása vész el – jegyezte meg csípősen Delon. A gyógyító most elegáns fekete-kék kaftánt viselt, és ezüstös haját kontyba csavarta. Ám hiányzott a szokott derű körülötte. – Királyok és hercegek jönnek-mennek, de a tudás marad. Ha Udin legközelebb kezet emel rám, nem nézem, hogy ősi család legidősebb fia, olyat teszek vele, hogy az unokái is zokogni fognak, ha rá gondolnak. 

			– Ne kezdjük újra a vitát – sóhajtott ingerülten Erdon.

			Csak fél füllel hallgattam őket. A torony tetejét figyeltem, összeráncolt homlokkal a vízköpőket lestem. Ezek a kis szörnyek korábban komor arcot vágtak, most meg egyértelműen vigyorogtak.

			Márpedig szobrok csak úgy nem változnak meg. 

			Elkerekedett a szemem, ahogy rájöttem…

			A vár, a szobrok, mind-mind a föld elemhez kapcsolódnak. És ki az, aki itt a földhöz kapcsolódik? Na, ki? 

			Ahogy én az élő széllel, úgy állhat ő az itteni szobrokkal…

			Azért mindennek van egy határa. 

			Finit nőül akarja venni, de a szobrai meg engem… puszilgatnak?! 

			– Tartsd távol tőlem a vízköpőidet! – közöltem hidegen. – Ha még egyszer bele mernek kúszni az álmaimba, porrá töröm a kis haverjaidat!

			– Neked is zümmögnek? – Lidérc megköszörülte a torkát. – Esküszöm, nem én irányítom őket. Ezek rohadt kis sárkányok… vagy kutyák… vagy sárkánykutyák…

			Lidérc teljesen belezavarodott.

			– Hogy jönnek ide a vízköpők? – kérdezte értetlenül Erdon. – Mindegy, inkább nem akarom tudni. Kartal, beszélnünk kell a rémálmokról. Ez nem mehet így tovább! 

			Lidércre néztem. Erdon számára a sereg olyan, mintha a karja lenne, észre sem vette, mennyien figyelik kettejüket. Ám Lidércet láthatóan zavarta az udvaron fülelő embertömeg.

			– Már mondtam, hogy nem emlékszem semmire! Szol elindította a dobot, és utána csak pár homályos képem van. Majd akkor tértem öntudatra, amikor elhallgatott. 

			– A Tűzisten erejére! A homályos képeidet akarom! – bőszült fel Erdon. – Az egész ország, köztük én is, azt hittük, hogy megszöktél, és otthagytad őket a bajban! 

			– A rohadt életbe, azt észrevettem!

			– Attól van rémálmod, hogy betemetett a föld? Ott voltál velük?

			A várudvar felzúdult, ez olyan döbbenetes hír volt a számukra, amit nem bírtak csendben végighallgatni. 

			– Erdon, mindig is erősséged volt a tapintat – vetette oda gúnyosan Lidérc. – Ne hívassunk még a városból a piactérről is embereket? Sőt, miért nincsenek itt a bárdok? Tudja meg egy egész ország, hogy ez a rohadt föld kikészít, és üvöltözök álmomban!

			Ez volt az a pont, amit már Pusztító Amron kapitány sem viselt el. 

			Mióta megjött Erdon herceg, az öreg, féllábú parancsnok gyakran a háttérbe húzódott, bizonyára a tekintélytisztelet miatt. Ám most elbődült, amolyan csatateret megrengető hangon:

			– A hadparancsnokkal beszélsz, ifjú herceg! Bocsánatért kéne könyörögnöd, mert veszélyt hoztál a bátyád életére és az országra! Hetek óta tűri ezt az idegen országbeli, arcpirító modort! Hol voltál, míg falvakat irtott ki az ellen? Hogy merészelsz a haza hősével így beszélni?!

			Igaza volt. Lidérc tényleg átlépte a határt.

			De vajon Erdon miért tűri mindezt? Sehogy sem értettem. Egy kemény harcos, aki fagyhoz, vérhez és halálhoz szokott? Ezerszer összeverethette volna az öccsét, hogy az jó modort tanuljon. 

			Megdöbbentem, ahogy rájöttem. 

			Ó, te jó ég! 

			Láttam Lidércen, hogy mindjárt olyat mond, amiben nem lesz köszönet, így előléptem, és elegánsan meghajoltam:

			– Kartal herceg, az ősmágia lehívója, tengerek vándora őszinte tisztelettel bocsánatot kér bátyjától, Erdon hercegtől, a hadak bátor parancsnokától, a világ védelmezőjétől, aki az országát fenyegető veszedelemben hazahívta őt, megvédeni édesanyjukat és kisöccseiket eme vészterhes időben.

			Imádom a körmondatokat. Mindenkinek beletelt pár pillanatba, míg felfogta.

			A két herceg egymásra nézett. A nyúlánk bajkeverő döbbenten bámulta a bátyját. Míg a robusztus, keménykötésű hadparancsnok rajtakapottan pislogott vissza.

			Nem a király csalta haza Lidércet. A testvér kétségbeesett lépése volt mindez. Erdon segítséget kért, bár képtelen volt kimondani.

			Láttam, hogy Delon elhúzza a száját, ő valószínűleg réges-rég tudta. Mindenki mást azonban meglepetésként ért a hír.

			Háromig számoltam, és csak utána folytattam:

			– Kartal herceg továbbá bocsánatot kér az éjszakai felfordulásért. Hatalmas mágiája még szabályozatlan, de ha türelemmel vagytok, nagy hasznotokra lesz a csatatéren. Jutalmul az éjszakai gyors és összeszedett kiürítésért szeretné kérni nagytiszteletű bátyját, Erdon herceget, hogy a katonák három nap kimenőt kaphassanak. Továbbá a herceg szívesen beszélgetne a nagytiszteletű bátyjával egy kupa bor és némi reggeli mellett. 

			Meghajoltam, jelezve, hogy befejeztem.

			Úgy voltam vele, vagy agyoncsap a két herceg, vagy végre leülnek nézőközönség nélkül beszélgetni.

			A testvérek egymást nézték. Körülöttük izgatott, kíváncsi csend ült.

			Lidérc bólintott, hogy szavam az övé. 

			Erdon hitetlenkedve megcsóválta a fejét, talán azért, mert kiderült a titka, vagy mert az öccse végre fél pillanatig nem szemtelen, hanem kér, még ha egy bólintással is. 

			Aztán egyszerre az égre pillantottak, hogy igazán a másikra szakadhatna. 

			Ám végül összemosolyogtak, mint két testvér. 

			Erdon bólintott Udinnak, vérbeli trónörökösként megszólalnia sem kellett, a hatalma egész lényéből sugárzott. Udin előrelépett és elbődült:

			– Két éjszaka kimenő! Jelentkezés a harmadik nap delén. A városban figyeljetek a mágiátokra! Aki tüzet lobbant, korbácsot kap. Aki illetéktelenül gyümölcsöt olt, az is. Halál fia, aki beszél arról, ami a harctéren vagy a várban történik. Aki nem tér vissza időre, annak a családja kiirtatik. Indulhattok!

			A várudvar zengett, ahogy a katonák hurrát üvöltöttek. 

			Engem kissé meglepett ez az elbocsátó üzenet, de láthatóan a sereg hozzá volt szokva a halállal fenyegetőzéshez. Lelkesen mentek készülődni. 

			Ras maga köré gyűjtötte az újoncokat, és pár jó tanáccsal látta el őket. Olyanokkal, hogy a vizsgáért kapott pénzt ne vigyék mind a városba, ahol kirabolhatják őket, míg kurváznak, hanem a nagyját tegyék letétbe Fola asszonyságnál. Ugyanitt némi kamatra kölcsönt is kaphatnak.

			Amron kapitány közben magával vitte a két herceget. A testőrök és gyógyítók is velük tartottak volna, de Erdon elhessegette őket. Talán végre megértette, hogy az öccsének a „kettesben” nem tíz főt jelent.

			Úgy tűnt, a népszerűségem megnőtt, mert a katonákból páran köszönömöt intettek. Meglepetésemre Erdon idősebb és hallgatagabb testőrei, Nes, Travon és Derin, amikor elhaladtak mellettem, vállon veregettek. 

			Álltam az udvaron a nyüzsgésben, és azon tűnődtem, azt értem, hogy Erdon miért viselte el az öccsét. 

			De vajon Kartal miért maradt vele? Miért nem hajózott el, amikor még megtehette? 

			Mi tartotta itt az éjszaka lidércét?

			Ha ez ember lánya hősiesen megment egy tornyot, lecsillapít hercegeket, és még a sereg ügyébe is beleártja magát, nincs mese, ki kell ezt pihennie. Még dél sem volt, de úgy éreztem, rám férne valami, ami kellemes, szép és teljességgel haszontalan.

			Fola asszonyság is így gondolhatta, mert odajött hozzám, és halkan azt mondta:

			– A szárítóban áll a nagy dézsa. Ha szeretnéd, megkaphatod a csirkekopasztáshoz melegített vizet egy forró fürdőhöz. Tehetek bele egy kis levendulavirágot is.

			– Ilyen gyönyörű dolgot rég hallottam – sóhajtottam, és boldogan felnevettem.

			Fola asszonyt valami nyomaszthatta, mert csak kis késéssel mosolygott vissza. Nem lehet könnyű egy ilyen várban kulcsárnőnek lenni.

			Míg a konyhában bekaptam egy túrós buktát, a cselédlányok lelkesen elkezdték hordani a vizet a kútról. Először nem értettem a sok kuncogást, hiszen ez egy nehéz munka, de elém penderült három cselédlány, hogy szívesen megmosnák a hátamat. 

			Zavartan elhárítottam, mire egyikük hozzátette, hogy ha tartok Amron kapitánytól, akkor egy lyukas garast elfogadnak, nehogy korbácsot kapjak. 

			Meglepve pislogtam vissza. Egy rézpénz ért tíz lyukas garast, olyan kis összeget, amit a koldusnak vetnek oda. Belegondolva ennyi lehet piaci áron egy hátmosás, de vajon miért járna érte korbács?

			Megkérdeztem, mire olyan vidám kacagás támadt a konyhán, hogy Ras is bejött kintről az udvarról.

			– Ti bolondok, mit akartok egy ősi nemestől? Azt hiszitek, kell neki közrendű vér, amikor a legkényesebb úrhölgyek között válogathat? – nevetett a lányokon a vállas parancsnok. – Roan fiam, mostantól vigyáznod kell a nadrágodra, mert a híred eljutott a városba. 

			– A hírem?

			– Ó, igen! A vizsga éjjelén az összes itt szolgáló kisegítőlány megfogant, és ami döbbenetes, a gyógyítók szerint minden baba fiú. 

			Megmelegedett a szívem a hírre. A harci dob babái voltak. 

			Hát, sikerült neki! A sajátos módján a sötétségbe reményt akart hozni. Életet, ha már ő maga a halálban gázolt minden ébredésekor. 

			– Találd ki, milyen nevet szeretne adni minden egyes lány a gyerekének? Igen, a tiédet. Mondd, kölyök, mit műveltél velük? Kizárt, hogy ennyi magot elszórtál, mert ez még a Barbárölő testvéreknek sem megy, pedig versenyeznek.

			– Kedves voltam – vontam vállat. – A kedvesség csodafegyver, ki kéne próbálni.

			– Majd beveszem a hadi oktatásba – nevetett Ras. – Örülök, hogy nem haltál meg az éjjel, kölyök. Unalmas lenne nélküled a vár. 

			Kedvesen megborzolta a hajamat, és a dolgára ment. 

			Tina és Lina, a két cselédlányom egy hatalmas rúddal alányúltak a tűzhelyen forró üst fogantyújának, és levették a vizet a lángról. Majd átvitték a konyhából nyíló keskeny ajtón. 

			Követtem őket. Itt még nem jártam.

			A konyha hátsó részéhez egy kis folyosó volt építve, és abból három ajtó nyílt, az első egy hatalmas kamra, tele befőttekkel és fűszerekkel. 

			A második egy mosóhelyiség lehetett, mert egy lány épp Amron kapitány mentéjét vasalta, egy kis tűzhelyen forrósítva a nehéz fémvasalót. Feje felett madzagon vágykendők száradtak, az egyszerű vásznak közül kiríttak a nemesek hímzett, színes darabjai. A piros kendő fekete sárkányfejjel bizonyára Deloné lehetett, és ez a látvány valamiért nagyon zavarba hozott.

			A harmadik helyiség egy kis szobácska volt, ezt is külön építették a konyhához. 

			Bent az egyik falon búza szárítására és gyümölcsaszalásra szolgáló fémpolcokat láttam, legalul faszénnel. Most üresen állt, az őszi terményt már feldolgozták. A másik falnál lisztes falapok látszottak, és a sorok felnyúltak egészen karmagasságig. A polcokon bizonyára tésztát száríthattak, de Fola asszony már elpakoltatta ezeket is.

			A szemközti falnál egy derékig érő, hatalmas fadézsa állt, amiben szőlőszüretkor szoktak a lányok taposni. A cselédek ebbe zúdították bele előbb a hideg vizet a kútról, majd a tűzhelyről levett forró vizet. Mellette egy kis fellépő volt, amivel könnyedén be lehetett jutni a dézsába, és egy rövidebb pad, ahová a ruhámat tehettem. 

			– Más is szokott itt fürdeni? – kérdeztem meglepve.

			A dézsa aljából ugyanis egy fémcső vezetett, ami átment a falon. Úgy tűnt, valaki egy okos ötlettel kivezette a vizet a konyha mögötti hátsó udvarra, hogy ne kelljen fáradságos munkával kimerni. 

			– Amron kapitány reumás, és telente, ha átfázik, akkor titokban beül ide. Azt mondja, jót tesz a csontjainak.

			– Titokban? Miért nem kéri a gyógyítók segítségét? – kérdeztem meglepve, de Tina csak vállat vont, és nevetett.

			– Előlük titkolja. Valamiért nem akarja, hogy meggyógyítsák, de megsérteni sem meri őket azzal, hogy elutasítja. Csak a cselédek tudnak a dézsáról.

			A vár és a titkai… mosolyogtam én is.

			Fola asszonyság jött be négy égő fáklyával, amit a faszenes lapokra tett. Azok elkezdték melegíteni a fémlapot maguk felett, és éreztem, hogy a hő felém áramlik. Így is kellemes idő volt a helyiségben, de ezzel igazi, finom meleg lesz. 

			Kiküldte a lányokat az üsttel, és belemorzsolt a vizembe egy nagy marék lila levendulavirágot.

			Majd újra kiment, és egy tálcával tért vissza. Hozott egy vastag fehér gyolcsot törülközéshez, tengeri szivacsot mosdásra, és egy levendulavirágokkal díszített drága szappant. Sőt, még egy vörös mázas kancsóban teát is kaptam, hozzá való aranyos kis csuporral. 

			Látszott, hogy Fola asszony ki akar tenni magáért. Bár a kulcsárnőm, Kimcse néne biztosan felhúzta volna a szemöldökét, mert a lila szappan és a vörös csupor nem illett össze színben, én nagyra értékeltem, hogy szépséget próbál csempészni a kietlen katonai vár falai közé.

			– Köszönöm. Annyira hálás vagyok a kedvességedért!

			Beledugtam a kezem a vízbe, és élvezettel kevergettem a virágokat. Csodálatos illata volt. Sajnos a víz inkább langymeleg volt, mint forró, de nem akartam a terhükre lenni, és még több vizet melegíttetni.

			Az idős kulcsárnő nem felelt, csak kitöltötte a teát a csuporba. Szürke ruhája, szigorú arca most a szokásosnál is zárkózottabbnak tűnt.

			– Idd meg, amíg meleg! Zárd be az ajtót, akkor senki sem zavar – mondta, és elindult kifelé.

			– Valami baj van? Gondterheltnek tűnsz.

			A hangom a kijáratnál állította meg. Megtorpant. Láttam, habozik, de aztán visszafordult, és behajtotta az ajtót.

			– Találtam a kútnál egy gyopáros rajzot. Miért rajzoltad oda?

			– Csak rosszkedvem volt. Amikor kicsi voltam, valaki azt mondta, olyan vagyok, mint egy kis gyopár, szívós és szép. Te satíroztad át? Ne haragudj, nem gondoltam bele, hogy az a fal neked talán egy emlékhely. Azt hittem, ezek csak firkák.

			Fola kifejezéstelen arccal nézett rám. Csak sokára szólalt meg:

			– A gyopár a Jégszirti család címere. Ismered őket?

			– Nem – vontam vállat a vizet kevergetve. – De szerintem valamivel kevered. Negyvenhét régi nemesi család van, csak az ő nevükben áll földterület. Mindegyiket meg kellett tanulnom, és biztos, hogy egyiküknek sincsen ilyen neve és címere. 

			 Fola az arcomat fürkészte.

			– Mi baj van? – kérdeztem kíváncsian.

			– Soha többé ne rajzolj ilyeneket, és ne is említsd ezt a virágot! – felelte élesen. Visszajött, és kiöntötte a csuporból a teát, vissza a kancsóba, majd megragadta a kancsót. – Fürödj meg, és majd utána kapsz teát. Nem tesz jót ennyi meleg.

			Azzal kiviharzott a helyiségből. Vitte a teámat is.

			Nem tudtam mire vélni. 

			Bezártam mögötte az ajtót, majd levetkőztem. Ám mielőtt belecsusszantam volna a vízbe, elgondolkozva megálltam. 

			Jégszirtiek… egy nemesi család gyopár címerrel. Miért rajzolta ezt anyám nekem? Miért suttogta a fülembe édes kis titokként? 

			Anyám igazi családi ágát nem ismerem. Annyit tudok, hogy Jella nagyi anyát tízévesen másra hagyta, és soha nem jött vissza. Anya azt ígérte, hogy ha nagy leszek, elmeséli, de előbb meghalt, mint hogy eljött volna ez a pillanat.

			Gyanakodva a csuporhoz léptem, és beledugtam a nyelvem. 

			A méreg annyira erős volt, hogy már ennyitől is elszorult a mellkasom, és ha nem kezdem azonnal gyógyítani magam, bizony elájultam volna.

			Fola asszony meg akart ölni. 

			A Vérbálok előtt Kilgram király mindig „utolsó vacsorát” ad a kivégzendő nemeseknek, tisztelegve a családfájuk előtt. Úgy tűnik, Fola asszony az „utolsó fürdővel” hasonló gesztust akart tenni.

			Szíven ütött, hogy a kulcsárnőben sem bízhatok.

			Néztem az illatos vizet, és egyszerűen nem vitt rá a lélek, hogy felöltözzek, felháborodva kirontsak, egy csendes helyen sarokba szorítsam, és számonkérjem, mi baja velem. Különben is, ilyen idő tájt úgysincs csendes hely az egész konyhában. Kintről behallatszott a lányok dalolása, miközben az ebédhez készültek.

			Felsóhajtottam.

			Most már belecsusszantam a vízbe. Egyszerűen szükségem volt egy kis biztonságra, egy kis nyugalomra. 

			Boldogan beszappanoztam magam, és a hajamat is megmostam. Aztán lebuktam a víz alá.

			 A dézsa a vállas Amron kapitánynak egyszemélyes lehetett, de mellém befért volna akár még egy ember, így kényelmesen lubickoltam a vízben. A kút vize élt hidegen, ám felforralva, egy másik elemmel áthevítve élettelenné vált. Ez a kétféle víz keveredett most a dézsában, egyfajta álomszuszék tudatossággal. 

			A helyiséget betöltötte a fáklyák narancsos színe, amitől a sötét sarkok ellenére is otthonossá vált. Kényelmesen hátradőltem, a fejemet a peremen nyugtatva.

			Az eseményeken gondolkoztam. 

			Mi történt Vasfűn a bányaomláskor? Elő kell ásni Lidérc múltját, mert olyan kolonc ez, ami a mélybe húzza. 

			A bányaomlás körül más is zavaros. Ha Lidérc nem hagyta cserben a bátyját, akkor Kilgram király miért akarta elpusztítani, milyen bűnért? És miért nem végezte ki egyszerűen, ahogy szokta? 

			Tenyerembe vettem egy kis vizet, és a rajta úszó apró, lila virágokat néztem. Mindenfelé csak titkok…

			A keménykötésű Erdont csak a harc érdekli, a politika nem. Bejárása van az anyja lakrészébe, és bizonyára meglátta az egyik levelet, amit a királynő bánatában írt. Elvette, és elküldette az öccsének. Most meg próbál a maga nehézkes, katonás módján jó testvér lenni. Lakhatna a palotában, vagy beköltözhetett volna másik toronyba is, de ő az öccsével akar egy szobában lenni. Amivel valószínűleg megőrjíti Lidércet, aki viszont magányos farkas. 

			Megszagoltam a tenyerembe vett kis virágokat.

			Fola meg akart ölni. 

			Vártam, hogy érezzek valami rémületet, de lustán hevertem a vízben. 

			Lehet, kezdek hozzászokni a merényletekhez?

			Vagy csak azért vagyok nyugodt, mert túléltem volna? 

			A méreg erős volt, a merev arcú, mosolytalan kulcsárnő pontosan tudta, mivel lehet szipolyt ölni. A legyengült börtönlakóknak bizonyára esélye sem volt egy ilyen gyors méreggel szemben.

			Ám én egy életerős, fiatal szipoly voltam, ráadásul az éjjel átfolyt rajtam Lidérc hatalmas ereje, és teletöltődtem mágiával. Elájultam volna, ám a testem szívósan küzdene. Túlélnék egy mérgezett teát.

			Azért nagy szerencse, hogy Fola meggondolta magát, és végül kivitte az innivalót. Nem sejthette, hogy a csupor alján maradt egyetlen cseppet kinyalom. Vagyis nem tudja, hogy tudom, hogy meg akart ölni…

			Jégszirtiek…

			Létezhetett egy negyvennyolcadik nemesi család?

			Ha igen, akkor olyan súlyos bűnt követtek el, hogy a király kiirtotta a férfi és női tagjait is, és minden családfáról, minden históriából kitöröltette a nevüket. 

			A szoba sarkában megzizzent a nádtető.

			Az ereimben meghűlt a vér. Felnéztem. 

			Túl zajos volt, ez nem egér. De hogy juthatna be valami a szorosan rakott nádtetőn át? 

			Ki akartam ugrani a dézsából, de elkéstem.

			A szalmáról bogarak potyogtak, majd megjelent két láb és egy felsőtest, ami határozottan Lidércben folytatódott. Máris puhán lehuppant a földre.

			Pontosan úgy éreztem magam, mint egy meztelen szűzlány, akire fürdés közben tör rá a hercege.

			 A balladákban bezzeg ilyen soha nem történhet!

			Villámgyorsan előrecsusszantam, könyökömet a mellem mellé szorítottam, és az államat a dézsa szélére tettem, rá a kézfejemre. Így csak a hátamat láthatta belőlem. Úgy tettem, mint aki kényelmesen ejtőzik.

			– Mit keresel itt? – kérdeztem sóhajtva.

			Lidérc leporolta magáról a sötétbarna nádtöredéket, és közelebb sétált. Reménykedtem, hogy a szappan habja és a levendula elég arra, hogy eltakarja a pucér fenekemet.

			– Csak bocsánatot akartam kérni. Meg mondani valamit.

			– Nem várhat, amíg megfürdök? – kérdeztem élesen.

			– Tudom, hogy mélyen megbántottalak. Sajnálom, egyáltalán nem akartam olyasmire célozgatni, hogy kicsi a farkad. Főleg nem mindenki előtt…

			Köpni-nyelni nem tudtam, olyan váratlanul ért a mondat. 

			– Fiatalabb voltál akkoriban, így persze, hogy kisebb volt… de hát már megnőttél, és…

			Kezdett erősen zavarba hozni a téma. 

			– Semmi gond. Felejtsük el!

			– Nem akartalak kigúnyolni. Különben is mind láttuk a múltkor, és még ernyedt állapotban is…

			– Jól van, ennyi elég! – Nem bírtam tovább, kínomban felnevettem. – Lidérc, nincs semmi gond. Nem vagyok valami férfias jelenség, én is tudom. Megszoktam, hogy kiröhögnek emiatt.

			Azt hittem, megnyugszik, és végre elmegy, ám Lidérc elkomorodott. Egy pár pillanatig csak nézett engem, aztán felállt, felragadta a szappant, majd letérdelt, és nekiállt megmosni a hátamat.

			A szemem fennakadt.

			– Mit csinálsz? – nyögtem megrökönyödve.

			– Nem vagyok jó a vigasztalásban. Szol is mindig megmosta a hátamat, ha valami bajom volt. Sőt, egyszer Erdon is. Ez testvérek között így van. És te olyan vagy nekem, mintha az öcsém lennél – hadarta. Úgy sikált, mintha egy nyakig saras lovat csutakolna, szinte ledörzsölte a bőrömet. A hátam megfeszült, ahogy elhúzódtam.

			– Aú, ez fáj!

			– De kényes bőröd van! Ó, tényleg piros lett…

			Lidérc nagy megkönnyebbülésemre letette a szappant. 

			Ám azonnal felragadta a mosdószivacsot. Látszott, hogy ő most itt férfiasan meg fog szeretgetni. Finoman dörgölni kezdett. 

			A szivacs simogatón végigcsusszant a vállamon, aztán le, a gerincemen. A szalmatető lyukán keresztül lefelé áradt a kinti hideg levegő, de nem emiatt borzongtam meg.

			– Ez… nagyon jó volt. Köszi, már tiszta vagyok! – mondtam gyorsan, mielőtt a keze a víz alá téved. 

			Ám esze ágában sem volt abbahagyni. 

			– Nem erősségem a köszönöm szó kimondása, de tudd, hálás vagyok, hogy az éjszaka mindenkit megmentettél. És azért is, hogy már sokszor megtetted. – Lidérc kezében fel-alá járt a szivacs. Felhúzta az ingujját, és megmosta a derekamat a víz alatt. – Dühös voltam rád, de megbocsátok, mert az éjjel megmentetted az életemet.

			Egy pillanatra az egész testem megremegett, még levegőt sem kaptam. Nem attól, amit mondott, az nem igazán jutott el az agyamig. Hanem attól, amit csinált.

			Testvériesnek szánta a mozdulatot, de az én gondolataim mindenfélék voltak, csak testvériesek nem. Összeszorítottam a fogamat, hogy a mágiám ne lobbanjon fel. 

			– Ras küldött, hogy kérj bocsánatot?

			– Nem. Azért jöttem, hogy tudd, bármilyen mágus vagy, mellettem lesz a helyed. A próbán mutasd meg nyugodtan az igazi valódat.

			Még a lábujjam is görcsbe rándult:

			– Mi?! Milyen próbán?!

			A mágiára! Szeretnék végre egy nyugodt napot ebben a nyomorult várban…

			– Delon szerint nem lehetsz egyszerre gyógyító, vérmágus és vágymágus. Ez a mágia három különböző iránya. Úgy véli, színészkedsz és zavart keltesz magad körül. – Lidérc bosszúsan megsimította tüskés, fekete haját. – Mondtam neki, ha nem ködösítenél, már rég halott lennél. Meg, ha végre megemelnék a seggüket, és kiderítenék, hogy ki akart Jallóval megöletni minket, jobban aludnál  te is.

			– Az biztos – sóhajtottam. Megkönnyebbültem, hogy Lidérc nem gyanakszik. – De miért ellentétes mágiaformák?

			– Én sem tudok sokat, csak a gyerekkoromban hallott legendákat. De ne aggódj miatta!

			Lidérc egyre gyengédebben simogatott a szivaccsal. Azt hiszem, észre sem vette, hogy a keze kezd önálló életre kelni. 

			Megborzongtam, annyira jó érzés volt. Hiába sziszegett az agyam mélyén egy kis szipoly, hogy életveszélyben vagyok, Lidérc most szelídnek és gyöngédnek tűnt, és olyan jó volt, hogy velem foglalkozott.

			Oldalra fordítottam a fejem, úgy néztem az arcát és az okos, szép szemét. 

			– Azért elmondod, amit tudsz? Én nem mágusok között nőttem fel, minden ilyenből kimaradtam.

			– A vágymágusok a régi idők egyik titkos szektája. A „Földanya fátylát röptették”, vagyis a vonzásban hittek. Nagyon kemény kiképzést kaptak, az újoncok a kezüket a takaró fölött tartva alhattak. Fiúk és lányok is voltak köztük, és a hiánytól megerősödött az erejük. 

			– Milyen hiánytól? – kérdeztem értetlenül.

			– Hát, hogy nem fedezhették fel a saját testüket. Meg egymásét.

			Éreztem, ahogy a vörös pír felkúszik az arcomra. 

			Lidérc meglepődött. Félrebillentette a fejét, úgy figyelt. A keze közben egyre gyengédebb köröket írt le a hátamon. 

			– A vágymágusok nemcsak azért veszélyesek, mert a természetes mágikus képességük erősebb lesz, hanem mert egyedül ők képesek mást befolyásolni.

			– Hogyan?

			Lidérc keze egy pillanatra megállt. Csak kis megtorpanás után folytatta a mosdatást és a beszédet:

			– Képesek az emberekben vonzódást kelteni, szerelmet és vágyat gerjeszteni férfiakban és nőkben egyaránt. Így rá tudnak venni másokat mindenféle dolgokra. Frellelon azt mondta, a vágymágia néha a csatatéren egy-egy közeli barát között is fellobbanhat, ha egy köpeny alatt alszanak, és ezt be kéne tiltani. Ras erre azt mondta, ne vicceljen, a bolond alszik egyedül olyan hidegben. Ezen összevitáztak, majd azon is, hogy Frellelon szerint az, aki gyógyító, soha nem lehet vágymágus, a kettő kizárja egymást. 

			– Miért? Delon mondott erre valamit? – Főként ő érdekelt, az ezüstös hajú gyógyító életveszélyesen okos volt. 

			Lidérc elhúzta a száját: 

			– Semmit, csak figyelt. De a gyógyítás csak nőknél természetes képesség, a férfiaknál az istenek kijátszása, már-már eretnekség. Az emeleti titkos könyvtárban volt egy pár sor erről. 

			– Titkos könyvtár?

			– Hogy felcsillant a szemed! Saslikkal betörtünk mindenhová. A gyógyítóknál a lenti könyvtár csak álca, az igazi kincsek a második emeleten vannak egy ablaktalan helyiségben. Elég durva csapdák védik. Kezd kihűlni a vized. Megmelegítsem?

			Úgy tűnt, Lidérc mindenáron jóvá akarja tenni az elmúlt időszak undokoskodásait, de engem most legkevésbé sem érdekelt a fürdővíz. 

			– Miket írtak a gyógyítókról? – kérdeztem mohón.

			Lidérc végre letette a szivacsot. A tenyerén apró tűzgolyó lobbant, és a hátam mögött a víz felszínéhez tartotta. Látszott, hogy szórakoztatja a türelmetlenségem.

			– A gyógyítás egy új irány, két évtizede fedezték fel. Korábban csak legendák voltak róla. Az egyik nagybátyám, Remion, a csata után képes volt a legjobb barátját megmenteni. A királyi tanácsban hatalmas vitát kavart ezzel. Páran az istenek átkától féltek. A feljegyzés szerint apám közölte, hogy az istenek messze vannak, míg az ellenség közel. És neki bármi áron gyógyítók kellenek. – Lidérc vállat vont. – Jólétben élnek, és a katonák körében hatalmas tisztelet övezi őket, de csak azért, mert a nép nem tudja, mit művelnek.

			– Miért, mit művelnek? – kérdeztem kíváncsian.

			Lidérc pimasz mosolya büszkén felvillant. 

			Ó, a fenébe!

			Csapdába csalt. 

			– Fogalmad sincs, mi? Szóval hazudtál? Nem te gyógyítottál meg a harci dob éjjelén?

			– Én… nos…. vagyis, hogy…

			– Roan, tudod, milyen dühös voltam? – Lidérc elnyomott egy mosolyt. – Nézd, kölyök, nem kell többnek mutatnod magad. Légy az, aki vagy! 

			Én szívesen önmagam lennék… Csak nem halottan.

			Őszintén sóhajtottam. Nem feleltem, csak fáradtan letettem a kezemre a fejemet.

			Még jó, hogy összekeverik a képességeimet mással. Szerintem nem vagyok vágymágus, legfeljebb átmeneti vágyfellobbanásban szenvedek egy bizonyos vad herceg közelében. Mert ha az lennék, akkor azok a különös minták otthon is megjelentek volna… Fúj, mondjuk az öcsémmel kapcsolódva… 

			Vagy a vágymágia egy út, ami évek alatt fejlődik ki? Ó! Lehet, még tíz év, és a vénkisasszonyság mellett azzá válok?

			A fürdővizem melegedett, és valahogy furcsává vált. Beletelt pár pillanatba, mire rájöttem, hogy Lidérc mágiája felébresztette az eddig szunnyadó őselemet. 

			A víz egyre tudatosabbá vált. És nagyon is élvezte, hogy Lidérc ilyen közel áll hozzám. 

			Az apró, meleg hullámok önálló életre keltek, és a bőrömet nyaldosták, egy szemtelenebb vízár a mellemet vette célba, azt cirógatta. Kínlódva az ajkamba haraptam, próbáltam visszafogni a mágiám.

			Lidérc is rájött, mi történik. Döbbenten a meleg vízre bámult. A tűz kialudt a tenyerén. 

			– Ez él?

			Határozottan élt, és határozottan engem simogatott.

			– Köszi a melegítést – nyögtem. – Most már nyugodtan menj, bizonyára sok dolgod van.

			Lidérc eddig a vízre meredt, de most felocsúdott, és az arcán megjelent az a nyugtalanító, pimasz mosoly, ami bajkeverést ígért.

			Benyúlt a vízbe és megkevergette. A víz vidáman keringett mindenfelé. Körbecsókolta a csípőmet, megcirógatta a combomat, megpuszilgatta a lábujjaimat.

			Felnyögtem, és a mágiám hatalmasat lobbant.

			Lidércé is fellobbant. Elnyomta a nevetést.

			– Ez hihetetlen! Szerintem beléd bolondult a fürdővized! Ras szerint nyitottabbnak kéne lennem, mert jót teszel a mágiámnak. Mióta a hercegi szobában alszol, nem volt rémálmom. Kivéve tegnap, persze. Úgy véli, az erőd képes szabályozni az én erőmet. 

			– Ööö… igen? – nyögtem. – Megtennéd, hogy kiveszed a kezed?

			– Ez tényleg vágymágia lehet! Piszkosul erős vagy. Legszívesebben bemásznék melléd a vízbe, pedig csak a nőket kedvelem…

			– Lidérc! – sziszegtem. 

			Felkacagott:

			– Ne aggódj, csak vicceltem. Ha látnád, milyen arcot vágsz!

			– Kivennéd végre a kezed?!

			– Nem. Kíváncsi vagyok, mi történik – nevetett. – Ne légy már ilyen merev! Mintha szűzlány lennél, akinek tilos ismernie a saját testét. Tudtad, hogy odaát a Forró-partokon a lányoknak is joguk van élvezni az egyesülést? 

			Megkavarta a vizet, mire egy vízsugár egyenesen a lábam közé csókolt. A vágy kínja olyan elsöprő erővel tört rám, hogy meg kellett szorítanom a dézsa peremét, hogy csillapodni tudjak.

			Dühösen kitörtem:

			– Biztos, hogy én vagyok a vágymágus? Mikor háltál utoljára lánnyal?! Otthon sosem láttam olyan mintákat, mint a körteaszaláskor, vagy éjjel a toronyban! Most meg idejössz, és a mágiádtól élővé válik a fürdővizem, és simogat! Nem lehet, hogy ezt inkább te csinálod, és nem én?!

			Lidérc úgy kapta ki a kezét, mintha kígyó marta volna meg. Nyakig vörös lett. Azonnal felpattant mellőlem, és nyugtalanul tett pár lépést.

			– Én… én nem…Eh!

			Ennyit mondott, és hirtelen felugrott az aszalósor polcaira, még egy ugrás, és elkapta a tetőgerendát, majd eltűnt a lyukon át. Csak egy zizzenést hallottam, ahogy visszateszi a széttúrt nádat.

			Nagyot sóhajtottam, és lebuktam a víz alá. Ez meleg helyzet volt.

			Végre elengedhettem magam, és hagytam, hogy fellobbanjon a mágiám. 

			Jó, talán gonosz voltam Lidérccel… de muszáj volt elűznöm, mielőtt rájön, mi vagyok.

			Ami meg a vágymágusságot illeti… 

			Ha az egy köpeny alatt alvó katonák között kialakulhat valami zavarba ejtő, úgy egy lány és egy pimasz, vonzó, hatalmas erejű fiú között is előjöhet, ha többször egy ágyban alszanak. Főleg, ha az anyatermészet lelkesen besegít. 

			Az élő víz azonnal elszívta a fellobbanó mágiámat. És mintha érezné, kire gondolok, helyeslőn megcirógatta a mellemet, majd az ölem felé siklott, és megsimogatott a legérzékenyebb pontomon. 

			Prüszkölve jöttem fel a felszínre, és azonnal kipattantam a dézsából:

			– Viselkedj! – közöltem a vízzel.

			Esküdni mertem volna, hogy a padló, a polcok és az egész vár rajtam derül. A fáklya fénye vidáman lobbant, és megéreztem az enyhe légáramlatot is. Az élő szelem ott lapult a tető alatt, bizonyára Lidérc mellett osont be. Most lehussant, és lágyan fülön csókolt.

			Kellemesen megborzongtam a finom érintéstől. 

			A próba Amron kapitány szobájában zajlott.

			Meglepő volt, milyen üresnek tűnik a vár a sereg és az újoncok nélkül. Csak a helyőrség és a cselédek maradtak, és szinte kihalt volt az udvar, ahogy Mort átvezetett rajta.

			Még sosem jártam a helyőrség tornyában, de az elrendezés itt is hasonló volt, mint minálunk. A földszinten egy nagy közösségi tér fogadott, ahol katonák kockáztak. Vagy legalábbis úgy tettek, de az övükön ott lógott a kard. 

			Kezdtem nyugtalanná válni.

			Amron kapitány szobájában valaha egy hölgy is élhetett. Bizonyára a felesége keze nyomán maradt ott a túl díszes szekrény, a sarokba állított hatalmas kék váza a poros szárazvirágokkal, és a mellig érő falikárpit egy vidám szőlőszüretről. 

			Ám fölé, a falra, levágott medvefejeket akasztottak. Egy üveges szemmel bámuló, hatalmas agancsú szarvas nyakában gyönyörű, arany érdemérem lógott, amivel őfelsége a rendkívüli hőstetteket jutalmazta. Mindössze a szarvasbőr díszítette még a szobát, amire a nemesség adományozását írták, díszesen hurkolt, aranyozott betűkkel kiemelve a Pusztító előnevet.

			A helyiség nagy részét a tízszemélyes, egyszerű tölgyfa asztal uralta, és a székek – látszott, hogy a szobát megbeszélésre használják. A hátsó sarkot leválasztotta egy fekete paraván, amit festett kardokkal díszítettek. Bizonyára mögötte lehetett Amron kapitány ágya és személyes holmija.

			Amikor beléptem, mindenki elhallgatott. 

			Az asztal közepén kendővel letakarva három tál állt.

			Az asztalfőn ott ült Erdon, egyik oldalán Amron kapitány, másik oldalán az örökké elegáns Delon és Frellelon. A gyógyítók mögött állt szerényen, lesütött szemmel Zaher és Ion. A hat vállas testőr, Udin, a két Barbárölő, Nes, Travon és Derin félkörben a falak mellett vártak, amitől olyan lett a szoba, mintha csapdában lennék. Egyedül Lidérc pimasz félmosolya enyhített mindezen, aki lazán csípőre tett kézzel a szoba közepén álldogált. 

			Mort fegyelmezetten Udin mellé ment, ami nem töltött el nagy bizalommal. Ám Ras parancsnok kedves mosollyal az asztal innenső végéhez vezetett. Leültem, és meglepve láttam, hogy az egyik széken egy vödör föld vár.

			– Roan, szeretnénk, ha egy kis bemutatót tartanál – kezdte kedvesen Ras, ám neki is tőr és kard fityegett az oldalán. – A három tálban vér van. Csak annyit kell tenned, hogy magadhoz hívod egyiket a másik után.

			Levette az első tálról a kendőt.

			Beharaptam az alsó ajkam. 

			Ostoba ökör vagyok! Ahelyett, hogy Lidérccel a fürdővízzel szórakoztunk, ki kellett volna faggatnom a vérmágiáról… 

			Az a baj, hogy nem tudtam, mit szeretnének. Azt, hogy vérmágus legyek, vagy azt, hogy ne? 

			– Csak nyugodtan. – Delon rám mosolygott. – Hívd magadhoz!

			Fókuszáltam a vérre, és megéreztem benne a kút élő vizét.

			Beszélhettem is volna, de inkább fütyülni kezdtem egy andalító, szép dallamot. A víz azonnal felfigyelt, és a vér elkezdett csordogálni hozzám. 

			Ám csak egy része. Valami sűrű, nehézkes anyag ott maradt a tálkán.

			– Az egészet – duruzsolta Delon. – Próbáld nyugodtan!

			– Nem tudom. Nem érzem a többi részét – mondtam zavartan.

			Hiába próbálkoztam, nem ment.

			– Lássuk a következőt! – parancsolta Erdon herceg.

			Ras levette a világosbarna daróckendőt a második tálkáról. 

			Összeráncoltam a homlokomat. 

			Ezt a vért egyáltalán nem éreztem. Hogy lehetséges ez?

			Dúdoltam, majd suttogtam neki, de a vér meg sem moccant. Zavartan néztem fel a férfiakra. Láttam, hogy Erdon és Amron kapitány összenéz.

			– Varázsolj rá! – parancsolta Frellelon.

			Megpróbáltam nem hívni, hanem mágiával kényszeríteni, de sikertelenül.

			– A harmadikat! 

			Ras levette a kendőt. Ez a vér nagyon különös volt. Élt, de másképp, mint az első. 

			Elkezdtem dúdolni neki, amire megmoccant és felfigyelt, de nem jött oda. Valahogy kezdett rossz érzésem támadni. Nem csak én figyeltem a vért, a vér is engem.

			– Hívd magadhoz!

			– Ez milyen vér? Valahogy… nem is tudom… Nem, sajnos nem tudom mozgatni.

			– Hívd magadhoz, és ha sikerül, szabad bejárást kapsz a könyvtárba – mondta kedvesen Delon.

			– Tényleg? – kérdeztem meglepve és lelkesen.

			– Igen. Ne csak dúdolj és csalogasd, hanem varázsolj rá! – duruzsolta kedvesen Delon.

			Éreztem, ahogy mindenki feszültebbé válik. Ez csapda volt. De a könyvtár… ó, te jó ég, engem rá lehet venni bármire érte… 

			Fókuszáltam, és most már nem kértem, hanem a mágiámmal lecsaptam, és kényszerítettem a vért.

			– Krash! – suttogtam.

			A vér erre olyat tett, amire álmomban sem számítottam. 

			Megvadult, és az arcom felé ugrott. Rémülten sikítva löktem hátra a széket. Felpattantam az asztaltól.

			Ras gyorsabb volt, azonnal cselekedett. Felkapta a vödröt, és a homokkal keresztben eltalálta a repülő vért. Az lezuhant az asztalra, de még a homok alatt is vergődött egy ideig, amíg felszívódott.

			– Mi a fene volt ez?! – kiáltottam.

			– Erdon vére – közölte hűvösen Delon. – Az első tálban egy igétlen cseléd vére volt, aki a kút élő vizéből szokott inni. A másodikban egy igétlen vére a városból, aki rendes vizet iszik. A harmadikban a herceg vére. Láthatóan csak a kút vizét tudod befolyásolni. Mondd, miért próbáltad magad vérmágusnak kiadni?

			– Én? – kérdeztem meglepve. Jó, nem voltam teljesen ártatlan az ügyben, de ezt nem kell tudniuk. – Soha nem mondtam, hogy vérmágus lennék. Én csak megöltem egy csirkét. Anyám szerint az étellel nem szabad játszani. A ti csirkétek ehetetlen lett, de gondoltam, ha kivéreztetem, az nem fáj szegénykének, és aztán meg lehet sütni. Sokkal boldogabb csirke lett volna. 

			– He? – dörmögte Amron kapitány a mély hordóhangján, aztán megpiszkálta a fülét, mint aki úgy véli, nem hall jól.

			– Boldog csirke. Nyilvánvaló. – Ras úgy vigyorgott, mint aki előre megmondta, hogy nem vagyok normális. Kényelmesen odasétált Amron kapitány mögé. 

			Delon és Erdon összehajolt, és egymással suttogott. Éreztem, hogy ez nekem nem lesz jó.

			– Bocsánat, de kik azok a vérmágusok? – kérdeztem, és próbáltam olyan ártatlannak festeni, mint a ma született bárány.

			– Egy száz évvel ezelőtti szekta. – Meglepetésemre Frellelon lesimította a kék selyemkaftánját, és amolyan tanítós hangon szóba állt velem. – Olyan mágusok, akik az érzelmek közül a kín élvezetét fejlesztették magas fokra. Félelmetes harcosok voltak, de ahhoz, hogy vérmágussá váljanak, több tucat embert meg kellett kínozniuk. A királyt szolgálták, afféle kivégzőosztagként, ám elkövették azt a hibát, hogy nemcsak parasztokon gyakoroltak, hanem az Aranyhomoki család egyik kiközösített mellékágából elraboltak egy lányt, és megölték.

			Udinra néztem, de ő merev arccal állt, pedig az őseiről volt szó. Frellelon folytatta:

			– A kiközösítés ellenére az aranyhomoki nők bosszút esküdtek. Akkoriban még sok szipoly volt a feleségek között, és a legszebbek elcsábítottak pár vérmágust. Mikor titkos szeretők lettek, a rend minden tagját meghívták lakomára. Majd megmérgezték mindet. A király a nők fejét vetette, de bátorságukért falvédőt hímeztetett az arcukkal és a nevükkel. Ma is ott látható a palota déli szárnyában.

			– Ó! Ez nagyon érdekes. Imádom az ilyen különös legendákat – mondtam lelkesen Frellelonnak. 

			Ilyen kedélyes történetmesélés után úgy véltem, nem akarhatnak bántani. Ám Delon megszólalt:

			– A vérmágia elszórtan a mai napig felbukkan. Általában kiváló hazugok is, akik ezt űzik. Például itt vagy te, aki a Gyilkos-völgyben élsz, ami hírhedt arról, hogy emberek tűnnek el… 

			– Na és ha vérmágus? – vont vállat Erdon. – A csatában jól jönne az is. Jobb, mint egy túlfűtött, mindenkit megkergítő vágymágus. 

			– A vérmágusok mind hazug hitszegők! – csattant fel Delon. – Hogy védjelek meg, ha éjjel álmodban meg akar ölni? Nézd, milyen ártatlan arcot vág! Ám közben mennyire nem fél. Ez a kölyök egyáltalán nem tart tőlünk. Mi van, ha most is hazudik, és csalt a próbán?

			– Nem vagyok vérmágus. Esküszöm! – mondtam gyorsan, és most már ijedten is. 

			Erdon végigmért, és épp megszólalt volna, amikor Lidérc közbevágott.

			– Mielőtt valami jóvátehetetlent mondanál, drága bátyám…  Fiúk!

			A parancsra Mort tőrt rántott, és Udin torka elé tette. Ion kése Delon torka elé került, a remegő kezű Zaheré Frellelon nyakához. 

			Ion és Zaher megtámadja a feletteseit? Megdöbbentem. A mágiára! Hogy vette erre rá őket Lidérc? Láttam, a gyógyítók is teljesen megrökönyödtek.

			Egy apró reccsenés hallatszott, és a paraván teteje felett Saslik, az igétlen testőr egy íjjal mindenkit sakkban tartott. Bizonyára felállt az ágyra. Észre sem vettem, hogy eddig a paraván mögött lapult. 

			– Ras? – nyögte döbbenten Pusztító Amron, akinek a torkán a parancsnok kardlapja pihent.

			– Sajnálom, kapitány. Fél éve Erdon herceg Kartal szolgálatára rendelt. A hűség az hűség, még akkor is, ha ezt egy ritka rossz ötletnek tartom. – Ras vállat vont. Látszott, kész a halálra.

			– Egy kis délutáni lázadás? – kérdezte érdeklődve Erdon herceg. – Csak nem meg akarsz ölni? Ugye tudod, öcsém, hogy túlerőben vagyunk? Mi tízen vagyunk, ti meg csak öten és egy igétlen.

			– Ó, mérgezettek a tőrök, és Saslik nyilai is. Mielőtt parancsot adnál, a gyógyítóid a lábamnál hevernek, márpedig őket sose veszélyeztetnéd. Udin meg egy ősnemes elsőszülöttje, ha egy haja szála meggörbül… vagyis a kopasz feje, az jó kis politikai balhét kavar. Apa dühében felrobbantja a fél tróntermet. – Lidérc vigyorgott. – Különben is, ha meg akarnálak ölni, éjjel elvágnám a torkod. Sokkal kényelmesebb módszer. 

			– Halljam, mit akarsz?

			– Meguntam, hogy játszod a nagytesót. Az újoncok az én embereim, innentől én parancsolok nekik. Ha egy hazug kis álvérmágust a barátomnak akarok tudni, akkor azt teszem. Ő az enyém, világos? Nincs több próba, nem nyomoztok utána, és nem piszkáltatod tovább Udinnal sem. Érthető vagyok, Erdon? 

			Piszkáltat? 

			Micsoda?! A herceg parancsolta Udinnak, hogy zaklasson? 

			Kínos csend támadt. Láttam, hogy Ras is elkomorul, de Amron kapitány is elhúzza a száját.

			– Csak egy kis nyomást akartam, nem sejtettem, hogy meddig fajul. Különben is, jót tettem mindkettőtöknek – vont vállat Erdon. – A kölyök félt a saját mágiájától, elő kellett hozni. Neked meg kellett valami, amivel rábírhatlak a fegyelemre. Látszott, hogy ő a gyenge pontod.

			– Dehogy az! – csattant fel Lidérc.

			– Ha te mondod – mosolygott Erdon, és a tőrökre nézett. – Nekem mindegy, mi motivál. Örülök, hogy végre a sarkadra állsz. Tied a csapatod, kiérdemelted.

			Erdon olyan büszkén állt fel az asztaltól, mintha egy hosszú, szívós küzdelmet nyert volna meg.

			– Van még valami, vagy meglátogathatom az imádott asszonykámat?

			– Semmi. – Lidérc olyan zavarban volt, hogy csak intett, és mindenki letette a fegyvert. 

			Erdon elindult kifelé az embereivel.

			Nemcsak én néztem mélyen megdöbbenve, hanem a saját emberei is, akik engedelmesen követték. A herceg nem lázadásnak fogta fel a történteket, hanem afféle megszokott testvéri veszekedésnek. Lidércen is látszott, fel sem merül benne, hogy késeket ragadni túlmutat az egyszerű civódáson.

			Láttam, Amron kapitány állkapcsa megfeszül. A várparancsnok végül nem szólalt meg, de lerítt az arcáról, mit gondol.

			Erdon az ajtóból visszanézett:

			– Ha már fegyelem… Ti szépen a várban maradtok. A családi vita nem zavar, de illegális méreghasználatért ugrott a kimenőtök. 

			– Hé, csak egy kis zsibbasztó volt! – hördült fel Lidérc. – Tudod, milyen drága errefelé a rendes idegméreg?

			– Nem. Tisztességes harcos nem mérgez tőröket, ez a nők módszere. Különben is, maradjatok a seggeteken! Nem kell, hogy ahhoz a lányhoz rohanjatok, és Roannal leromboljátok a fél várost. Szeretnék végre pár nyugodt napot, öcsém.

			Erdon és a csapata kiment, csak Amron kapitány maradt a szobában, és a mieink. 

			– Miért mindig Erdoné az utolsó szó? – kérdezte bosszúsan Lidérc. – Ahogy gyerekkorunkban is! Állandóan úgy érzem magam mellette, mintha egy idióta pendelyszökevény lennék!

			Amron kapitány öregesen sóhajtott, de aztán inkább nem felelt semmit. 

			Őszintén fellélegeztem, amikor Erdon és a kísérete távozott a Néma várból a két gyógyítóval.

			Délutánra járt az idő, de még világos volt. A Tanoncok Tornyában a közhelyiségben ültünk Morttal és Lidérccel; Ion és Saslik kockázását néztük, amikor Ian és Zaher bánatosan bejött, és hozták a tarisznyájukat is.

			– Delon kitett minket a Gyógyítók Tornyából. Azt mondta, oktatásra visszamehetünk, és ha sebesült van, besegítünk, de mától nem alszik velünk egy fedél alatt. Be is zárta a tornyot.

			– Ó, sajnálom! – mondtam aggódva.

			Zaheren látszott, hogy bánatos, de a kovácsikrek boldogan meglapogatták egymás hátát. 

			Ras is belépett a helyiségbe, vállán a nyereg oldaltáskájával meg egy takaróval. 

			– Amron kapitány kitett? – kérdeztem meglepve.

			– Igen, kirúgott a szállásról – vont vállat Ras parancsnok. – Kissé a lelkére vette, hogy kardot emeltem rá.

			– Olyan érzékeny mindenki… – vigyorgott Lidérc. – Én viszont örülök, hogy itt vagytok. Ideje csapattá válnunk. Elegem volt abból, hogy a bátyám ugráltat. Mától ti vagytok a testőrségem.

			A fiúk hálásan megköszönték. Látszott, tetszik nekik, hogy hivatalosan is a herceg kiemelt csapata lettek. Ez valami juttatással és előjogokkal is járt, csak pontosan nem tudtam, mivel.

			Ras ledobta a holmiját a földre, és kényelmesen leült mellém az asztalhoz. 

			Közben a cselédek is bejöttek. Nem az ebédlőbe hozták az estebédet, hanem ide hordtak be cipót és csirkét. Hoztak mellé pálinkát és árpasört, sőt egy tálca meggyes lepényt is kaptunk, én meg egy kancsó teát. 

			Lina odasúgta nekem, hogy a cselédség hálás ám a sereg kimenője miatt, legalább ők is pihenhetnek. Fola asszony le is dőlt egy kis délutáni szunyókálásra. Nem bántam, egyelőre nem tudtam, mit kezdjek azzal, hogy egy rajz miatt megölt volna.

			A lányok megrakták a tüzet, és kimentek. Ras csak ezt várta, felragadott egy csirkecombot, és azzal hadonászva mondta:

			– Ahhoz, hogy csapat legyünk, Roan, végre elárulhatnád, hogy miféle mágus vagy. 

			– Én? Hát… nem igazán tudom. De sokféle dolgot kipróbáltam mostanában. 

			Elmeséltem a kísérleteimet az élő és élettelen terepről, amiből az evés közepette nagyszerű beszélgetés kerekedett. 

			Kiderült, ők hiába tanulták úgy, hogy a tűz az egyetlen fő elem, mégis néha más dolgokat is kipróbáltak, vagy éppen, amikor veszélybe kerültek, akkor varázsoltak. Ion egyszer megmentette a testvérét, azzal, hogy megállította a kiboruló olvadt vasat. Márpedig ez tűz és földmágia egyszerre. Vagy tűz és vízmágia. 

			Ezen egy ízeset vitatkoztunk.

			Jól telt az este, és valahogy úgy éreztem, most van az a pillanat, hogy igazi csapattá kovácsolódunk. Az, hogy Lidérc akart minket, és felvállalta a hercegi szerepet, megteremtett egy erős egységet. Apának igaza volt, az igazi ellenség belül lapul. 

			Lidérc az egyik démonát, az örök kívülállását legyőzte. Képessé vált vezetőként felelősséget vállalni és kapcsolódni másokhoz. Ám a másik démon, a múlt rettegése, még vasbilincsbe zárta.

			Azon gondolkoztam, hogy terelgethetném úgy a beszélgetést, hogy Szol neve előkerüljön.

			Lidérc közben lelkesen itatta Rast. Már jócskán besötétedett, amikor a harmadik pálinka után megkérdezte:

			– És te, Ras? Miért van olyan érzésem, hogy személyes tapasztalatod van a vágymágiáról?

			– Hát, akadt egy különös helyzetem. De még nem ittam eleget, hogy elmeséljem. – Ras felnevetett. – Gondolom, azért kérdezed, mert Roan dolgait kissé nehezen kezeled…

			– Kissé? – mormolta Saslik, és belevigyorgott a pálinkáspohárba. 

			– Még nem öltem meg, úgyhogy egész jól kezelem – vont vállat vidáman Lidérc.

			Mort lecsapta a pálinkáspoharat, és akadozó nyelvvel közbeszólt:

			– Én elsőre nem tudtam vele mit kezdeni. De már úgy gondolok rá, mint lányra, és így sokkal könnyebb. Sokkal!

			Azonnal félrenyeltem a teát, és köhögni kezdtem. 

			A mágiára! Lehet, hogy nem is Delon a legveszélyesebb a várban, hanem a nőcsábász Mort? 

			Szerencsére a csapat felröhögött, és nem vette komolyan.

			– Ugyan, ha szipoly lenne, már kibeleztük volna! – A kovácsikrek harciasan összeütötték az öklüket.

			– A felrobbantás gyorsabb, és biztonságosabb – tette hozzá Lidérc.

			Éreztem, ahogy az arcomra fagy a mosoly.

			– Én nem tennék ilyet – vont vállat Zaher.

			– Tényleg? – Őszintén meglepődtem.

			– Persze. A barátom vagy. Csak álmodban leszúrnálak. Gyorsan, hogy ne fájjon.

			– Ez nagyon kedves tőled – nyögtem.

			– Annyira kölykök vagytok! A szipolyokat csak a bolond öli meg. – Ras vidáman húzott a kupából, de már nem mertem hinni neki. Rosszat sejtettem. – Mágiátlanítani kell őket, aztán mehetnek a Pirra szigetre. Tudjátok, milyen jó szipollyal hálni? Fiúk, ha hősként megjöttök a csatából, jutalmul megengedi a király.

			A teámba temetkeztem. Erősen gyanítom, hogy sosem fog eljönni az a pillanat, amikor önként elárulom a titkomat.

			– Hé, Ras! Ügyesen elterelted a témát. – Lidérc tréfásan megdobta a kiképzőt egy csirkecsonttal. – Szóval mi is volt veled, meg… Tudod mit? Ha megverlek kockában, elmondod, ki ő!

			Ras nevetve szabadkozott, de aztán addig kérleltük, míg végül belement.

			Saslik azonnal hozta a fakupát, benne a kockákkal. Ötször dobtak Lidérccel, és Ras vesztett.

			– Jól van. Árnyéknak hívták. Az egyik legjobb felderítő volt, akit valaha láttam. 

			– És?

			– Semmi és. Azt nyerted meg, hogy elmondjam, ki volt.

			– Ó, ne már!

			Lidérc újabb játékot követelt. A fáklyák vidám fénye ott ült az arcán. Ennyire jókedvűnek még soha nem láttam, de igazából egyik fiút sem. Úgy bolondoztak, mint a vad csikók.

			Ras megint vesztett, de most is csak pár szót mondott, azt, hogy eltévedtek a hóviharban, és majdnem halálra fagytak. Így aztán harmadszor is megküzdöttek, hogy a pikáns részletek is kiderüljenek. Egy idő után annyit nevettem, hogy már az oldalam is fájt, főleg, amikor Saslik elkotyogta, hogy Lidérc a Forró-partokon hírhedt volt arról, hogy mindig tudta, hányasra fordul a kocka.

			Ez már a kissé ittas Zahert is felizgatta, aki Delon mintájára „próbát” követelt, mert ez biztos valami titkos mágikus tudás, és ő most kikutatja, hogy Frellelon büszke legyen rá. Kiderült, hogy Lidérc tényleg képes megérezni a kockákat, de csak ha egy ideig a zsebében voltak, vagy már játszott velük, mert „azokkal cimborák lettek”.

			Szerintem földmágia volt. És ami meglepő, még idegen földön is működött valami enyhe, szélhámossági szinten, noha ott nem volt a földben a Tűzisten magmája. 

			A hangulat a tetőfokára hágott. Kérték, hogy hozzam ki a furulyám, és játsszak valamit. 

			Próbáltam zenélni, de nem ismertem a kocsmadalokat, így Mort, akinek gyönyörű, zengő hangja volt, elénekelte és megtanított rájuk. A kovácsikrek közben boldogan táncoltak, és magukkal cibálták Zahert is. Én egyszerre furulyáztam és ugráltam.

			Esküszöm, csak egy kupa árpasört ittam, de Lidérc szerint biztos berúgtam, mert az egyik szebb nóta után megpuszilgattam Mortot, és mondtam neki, hogy imádom a hangját. Mort is vissza akart puszilgatni, de Lidérc közénk ugrott, és közölte, itt minden puszilgatás csak hercegeknek jár. Erre ő törvényt fog hozni. Mire mindketten hangosan cuppantottunk egyet az arcára két oldalról. 

			Ras, aki a sokadik pálinka után is a legjózanabbnak tűnt, fülön csípett engem, és elragadott a fiúk közeléből. 

			Lenyomott a padra, és adott egy pohár teát. Utána már csak nevetve néztem a táncoló fiúkat, és a süteményből majszoltam. A csapat összekapaszkodott, egyszerre bokáztak, és ordítva énekeltek. Zaher hamar kifulladt, és csatlakozott hozzám, de a többiek lelkesen ropták.

			A lármára Fola asszony is bejött a toronyba, de látta, hogy teázom, és Ras is mellettem támasztja az asztalt, így csak intett a parancsnoknak és némán kisurrant. Meglepődtem, hogy a mogorva kulcsárnő megint vigyázni próbál rám. Nem különös, hogy egy szipolyt elfogad, de egy címertől kiborul?

			Amikor Rast berángatták a táncolók, nem bírtam ki. A kérdések veszélyesek, ám túl nagy volt a kíváncsiságom, minden józan ész ellenére megkérdeztem Zahert:

			– A családod mindig a fővárosban élt?

			– Igen. Generációk óta katonák és testőrök az őseim.

			– Véletlenül hallottam, hogy két katona gyopáros címert emlegetett. Valami kitörölt családét. Ők is a városban élhettek…

			– Pszt! – csuklott részegen Zaher. – Meg akarsz halni? Erről tilos beszélni. 

			– De hogy ne beszéljek róla, ha nem tudom, mi az? 

			Zahernek túl bonyolult volt a mondat. Látszott, próbálja felfogni, de aztán hamar letett róla, inkább közelebb hajolt.

			– A király négy nemesi családot irtott ki. A férfiak és nők mind a lázadás mellé álltak, ezért nem volt választása, muszáj volt megbüntetnie a gonoszokat. A többiről nem hallottam, de a Jégszirtiekről ma is suttognak. 

			– Miért? – kérdeztem mohón.

			– Mert egy lány túlélte. Jégszirti Jellana.

			Jell nagyi?! Akkorát dobbant a szívem, hogy azt hittem, kiesik a mellkasomból. Anya csak egy nevet mondott, a nagyi becenevét. Túl kicsi voltam, hogy meséljen az őseim igaz történetéről. 

			– A nagyapám mesélte, hogy Jellana egy finom úrilány volt, és nagyszerű zenész. A lázadás alatt nem vett részt harcban, otthon maradt az öregek és gyerekek mellett. Amikor a király kivégzőcsapata odaért, egy vadászlakban elsáncolta magát, és három napig kitartott, a közeli patak vize is érte harcolt. Ám végül rájuk gyújtották a házat. Megégett, de a patak elragadta, és magával húzta a mélybe.

			– Mi lett vele? – Hangosan nyeltem. Annyira kiszáradt a szám, hogy remegő kézzel beleittam a teámba.

			– Azt hitték, meghalt, pedig csak levágta a híresen szép szőke haját, és éveken át férfiruhában járt. Mestereket keresett, és edzette az erejét. Hatalmas erejű mágus lett. Később újabb lázadást szervezett. Itt is járt, megtámadta a várat, és pár szipolyt sikerült is kiszabadítania. Úgy tudom, Fola asszony férje is a várbeli csatában  esett el. 

			Felkaptam a fejem. Már értettem, a kulcsárnőben milyen seb szakadt fel a gyopárt látva. 

			– Jellana aztán megtámadta a Pirra-szigetet, ki akarta hozni a nőket. De a tenger felébredt a sok mágiára. Szörnyű haláluk lett, a víz elpusztított mindenkit, szipolyt és mágust egyaránt.

			– De hát a patak szerette! – suttogtam döbbenten.

			– Egy patakot elcsábíthatott az erejével, de nagyapám szerint a tenger őselem. Nem tűri a mágiát. 

			Döbbenten meredtem magam elé. Tízéves volt anyám, amikor a nagyi elhagyta, és soha többé nem jött vissza. Vajon anya tudta? Igen, bizonyára megtudta, rettegve hallgathatta a híreket… 

			– A király ekkor találta fel a Vérbált. Elsőnek azok kerültek oda, akik Jellanát segítették. – Zaher belebámult a boros kupába. 

			Meglepődtem, hogy még nincs vége a történetnek. Zaher laposan odapislantott az ordítva éneklő és bokázó fiúk felé. 

			– Amikor Jellana meghalt, a tengerparti sziklákra az emberek gyopárt rajzoltak, meg kis favirágokat faragtak, és hímzéseket vittek. A parton hónapokig minden éjjel felbukkant egy-egy ilyen dísz. Ez nemcsak egy kiirtott ház címere, ez a mai napig jelkép. A nagyanyám… ő is felrajzolta, de ne mondd el senkinek.

			– Jelkép? – kérdeztem döbbenten. – Minek a jelképe?

			– Jellana azt hirdette, a szerelem csak öröm lehet. A gyümölcsoltási jog embertelen, és káromlás a Földanya ellen. Akkoriban még nem volt szabályozva, hogy a lányok beleegyezése kell. Megölték, de a szavai még a síron túl is hatottak. Azok a nők, akiket mágusok megerőszakoltak, felvágták az ereiket, és a vérükkel gyopárt rajzoltak. 

			Zaher egyre halkabban suttogott:

			– Kilgram király őrjöngött. Kivégeztetett számos bárdot, Bellion, az itteni bárd testvérét is, mert szerinte a bárdok terjesztették el az országban Jellana tiszteletét. Végül Farkasföldi Alej közbelépett, és a király a tanácsára elrendelte, hogy beleegyezés kell a gyümölcsoltáshoz, és a jegyző rögzítse. Az illetéktelen gyümölcsoltásért korbács jár, az erőszakért pedig halál, persze csak ha kiderül, és az elkövető nem olyan gazdag, hogy a jegyzőt hamisításra bírja. A gyopár a szépség és a női lázadás jelképe azóta is. Ha egy lányt kényszerítenek, az anyák a mai napig felfestik a szirtekre, néma sikolyként.

			– A Földanyára! – suttogtam megrendülten.

			Ó, nagyi! Te drága, bátor, vad gyopárlány!

			 A szívem csordultig telt. Olyan érzés volt, mintha nem lennék talajtalan, nem állnék egyedül a világban. Volt egy igaz szívű családom, aki akkor is azt tette, ami helyes, ha a halál ölelése várta. Végsőkig küzdöttek azért, amiben hittek. 

			– Az egyik gróf a nagyit is… az én aranyos nagyimat is… – Zaher hangja elcsuklott. – Erről nem beszélhetsz senkinek! Ígérd meg!

			– Megígérem – mondtam halkan.

			A teámba néztem. Homályosan úgy éreztem, a múlttal nemcsak családot, de egy sorsot is kaptam. Egy ügyet, ami még nincs lerendezve.

			Már éjfél után jártunk, amikor kifulladva mindenki leült az asztalhoz. Saslik olyan részeg volt, hogy dülöngélt, ennek ellenére behordott pár kancsó vizet, és kétkupányit belediktált Lidércbe, aztán meg is etette a hercegét. Úgy sürgölődött körülötte, ahogy Kimcse néne szokott Roan és körülöttem.

			A testvéremről eszembe jutott Lidérc testvére, Szol.

			– Kérdezhetek valamit?

			Lidérc kíváncsian bólintott.

			Próbáltam összeszedni a gondolataimat, hogy ne tűnjön olyan egyértelműnek, mire akarok kilyukadni. 

			– Valamit nem értek Vasfű kapcsán. Csak tizennégy éves voltál. Hogyhogy veled küldte az apád az üzenetet, miért nem egy futárral? 

			Lidérc azonnal elkomorodott. Azt hittem, nem felel, de megsimította a tüskés haját és sóhajtva mondta:

			– Mert egy kis hülye voltam. Úgy volt, hogy Szol hazaér a mágusvizsgámra. Meghirdettük a népnek előre, biztos emlékszel, mekkora ünnepség volt, de ő nem ért haza…

			Nem emlékeztem, mert Roan ment oda megbukni, de azért bólintottam.

			Ras közbeszólt:

			– Szol herceg is annyira ott szeretett volna lenni. De nagyon kimerültek voltunk, kevés volt a mágiánk, egy megáradt folyón nem bírtunk átkelni. Az igétlen katonáknak lengőhidat kellett készíteniük. 

			– Ezt nem tudtam – sóhajtott Lidérc. – Iszonyúan türelmetlen voltam, el akartam újságolni Szolnak, hogy sikerült a vizsga, meg azt is, hogy aznap este egy kedves lánnyal csókolóztam, és ő vágyken… ó, bocsánat…

			– Semmi baj! – legyintettem. Eddig is sejtettem, hogy Fini a vizsga után találkozhatott vele. – Mi történt?

			– Vasfű jelentéktelen dolog volt, egy alig kétszáz fős bányászfalu, de jött a tél, és apám rendezni akarta az ügyet, nehogy elterjedjen a híre, és lázadássá váljon. Egy húszfős igétlen csapatot küldött, én pedig kiharcoltam, hadd mehessek az új testőreimmel, akik a legjobbak voltak a vizsgán.

			– Erdon soha nem bocsátja meg magának – sóhajtott Ras.

			– Erdon? – Meglepődtem, hogy kerül ide a neve.

			Lidérc maga elé meredt, és úgy mesélt.

			Kiderült, hogy Erdon fiatal suhanc volt akkoriban, és épp hazafelé tartott a sereggel. Az igétlen csapattal neki kellett volna a bányászokhoz menni. Az apja ezt egy gyakorlóútnak tartotta. Ám Erdon dühöngeni kezdett, hogy ő nem egy ócska adószedő, hanem herceg, és király apjuk hogyan alázhatja így meg. Szol csak nevetett, hogy egy jó uralkodó mindig meghallgatja a nép panaszát. 

			Néztem Lidérc arcát, ahogy mesélt, és a szavaiból körvonalazódott a bátyja, egy bátor, okos herceg alakja, aki nem ölni indult. Szol hazaküldött mindenkit, majd a hatfős testőrségével és Lidérccel meg a négy fiúval elvágtatott a faluhoz. A málháslovat csak azért vitték, mert volt rajta egy sátor, nem azért, mert a Napdoboló is oda volt szíjazva.

			A falu üres volt, az emberek a szurdokban bevették magukat a bányába, és íjzáporral várták őket. Szol az első támadást eltűrte, és próbált beszélni velük, miért csúszik három hónapja az adó.

			Kiderült, hogy két hete már járt ott a helyi adószedő, akit megöltek. 

			Ez olyan törvényszegés volt, ami mellett Szol nem mehetett el. Követelte, hogy adják át a falu vezetőjét. El akarta vinni a fővárosba tárgyalásra. Ám a bánya elbarikádozott bejáratából újabb nyílzápor felelt. A bányászok arra számítottak, hogy igétleneket vissza tudnak tartani a lövésekkel, mágusok meg úgysem mernek lemenni a mélybe. 

			– Szol nem akart hetekig ott rostokolni és kiéheztetni őket. Úgy döntött, beküldi a testőreit. Már kezdett lemenni a nap, így beindította a Napdobolót, ami a sötétre úgyis elhallgat. Eleinte minden jól ment. A táj nem élt. A barikádot tűzgolyókkal felgyújtották, aztán tőrt ragadtak, és a dobszó hevében a hat testőr már le mert menni a mélybe. Késsel öltek odalent, a vezetőt akarták elfogni, mi meg kint vártunk. De a dob… nem tudom… minden visszhangzott, mintha egy szív lüktetése lett volna… A szurdok meredek falai között iszonyúan hangos volt… A lovak kezdtek megvadulni, így leszálltunk, és kiküldtük őket… 

			Lidérc hangja egyre rekedtebbé ált. A mély csöndben csak a fahasábok egy-egy roppanása hallatszott a kandallóban. 

			– Volt egy oldalsó járat, amit nem vettünk észre. Egy bányász fejszével nekünk rontott. Szol felgyújtotta, és akkor felsikított messzebb egy lány. Kiderült, hogy az egyik bokor mögött volt egy álcázott járat, ott rejtették el a nőket és gyerekeket. Szol azonnal előparancsolta őket, közben egyre elmosódottabbá vált minden… a dob csak lüktetett, és mi nevettünk… Kacagtunk akkor is, amikor véresen jöttek ki a testőrök… lemészároltak mindenkit, és egy fejet kezdtek dobálni egymás között… a falu vezetőjének levágott fejét…

			A gyomrom görcsbe szorult. Lidércnek elcsuklott a hangja, de folytatni akarta. Úgy zuhant ki megviselt lelkéből a vallomás, mint szakadt zsákból valami súlyos kőtömb.

			– Egy darócruhás lány odarohant a fejhez, és azt sikoltotta, apa, apa, de elkapta az egyik testőröm, egy tizenhét éves fiú. Elszakadt a lány ruhája, kivillant a válla. Erre… a nevét se tudom már a fiúnak, de lenyomta a földre, és… – Lidérc próbálta visszafojtani az öklendezését – …a nők sikoltottak, a gyerekek próbáltak elrohanni, de a többiek tűzgolyókat lőttek… és leteperték a nőket… én kiabáltam, hogy ezt ne, elég… De Szol is elkapott egy fiatal lányt, és azt mondta, én jövök elsőnek… most leszek igazán férfi…

			Lidérc a szájára szorította a kezét, és felpattant. Nem jutott messzire, sugárban kihányta a bort a helyiség közepére.

			Felálltam, és vittem neki egy kancsó vizet. Kiöblítette a száját, és kiköpte, majd hosszan ivott belőle.

			– Mi történt utána? – kérdeztem könyörtelenül. Tudtam, ha elhallgat, soha többé nem fog belekezdeni újra. 

			– Nem tudom… esküszöm, nem tudom… nincs emlékem róla… de én biztosan nem… nem nyúltam senkihez… hinned kell nekem, Roan!

			– Elhiszem. Mire emlékszel még?

			– Arra, hogy a csendre ébredek, a dob elhallgatott. Ott voltam a föld alatt, és valahogy tudtam, hogy nagyon mélyen lehetek. Két hatalmas sziklatömb összedőlt felettem, azok tartották a többi szikladarabot. És a föld… az istenekre mondom, élt és figyelt… mintha a testében lennék, iszonyúan félelmetes volt… – Lidérc arca megfeszült. – Elkezdtem kiabálni. Szol meghallotta, a kőtömb másik oldalán volt beszorulva. Azt mondta, szeret, és ne féljek, kivisz innen. Bármi áron kivisz…

			– A Földanyára! Mondd, hogy nem kezdett el varázsolni – nyögtem rémülten.

			– De igen. És ahogy fellobbant a mágiája, megérezték a többiek is, akik még éltek, és a föld alá szorultak. Hiába ordítottam, hogy ne tegyék… Egy utolsó, kétségbeesett kitörési kísérlet volt… Ám a föld elszívta a mágiát, megmozdult, és elevenen összenyomta őket… Szol vére átfolyt hozzám…

			A könnyem kicsurrant, ahogy Lidérc gyötrődő szemébe néztem. Kinyújtottam a kezem, és ő megfogta. Álltunk szemtől szemben, kéz a kézben, és mindketten sírtunk. 

			– Meghaltak mind. Én pedig ott maradtam egyedül a sötétben, Szol vérével a kezemen. Sírtam, és azt mondtam a földnek, hogy öljön meg, legyen végre vége, mert nem érdemlek irgalmat. Mind megérdemeltük. És átkozottak legyünk mindörökre. Éreztem, ahogy figyel, ahogy fülel… Aztán elkezdtem fulladozni… a levegőm elfogyott… – Lidérc megrázta a fejét. – Egy korty levegőt akartam csak, de ekkor megmozdult a föld, és felfelé nyomott… kivetett magából… pedig iszonyú mélyen voltam…

			– Érzett téged.

			– Most már tudom. De akkor nem tudtam. Csak azt, hogy sötét éjszaka van, és valami iszonyú dolgot tettünk.

			– Mi történt utána? – kérdeztem, elmázolva a könnyeimet. A történetben a királyt sem értettem. 

			– Botladozva elindultam. Az egyik ló visszajött a szurdok bejáratához. Felmásztam rá, és hazáig vágtattam. Semmire sem emlékszem a többnapos útból, csak arra, hogy leesek a lóról otthon a kastély előtt. Apámhoz vittek, aki azonnal kizavart mindenkit. Elmondtam, ami történt. De mintha nem is figyelt volna, folyton azt kérdezgette, volt-e ott szipoly. De nem volt.

			Lidérc megszorította a kezem. Láttam rajta, hogy az évek alatt ez a jelenet ezerszer foglalkoztatta, és a mai napig nem érti.

			– Akkor anya is bejött, és átölelt. Apa behívatta Farkasföldi Alejt és Abelont, a vén királyi gyógyítót. Újra el kellett mesélnem a történetet, majd sugdolóztak. Anya hirtelen felzokogott, és azt mondta: „Ha szeretsz… ha valaha is szerettél…” Az apám hosszan nézte őt. Végül odament a kis asztalhoz, és öntött nekem egy kupa bort. Utána a hajón ébredtem.

			Összeráncoltam a homlokomat. 

			Aztán a rémülettől kerekre tágult a szemem, amikor megértettem, mi történt valójában.

			– Nem értem – szólt zavartan Zaher. – Miért száműztek? 

			– Nem tudom – sóhajtott kétségbeesetten Lidérc. – Szol apám kedvenc fia volt. Gondolom, nem lett volna szabad túlélnem őt.

			Zavartan Rasra pillantottam, és rájöttem, ő is tudja a választ. Már rég tudja. Figyelmeztetően rám nézett.

			– De ki terjesztette el, hogy cserben hagytad? – töprengett Mort.

			– Nem mindegy? – kérdezte Ras. Megemelte a kupáját. – Igyunk az áldozatok emlékére! A Tűzisten csarnokai fogadják be őket!

			A fiúk felemelték a poharukat. Mi is visszamentünk az asztalhoz, és velük ittunk. 

			Éreztem, hogy a torkom összeszorul, és odabent a szívem sír. Már tudtam, mi olyan iszonyatos, hogy Lidércet rémálomként fojtogatja.

			Ras még elég sok köszöntőt mondott, talán azért, hogy ne álljon be tehetetlen, kínos csend. Azt hiszem, a férfiakat nem tanítják sírni, gyászolni, vigasztalóan ölelni. Mintha csak akkor lenne joguk érezni, ha részegek vagy sebesültek. Pedig a gyásznak időt kéne hagyni. 

			Mikor a társaság teljesen elázott, Ras ágyba parancsolt minket. 

			Meglepetésemre az íróasztalt odatette Lidérc ágya mellé.

			– Jobb, ha éjjel a közelében maradsz – súgta, de ő maga kiment, és Saslikkal együtt a közösségi helyiség kandallója előtt nyúltak el, egy-egy szalmazsákon.

			A szobában Erdon ágyát üresen hagytuk, míg a testőrök összetolt ágyára ledőlt Mort, Ion, melléjük Ian és Zaher.

			Lidérc is lefeküdt az ágyába, és eloltottuk a gyertyát.

			Én csak bámultam a sötétséget, és képtelen voltam aludni. A beszélgetésen gondolkoztam.

			A hajnal előtti legsötétebb órákat éltük, azt a pillanatot, amikor odakint, a természetben a legnagyobb a csend, mintha sem állatok, sem növények nem hinnének benne, hogy eljön a reggel.

			A fiúk szuszogtak, az egyik kovácsiker horkolt is.

			Felsóhajtottam, és szomorúan a másik oldalamra fordultam. Fájt a szívem Lidércért.

			– Ébren vagy? – kérdezte halkan Lidérc.

			– Igen. Nem tudok aludni.

			– Én sem.

			Hallgattunk.

			– Miközben meséltem… – Lidérc a szavakat keresgélte. – A szeled az érzéseidet érzi… Lehet, hogy a föld… nem tudok szabadulni a gondolattól, hogy azért köpött ki, mert érezte, hogy fulladozom…

			– Igen – mondtam összeszoruló szívvel. Tudtam, hogy mindjárt rájön. Okos volt, és a helyzet egyértelmű.

			Lenyújtottam a kezem, és megérintettem a vállát. Úgy kapott az ujjaimért, mint egy fuldokló a kötél után, és csak fogta a sötétben. Zaklatottan folytatta:

			– Élt a föld. Márpedig élővé csak mágikus szennyeződéstől válik. De nem volt akkora csata… Ez csak ősmágia lehetett… Lehívtam az égből, és megrendítettem vele a földet, ezért omlott be a bánya… Én öltem meg Szolt! Én gyilkoltam meg mindenkit!

			Lidérc némán, alig hallhatóan felzokogott.

			Lecsusszantam az asztalról és odatérdeltem mellé az ágyra. Kétségbeesetten hozzám bújt, átölelte a derekamat. Visszaöleltem és csak ringattam. A fájdalomtól hatalmassá vált a mágiája, de nem ébredtek fel az alvók, mert a kezén át belém áramlott az ereje. Mintha a lelke vigaszt remélne, egyesülni szeretne, hogy ne legyen olyan sötét az éjszaka, és olyan kietlen a magány.

			– Nem a te hibád – suttogtam lágyan, amikor csendesült a sírása. 

			– Hogyne lenne az… A testvérem gyilkosa vagyok…

			– Szol jártas volt a csatákban. Ismernie kellett a dob normális hangját, és biztos, hogy észrevette a visszhangot. Látta a megvaduló lovakat is. Mégsem fújta le a támadást, nem parancsolt ki minden mágust a szurdokból. Emlékszel, mit tettél, amikor itt a várban megszólalt a dob?

			Lidérc halkan, szaggatottan lélegzett.

			– Harcoltál ellene. Minden erőddel, körömszakadtáig harcoltál, mert láttad a veszélyt. Ezt tetted kölyökként ott is. Megpróbáltad megállítani őket. És valójában meg is tetted. 

			Egy pillanatra elhallgattam, és a nagy testvérre gondoltam. Arra, mit érezhetett utolsó pillanatban a föld alatt, amikor a „szeretlek” szót kimondta.

			– Tudod, mi történt volna, ha nem teszed? Beköszönt az este, elhallgat a dob, ott áll a bátyád az égő emberek és sikoltozó nők között, miközben rájön, mit tett… Gyilkolt, az emberei erőszakoltak, sőt, a kisöccsét is rákényszerítette erre… Te mit éreztél volna, ha te vagy a báty? 

			Lidérc döbbenten hallgatott. Ahogy megszorított, éreztem, hogy felfogja az iszonyatot.

			Vannak dolgok, melyek kioltják az ember lelkéből a ragyogást, vannak bűnök, melyek után soha többé nem lesz ugyanaz az élet… A tükörben már nem az az arc figyel, a léptekből kiveszik az erő, a szív pedig olyan kínokat él át, ami mindhalálig tart és nincs feloldozás.

			– Megmentetted Szolt. Úgy halt meg, hogy tudta, hibázott, de ember maradt, nem vált szörnyeteggé. Büszke volt rád. Azt mondta, szeret, és tényleg jobban szeretett a világon mindennél. Azért varázsolt, mert azt akarta, hogy élj. Átadta erejét a földnek, hogy aztán annak legyen ereje kijuttatni téged.

			– Ezt hogy érted? – Lidérc hangjában megrökönyödés ült.

			– Tíz év mágiatanulás és számos csata után Szol ne tudta volna, hogy az élő föld elszívja az erejét? Tudta ő is, és tudták a testőrei is, hogy élve préselődnek össze. Az ősmágia élővé tette a földet, beszennyezte, de ahhoz, hogy az mozogni tudjon, kell a rendes mágia. Szol úgy szeretett, hogy a kínt is vállalta, csakhogy kijuss.

			– Ó, anyám… – suttogta Lidérc, és újra sírni kezdett.

			De ez a sírás már jó volt, a felszabadulás hangja. 

			– Szol azt akarta, hogy élj. Legyen holnapod, legyen jövőd – duruzsoltam. – Nem a te hibád, ami történt. Te voltál az egyetlen ártatlan közülük.

			– A bányászok voltak azok. Meggyilkoltam minden nőt és gyereket.

			– Igen. Egy olyan falut, ami harccal várt, és ahol megölték az adószedőt. Lidérc, nem mondom, hogy nincs felelősséged. De jobban felelős ezért az éhínség. Az éhínségért pedig… – elharaptam a szót.

			– Apám?

			– Mondjuk úgy, hogy a rossz termés és a háború, ami hatalmas adót követel. Itt, a várban húst hússal eszünk, felhizlalnak minket a harchoz. Miközben odakint gombát és hínárt szárítanak a szegények, hogy télire legyen mit enniük. Ha nem lenne a háború… ha békét tudnánk kötni az ellenséggel… kereskedni… felvirágoztatni az országot…

			Lidérc nagyot sóhajtott. Elengedte a derekamat, és visszafeküdt a párnájára.

			– Béke és szeretet, mi? Azt hittem, én vagyok a legőrültebb ebben a várban… – mondta kedvesen. 

			Utánam nyúlt, magához húzott a párnájára. Odabújtam. A sötétben az orrunk szinte összeért.

			Megcirógattam az arcát:

			– A szeretetnél nincs erősebb. Szerintem ez lehetne a mi titkos csodafegyverünk.

			– Az enyém te vagy.

			Éreztem az ujjaim alatt, ahogy mosolyog. Cirógattam az arcát, miközben ő kimerülten elszunnyadt.

			Odakint feldalolt egy madár, a hajnal első hírnöke. 

			Elmosolyodtam. Bármilyen sötét az éjszaka, előbb-utóbb eljön a virradat. 

			Még Lidércnek is.

			14. fejezet 
Amikor a világ kerekké válik

			A kimondott szavak felszabadítanak. 

			Másnap még nem is fogtam fel, amikor délben ébredtünk, és egy gyors reggeli után Ras botos párharcot gyakoroltatott az ebédlőben. Azt hiszem, aggódott Lidérc lelkéért, és úgy vélte, a tomboló gyász legjobb ellenszere, ha Lidérc mindenkit jó alaposan elagyabugyálhat. 

			Ehhez képes Lidérc nem erőltette meg magát, és kissé másnaposan hagyta, hogy Mort kiüsse a kezéből a botot. Majd nagyot ásítva odament a falhoz tolt asztalok mellé, és ellopta a bekészített teámat.

			Ras gyanakodva rám nézett:

			– Tudom, hogy tudod, de ő is tudja? – kérdezte halkan.

			Bólintottam.

			– És tudja, hogy tudtam? Meg azt, hogy tudtam, hogy tudod? 

			– Mi van? – kérdezte Ion kissé bambán.

			Lidérc elvette a teás csuprot a szája elől, és egyszerűen kimondta:

			– Arról pusmognak, hogy én öltem meg Szolt.

			 Saslik eddig békésen élezte a tőrét a sarokban, de erre megállt a mozdulat. Mort, az ikrek és Zaher is döbbenten meredtek Lidércre. Mindent el kellett mesélnie. 

			Meglepetésemre Lidérc képes volt szomorúan, de könnyek nélkül beszélni róla, mintha éjjel letette volna a terheket.

			A két kovácsiker egymásra bámult, és Ionból őszintén kitört a lelkesedés:

			– Vagyis azért száműztek, mert Vasfű hőse vagy?

			– Mije?! – Lidérccel egyszerre kérdeztük, teljes döbbenettel.

			– Hát, kiálltál a nép mellett. És megmentetted őket a kínhaláltól.

			Kiderült, hogy a közrendűek szemével az egész helyzet teljesen más jelentést hordoz. 

			A kovácsikreknek a történetből az számított, hogy a kölyök Kartal herceg megküzdött a hatalmas bátyjával, a hadak parancsnokával, és megmentette az eleven elégéstől és erőszaktól „a népét”. Az, hogy ebbe a bányászok belehaltak, csak egy kis apróság volt, mert ugye, úgyis meghaltak volna az adószedő megölése miatt. Ám így gyorsabban végük lett, aminek „bizonyára örültek”.

			Beletelt pár pillanatba, amíg felfogtam ezt a nézőpontot.

			Láttam, Kartalnak is kellett hozzá idő, meg valami erősebb, mint a tea, mert a vizezett borhoz nyúlt, és most már inkább azt húzta meg.

			– Szerintem titeket a fejetekre ejtettek fürdetés közben – közölte végül.

			– Leendő királyként cselekedtél – bólintott Mort is. – Nem csoda, hogy a király meg akart ölni. Ha ez akkoriban kiderül, akkor a szegények hőse lettél volna, minden bárd a legendádat zengené.

			– Idővel belharc lett volna – bólintott Ras is. – A nemesek Erdont támogatják a trónon, de a sereg és a nép szinte biztosan téged akart volna. A királyné bátor volt, hogy szembeszállt Őfelségével. Így apád az istenekre bízta a sorsod.

			– Gondoltál valaha arra, hogy te légy a király? – kérdezte kíváncsian Mort. 

			Beharaptam az ajkam, féltem, hogy ez már túl sok Lidércnek. Saslik is aggódva nézett fel a késélezésből.

			Lidérc zavartan meredt ránk. A szavak annyira súlyosak, annyira élesek voltak, hogy egy lendülettel lesöpörte őket magáról. Ám nem zárkózott be, ahogy szokta, hanem előjött a játékosabb énje:

			– Mort, az ilyen pimasz kérdésnek ára van. Ott a bot, kapd fel! Most szépen megküzdesz a legveszélyesebbel közülünk. – Látványos szünetet tartva körbenézett. – Roan! Tiéd a másik bot. Aki lefegyverzi a másikat, vagy bevisz egy ütést a fejre, az nyer.

			– Micsoda? – Mort felnevetett. – Pont Roan? Nem verek kicsiket.

			Az ikrek öblösen felnevettek, Zaherrel együtt én is kacagtam a képtelen ötleten, sőt, még Saslik is elnyomott egy mosolyt. Egyedül Ras vette komolyan:

			– Bekössem a szemüket? 

			– Igen. A harctéren is éjszaka támadnak. Mort, a helyedben óvatos lennék. – Lidérc rám nézett. – Kicsi Szépvölgyi, figyeltelek, eddig minden párharcot ellógtál. Kóstoltál már teakeveréket szárított citromból és gyömbérből? Hoztam a Forró-partokról. Ha nyersz, kapsz egy csészével.

			– Ez gaz zsarolás… – Összefutott a számban a nyál. 

			Nem kellett noszogatni, felvettem az ölnyi hosszú botot. Ras mindkettőnk szemét bekötötte egy sűrű szövésű gyolcskendővel. 

			Ahogy megszűnt a látásom, kiélesedett a hallásom. 

			Ám nem csak az. 

			Otthon, a völgyben sötétben is éreztem a természetet, soha nem mentem neki fának, és a kastélyunkban is érzékeltem, hol vannak a falak. Itt mindez élesebbé vált. Talán a kiképzés tette, talán az éjszakai fogócskák Lidérccel, de pontosan érzékeltem, amikor Mort elmozdul. Mintha a levegő színes sáv lenne, és benne hiányként az a tömeg, amit Mort teste kitölt… 

			Nem vesztegette az időt, a bottal felém suhintott. 

			Én egy pillanattal előbb guggoltam le. Aztán puhán átgördültem a vállamon, és nesztelenül oldalra kitértem. 

			Mort még egyet suhintott, de a korábbi irányba. 

			A többiek halkan kuncogtak. Majd Ras pisszegésére elhallgattak, és visszafojtott lélegzettel figyelték, mit művelek.

			Félig térdelő helyzetből guggolásra váltottam, és letettem a botomat. A körmömet végighúztam a padlón, apró neszt keltve.

			Mort azonnal az irányomba ugrott, és nagyot suhintott.

			Ám megbotlott a botomban.

			Ahogy megingott, felugrottam, és elkaptam a botját. Nem akasztottam meg az ütés lendületét. Ellenkezőleg, besegítettem neki, aztán megrántottam. A bot a kezemben maradt, míg Mort a lendülettől elesett.

			– Ez az! – kiáltotta Ras. 

			A csapat megtapsolt. Levettük a fejünkről a kendőt.

			– Hogy a fenébe csináltad? – kérdezte hitetlenkedve Mort. Zaher elmagyarázta neki.

			Lidérc bekapott egy süteményt, és élvezettel mondta: 

			– Imádom, hogy mindenkit átver. Olyan kis aranyos és ártatlan, míg össze nem fut vele az ember egy sötét toronyban. Na, ki lesz a következő, aki megküzd vele?

			– Hé! Beavattalak titeket a Gyilkos-völgy titkos harci módszerébe, szóval ide a jutalmat!

			Nevettek. Lidérc elővette a holmijából a teát. Ras kerített egy kancsó vizet, megtöltötte belőle a saját kis bádogkulacsát, és a kandalló tüze fölött megmelegítette. Hamarosan ott gőzölgött a különleges tea a csupromban.

			Mindenki megszagolta, a fiúk szerint gyanús illata volt, csak Mort mert belekóstolni, de ő is a torkát köszörülte utána. Én azonban élvezettel kortyolgattam.

			Ahogy újra az asztalhoz telepedtünk, Lidérc nem menekülhetett a téma elől.

			A nap második felében azon tanakodtunk, hogy alakulhatott volna másként a helyzet Vasfűn. 

			Mit tettünk volna Szol helyében? Vajon máskor miből lehet látni, hogy a dob túl nagy őrületet gerjeszt? Egyáltalán kellenek-e a harci dobok?

			Aztán átterelődött a szó a bányászok tettére és az éhínségre. Az egész országos helyzetre.

			Engem ugyan kinevettek, amikor előadtam a békés együttélésről szóló nézeteimet, és ezen kicsit megbántódtam, de ettől függetlenül nagyon kellemes nap volt.

			És még kellemesebb éjszaka.

			Az asztalom a hercegi ágy mellett maradt, és reggel arra ébredtem, hogy lelóg a kezem.

			Lidérc az ágy legszélén feküdt, hátát az asztalnak támasztva, mintha bekuckózna a kezem alá. A tenyerem a meztelen mellkasán, a szívén hevert, és Lidérc álmában is bensőségesen rásimította a tenyerét az enyémre.

			A többiek nem vették észre, mert reggel az ikrek verekedésére keltünk. Ion nem volt hajlandó megmondani, miért veri Iant. Mort az ikreket próbálta szétszedni, míg Zaher vörös arccal magára kapkodta a kaftánját, és úgy távozott a szobából. 

			Reggel már kezdett visszaszállingózni a sereg, ráadásul a mutatványosok is velük tartottak. Délre megérkezett Erdon is a testőrökkel és a gyógyítókkal.

			Erdon arcán oldalt egy hatalmas véraláfutás húzódott.

			– Hát veled mi történt? – kérdezte meglepve Lidérc, ahogy a várudvaron a bátyja elé ment.

			– Belladonnal történt – válaszolta boldogan a bátyja. – Szeret.

			– Ez jó hír – bólintott Lidérc. – Ha ráérsz, válthatnánk pár szót odakint.

			Erdon intett Udinnak, majd az öccsével együtt kiballagott. Elfogott az aggodalom, ahogy a két herceg elment sétálni a váron kívülre.

			Udin hangosan felröhögött.

			– Ó, a gyönyörű Belladonna! Nemcsak tűzrőlpattant, de vulkánból jött…

			– Mi történt? – kapott a szón Mort. 

			A testőrség nagy nevetések közepette beavatott minket. 

			Azt eddig is tudtam, hogy a kereskedelmi szerződés miatt Kilgram király Erdonnak a Forró-partok egyik hercegi családjából hozatott feleséget. Erdon úgy választott, hogy lefordították neki a lányok bemutatkozó levelét. Miután látatlanul eljegyezték egymást, Belladonnát odakint két éven át királynénak nevelték, megtanították a nyelvre, a kultúrára – ám egy dolgot nem sajátított el.

			– Három fésűt és egy vázát vágott Erdonhoz – nevetett Udin. – Szerinte már az is botrányos, hogy a herceg az év nagy részében csatázik, de ha nincs az ő ágyában legalább békeidőkben, akkor igenis szeretőt fog tartani. 

			Belladonna mindezt két nyelven üvöltve közölte, a palotabeli cselédség legnagyobb örömére. Erdon ezek után ki se jöhetett a hálóból, és pótolnia kellett elmaradt férfiúi kötelességeit.

			A mágiám felvillant az elképesztő örömre. Hát lehet ezt így is? 

			Belladonna egyenlőnek tartotta magát egy férfival, és micsoda férfival! A hadak kemény parancsnokával! Erdon pedig imádta, látszott a bálon is, hogy a tenyerén hordja a kedvesét.

			– Nono, Roan, vigyázz a mágiáddal! Ha még egy herceg szíve hölgyére vágysz, bajba kerülsz – ingatta a fejét vidáman Udin.

			Az emberek nevettek, a várudvar tömve volt velük. Bellion, a bárd máris behízelgő szavakkal kíváncsiskodott, és Belladonna szokásait tudakolta. Udin készségesen felelt.

			Felszaladt a szemöldököm. 

			Rájöttem, hogy Udin a figyelmet vonja el a hercegekről.

			A testőrökkel együtt lelkesen taglalták a hercegi pár szerelmi csatáit. Még Nes, a leghallgatagabb testőr is egy-egy mondattal besegített, mintha most akarná kimeríteni az egész hetes beszédadagját. 

			Lassan kióvakodtam az emberek közül, és a nyitott várkapuhoz mentem. Kint, jóval hallótávolságon kívül a két herceg egymással szemben állt, és Lidérc beszélt.

			Egyenesen, ahogy férfi a férfinak, testvér a testvérnek, elmondta a bátyjának, mire jött rá az éjjel.

			De vajon Erdon megbocsát?

			Aggódva álltam a kapuban. A tél ridegségét magukon viselő fák, az égésnyomokkal könyörtelenül meggyötört táj közepette egy testvérpár… Vajon eltalálnak a szeretethez azok, akiket harcra és bosszúra neveltek?

			– Földanya, add, hogy ne bántsák egymást… – suttogtam.

			– Úgy legyen! – szólalt meg mögöttem rekedten Ras. Mellém lépett, és együtt vártunk aggódva.

			A távolban látszott, hogy Kartal elhallgat. 

			A tenyerem nyirkos lett, de Ras is idegesen krákogott mellettem. 

			Ám ekkor olyan történt, amire nem számítottam.

			Erdon nem ütötte meg, nem ordított, nem is hagyta faképnél döngő léptekkel. Hanem hatalmas erővel átölelte, és úgy szorította, ahogy báty öleli az elveszett kisöccsét. 

			Lidérc elsírta magát, és Erdon is.

			– Ezt jobb, ha nem látjuk. Erdon kibelez. – Ras visszaterelt a várba, a kapun belülre.

			– Annyira jó, hogy békésen meg tudták beszélni!

			– Igen. Sokat változott a vár, mióta itt vagy.

			– Én? – Őszintén meglepődtem.

			– Észre sem vetted? – Ras hitetlenkedve nézett. – Valahogy minden otthonos lett. A hercegek nem ölik egymást. Amron kapitány alig üvölt, és végre hajlandó foglalkozni a gyomorbajával és pirítva enni a kenyeret. Fola asszonyt húsz éve nem láttam mosolyogni. Kísérletezik az ételekkel, és már azt számolja, tavasszal lesz-e pénz a nemesi szobákba függönyre. A katonák alig verekednek, helyette történeteket és álmokat mesélnek.

			– Álmokat? – Éreztem, ahogy a homlokom ráncba gyűrődik.

			– Egyik katona esküszik, hogy éjjelente a szeledből kibomlanak a meghalt szipolyok, felveszik az alakodat, és jeges kézzel ki akarják tépni az alvók szívét. – Ras mosolygott, de én úgy éreztem, mint akit egy vödör jeges vízzel nyakon öntöttek volna. – De mesélnek csatákról, szerelmekről, minden másról. Erdonnak még senkit sem kellett megkorbácsoltatnia, pedig ennyi mágus egy helyen összezárva rosszul bírja, régen hetente kellett büntetni. Na, meg ott van Udin… Hát, az mókás, amit csinál.

			– Miért? 

			– Olvas. Hozatott az apjától könyveket, és Amron kapitány szobájában titokban a hadászatról tanul. Nem akar lemaradni az éles eszed mögött. Ahogy Frellelon és Delon sem. A városban két napon át parázs vitákat folytattak a többi gyógyítóval. Láttad volna! Abelon, a királyi gyógyító dühében arcon loccsantotta Delont teával, és közölte, ha hinni merészel egy új mágiaelméletben, akkor lehet, nem ő marad a királyi titkos írnok.

			Ras öblösen nevetett. 

			Én is vele nevettem, de valami szöget ütött a fejembe. A titkos írnok írta le a királyok életét, a haditerveket és a személyes gondolatokat. Abelon már nagyon idős, bizonyára azért adta át a feladatot Delonnak.

			– A titkos írnok hozzáfér a korábbi jegyzetekhez is?

			– Igen, ő őrzi mindezt. Miért?

			Eltűnődtem. Akkor Delon tudta Szol halálának igaz történetét.

			– Ő adta az ötletet, hogy Erdon herceg hazahívja az öccsét?

			– Delon? – Ras nevetett. – Dehogy! Mindenáron le akarta beszélni róla. Pár éve szó szerint megőszült abba, amikor betemette őket egy lavina. Egy jégbarlangban életben kellett maradniuk, és kijutniuk mágia nélkül. Élve kihozta a sérült Erdont, de azóta úgy óvja, mintha selyempárnák közé akarná szorítani. Kartalt veszélyes bajkeverőnek tartotta. Mondjuk, igaza is volt, tényleg az. 

			– Dehogyis az! Nagyon rendes. 

			– Melletted. De amikor nyomoztunk Frellelon és Udin családja után, pár embert megkéselt. Egyre türelmetlenebb, ki akarja deríteni, ki állt a merényletek mögött.

			– Udin? Miért nyomoztatok épp utána?

			Meglepődtem rajta. Az ősnemesi család a király kegyeltje volt, túl sokat veszthetnek egy herceggyilkosságon. Kivéve, ha a király akarná megöletni a fiát, de neki, úgy tűnik, nem érdeke, kell a határon az erősítés.

			– Erdon Delonra bízta a nyomozást, és ő mindent ellenőriztet. Itt, a várban két családnak van befolyása, az egyik a Farkasföldi, ahová befogadták Frellelont, a másik az Aranyhomoki. Nemcsak Udin miatt, hanem mert a seregben lévő huszonhat nemes közül tizennégy az Aranyhomoki családdal áll rokoni vagy üzleti kapcsolatban. Delon arra gyanakszik, közülük bérelte fel valaki Jallót. Frellelont már kizárta, neki több esze van, semhogy a saját segédjével mérgeztessen meg valakit.

			– Ez logikátlan. A seregbeli nemesek északon voltak. A felbujtó csak olyan lehet, aki tudott Kartal érkezéséről, és volt ideje megszervezni a támadást.

			– Minden nemes tudott róla. Két héttel korábban bálba hívta őket a király. 

			– Nem lehettek ők. Lidérc összezavarta a szálakat azzal, hogy álruhában szállt partra. A nemesek a következő hajót várták.

			A fejemet ingattam. Delon nagyon okos. Hogy lehet ekkora logikai hiba a gondolkozásában? Vagy tud valamit, amit én nem?

			– Azt akarod mondani, hogy közöttünk van a felbujtó? – Ras elkomorodott. – Itt, a várban csak Amron kapitány, Frellelon és én tudtuk, kicsoda Kartal. Meg Fola asszony, aki rájött. A váron kívül pedig a király és Farkasföldi Alej tanácsos, aki a hajón felismerte. Senki más. Roan, ez nagyon kemény vád.

			– Nem ti voltatok. A felbujtó tudta, hogy Kartal csatlakozik az újoncokhoz, de azt nem, hogy pontosan kicsoda. A dobos merénylet az első éjjel történt, és mindenkit veszélyeztetett. A mérgezéskor Jalló leszűkítette hármunkra a kört, Mortra, Lidércre és rám. Ez csak egy esetben lehetséges. – A várkapunak dőltem, és elgondolkozva Rasra néztem. – Öt főt soroltál fel. Valaki közületek beszélt a gyilkossal. Mondd meg Delonnak, ha rájön, hogyan szivárgott ki az információ, akkor megvan az ellenség. 

			– A rohadt életbe! Áldom a sorsot, hogy hallgattam az álomra, és bementem a Gyilkos-völgybe! – Ras úgy nézett rám, ahogy én szoktam egy nagy csupor lépes mézre. – Hogy bírsz ennyi észt a fejedben tartani?

			Megborzolta a hajamat, és már sietett is el, hogy Delonnal beszéljen.

			– Várj csak, milyen álomról beszélsz?!

			De nem felelt, hanem elsietett. Bosszúsan néztem utána, és akaratlanul kiszaladt a számon:

			– Hogy a mágia golyózna az összes titkolózó fajankó szőlőszemeivel! Miért adott nektek szájat a Földanya, ha nem azért, hogy beszéljetek?!

			– Ajjaj! Roan már megint valaki heréjével foglalkozik – szólalt meg mögöttem vidáman Lidérc.

			Megfordultam. A hercegek épp akkor értek oda, és mindketten igen jól szórakoztak rajtam.

			– Én… eh, csak elegem van abból, hogy mindenki mellébeszél!

			– Én nem szoktam – vont vállat Erdon. – Az egyenesség a katona egyik fő erénye.

			– Valóban, fenség? – kérdeztem tökéletes udvariassággal. – Akkor miért tilos elmondani, mi történik a harctéren?

			Puff! Már megint szemtelen voltam.

			Erdon megakadt, de nem lett dühös, hanem derűsen vállat vont:

			– Királyi parancs. Apám hallgatást parancsolt, mert az ellenség illúziómágiát használ, és nem kell, hogy vad történetek terjedjenek el Vulkántorokban. A parancsok követése is a fő katonai erények közé tartozik. – Erdon katonásan megveregetett, majdnem leszakadt tőle a vállam. – Köszönöm, amit az öcsémért tettél. A Folyóünnepen méltón megjutalmazlak.

			Erdon herceg választ sem várt, otthagyott minket.

			A sajgó vállamat masszíroztam.

			– Miért hiszi mindenki, hogy annyi eszem van, mint egy pogácsának? – morogtam bosszúsan.

			– Miért hinné? – Kartalon látszott, hogy élvezi a helyzetet.

			– Illúziómágia? Persze, mint a mesékben. Na és hogy csinálnának ilyet a hójárók, akik nem tudnak varázsolni? Komolyan elhiszik ezt a katonák?

			– El – bólintott Lidérc. – Saslik leitatott párat, de mind meg van róla győződve, hogy megtévesztik a szemüket. Ezek egyszerű emberek, és különben is jobb olyasmiben hinni, ami érthető, mint olyantól félni, ami nem érthető. 

			– Te tudsz valamit! Mit láttál a titkos könyvtárban?

			– A mérgezett könyvek a polcon voltak, de van egy zárt könyvesszekrény. Nem volt időm feltörni, de megtaláltam Delon pár jegyzetét a tűztojásokról.

			Körbenéztem, de a várudvaron épp a mutatványosok tányérpörgetése zajlott, a kutya se figyelt ránk a kapu mellett álldogálva. Biztos, ami biztos, megragadtam Lidérc karját, és magam után húztam őt a váron kívülre, oldalra, ahol senki sem láthatott minket.

			– És mik azok a tűztojások? – Izgatottan közelebb léptem. – Lidérc, kérlek, könyörgöm… én belehalok, ha nem tudhatom. 

			Lidérc pimaszul, féloldalasan elmosolyodott. Közelebb hajolt, ám nem szólalt meg, csak nézett, de olyan szelíden, sóváran és szépen, hogy a lábam megroggyant és a torkomban kezdett dobogni a szívem. Aztán még közelebb hajolt, a szája szinte elérte az ajkaimat.

			– Na, milyen vagyok? Én is tudok ám aranyos kiskutyaként nézni… – suttogta kajánul. – Hogy csinálom?

			– Ó, te anyaszomorító! – Belebokszoltam a vállába. – Azt hiszed, puszta kíváncsiságból kérdem? Csak az idióták mennek bele úgy egy háborúba, hogy nem tudják, ki az ellenség! Mik azok a tűzokádók?! A gyíkok lelassulnak hidegben. Szerintem fagyban a sárkányok is. És mik azok a tűztojások?! Egyszerűen nem hiszem el, hogy ha a sárkányoknak vannak tojásaik, akkor azokat ránk potyogtatják. A tyúkok sem repülnek fölém, hogy vérszomjasan nyakon tojjanak! 

			Lidérc jót nevetett, és csak utána felelt:

			– Agyagedények.

			– Micsodák?!

			Lidérc körbekémlelt, és lehalkította a hangját:

			– Agyagedény, amiben fehér tűz van. Nem lehet vízzel oltani. Mágiával is nehéz. 

			– Az hogy lehet?

			– Delon szerint nem rendes égés, mint egy tábortűz, hanem valami másféle tűz. 

			– Ember által készített tárgy? – Magam elé bámultam. – De hogyan jut a harctérre? Katapultot nem tudnak áthozni a hágón, és nincs elég fa, hogy építsenek. Ráadásul a katapultok csak száznegyven lépésnyire hordanak el, vagyis szemből kapna el minket. Miért felülről védjük magunkat a tűztojások ellen?

			Lidérc egyszerűen megpuszilta a homlokomat. Meglepve a fekete szemekbe néztem.

			– Ezt miért kaptam?

			Hitetlenkedve elnyomott egy mosolyt:

			– Imádom azt az okos kis fejedet. De nem tudok többet. Ha szeretnéd, betörök újra, kiderítem neked, mi ez a háború. 

			– Téged nem is érdekel?

			– Nekem elég, hogy Erdon fél. A titkok okkal titkok. Szerintem meg kell ragadni a pillanatot, amikor az ember egy kicsit boldog. A baj úgyis csőstül jön, nem kell siettetni.

			– Boldog vagy? – kérdeztem meglepve.

			Lidérc zavarba jött. Ám utána tréfásan elkapta a nyakam, és a könyökhajlatába szorította, ahogy a Barbárölő bátyusok Zaherrel szokták tenni. 

			– Ki nem boldog, ha ilyen cuki kutyaszemeket lát?

			– Hé! Tudod, ki a kutya? – nevettem, és kibújtam az ölelésből, de elkapott, és megcsiklandozta a nyakamat.

			Majd játékosan a hónaljamhoz nyúlt. A mellem közelébe.

			A pánik úgy söpört végig rajtam, hogy föl sem fogtam, mit teszek. Ellöktem a kezét, és azonnal ütöttem. 

			Nem egyszerű ütés volt, az öklöm nem puffant Lidérc oldalán, hanem a kezem előtt megsűrűsödött a levegő, és az repítette hátra a megdöbbent Lidércet. Abban a pillanatban iszonyú erőt és könyörtelenséget éreztem. Ha nem fékezem magam, a következő csapással ölni tudtam volna.

			Hirtelen ráébredtem, hogy mit tettem.

			– Ó, nem akartam! Csak megijedtem… Ne haragudj, én tényleg…

			– Ne mentegetőzz, az én hibám. – Lidérc megcsóválta a fejét, miközben felállt, és lesodorta magáról az apró kőtörmelékeket. – Nem érezted magad biztonságban. Mulatságos, mennyire olyan vagy, mint a vadmacskád. Látszólag puha és aranyos cica, de bármikor előjön belőle a harcos. 

			Zavarba hozott a különös dicséret. 

			– Nem is láttam már egy ideje – mondtam, csak hogy mondjak valamit.

			– Ő viszont őriz téged. Imádom a kis dögöt.

			Lidérc fölfelé intett. Odanéztem, és a magas várfalról egy szürke macskafej nézett le ránk, pontosabban Lidércre. Mintha azt figyelné, kell-e segítség, vagy elbánok vele magam is.

			– Ó! – Felnevettem. 

			Lidérc is nevetett, és csak óvatosan, fél szemmel a vadmacskát figyelve merészelt közelebb jönni.

			– Sajnálom, hogy elkaptalak. Még barátok vagyunk, ugye?

			– Persze – feleltem vidáman.

			– Akkor nem lesz gond. Majd megtanuljuk, hogyan jó mindkettőnknek ez a barátság.

			Barátság? A vadmacska megvetően prüszkölt egyet, mintha ostoba fajankónak nézne minket. 

			A vízköpők is mintha szélesebben vigyorogtak volna, ahogy visszatértünk a várba. 

A hójárók titka

			Barátok?

			A következő hetekben két dolgon ügyködtünk, az egyik, hogy barátok legyünk, a másik a háború titkainak kiderítése.

			Egyik sem ment túl jól. 

			A Tanoncok Tornya azzal, hogy beüvegezte magát, pazar műalkotássá vált. Egyszerűen beleszerettem, és még azt is elnéztem, hogy a vöröses üvegű ablakok kinyithatatlanná váltak. Első este, amikor mindenki visszatért, szinte vágni lehetett a szagot. A hótól nyirkos ruhák súlyos, telt kipárolgása keveredett valami vaskos izzadságbűzzel, amibe időnként némi lábszag is vegyült. 

			Szerintem teljesen logikus volt, hogy kértem Lidérctől egy kis levendulaolajat. Bár gyanakodnom kellett volna, amikor szó nélkül adott belőle. Sőt, lelkesen be is hintette vele a szobát, különösen az ágyakat.

			Erdon bejött, és azonnal megtorpant az ajtóban:

			– Mi a fene ez a virágszag? Hol vagyunk, egy lányszobában?!

			Szó szót követett, és Erdon ki akarta töretni az ablakokat.

			Erre viszont kiborultam. Jó, talán elég lett volna a vár kiirtásával fenyegetőznöm, és nem kellett volna olyanokat mondanom, hogy szétrepesztem mindenki szőlőszemeit. Erre a testőrök azonnal tőrt rántottak, nehogy a királyi ékességekben kár essen. 

			Lidérc szerint csak azért, mert jobban féltek Belladonnától, mint tőlem. Ő az ágyán hevert, és annyira nevetett a veszekedésen, hogy a könnye is kicsordult. Végül azt javasolta a bátyjának, aludjon a gyógyítóknál. Erdon a testőreivel dühödten ki is vonult.

			Lidérc csak utána nyittatta ki a lenti és a padláson az erkélyre vezető ajtót. A kereszthuzat kivitte a szagot. Ám hajnal felé már én is úgy véltem, valahogy muszáj megoldani a szellőzést, amikor kiderült, hogy a kovácsikreknek a cimborák hoztak egy kis babpasztát a városból… 

			Másnap hívattunk a városból mesterembert, és a terveim alapján minden helyiségben „kukucskálót” vágattunk egy ablakba. A munka több napig tartott, be kellett építeni a fémkereteket. Jó, lehet, hogy a díszítés nélkül kissé kevesebb idő lett volna, de az ilyen munka ugyebár az örökkévalóságnak szól. 

			Erdon inkább Belladonna bájait választotta a Gyógyítók Tornya helyett, és minden délután visszatért a városba. Később meg már nem volt választása. A hercegné ugyanis szelíd sóhajtások között célozgatott rá, hogy a nagy becsben tartott kristályüveg teknőcharc-készlet láthatja kárát az ő elhanyagolásának. Az, amelyiket Erdon Delontól kapott nászajándékba.

			Egy Szépvölgyi-műalkotást összetörni? Ez szerintem is brutális zsarolás volt.

			A jó hadvezér tudja, mikor kell behódolni. Erdon is tudta, és azt hiszem, Delon is, aki napokon át olyan ingerült volt, hogy a csatát megjárt katonák sem merték keresztezni az útját.

			Ha a vezetők ingerültek voltak, a kiképzés mindig keményebbé vált; néha este a vacsorát is kihagytam, és csak arra vágytam, hogy eldőlhessek és alhassak. Az sem számított, mennyire kényelmetlen a kemény asztalon kucorogni.

			Különös, de az volt az érzésem, Lidérc szándékosan távolította el a bátyját. 

			Éjszakánként rendszeresen a csarnokkal álmodtam. A vízköpők mintha odabújtak és cirógattak volna, de valahogy minden homályba veszett reggelre. 

			Néha hajnalban felriadtam, amikor Mort visszatért a gyanús éjszakai sétáiról. Azt hiszem, nem bírta éjjel a közelségem, és a cselédlányok körül legyeskedett. Nem kérdeztem, hol járt, nem okoskodtam, hiszen korábban a bitófát is kockáztatta a szép lányok miatt, így a korbács se riasztotta volna el. 

			Ő sem kérdezte, miért húzódik Lidérc álmában ennyire az ágy szélére, és miért van a szívén a kezem. Néha reggelente hosszú pillantásokat vetett rám, és ilyenkor éreztem, hogy lángra gyúl az arcom. Lidérc mindig korán kelt, nem volt mellettem ébredéskor, de már nem kellett erőt lopnom máshonnan…

			Vajon mi történik, és mennyit lát ebből Mort? 

			Bármennyit is, diszkréten hallgatott, Lidérc pedig nappal a szokott, pimasz herceg maradt, így én sem mertem szóba hozni, nehogy felborítsam hármunk között a törékeny egyensúlyt. 

			Különben is, Zaher szerelmi élete jóval látványosabban zajlott. 

			Eleinte azt hittem, a gyógyfüvek iránti rajongása sarkallja minden délután arra, hogy Frellelonnal a vár belső udvarán elegánsan sétáljon, és szenvedélyes szakmai beszélgetést folytassanak. Egyszer még oda is akartam menni, hogy csatlakozzak, ám Lidérc elkapta a grabancomat.

			– Bolond vagy? Ne légy a harmadik kard az övön…

			A kifejezést nem ismertem, de jobban megnézve, Zaher szinte ragyogott. Ennyire szerény mozdulatokat és fénylő pillantásokat még sosem láttam tőle. Frellelon láthatóan élvezte, hogy végre nem Delon van a középpontban, hanem valaki őérte rajong. Hamarosan javasolta, hadd költözhessenek vissza a tanoncok, ám Delon nem engedte.

			Azt hittem, Zaher a visszaköltözésben mesterkedik, de Lidérc csak nevetett rajtam. 

			A beszélgetések folytatódtak, sőt, egyre inkább sötétedés utánra nyúltak. Zaher nem mehetett a Gyógyítók Tornyába, Frellelon pedig méltóságán alulinak érezhette, hogy beüljön a mi tornyunkba, így csak sétáltak az oszlopok alatt az ordas hidegben. Mígnem Lidérc csak úgy mellékesen megjegyezte:

			– Az esti botos párharcok után úgyis üres az ebédlő. Miért fagyoskodtok idekint?

			Többé nem fagyoskodtak. 

			Ez viszont Iant viselte meg. Nem volt egy beszédes fajta, de egyik nap a reggeli früstök után váratlanul elkapta Zaher karját, mélyen, komoran a szemébe nézett, majd szó nélkül továbbment. 

			– Imádom ezt a fickót – búgta a fülembe Lidérc. – Szerintem ő a befutó.

			– Ne légy tuskó! – suttogtam. – Különben is, Zaher… nos… Te jó ég! Remélem, több esze lesz ennél.

			– Minél? – kíváncsiskodott Lidérc, de nem árultam el. 

			Zaher azonban azt tette, amitől féltem. 

			Örömmel sétált egyet napközben Iannal, ha odakint túl sűrű volt a hóesés, és a sereg nem tudott kimenni gyakorlatozni. Márpedig ez egyre többször előfordult. Úgy tűnt, Ian nagyon szereti a havazást, mert ilyenkor kipirult arccal, vidáman tért vissza.

			Míg Frellelonnal – gyanús módon – megszűntek a közös várbeli séták, ám ha a gyógyító a városban járt, Zaher szívesen vele tartott, hogy meglátogassa az édesanyját. Először a Télforduló napján mentek együtt, amikor a városban vidám ünneplés zajlott, majd egyre többször. A bátyjai még örültek is, hogy Zaher milyen jó fiú. 

			Frellelon egyre tűnődőbb és szórakozottabb lett. Korábban olyan feszesség áradt minden porcikájából, mint aki sohasem hibázhat, tökéletesnek kell lennie, és főleg Delonnak megfelelnie. Most viszont lépteibe könnyedség költözött, és már nem karcsúsított kaftánokat viselt, mint Delon, hanem az íjászok őzbőr nadrágját, kaftános szabású, bő felsőkkel. Mint aki az Íjművész családból jött, és bár előkelőbb család tagja lett, és gyógyító, de nem szégyelli, hogy lelke egy része mindörökre íjász marad.

			– Kíváncsi vagyok, melyik jön rá – nevetett Lidérc az egyik estebéd után, amikor a sötétben az árkádok alatt álltunk. – Ha szerencséje van, akkor Ian, és csak verést kap. De ha Frellelon, akkor kinyírja.

			– És ha tudják? – tűnődtem. – Ha Zaher őszinte mindenben? Talán nem tud még dönteni.

			– Ne viccelj, ez Vulkántorok! A Forró-partokon nyíltabbak a kapcsolatok, megengedőbbek az emberek, de itt? Miért, te talán szívesen osztoznál Finonával?

			Vele? A nyelvbotlásra meglepve ránéztem. Lidérc is megdermedt.

			– Rajta – helyesbített gyorsan. Aztán rájött, ez sem hangzik jobban. – Mármint… nem arra gondoltam, hogy…

			– Nem hiszem, hogy valaha is lesz társam. – Vállat vontam. – Úgy megyünk a háborúba, mint gyerekek az éhes farkasokkal teli erdőbe. 

			– Attól félsz, hogy nem éled túl? – Lidérc hangja rekedtté vált.

			Csak vállat vontam. Annyiszor kértem már az igazságot, de senki sem vett komolyan. A sereget rosszul képezzük, az egyéni mágikus képességeket elő kéne hozni. A haditerv is erőtlen, nem csak reagálni kéne az ellenségre, hanem újítani, és meglepni őket. Lehet, hogy nem jártam még csatában, de minden hadászati könyvben ez áll. Ám hiába lett Lidércnek saját csapata, Erdon megkövetelte, hogy a sereg képzési tervét kövessük.

			Lidérc hosszan nézett. Aztán csak megborzolta a hajamat. 

			Meglepetésemre aznap éjjel, amikor Mortra felriadtam, Lidérc ágya üres volt.

			És a következő hetekben is előfordult, hogy Lidérc éjjel eltűnt. Hogy hol járt, nem árulta el, de egyik reggel früstökre menet Delon széles mosollyal ránk köszönt, és megérdeklődte, hogy szolgál a kedves egészsége.

			Ha pillantással ölni lehetne, Lidérc kibelezte volna.

			Végül Sasliktól tudtam meg az igazságot. A testőr hol a városban intézett ügyeket, hol a katonákkal kockázott, éjjel meg a közösségi helyiségben aludt. Ám az egyik hajnalban, amikor a kút épületéből kijöttem, elém állt:

			– Ha még egyszer beküldöd Kartalt a csapdák közé, elvágom a torkodat.

			– Hova?! Ó, te jó ég… Megsérült?

			– Kevés kellett hozzá. Delonnal egymásra vadásznak. Az a rohadék újabb és újabb csapdákat talál ki. Nem azért védem Kartalt évek óta, hogy nyomorult könyvekért haljon meg! Világos? 

			Nem várt választ, otthagyott. Annyira nehezen járt, hogy biztos voltam benne, bármi is történt, ő megsérült. Talán pont Lidércet védve.

			Elszégyelltem magam. 

			Délelőtt a gyakorlás alatt csak úgy mellékesen azt mondtam:

			– Gondolkoztam, és azt hiszem, jobban kéne bíznom a Tűzistenben. Hagyjuk a könyveket! Ne törj be a toronyba miattuk! Igazad van, ráér a baj, inkább élvezzük ki a jelent. Hamarosan jön a Folyóünnep és a bálok. Szeretnéd, hogy tervezzek neked is új ruhát?

			Lidérc értetlenül nézett rám. 

			Aztán elsötétült a tekintete, amikor rájött, miért mondom mindezt. Egy pillanatra olyanná vált az arca, mint az öcsémnek, amikor egyszer lovaglásban kudarcot vallott Fini előtt. Neki akart bizonyítani, őt lenyűgözni, ám a vadabb lóval csúnyán felsült. Ezt a szégyent láttam most.

			Mintha eddig nekem akart volna bizonyítani.

			Vagy tévedek?

			Zavartan meredtem rá.

			Lidérc arca azonnal bezárult. Egy pillanattal később már kaján mosollyal mondta:

			– Igen, pár új ruhatervnek örülnék. Apám tanácsnoka öltöztet. Szerezz egy jó napot nekem, és bosszantsd fel Farkasföldi Alejt! Sőt, azt a ruhabolond Delont is. Valami merészet akarok. 

			– Rendben.

			Megkönnyebbülten bólintottam. Delonnak az öltözködés volt a gyengéje, és minden bálban a hölgyek serege csodálta a kinézetét. 

			Csak miután folytattuk a gyakorlást, akkor mertem kiengedni a csalódott sóhajt. 

			Közeleg a tavasz, és a sereg elindul az Északnyugati Átjáróhoz. Ha gyenge a haditerv, akkor jó eséllyel a halálba megyünk.

			Ideje kézbe vennem a dolgokat.

			Nem is gondoltam volna, hogy Zaher szerelmi élete lesz az, ami a segítségemre lesz.

			A testvéri szeretet különleges dolog, az ember egyszerre tudja szeretni és utálni a másikat. A következő hetekben főleg ilyen gondok dúltak a várban. 

			Enyhült a kijárási tilalom, így többször meglátogathattam az öcsémet és apámat. 

			Az én drága, békeszerető öcsém tisztázta a családon belül, hogy apám nem süket, Kimcse néne meg szipolyokat rejtegetett egy évtizeden át. A két idős ember egy ideig haragudott egymásra, de hamar összehozta őket a közös elemi csapás, mármint én, aki megígértem, hogy ellopom a király születendő lányát. 

			Mindhárman mérgesek voltak, és jogosan, hiszen a kis szipoly szülésekor én már északon leszek, vagyis nekik kellene megmenteniük a babát. 

			Kimcse néne engem szapult, ám közben álmodozó arccal fésülgetett, és a régi ruhácskáimról beszélt. Az öcsém dühöngött, de mellékesen altatódalokat komponált. Apám meg folyamatosan kiselőadást tartott a politikai helyzetről, ám észre sem vette, hogy a vázlatlapjain hol egy gurulós állókát tervez a babák első lépéseihez, hol meg anyám arcvonásait rajzolja. 

			– Mondjatok a királynénak nemet, ha úgy látjátok jónak – ismételtem újra meg újra. 

			Mire biztosítottak róla, hogy igen, a józan ész ezt diktálja, és ezt fogják tenni. Ám a legközelebbi látogatásomkor újra azon vitáztak, hogyan élhetne egy pici szipoly a völgyben…

			Míg én a családomat látogattam, addig Lidérc az anyukáját. És lelkesen mesélte, ha az „öccse” rúgott egyet a pocakban…

			Majd eljött a nap, amikor Lidérc udvarlási látogatást tehetett Finonánál. Az igazságérzete úgy diktálta, hogy engem is meghívasson, nehogy előnybe kerüljön. Pedig én őszintén lemondtam volna az örömről.

			Finiék a Csergőpataki család fővárosi rokonságánál szálltak meg. Egy húszszobás, kis sárga házban, egyutcányira a tengertől, a mágusok számára értéktelen, olcsóbb telkek egyikén. Igétlenek voltak mindannyian, így nem zavarta őket az ősi elem közelsége. A kilátás gyönyörű volt az ablakokból, a tenger lágyan fodrozódott a szélcsendes időben. Ám az ősi víz nyugtalanító közelségét állandóan a tudatom peremén éreztem. 

			Egy kék drapériás szalonban fogadtak minket. Nagyjából húsz ember volt jelen, és először a szülőkkel kellett bájolognunk, majd Finonának tenni a szépet – mindenki előtt.

			Borzalmasan kínos volt. 

			Időnként köhintettem, amikor Lidérc illetlenebb bókot mondott, vagy olyan Forró-parti anekdotába kezdett, aminek gyanítottam, nem lesz szalonképes vége. De az ő szeme is rám villant, amikor úgy dicsértem az épületet, hogy „milyen szép ez a kis téli lak”, és arról csevegtem, ebben az évszakban mennyire huzatosak a nagy paloták. Az egyik pamlagot is megdicsértem, hogy biztosan Szépvölgyi-termék. Mire a ház asszonya zavarában mukkanni sem tudott. Mint kiderült, a családnak nem volt nagy nyári palotája, és a pamlag is csak olcsó helyi utánzat volt.

			Finona újra és újra megmentette a helyzetet, és bájos csevegéssel oldotta a hangulatot. Lenyűgözött. Ha valaki, hát ő tényleg egy herceg feleségének való volt. 

			Szórakozottan forgatta a fémszálas legyezőt, és büszkén láttam, hogy itt-ott deformálódott. Fini bizonyára örömmel csapdosta vele az illetlen kezeket. 

			– És hogy szolgál a kedves húgod egészsége? – kérdezte valaki a rokonságból, amikor épp kifulladtunk Finona szépségének taglalásában.

			– Jól, köszönöm – feleltem röviden. 

			– Ó, de még milyen jól! – kacagott Fini. – Két napja, az esti hóvihar miatt nála aludtam. Egész éjjel fent voltunk.

			A kezemben döbbenten megállt a sütemény:

			– Nála aludtál? Mármint… – próbáltam magamhoz térni. – A kereskedőházban nyittattak neked szobát?

			– Dehogy. A szobájában. Nagyon kényelmes ágya van.

			A mágiám a döbbenettől hatalmasat lobbant.

			A Tűzisten szerelmére! Roan, én megverlek!

			– Roan! – csattant fel hirtelen Lidérc. Az ablak felé mutatott. 

			A tengeren egy haragos taraj felágaskodott. Elég messze voltunk, így a víz nem tudta, honnan jön a mágia, de félelmetes volt, hogy ennyire megérezte.

			Rémülten nyeltem egyet, és visszafojtottam az érzéseimet.

			Jobbnak láttam rosszullétre hivatkozva kimenteni magam. Úgy tűnt, a család egyáltalán nem bánja, hogy Fini és a herceg „kettesben” maradhat.

			Miután távoztam, hosszú utcákon sétálva átmentem a kereskedőházba. Próbáltam higgadt maradni, de mikor megláttam a szobában az öcsémet, azonnal elkaptam a grabancát. 

			– Ha még egyszer ágyba viszed Finit, aprófát csinálok a hangszereidből!

			– Hé, te beszélsz erkölcsről? 

			Kiderült, Kimcse néne elpletykálta, hogy nem olyan rossz nekem a várban, még fürdődézsa is van, bár „majdnem lebukott az én kis drágám, amikor a herceg bejött”. 

			Most komolyan? Hát így számítson az ember a dajkájára?

			Roan egyszerre aggódott az ártatlanságom és az életem miatt, dühöngött Lidérc szemtelenségén, és megsértődött, mert nem őt avattam a bizalmamba. Művész volt, ennyi érzelmet egyszerre is ki bírt fejezni, közben engem végtelenül kifárasztva.

			Mire valók a tesók, ha nem arra, hogy őrületbe kergessenek?

			De mi ketten legalább meg tudtuk beszélni a dolgainkat.

			Valamennyire Lidérc és Erdon is képes volt rá. Bár Lidérc tombolt, amikor kiderült, hogy Erdon óvatlanul járt el. Erdon elmondta a testőrségének Szol halálát. Csakhogy a Barbárölő testőrök a helyőrségben szolgáló két idősebb bátyusnak is elárulták, mert a család az család. Ám Bellion, a bárd kihallgatta őket. 

			A pletyka elterjedt a várban, aztán a mutatványosoknak hála, a fővárosban is „Vasfű hőséről” kezdtek beszélni. Hogy a király mit szól ehhez, azt nem lehetett tudni. Lidércet eleinte iszonyatosan zavarta, de éreztem, valahol a mélyben kisimul a lelke. 

			A történeteknek hatalmas erejük van. Neki békét hozott.

			Még egy jó dolog született a pletykából. Amikor Erdon meg akarta korbácsoltatni a Barbárölőket, akkor Zaher közbenjárt a testvéreiért. Az öt testvér így lett végül újra beszélő viszonyban. 

			Míg mi elboldogultunk a szavakkal, a kovácsikrek főleg ököllel érveltek.

			Ion eleinte mindent megtett, hogy Iant távol tartsa Zahertől, de nem tudta mindig szemmel tartani őket. Már mindketten megkapták a segédek kék spirálját, és ezzel együtt egy kötetlenebb időbeosztást is. 

			Ha megsérültek páran, márpedig ez egyre gyakoribb volt, akkor Zaher és Ian hajnalig a Gyógyítók Tornyában dolgozott. Másnap Delon és Frellelon sem volt a korai kelés híve, így Zaherék gyakran egész délelőtt szundikálhattak. Ketten, az üres szobában. 

			Ion ilyenkor „véletlenül” kiöntött, összekoszolt valamit, hogy a cselédek kénytelenek legyenek rendbe tenni a hercegi szobát, csendesen motoszkálva az alvók körül.

			Ha Ian megunta mindezt, hátravitte a testvérét a konyha épülete mögé, és lila foltokkal kerültek elő. A sereg nem tudta, min vitáznak, Amron kapitányt nem zavarta, mert nem használtak tőrt, Erdon herceg meg nem látta, mert ekkorra már rég úton volt az embereivel a város felé.

			Ám egy nap láttam, hogy Ian milyen rosszkedvű. 

			Ez nemcsak az örökké felhős ég és a nyomott hangulatú táj hatása volt, hanem a szemében olyan kilátástalanság ült egész nap, hogy nyugtalanná tett. Kora délután, amikor végeztünk a gyakorlással, felment a gyilokjáróra, és a várfalon kifelé bámult a sűrű hóesésbe. Zahert és Frellelont várta vissza. 

			Lidérc visszatartott, hogy bármelyikükkel beszéljek, szerinte egy férfi nem bolygat ilyen ügyeket, és csak rontanék a helyzeten. Ám most úgy éreztem, baj közeleg.

			Be is következett.

			Ion odament, és az öccsével beszélgetésbe elegyedett. 

			Ian valószínűleg bevallhatta, hogy Zaher nemcsak nála keres boldogságot, mert amikor Frellelon és Zaher visszatért, olyasmi történt, amire senki sem számított.

			Épp estebéd előtt értek vissza, amikor tele volt az udvar. Leszálltak a lóról, és valamin nevetgéltek. Amron kapitány az oszlopok mellett beszélgetett Ras parancsnokkal.

			Egyszer csak döngő futólépés hallatszott a falépcső felől. Ion, mint egy dühödt vadkan, úgy rontott le a várfalról az udvarra.

			– Mit művelsz? Hagyd békén! – kiáltott rémülten Ian. Ő is lefelé rohant, hogy elkapja a testvérét.

			Ám Ion előbb leért. Majd olyat behúzott Zahernek, hogy annak eltört az orra. A vöröslő vér beterítette a ruháját.

			– Te mocskos kis…

			Eddig jutott, amikor a testvére utolérte és elkapta. Azonnal megragadta a torkát, és a két izmos kovácsiker olyan dühödten csapott össze, hogy félő volt, megölik egymást.

			Zaher a mellette álló Frellelonnak nyújtotta a kezét, hogy az felsegítse. Ám Frellelon csak büszkén, dühösen magasra emelte a fejét, és arrébb ment. 

			Én ugrottam oda Zaherhez, felsegítettem, és vérző orrához nyomtam a sálját.

			Nem tudtam eldönteni, hogy a gyógyító megalázónak érzi, hogy egy ilyen kisstílű szerelmi csatába belerángathatták, vagy csak most ébredt rá, hogy Zaher melegbarna szeme nem csak felé szokott ragyogni…

			A kovácsikrek közben bikaként összecsaptak, és hangos puffanásokkal egymást verték.

			– Elég! Mit képzeltek?! – dörgött fülsértő erővel Amron kapitány. – Abbahagyni, vagy lerobbantom a fejeteket!

			Látszott, komolyan gondolja. Az ikrek lihegve szétváltak. Ion kiköpte a vért a szájából.

			– Ezért korbács jár. Hogy merészelted megütni a gyógyítósegédet?! 

			– Melyiket? – kérdeztem tétován.

			Vannak napok, amikor nem kéne megszólalnom.

			Amron kapitány azonnal felfogta, hogy Ion két segédet vert meg. Sőt, a testvérét már egy ideje rendszeresen elagyabugyálja, így halmozott büntetést érdemel. Már fennhangon a kézlevágáson gondolkozott, amikor Ras gyorsan közbeszólt:

			– Ha tavaszig átvenné a latrinatakarítást a helyőrségtől, annak több hasznát vennénk.

			– Legyen! Lódulj, Ion! De ha még egyszer megtörténik, nem úszod meg ennyivel.

			Ion megkönnyebbülten elindult fel a lépcsőn, a közös latrina  felé. 

			– Ian segéd, a testvéred máskor is megütött? – kérdezte Frellelon fagyosan.

			– Igen, de csak mert…

			– Ismered a királyi parancsot: a gyógyítók személye érinthetetlen. Azzal, hogy nem jelentetted, megszegted a törvényt. Azt hiszed, mert a testvéredről van szó, bármit is eltitkolhatsz?

			Ian döbbenten meredt rá. Összeráncoltam a homlokom. Frellelon a törvényt tartatja be, vagy pusztán a dühét vezeti le a „vetélytárson”? 

			– Tavaszig te is latrinát takarítasz – döntött a gyógyító.

			Látszott, hogy Ian homlokán kidagad az ér a dühtől, ám fegyelmezetten fejet hajtott. 

			– Igen, mester.

			Nem úgy Zaher:

			– Ezt nem teheted! Ő semmit nem csinált, annyi a bűne mindössze, hogy…

			Láttam, hogy Ras a tőréhez nyúl. Figyelmeztetően elkaptam Zaher karját, és keményen megszorítottam.

			– Mondani szeretnél valamit? – kérdezte hűvösen Frellelon.

			Az udvaron az emberek kíváncsian figyeltek. Zaher körbepillantott, aztán lehorgasztotta a fejét. Az orrából még mindig szivárgott a vér.

			– Helyes. Akkor fáradj el Fola asszonysághoz, lássa el a sebed. A szemtelenségért egy napig viselned kell a fájdalmat. Ian holnap este meggyógyíthat. 

			– Nem te, mester? – Zaher felkapta a fejét. 

			– Miért tenném? – kérdezte elutasítón Frellelon. – Mindketten már segédek vagytok. Ügyesen megoldjátok.

			Szinte éreztem, ahogy mellettem Zaher szíve összetörik, és a szilánkok a földre hullnak. Ez nemcsak egy dorgálás volt, hanem egy kemény elutasítás. A gyógyító izzó szenvedéllyel tépte szét a kapcsolatukat. 

			Zaher és Frellelon egymást nézték. A fiú kétségbeesetten, a gyógyító büszkén és valami mélységes mély szomorúsággal. Elkapott az érzés, hogy a legmélyebb kínlódás nem is Zaheré, hanem ezé az örökké fegyelmezett íjművészé, aki talán életében először közel mert engedni valakit.

			– Ugyan! Ne légy olyan szigorú a kölyökkel – dünnyögte Amron kapitány, noha az előbb még ő fenyegetőzött kézlevágással. Ő is érezhette, hogy valami végleges történik.

			Frellelon udvariasan biccentett a kapitánynak, és távozott. Gyönyörű volt ebben a pillanatban, az az elegancia, ami belőle áradt, a lénye legmélyéből jött. Bámultam a lépteit, és arra vágytam, bár lenne agyagom, hogy megörökíthessem.

			– Ki fog esni a szemed – suttogta egy hang a fülem mellett.

			 Ki másé, mint Lidércé? Nem tudom, mikor osont oda, az előbb még nem is láttam az udvaron.

			– Azt hiszem, ma jó estéd lesz. – Lidérc megveregette a vállam. – Hozatok a kútból vizet.

			– Tessék?

			Nem értettem, ám Lidérc máris elsuhant mellőlem. Inkább a csüggedt Zaherrel foglalkoztam, és elkísértem Fola asszonyhoz.

			Az estebéd után félretoltuk az asztalokat, és a szokott botos párharcok következtek. Én szerencsére nem kerültem sorra, így Zaherrel törődhettem, aki elkenődve ült a fal mellett. 

			– Annyira sajnálom… – suttogtam. – Tudtak egymásról?

			– Mit kellett volna tudniuk? Iannal néha elszöktünk egy kis légyottra, de annyiszor mondtam neki, hogy ez csak játék. Nem tudtam, milyen mélyen érez – suttogta. Kétségbeesetten megdörzsölte a szemét, próbált nem sírni. – De Frellelon… ó, el sem tudod képzelni, hogy dobogott a szívem, amikor tanuláskor megérintett! Még sosem éreztem ilyet. És ahogy lép… ahogy beszél… amilyen hatalmas a tudása… Roan, megőrülök! Mit tegyek? 

			– Vele még nem is…? – Belepirultam a kérdésbe.

			Zaher a tenyerébe temette az arcát. Látszott, nem akar beszélni az érzéseiről, és én tapintatosan nem erőltettem, mindössze barátként vele maradtam.

			A párharcok után mindenki visszatért a toronyba. 

			Meglepetésemre a közösségi helyiség közepén két vödör kútvíz állt. A víz élt, és nem igazán örült a sok mágusnak, de azok sem neki, mindenki nagy ívben kikerülte.

			– Hát ez?

			– Ó, majd meglátod! – közölte vidáman Lidérc, és leült kockázni az egyik asztalhoz Morttal és Saslikkal. 

			Kíváncsian melléjük ültem, közben néztem a torony napi életét, és hallgattam a nyugodt alapzsongást. A katonák egy része csizmát pucolt, vagy kapcát szárított a kandalló mellett, mások a falhoz halmozott szalmazsákokból levettek egyet, és fáradtan elterültek. De a legtöbben valamit játszottak, faragtak, vagy épp beszélgettek. Zaher csöndben vedelte a bort, és szürcsögött a törött orrával.

			Jócskán az estében jártunk, amikor Ion és Ian megérkezett. Nem is a jöttükre, hanem a szagra kaptam fel a fejem, borzalmas csatornabűz áradt a ruhájukból.

			Nem néztek semerre, hanem egyenesen a hercegi szoba felé tartottak.

			Felpattantam az asztaltól:

			– Állj! Ilyen büdösen nem mehettek be! – kiabáltam rájuk.

			Az ikrek szó nélkül megfordultak, és a falhoz tett szalmazsákokhoz mentek, hogy akkor kint alszanak.

			– Hé! Itt is büdös lesz. Fürödjetek már meg!

			Az ikrek egyszerre kezdtek káromkodni, majd közölték, hogy fürödjön télvíz idején a drága jó édesanyám. 

			Erre én is megmérgesedtem. Olyat mondtam, amit úrilány ki nem ejtene a száján.

			Lidérc élvezettel kacagott, majd előzékenyen a vödrök felé intett.

			Nem kérettem magam. Annyira mérges voltam, hogy az ikrekre uszítottam az egyik vödör vizet. 

			Hatalmas ordítozás lett a teremben, a katonák először ijedten ugrottak félre, majd röhögve biztatták a menekülő ikreket. Ám az őselem gyorsabb volt, lecsapott rájuk, aztán huss, beosont a ruhájuk alá, és alaposan megsikálta őket. A mágiájuk hiába lobbant fel, a víz elszívta az erőt, és még lelkesebben mosta őket.

			Ám nem számítottam rá, hogy Ian a szexre gondol. Az ölében felvillant a mágia, mire a víz lelkesen odagyűlt, és ott tisztogatta. Ian hangosan nyikkant, és a földön hemperegve próbált szabadulni, miközben az emeletről is lejöttek a katonák az eget verő röhögésre.

			– Vissza! – parancsoltam a víznek, de az nem akart távozni.

			– Hű, így én is szívesen fürdenék! – kurjantott valaki. 

			– Én meg lányokat mosnék!

			Vörös lett az arcom zavaromban, mire sikerült visszaparancsolni a vödörbe a víz nagy részét. A maradékot beszívta az ikrek ruhája, és igen virgonc módon nyüzsögtek a cseppek, annyira, hogy a fiúk inkább ledobálták magukról a göncöket, és egy szál vágykendőben menekültek messzebb. Most már két pucér, izmos fenekű kovácslegény is a látóteremben volt.

			– Szárítást! Szárítást! – kántálta Lidérc. Jól kiélvezte a zavaromat.

			– Csak ha kisikálod rendesen. Ott a polcon a szappan, dolgozz te is! – háborogtam.

			A falnál álló „mindenes” polcokon a csizmatisztító rongyok mellett egy mosószappan is állt.

			Azt hittem, zavarba hozhatom Lidércet, de a szappanra fókuszált, és bámulatomra, sikerült neki finoman megemelni. Odalebegtette a ruhákhoz, majd elkezdte húzkodni rajtuk. Nagyon finom, precízen irányított mágia kellett hozzá, a katonák ujjongva figyelték. 

			Ilyen pontosan irányított mágiát még soha nem láttam tőle. 

			Én is varázsolni kezdtem, és a vizet mozgattam, míg Lidérc hol a ruhákat, hol a szappant.

			Aztán a másik vödörben lévő tiszta vízzel átlötyköltük őket. Végül a csavarás és szárítás jött, amit olyan drukkolással követtek a katonák, mintha valami kakasviadalt látnának. 

			– Ti is képesek vagytok rá, csak egy kis gyakorlás kell – mondtam nekik kedvesen. 

			A szavak olyanok, mint a magok, a jó és a rossz egyaránt kikel és szárba szökken. Miért ne hinteném el a gondolatot, hogy ők is lehetnek különlegesek?

			Nagyon vidám este lett. 

			Végül az ikrek is megenyhültek, amikor visszakapták a száraz, jó illatú ruháikat, és bebocsáttatást nyertek a hercegi szobába.

			Az estének másnap meglepő következménye lett. 

			A katonák és újoncok elkezdtek a saját mágiájukkal kísérletezni. Délutánonként volt egy kis szabadidejük, miután Erdon herceg ellovagolt, de az estebéd még nem készült el, és a párfős baráti társaságok az árkádok alatt elkezdtek próbálkozni a víz mozgatásával.

			Amron kapitány általában félrenézett, ha Lidérc és mi, a testőrsége megszegtük a „varázsolni tilos” szabályt. Ám most elege lett, bosszúsan a kapun kívülre zavart mindenkit. 

			Kapóra jött ez nekem, és végre megtehettem azt, amire jó régóta vágytam. Kikérdeztem az embereket, hogy életükben milyen mágikus baleseteik voltak, és csoportokba osztottam őket.

			Elmagyaráztam, hogyan próbálkozzanak. Semmilyen utasítás vagy tanítás nem ér fel a mélyről jövő, őszinte kíváncsisággal. A csatát megjárt férfiak, mint valami gyerekek, úgy élvezték a többi elem felfedezését.

			Erdon herceg és a testőrsége csak napokkal később jött rá, hogy mi zajlik a várban. Udin úgy üvöltött velem, hogy az ebédlő zengett a hangjától. Megfenyegetett, hogy panaszt terjeszt elő a királynál, mert ellentmondok a hivatalos mágiaelméletnek, és bomlasztom a sereget. Végül rávette Erdont, hogy tiltsa meg a „Tűzisten semmibevételét”. 

			Erdon megtette. Ám Lidérc kinevette Udint, és közölte, az ő emberei azt csinálnak a szabadidejükben, amit szeretnének. 

			Így alakult ki az a különös helyzet, hogy az újoncokkal gyakoroltunk, ám a katonaság fő ereje nem tehette mindezt, hanem irigykedve figyelt minket. 

			A seregben lévő huszonhat nemes egyre bosszúsabbá vált, és az új tudást akarták, ám Udinnal nem mertek ujjat húzni. Helyette Delonhoz fordultak segítségért, aki viszont a király elé vitte az ügyet.

			Udin sem hagyta magát, ő a helyzetet az apja, Tor, és az ősi nemesek vezetői elé terjesztette be.

			Az egyszerű mágikus gyakorlatsorom olyan politikai szarvihart kavart, hogy attól féltem, nem élem túl a Folyóünnepet. Apám, aki eddig az országot járta, új szavakat keresve, sürgősen vissza is utazott a fővárosba, annyira féltett.

			Nekem borzalmasan fontos volt, hogyan dől el a mágiaelméleti vita. Ez ugyanis nemcsak elmélet volt, hanem a sereg harci tudásának alapját adta. Ha a Tűzisten tisztelete miatt megtiltják más elem használatát, akkor otthagyjuk a fogunkat, ebben biztos voltam. Szorongva vártam a döntést.

			Közben megkezdődött a háromnapos Folyóünnep.

			Nappal a király a magas rangú nemesekkel és gyógyítókkal zárt ajtók mögött mágiavitát tartott. Míg a középnemesség férfi tagjai, ahogy ilyenkor lenni szokott, a jövő évi kereskedelmi megállapodásokat intézték a híresebb fővárosi szalonokban vagy a Királyi Fogadócsarnokban. 

			A hölgyek számos nemesi háznál vendégeskedtek és teáztak, vagy a hatalmas Királyi Üvegházban, a növények között sétáltak, megmutatva a legújabb nappali divatcsodáikat. 

			Az öcsém semmire nem volt hajlandó, így hol férfiruhában tárgyaltam apám helyett, hol női ruhában teáztam, ha nem lehetett visszautasítani a meghívást. Este pedig bálba mentünk. 

			Elképesztő napok voltak, de nem tudtam kiélvezni, folyamatosan a fejemben járt a mágiavita.

			Zaher szerelmi élete is kínos helyzeteket teremtett, de az öcsém is megérte a pénzét. Rányitottam a kereskedőházban, éppen akkor, amikor Fini csókolózni tanította a „szegény, árva kis Riannát, akinek még sohasem volt udvarlója”.

			Istenek legyenek a tanúim, egyszer agyoncsapom.

			Ami ezek után jött, arra jobb nem emlékezni. Ha megírnám színdarabnak, még a mutatványosok is csak titokban mernék játszani, annyi illetlenség zajlott az ünnep alatt.

			Köztem és Lidérc között mintha egyre jobban feszült volna a láthatatlan szál. 

			Ez már rég nem puszta mágia volt, a lelkünk simult össze, és mint méz a forró teában, úgy olvadtunk fel a másikban. Úgy tettünk, mintha nem látnánk, nem éreznénk, mi zajlik köztünk, hogy ne kelljen foglalkozni vele, nevet adni neki. Kívülről gyönyörű férfibarátságnak látszott, belülről azonban olyan pillanatok sora, amikor megáll az idő, és mellette olyanoké, ahol megmerevedik az arc. Mint egy tánc, amiben valamelyik fél mindig hátralép.

			A király mindeközben folytatta a tanácskozást. Engem nem hivatott maga elé. A mágiavita zárt falak mögött maradt, a nagyok a fejem felett döntöttek. Én pedig gyomorgörccsel vártam a végét.

			Delon volt az egyetlen, aki elég okos volt ahhoz, hogy fölfogja, mekkora a tét. Úgy hírlett, egyszer kidobták a tanácskozásról, mert vérig sértett öreg mágusokat, ám az örökké elegáns, vonzó gyógyító megtalálta a módját, hogy újra hívassa a király. Nappal vitázott, éjjel bálozott.

			Én meg a híreket vártam idegesen. Végül a Folyóünnep harmadik, egyben utolsó délutánján tudtam meg. Apám részt vett a tanácskozáson, mint ősi nemes, bár látszólag csendesen bóbiskolt a háttérben.

			A Folyóünnep után kora reggel apám elhívott beszélgetni, mielőtt a várba visszatérek. Már fiúruhában voltam.

			– Gyanítottam, hogy a király nem kéret maga elé. Azzal túl nagy jelentőséget kapnál – fejtegette apa. Roan még aludt, így kettesben sétáltunk a kereskedőház parkjában. Olyan hideg reggel volt, hogy az orrom pirosra fagyott. 

			– Mire gondolsz?

			– Ha egy tizenhét esztendős fiú a királyi tanácskozáson felszólalhat, az híressé teszi. Nem bolondok egy Szépvölgyit elismertté tenni. Utána már könnyebben lenne máshol is szavad. Jobban figyelne rád Erdon herceg is. 

			– Erdon? Nem hiszem, hogy valaha is fog.

			– Most kaptál az érdemeidért harminc aranyat. Az egész bálon erről beszéltek, és egyre népszerűbb vagy. Az Aranyhomoki család lassan már a tekintélyét félti. 

			– De miért? Mi történt a tanácsban? – Próbáltam türelmes lenni, de apám komótossága kezdett megőrjíteni. – Apa, kérlek, mondd már el, hogy döntött a király! Nem bírom ki a kihirdetésig.

			– A király meghallgatott mindenkit, de nem foglalt állást. Erdon hercegre bízta, hogy milyen harcmodort választ. Udin így vetélytársnak lát. Nincs nyíltan kimondva, de a várban fog eldőlni a sereg harcmodora. Közte és közted.

			Hatalmas kő szakadt le a mellkasomról. Delon elérte, hogy ne nyilvánítsák eretnekségnek a más elemek használatát!

			Ám Udin olyan nagy befolyással bírt Erdonra, hogy tudtam, ezzel még gond lesz. 

			– Miért kell mindenből presztízskérdést csinálni? Ahelyett, hogy végre elárulnák, mi folyik északon! Egyszerűen nem értem. Annyira elegem van!

			– Az ő szempontjukból igazuk van – vont vállat apám. – A legjobb hadászok, a legokosabb elmék segítik a királyt. Erre jön egy kölyök az elméleteivel, ráadásul egy kegyvesztett bolond fia. Te foglalkoznál vele? Vagy csak türelmetlenül lesöpörnéd? 

			– Meghallgatnám és mérlegelném.

			– Jó, de mi a te jellemed és természeted alapja? És mi Erdon hercegé?

			– Az, hogy katona?

			– Ennél azért több. Lépj a csizmájába, értsd meg, milyen értékek mentén él, és megkapod a kulcsot az emberhez.

			– Bátorság, erő, fegyelem, ezek számítanak neki. Úgy élnek, mint hősök, akik a hazát védik.

			– És hogy tudnád bizonyítani, hogy méltó vagy erre? Erdon mit tenne a helyedben?

			– Nem kérne, hanem megszerezne mindent. Kihívná Udint és legyőzné.

			– Akkor hát?

			Döbbenten apámra néztem:

			– Ugye, tudod, hogy a lányod vagyok, nem a fiad?

			Apám elnyomta a nevetést:

			– Na és? Zavart ez valaha bármiben?

			A következő napokban számtalanszor eszembe jutott apám kuncogása. Olyan természetességgel tartott egyenrangúnak a fiúkkal, ahogy a nap felkel, vagy ahogy tavasszal virágba borul a mező. Persze lehet, hogy csak azért, mert elemi csapásnak tartott.

			Meglepetésemre, az alkalom hamar kínálkozott.

			Már bőven elmúlt a Folyóünnep, amikor az egyik délelőtt olyan erőssé vált a havazás, hogy az orrunkig sem láttunk a váron kívül, a gyakorlótéren. Ilyen rossz látási viszonyok között állítólag az ellenség sem szokott támadni, legfeljebb kiosonnak, és tőrrel vadásznak  ránk.

			Erdon beparancsolt mindenkit a várba. Az udvaron egész nap botos párharcok folytak, közel száz máguskatona küzdött egymással és a három tucat újonccal. A kezdőkkel kendő nélkül, de egymással vakon küzdöttek.

			Természetesen a nemesek a fűtött ebédlőben tették mindezt. 

			Érdeklődve figyeltem a különböző családok fiait, már mind a huszonhatnak tudtam a nevét, bár nem sokat beszélgettünk. Lidérc élvezettel verte sorra mindet. Félelmetes volt, mennyire könnyed léptekkel támad, és milyen könnyen vált harcmodort.

			Itt már nem a lefegyverzésig ment a játék, hanem a fejre mért csapásig vagy megadásig, bár utóbbi azért szégyennek számított. Mágiát nem lehetett használni.

			– A következő Szépvölgyi Roan és Folyami Elin – közölte Udin, aki a párokat tette össze.

			Becsületére legyen mondva, a leggyengébb nemest állította ki ellenem. Elin vézna, középkorú, tétova járású férfi volt, aki a sok gyógyítás ellenére is valamilyen tartós, mindig visszatérő kórban szenvedhetett.

			Éreztem, hogy itt az alkalom. A torkomban dobogott a szívem, ahogy fennhéjazva odaszóltam:

			– Ugyan már, Udin! Te nem mersz kiállni ellenem?

			A meglepett csend után vaskos nevetés harsant, a katonák mind jól szórakoztak, kivéve Delont, aki elgondolkozva mért végig.

			– Ittál, Szépvölgyi? – kérdezte gúnyosan Udin. – Vagy agyadra ment a sok bál?

			Lidérc kérdőn nézett rám, Ras is nyugtalanul megsimította a kopasz fejét, de nem szóltak közbe. Különös érzés volt, hogy bár aggódnak, mégis bíznak bennem. 

			– Csak nem félsz? A nagy Aranyhomoki Tor unokája nem mer kiállni egy kétszer könnyebb kölyök ellen? – gúnyolódtam, de azért összeszorult a gyomrom. 

			Ó, istenek, de ha nem éri meg a tűzokádók titka mindezt… 

			– Herceg, kérlek, hadd kenjem el a száját… 

			– Legyen – bólintott nagyvonalúan Erdon, úgy, mint aki egy láncon tartott harci kutyát elenged.

			– Kartal herceg, nem akarsz fogadni rám? – kérdeztem szemtelenül Lidércet.

			– Akarok? – kérdezte kíváncsian Lidérc. – Igen, most, hogy mondod, akarok. És miben?

			– Ha győzök, három kérdést felteszünk a háborúról, amire őszintén felelni kell. Ha vesztek, Udiné a harminc arany, amit jutalmul kaptam.

			– Ez tetszik – bólogatott Lidérc. Pimaszul a bátyjára mosolygott. – Mit szólsz, Erdon?

			– Ostobaság. A királyi parancs egyértelmű. Aki nem volt háborúban, az nem tudhat róla. Ti még nem voltatok.

			– Úgy érted, attól tartasz, legyőzhet?! – Udin olyan döbbenten, olyan sértetten köpte a szavakat, hogy látszott, ezt nem hagyja annyiban. A saját barátja nem bízott benne. – Ezt nem mondhatod komolyan!

			– Ne dühöngj már! – Erdon habozott, de végül vállat vont. – Jól van, áll a fogadás, elnyerheted az aranyat. Lássuk a harcot! 

			– Kérem a kendőt! – intettem elegánsan.

			Beálltunk a terem közepére. Ras botot adott a kezünkbe, és jó szorosan bekötötte a szemünket.

			– Biztos vagy benne? – kérdezte nyugtalanul.

			– Nem. Lehet, hogy megőrültem – súgtam vissza. – Ha meghalok, bosszuljatok meg! 

			Ras felnevetett, és biztatóan megveregette a vállam. Pedig komolyan megijedtem.

			Ahogy sötét borult rám, nagy levegőt vettem. 

			Udin nem várta meg, míg hozzászokom a sötéthez, hanem azonnal támadott.

			Kitértem az ütés elől, és azzal a trükkel próbálkoztam, amivel korábban. A lába elé tettem a botot, és próbáltam kibillenteni a saját ütéséből.

			Meg is botlott, ám hiába próbáltam lefegyverezni, gyakorlott harcos volt, vasmarokkal tartotta a botot. Visszarántotta, majd olyan ütést kaptam az oldalamra, hogy a szemem könnybe lábadt.

			Villámgyorsan a földre kuporodtam, és arrébb gurultam, amit jól tettem, mert Udin hatalmas ütést mért a levegőbe. Próbáltam felkapni a botomat, de pont erre számított, rálépett, és így a bot visszacsattant a földre, miközben ő módszeresen csapkodta a levegőt. Ha nem érzékeltem volna a levegő változásait, biztosan eltalál. 

			Hallottam, ahogy a barátaim felszisszennek, míg a katonák halkan nevetnek.

			Újabb módszerhez folyamodtam, messzebb gurultam, levettem a csizmám, az egyiket a kezemben tartottam, a másikat eldobtam a másik irányba. Halkan koppant, amikor leesett.

			Udin azonnal arrafelé támadott, így a háta mögé tudtam osonni. Egy könnyed ütést akartam a fejére mérni. Ám ő is rájött, hogy becsaptam. Kiváló megérzései voltak, így megpördült maga körül a bottal. 

			Lebuktam, majd úgy helyezkedtem, hogy mögé kerüljek. Mint valami tánc, olyan volt a küzdelmünk, átvettem a mozgását, és próbáltam egyre közelebb férkőzni. 

			– Mintha látna – dörmögte Erdon.

			– Nem lát. Érez – felelte halkan Delon. – Félelmetes.

			– Szerintem gyönyörű – tette hozzá Lidérc.

			Ras rájuk pisszegett, de már későn. Udin okos volt, rögtön módszert váltott. Maga mögé is ütött, majd két lépéssel a földön heverő botom felé ugrott, és azt is felkapta.

			Hatalmas kézügyességgel mindkét botot forgatni kezdte. A levegő úgy áramlott körülötte, hogy nagy bosszúságomra nem érzékeltem, hol kezdődik a teste, hol a botok, hanem két kusza örvénnyé vált minden. 

			– Gyere, te patkány! Ne gyáván megbújva, hanem támadj rendesen!

			Hogy tudtam volna megtenni? A botom nála volt, meg se lehetett őt közelíteni.

			– Aljas kis csúszómászó vagy! Légy férfi, és küzdj becsülettel!

			Próbálta ellenem hangolni a nézőket. Nem engedhettem. Ám ahhoz, hogy harcolni tudjak, vissza kellett szereznem a botomat.

			A csizma még a kezemben volt. Hirtelen jött ötlettel a feje felé dobtam, közben kihasználtam, hogy a kőpadlón csúszik a lábamon lévő varrott kapca, és lábbal előre bevetődtem alá. Míg megvédte a fejét, szabadon hagyta a lábát. Sikerült kirúgni alóla.

			Udin előreesett, félig rám, de lelöktem magamról, és megszereztem az egyik botját.

			Máris talpra pattant, és támadott. Bikaerős csapásai alatt szinte leszakadt a karom. A dühe még erősebbé tette, és azzal, hogy folyamatosan nekem rontott, védekezésre kényszerített. Nem tudtam kihasználni a képességeimet.

			Éles hangon csattantak össze a botok. A nézők feszültségétől, a hangos felszisszenésektől olyan volt, mintha ketrecben lennék egy őrjöngő fenevaddal. Hiányzott az erdőm szabadsága, a menekülés ezer esélye, és egyre nőtt bennem a pánik, a körbezártság fojtogató szorongása. 

			Hátráltam az irtózatos csapások alatt. Vesztésre álltam, gyengébb voltam, egyszerűen nem bírta a karom ezt az erőt.

			Puff! Az egyik ütés eltalált, felszisszentem az éles fájdalomtól. Hiába tudtam, merről jön, már nem voltam elég gyors.

			– Gyenge vagy! Add fel, és megúszod sebek nélkül.

			Puff! Még egy ütés eltalált. Az oldalam úgy fájt, mintha odabent leszakadt volna valami.

			– Egy szánalmas senki vagy! Add fel!

			Olyan megvetés áradt a hangjából, hogy a dühöm magasra hágott. Egész életemben egy senki voltam, egy láthatatlan lény.

			– Fogalmad sincs, ki vagyok! – sziszegtem.

			Ütött, ám én keményen kivédtem. A bennem élő szipoly vért szomjazott. Udin hiába erősebb, ez csak izom. Meg tudom ölni, el tudom kábítani, és végezni vele.

			Ám hirtelen észhez tértem. Férfi utak, férfi módszerek… Miért kellene ezen az úton járnom?

			Miért ne lehetnék önmagam? Miért ne lehetne a szeretet harcban is erő? 

			– Anya – bukott ki a számon.

			Hirtelen elengedtem a botom, és lebuktam. Udint vitte tovább a csapás, előrelépett, hogy ne essen el. Ahogy elsuhintott felettem, felugrottam. Odasimultam hozzá, és rácsaptam a fejére:

			– Nyertem!

			– Ez az! – ujjongott Lidérc és Zaher egyszerre.

			– Mi van?! – Udin dühödten elkapott.

			Tudtam, csak egy módon enged el. Hangosat cuppantottam az arcára.

			– Fúj! Ez megcsókolt! – Udin megrökönyödve ellökött.

			Levettük a kendőt. A nemesekből egyszerre tört ki a szó. Eddig csendben kellett figyelniük, de most élvezettel taglalták a harcot.

			– Ez nem ér! Csalt! – Udin sértetten nézett Erdon felé. – Nem volt tisztességes küzdelem! Nem győzött le!

			– Követte a szabályokat. Ütést mért a fejedre. – Ras vigyorgott, és tettetett sajnálkozással széttárta a karját. 

			– Csak nyertem, de nem győztem. – Vidáman vállat vontam. – Tudod, milyen jó harcos vagy? Zseniális volt, ahogy a két botot pörgetted, teljesen elmostad vele az érzékelésemet.

			– Igen? – Udin hirtelen nem tudott mit kezdeni a dicsérettel. – Te is jól álltad a csapásokat. Persze a magad göthös egér módján.

			Rámosolyogtam. Úgy fájt a lábam és az oldalam, hogy elismerően hősnek nyilvánítottam magam. Miért nincsenek soha ott a mutatványosok, ahol kellene? Valaki igazán írhatna már egy balladát rólam. 

			– De miért mondtad, hogy „anya”? – kérdezte Delon. – Mintha Udin feldühített volna, de aztán harcmodort változtattál.

			– Olyankor szokta, ha mégsem öl meg valakit – közölte kotnyelesen Lidérc. – Az anyukája azt mondta, ne gyilkoljon.

			– Kedves hölgy lehetett – bólintott Delon. – De ez nem túl praktikus tanács egy háborúban.

			Vállat vontam:

			– Miért gondolod, hogy csak az erőszak az egyetlen út? Ha a hójárókat is így nevelték volna, akkor most nem lenne háború.

			Delon erre úgy meglepődött, hogy felelni sem tudott. Látszott, a nemesek is elgondolkoznak a válaszon.

			Erdon felé fordultam. A széles vállú, zömök hadparancsnok eddig hallgatott, bizonyára a győzelmemet emésztette. 

			Engem vizslatott, és én szorongva lesütöttem a szemem. Csőbe húztam a herceget, és ő pontosan tudta ezt. Vajon megadja a választ, vagy inkább megtorolja a szemtelenségemet?

			– Ugyan már, csak három kérdés – duruzsolta pimaszul vigyorogva Lidérc. – Tudod, milyen kibírhatatlan lesz, ha nem kap választ? Egy kis pukkancs… Kitelik tőle, hogy libaszarban áztatott paraj lesz ebédre. Én a helyedben nem kockáztatnék, tesó.

			Erdon arca megenyhült. Nem tudtam, hogy Lidérc szavai miatt, vagy azért, mert a katonai erények egyenességet követeltek, de végül bólintott:

			– Jól van. De ha bármi kiszivárog, mindenki fejét lerobbantom, világos? Estebéd után megkapjátok a válaszokat.

			– Ó! Köszönöm, köszönöm! – A szívem csordultig telt, ujjongva felugráltam. A mágiám is fellángolt, a teljes testemet elborította.

			A férfiak fejcsóválva nevettek. Jó, lehet, gyerekes vagyok. De már milyen régóta meg akarom tudni! Abbahagytam az ugrálást, mert a lábam iszonyúan megsajdult tőle.

			A párharcok folytatódtak. A következő páros Mort és Nes volt.

			A fal mellé álltam. Delon odasétált hozzám, sugárzott belőle az elegancia, ezüstös haja sok apró fonatban borult a fekete kaftán zöld sárkányára. Akaratlanul is megbámultam. 

			– Nagyszerűen harcoltál, élvezet volt nézni. Remélem, nem sérültél meg, Udin szeret csontot törni. Ha gondolod, szívesen megnézem a lábad és az oldalad. 

			Azonnal óvatossá váltam.

			– Köszönöm, nem szükséges. Keményebb vagyok, mint amilyennek látszom. 

			Delon nem erőltette. Viszont mellettem maradt, és a párharcokról csevegtünk. Meglepett, hogy egyenrangúként kezel, és komolyan vesz. Élvezet volt vele beszélgetni, még akkor is, ha Lidérc időnként kötekedve beleszólt.

			Kivártam több párharcot, és csak utána mentem ki a „latrinára”. Valójában kerestem egy csendes zugot a várban, és meggyógyítottam magam.

			Alig bírtam kivárni az estét. A kérdéseken töprengtem.

			Estebéd után Zaher üzenetet hozott, hogy Erdon hivat minket a Gyógyítók Tornyába. Lidérccel együtt átballagtunk.

			A torony nagy közösségi oktatótermében a könyvespolcok között, a szőnyegen a testőrség ült és kockázott. Kissé messzebb tőlük négy katona hevert, láthatóan zúzódásokkal és törött végtagokkal a gyógyítókra vártak. Még egy embert láttam a fal mellett egy pokrócon hasalva, kellő távolságra a szőnyegtől, nehogy összevérezze. A hátán átvérzett a hevenyészett gyolcskötés. 

			A földszinti szobából kihallatszott Ian zengő hangja, ahogy a világ teremtéséről énekel. Botrányos módon felcserélte a sorokat.

			– Ez szörnyű… – bukott ki a számon a dalra gondolva, de aztán észbe kaptam. – Mármint a sok sebesült. 

			– Állítólag mindig van, aki nem bír veszíteni. Mágiával támadt, mire Amron kapitány huszonötöt veretett rá – legyintett Zaher a hasaló embert nézve. – Látnád, bent mi van! Most pucoltam fel a rengeteg vért. Volt egy véletlen mágikus robbanás. Frellelon egy leszakadt kart próbál visszatenni. Nem várhatott estig, muszáj volt elkezdenie. Menjetek fel Delon szobájába, jobbra az első.

			Felmentünk a lépcsőn, közben megcsodáltam a karfába vésett apró állatmintákat. 

			Az első emeleten a lépcső folytatását egy kovácsoltvas rács zárta le. Egy kis beugróból négy szoba nyílt, a jobb oldali ajtaja kitárva állt.

			Delon lakrésze éppoly elegáns volt, mint ő maga. A falon egy drága díszkardot és egy különleges hajózási térképet láttam, aminek a közepén nem Vulkántorok helyezkedett el, hanem a Forró-partok. A számos bútor közül a feketére festett, ezüstberakású ágy szinte uralta a szobát, ami kissé zavarba ejtő volt, látszott, a gyógyító ezt tartja a legfontosabb berendezési tárgynak. A sarokban a kis asztal egy gyönyörű Szépvölgyi-termék volt, míg a két kék huzatú kerevet a fővárosi mesterek kezét dicsérte. Jó ízlés és pompa sütött mindenből.

			Delon elénk jött, és hellyel kínált.

			– Gyönyörű ez a szoba – mondtam őszintén. – A színek aránya és a fény játéka tökéletes.

			– Megtisztelő ezt egy kiváló ízlésű Szépvölgyi nemes szájából hallani.

			– Akkor is kényelmetlen ez a kék pad – morogta Erdon, aki túl nagydarab volt, hogy a finom ülőalkalmatosságon kényelmesen elférjen. 

			– Kerevet – mondtuk egyszerre Delonnal.

			– Esélyed sincs ellenük – legyintett Lidérc. 

			Ras erre felnevetett. Ő egy zsámolyon ült a fal mellett, ahogy Udin is.

			Delon meg akart minket kínálni teával és mézes dióval, ahogy nemesi körökben illik, de Erdon katonás egyenességgel félbeszakította:

			– Essünk túl rajta! Mi a három kérdés?

			Izgatottan feleltem:

			– Mik azok a tűzokádók? Miért felülről védjük magunkat a tűztojások ellen? Miért támad minket az ellenség?

			– Az utolsóra egyszerű a válasz. Mert gonoszok – vont vállat Erdon.

			– Nem tudnak otthon gonoszkodni? Miért kelnek át a hegyeken? – kérdeztem elégedetlenül.

			Lidércnek sem tetszett:

			– Hé, arról volt szó, hogy válaszokat kapunk, nem mellébeszélést! 

			– Ez nem mellébeszélés. Rohadt mészáros mind – köpte a szót Udin.

			– Majd inkább én – szólt közbe Delon. – Kezdjük az elsővel! A tűzokádók nem élőlények. Ezek fémcsövek, amikből golyó jön ki, és sokkal távolabbra tudnak lőni vele, mint a hajítógépekkel.

			Olyannyira megrökönyödtem, hogy pár pillanatig lélegezni is elfelejtettem. 

			– Mi? – kérdezte elképedten Lidérc is. 

			– A Tűzistenre! Ez rendkívüli! – Izgatottan beharaptam az ajkam. – Új fegyverek? De hogy jut ki belőle a golyó, milyen erő viszi ki? 

			Delon Rasra nézett.

			– Egy fekete por – felelte Ras. – Két évvel ezelőtt Árnyékkal behatoltunk az ellenséghez, és hoztunk belőle. Már egy csipetnyi is hatalmasat durran, ha meggyújtják. 

			– És miből van? – kérdeztem mohón.

			– Nem tudjuk – mondta Delon. – Szén biztosan van benne, és talán még…

			– Elég – mordult Erdon. – Aranyhomoki Tor már vizsgálja. Ez szigorúan titkos, az ő családja tud csak róla.

			– Jól értem, hogy két év alatt nem jutott semmire? – kérdezte Lidérc kötekedve. Az ő esze is gyorsan járt. – A mágusok nem jók az alkímiában. Miért nem Alej, a tanácsos foglalkozik vele?

			– Mert… – kezdte ingerülten Erdon.

			– Politika – vágott közbe Delon. – Hagyjuk, túl messzire vinne. A második kérdésed, Roan, nagyon okos volt. A legnagyobb problémánk ezzel van. Az utolsó harcoknál különös szerkezetek jelentek meg az égen. Egy hatalmas gömb, aminek az alján kosár volt, és ebben embereket láttunk. Az égből ránk dobálnak fehér tűzzel teli csuprokat. Az volt a szerencsénk, hogy jött a tél.

			– Repülő emberek? – Hitetlenkedve Delonra néztem, majd a többiekre. Mindenki komoran bólintott. Lázasan járt az eszem.

			Udin vette át a szót:

			– Először csak egy ilyen jött, majd később még öt, és magasabban szálltak. Alig tudtuk felgyújtani őket. Hatalmas gombák, vagy talán hajók, éghajók.

			– Léghajók? Az jobban cseng – szólt közbe Lidérc. 

			– Ne adj neki nevet! – szólt közbe Delon. – Amíg nincs neve a nyelvünkben, addig az emberek nem tudnak beszélni róla. Mondtam, hogy a tűztojás szót se kéne használni!

			– Miért baj, ha beszélnek? – kérdeztem értetlenül. Képtelen voltam a fenekemen maradni. Izgatottan felugrottam. – Ez rendkívüli! Az egyik ősöm hajdan járt náluk, és fejlettebb népnek tartotta őket. De igazából mindez csak tudomány. Ha megértjük, hogyan működnek ezek a szerkezetek, akkor mi is meg tudjuk építeni. Hát nem akartok tűzokádókkal lőni, vagy a levegőben szállni, és onnan tűzgolyót küldeni? Győzni tudnánk! Sőt, hatalmas fejlődés jöhetne! Micsoda lehetőségek, micsoda változás! 

			– Roan – mondta figyelmeztetően Lidérc.

			Mindenki olyan komoran meredt rám, hogy elbizonytalanodtam.

			– Valami rosszat mondtam?

			– Mi lett volna, ha Vasfűn a bányászoknak fekete poruk van? – Erdon keresztbe fonta a mellkasa előtt a karját. – Belegondoltál, milyen belharc lenne, ha bárki csak úgy szerkezeteket készíthetne? Apám azt parancsolta, igétlenek fülébe nem juthat mindez. A katonák azt hiszik, illúzióvarázs, és mindez csak mágia.

			Döbbenten meredtem rájuk. 

			Aztán felfogtam a szavai súlyát. Vulkántorok hatalmi rendje a mágiára épül. Már születéskor eldől, kinek hol a helye. Ám ha egyszerű emberek hatalmat szerezhetnek… ha egyenlők lehetnek…

			– Ugyan már! Ez képtelenség, nem lenne lázadás. – Megráztam a fejem. – Az éhezők olvasni sem tudnak. Hogy tudnának fekete port keverni, vagy tűzokádókat készíteni? Ehhez pénz kell, szaktudás kell, sőt, olyan elmék, akik képesek új dolgokat befogadni! Nem olyan könnyű új dolgo…

			Megakadtam. 

			Olyan elmék… mint mondjuk, egy Szépvölgyié. Megdermedtem.

			Mi képesek lennénk rá.

			Lidérc kényelmesen kinyújtotta a lábát ülés közben:

			– Csak úgy, mellékesen mondom, ha Roannak egy haja szála meggörbül, rátok omlasztom a tornyot. 

			Kínomban egyik lábamról a másikra álltam. Aztán feszengve Lidérchez mentem, és némán leültem mellé, a biztonságba. 

			Kellemetlen csend telepedett a szobára. 

			Delon és Erdon úgy bámult, mintha azt fontolgatnák, mekkora veszélyt jelentek.

			Elsőnek Udin sóhajtott fel, és nyugtalanul megmasszírozta a szemét. Rájöttem, mekkora teher van a vállán. Az ő családjának kell megoldást találnia, és titokban. 

			Lidérc felvette a szót:

			– Ott tartottunk, hogy a népet hülyítitek, közben be vagytok szarva egy okosabb és erősebb ellenség miatt. Azt megértem, hogy a Szépvölgyiek kegyvesztettek, és apám nem akart a kezükbe adni ilyen információt. Na de Alej? A saját tanácsosa? A Farkasföldiek a főváros legműveltebb igétlen családja. Úgy hallottam, ők az egyetlenek, akik az aranyat nem ólompróbával, hanem választóvízzel is meg tudják vizsgálni. 

			– Mivel? – kérdezte zavartan Ras.

			– Valóban eszesek – bólintott Delon. – De megbízhatóak? Alej annyira hatalmat akart, hogy a lányát egy mágus elé dobta. Pedig megvizsgáltam, és megmondtam, túl gyenge, nem tud kihordani mágusbabát. Sőt, azt is sejteni lehetett, hogy az egyesülést sem éli túl. Erre titokban…

			– Elég! – csattant keserűen Udin. – Nem az én hibám volt! Vágyfőzetet csempésztek a kupámba! Aztán meg ott feküdt az ágyamban cselédruhában…

			– Muszáj volt felhoznod, Delon? – kérdezte ingerülten Erdon. – Udin nem tehetett róla. 

			Az iszonyat a torkomba kúszott, ahogy megértettem, mi történt. Láttam Udin arcán, hogy ez olyan borzalom, ami rosszabb volt a háborúnál. 

			Kijátszották, és egy ártatlan lány gyilkosává vált. 

			Lidérc bizonyára látta a megrendülésemet, mert átvetette mögöttem a háttámlán a kezét, mintha öleléssel óvna a világ kegyetlenségétől.

			– Csak az öcsédnek magyaráztam a helyzetet. Az igétlenektől semmi jó nem származik. Mind hatalmat akar, és bármilyen mocskos eszközzel. Ha a király megtudja, hogy beavattál egy Szépvölgyit… – Delon a fejét ingatta.

			– Roan mágus, vagyis nem igétlen – morrant Erdon. – Különben sem apám megy vissza a vágóhídra. Láttad, mit művelt a kölyök? A puszta eszével egy nagyobb, erősebb, tapasztaltabb ellenféllel szemben győzött. Úgy váltott harcmodort, ahogy mi kapcát! 

			– Láttam. De ez csak egy párharc volt, nem egy háború. Ne érts félre, én őszintén támogatom, hogy a mágiaelméletek ellenére a katonákat más elemekre is tanítsa. Persze, ha Udin beleegyezik – tette hozzá Delon előzékenyen. – De nem foglalkozhat az idegen eszközökkel, ez beláthatatlan következményekkel járna. Apád titkos írnoka vagyok. Ne hozz olyan helyzetbe, hercegem, hogy döntenem kelljen, kihez vagyok hűséges!

			Mondani akartam, hogy én aztán teljesen ártalmatlan vagyok, de megéreztem Lidérc kezét a vállamon. Hallgatásra intett.

			– Udin, te mit gondolsz? – kérdezte Erdon.

			Udin habozva végigmért. 

			Különös, de már nem éreztem, hogy ellenséges lenne. Ha valóban alulmaradt volna, most gyűlölne, ám úgy győztem, hogy nem hoztam szégyenbe, nem csorbult a büszkesége. 

			– Jól van, próbáljuk ki a módszereit! Megmondom apámnak, akkor foglalkozunk a mágiaelmélettel, ha élve visszajöttünk.

			Egy szót sem szóltam, de szerintem az arcomról lerítt, milyen boldog lettem, mert a férfiak felnevettek.

			– Akkor ezt megbeszéltük – mosolygott Erdon. – Ras, Udin, ha a kölyök beszélne arról, ami itt történt, akkor elvágjátok a torkát, és annak is, aki hallja.

			Megszeppentem. 

			– Igen, herceg – felelték egyszerre, olyan természetesen, mintha egy kupa bort kéne hozniuk.

			Azt hiszem, soha nem fogom megszokni a katonaságot.

			A megbeszélés befejeződött. Még ezernyi kérdésem lett volna, főleg, mert a harmadikra nem válaszoltak rendesen, de Lidérc felkelt, és engem is kifelé terelgetett. Ras is jött velünk, majd becsukta mögöttünk az ajtót.

			– Olyan különös szerkezetek ezek. Tényleg nem félsz tőlük? – kérdezte Ras hitetlenkedve. Megállt a lépcső előtt.

			Vállat vontam.

			– A hajó is furcsa lehetett az őseinknek, de nekünk ma már természetes. A hegyeken túl egy hatalmas földrész terül el, Vulkántorok csak egy kis hely hozzá képest. Bármit teszünk, a világ fejlődik odakint nélkülünk is.

			– Eddig csak aggódtam. Most viszont a frászt hozod rám – morogta Ras, és elindult az emeletről lefelé.

			– Rá kell jönnünk, hogyan működnek azok a tárgyak. Miért nem engedted, hogy közbeszóljak? – kérdeztem halkan Lidércet, miközben egymás mellett ballagtunk le a lépcsőn. 

			– Hagyj időt nekik! Kimondtad a legfontosabb mondatot, amit a bátyám hallani akart. Azt, hogy győzhetünk. A többi már politika. Erdon egy csökött agyú bika, amit akar, azt keresztülviszi. Márpedig meg akarja nyerni a háborút.

			– De mikorra viszi keresztül? – morogtam türelmetlenül. – Hamarosan itt a tavasz, és a hágó járható lesz.

			Lidérc nem felelt, mert leértünk a közös nagy helyiséghez és az ott lévő emberekhez. 

			A testőrök nyugodtan kockáztak, a sérültek egymással beszélgettek. Ian már nem énekelt, hanem épp fát rakott a kandallóba. Az egészből olyan nyugalom áradt, hogy összeszorult a torkom.

			Talán tényleg addig jó, míg nem fogják fel, mi ellen harcolnak.

			16. fejezet 
Meleg pillanatok

			Úgy éreztem, megőrülök. 

			Itt állok a világ legizgalmasabb titkával, és nem beszélhetem meg senkivel. Ó, bárcsak az apám vagy az öcsém itt lenne! 

			Szerencsére az új mágikus gyakorlás mulatságos és sokszínű volt. Délig a rendes gyakorlatokat csináltuk Udin vezetésével, mert Erdon el akarta érni, hogy a máguskatonák minél magasabbra tudjanak tűzgolyókat küldeni. Ám déltől Lidérc kapta meg a parancsnokságot, és az ötleteim alapján Mort irányított. 

			Lidérc a káoszban hitt, és abban, hogy a jó csapás kiszámíthatatlan. Így rengeteg anyázással és még több nevetéssel zajlott a gyakorlás. Különböző elemek szerint beosztottam az embereket, és ötleteket adtam nekik, és őket is gondolkozásra ösztökéltem. Főleg bajt kellett keverniük, megmozgatni a levegőt, a köveket, a vizet, látszólag céltalanul, játékból. Lidérc nem várt el teljesítményt, nem helyezett rájuk nyomást, ám zseniális módon terelgette mindezt a kellő cél felé. 

			Sok sérülés volt, a gyógyítók szinte minden este dolgoztak. Ian egyszer ki is borult, hogy ő nem hajlandó folytatni, ezt nem fogja bírni a háborúban. Megtagadta, hogy ellássa a betegeket, és vissza akart térni a mi csapatunkba. Zaher aggódva kérlelte, de hasztalan.

			Meglepetésemre nem Frellelon jött, hanem Delon. A fehér hajú gyógyító nem kezdett a lelkére beszélni, nem büntette meg, csak annyit kérdezett:

			– Van kedved velem tartani? Épp nemes hölgyekhez megyek, főzeteket viszek. A gyógyítás egy művészet, nem lehet kierőszakolni. Ha ki akarsz lépni, menj, de előbb ismerd meg az életünk legjobb oldalát. 

			Ian két nappal később tért vissza, egy jóval elegánsabb kaftánban. Hozott aszalt szilvát és két finom takarót, amiből az egyiket a testvérének adott. Lenyűgözve mesélt a nemesi házakról, a megvizsgált emberekről, és Lidérc ugratására zavartan azt is kibökte, hogy egyes finom asszonyságok a vendéglátást kissé szélesebb körűen értelmezték. 

			Ion erre sóváran azt mondta, bárcsak ő is gyógyító lehetne. Azt hiszem, Delon pont erre számított, nem is az ajándékok, hanem a testvér irigykedő szava vitte vissza hozzá Iant. 

			– Te rendben vagy? – kérdeztem Zahert. Féltem, fájt neki, hogy Ian nőkkel volt, de meglepetésemre máshogy értette.

			– Félek én is, hogy nem fogom bírni. Eleinte jó volt, amikor egy-egy embert kellett gyógyítani, imádtam, de már most nehéz, hogy hármat kéne. Mi lesz, ha egy csatában harmincan megsérülnek? És azon múlik az életük, hogy én… Eh! Mindegy, úgyse értheted. Tudod, milyen nyomás, hogy szükség van ránk? 

			– Gondolkoztál a kilépésen?

			– Igen, sokat. De Frellelon is jön a csatába, és mellette akarok lenni. Ne mondd senkinek, de valójában büntetésből van a várban. Sokkot kapott a csatatéren az első csatájakor, nem bírt gyógyítani. De tavasszal már muszáj jönnie, mert az egyik gyógyítót leszúrták a hójárók, a másik meg öngyilkos lett. Delon egyedül maradt.

			– Öngyilkos? – kérdeztem meglepődve. – Nem is hallottam kettejükről.

			– Ők telente a városban éltek, nem itt. Állítólag a főzetek miatt tette. Ahhoz, hogy bírják, a gyógyítók serkentőket isznak, de ez mellékhatásként bomlasztja az elmét is.

			– Ígérd meg, hogy nem iszol ilyeneket! 

			– És ha a te életed múlik rajta? Szerintem téged csak nagyon sok főzettel tudnálak meggyógyítani.

			– Tudod mit? Megígérem, hogy soha nem szorulok rá. Inkább meg sem sérülök. Vagy udvariasan rögtön meghalok. Én egy roppant jól nevelt Szépvölgyi vagyok.

			Zaher felnevetett. 

			– De bolond vagy! – mondta, de utána jobb kedve lett. Jót tett neki, hogy beszélhetett a félelmeiről.

			Ez az egy beszélgetés volt, ami áthatolt a gondolataim falán.

			Ha nem a gyakorlótéren varázsoltunk, olyan voltam, mint apám, aki szórakozottan eszik, alszik, közben egy problémára összpontosít. Azt hiszem, nem igazán figyelhettem a környezetre, talán csak akkor láttam meg a külvilágot, amikor éjjel felriadtam, és Lidérc szívén volt a kezem, ő pedig a karomat ölelte bensőségesen.

			– Hahó, van itthon valaki? – kérdezte egy nap bosszúsan Lidérc. Este volt, és elalváshoz készülődtünk. Én az asztalomon ültem, és magam elé meredtem.

			– Tessék?

			– Mort épp tök pucér, és a lavórban mosdik. Te meg nem vagy vörös.

			– Mi? – kérdeztem döbbenten. 

			Mort is pontosan ugyanezt kérdezte, miközben értetlenül felénk fordult.

			Mindent láttam a testéből. A látványra azonnal zavarba jöttem, és neki is felszökött a mágiája. Lidérc viszont pimaszul nevetett.

			– Imádom. Ez megunhatatlan! – Aztán elkomolyodott. – Roan, olyan vagy, mint az alvajáró. Valami főzetet iszol, vagy mi van veled?

			– Gondolkozom.

			– És min?

			– Pontosan tudod, hogy min. Beszélnem kéne valakivel, akinek vág az esze. Akár apámmal, vagy a testvéremmel, és megőrjít, hogy nem lehet.

			– És mi lenne, ha velem beszélnél? Engedj be az elmédbe! Nem csak arra vagyok jó, hogy… 

			Nem mondta ki, de értettem. Ő több, mint egy vonzó test, amitől a mágiám megugrik. Ő a társam, barátom akart lenni.

			A többiek bizonyára már megszokták, hogy vannak titkaink, nem kérdeztek semmit, csak érdeklődve nézték, ahogy felveszem a csizmát, a köpenyt, és Lidérccel tartok. Meglepetésemre Lidérc a nyúlszőrt is felragadta, és az egyik fáklyát is elhozta.

			– Nagyon hideg az éj. – Nem kifelé indult, hanem felmentünk a lépcsőn a torony legtetejébe. A beüvegezett ablakok miatt a padláson kissé melegebb volt, mint régebben. Már nem fagyott be a víz, igaz, a leheletünk még meglátszott. 

			Egy macskafej kukucskált le a fenti gerendáról. Lidérc ennek láttán bosszúsan felnevetett.

			– Most komolyan! Ebben a várban sehol nem lehet egyedül lenni veled…

			Zavarba jöttem, bár nem tudtam pontosan megmondani, miért. Talán mert a kezében ott volt a nyúlszőr takaró, amit letett a korábban alváshoz használt asztalra. 

			– Gyere, ülj ide! Min gondolkozol? – Lidérc leült a nyúlszőrre, és én is mellé telepedtem.

			– Mi viszi fel a léghajókat? A tárgyak nehezebbek a levegőnél. Kell egy erő, ami nem mágia, mégis képes megemelni.

			– A tűz. Ras felderítő. Kifaggattam, hogy pontosan mit látott. Ő hegyoldalból nézte a támadást, és a kosárban tüzet használnak. A gömb meg valami szövetből van, és zsinórok fogják. Szerinte az egésznek semmi értelme, valami láthatatlan dolog miatt repül.

			– Kell, hogy legyen értelme. – Magam elé meredtem, és képzeletemben felrajzoltam a tüzet és a gömböt. – Okos ember nem visz tüzet egy gyúlékony eszközre. Hacsak nem kell neki éppen a tűz. Mit ad a tűz?

			– Meleget?

			A fali tartóba tett fáklyára néztem. Hosszan bámultam.

			– A füst mindig felszáll – gondolkozott hangosan Lidérc.

			– Áramlás? – Megborzongtam a hűvösben. – A tábortűzben is felfelé szállnak a szikrák. És remegve áramlik a levegő. Lehet, hogy maga a meleg levegő a kulcs? 

			Lidérc levette a köpenyét, és a combunkra terítette. Kicsit közelebb húzódott, hogy őt is befedje. A lábunk majdnem összeért.

			– Amikor a tengeren voltam, megdöbbentem, mire képes egy csendes szellő is. Hiába volt hatalmas a hajó, mégis megmozdította. A szélnek hatalmas ereje van.

			Ezen töprengtünk a félhomályban, a hűvös padláson, amikor Lidérc fázósan összehúzta a zekéjét. Nem is gondoltam át, mit teszek, csak kioldottam a köpenyem, hogy megosszam vele. Ő is természetes módon bújt be alá, mint férfi a férfi mellé.

			– Lidérc, segíts! Ki kell próbálnom, muszáj kicsiben csinálni egy ilyet. Ha tényleg a tűz a kulcs, akkor nem alulról kéne kilőni, hanem felülről vízzel támadni. Vagy valahogy a felhőket esőre késztetni… vagy a levegő páráját kinyerni.

			Nem kaptam választ, csak egy mély, szaggatott lélegzetet. Felé fordítottam az arcomat.

			Lidérc engem nézett, de olyan pillantással, hogy a szívem megdobbant, a mágiám felszökött. Erre az övé is azonnal reagált, szinte felragyogott a szíve körül, és zavarba ejtő módon máshol is.

			Kínomban fel akartam pattanni, de visszahúzott.

			– Csak mágia. Bocs, rég voltam nővel. Hagyjuk figyelmen kívül, túl fáradt vagyok elfojtani. Tudod, mit nem értek? Hogyan irányítják?

			– Mit? – kérdeztem, mert ebben a pillanatban csak egyféle irányítás járt a fejemben. Ahogy egy fiú megcirógat egy lányt, majd közel hajol, és puha ajkát hozzáérinti a… – Ööö… igen, a léghajó… azt irányítani kell. Ez… nagyon jó kérdés…

			– A hajókat a kormánykerékkel lehet irányítani. – Lidérc hosszas magyarázatba kezdett a hajótest részeiről. 

			Olyan nyugodt hangon beszélt, hogy nem tudtam, mit tegyek, hiszen közben a testéből áradt az erő és a hő. Próbáltam magam elé nézni, a mondandójára figyelni, és nem izgatottan feszengeni, de a mágiám nem csillapult, sőt, a teljes testemet beborította. Szerencsére a mellkasunk előtt nem ért össze a köpeny, így a hideg levegő beáramlott, és nem vált túl fülledtté ez a közelség. 

			– Elfelejted, hogy a víz sűrűbb közeg – vetettem ellen. – Kétlem, hogy a levegőben egy hajólapáttal irányt lehetne változtatni.

			– És ha nincs is irányítás? Csak a szélre tudják rábízni magukat?

			Meglepve felkaptam a fejem:

			– Akkor megfelelő időjárás kell nekik a repüléshez. Bajban lennének, ha…

			Elakadt a hangom, mert Lidérc közelebb csúszott. Csak a köpenyt igazította meg, hogy a nyakunknál is zárjon, de utána a vállamon felejtette a kezét. Éreztem a kínzó vágyat, hogy hozzám akar érni.

			Nem bírtam ki. Nekidőltem a mellkasának. A testünk között mintha apró, láthatatlan szikrák pattogtak volna, izgatottan akartam belőle még többet. A köpenyek alatt kellemesen meleg lett, ahogy a mágiánk szinte cirógatta egymást. Úgy éreztem, megőrülök, annyira meg akartam csókolni, szájamat a száján érezni, tenyerét a bőrömön megtapasztalni.

			Ültünk, és úgy tettünk, mintha ez normális lenne. Mintha Lidérc berekedő hangját és mély, izgatott sóhaját, vagy az én elcsukló, folyton összezavarodó beszédemet pusztán a késő éj okozná. Hiszen ez csak egy jó barátság, egy igazi, katonás férfibarátság…

			Beszélgettünk a léghajókról, tűztojásokról, az olthatatlan tűzről. Majd elképzeltük, létezhetnek-e tűzhajók, melyek láván suhannak. Mindenféle szóba került, csak hogy egyre hosszabbra nyúljon az éj, és ne kelljen szétválnunk, kiengednünk a másikat a köpeny melegéből és az izgató ölelésből.

			Már bőven elmúlt éjközép, és lassan a hajnal közeledett, amikor kimerülten lementünk.

			A katonák aludtak, ahogy a sötét szobában a többiek is.

			Az asztalomra kuporodtam, és félálomban arra gondoltam, meg fogok őrülni. 

			Nem a léghajók miatt, hanem mert úgy vágyom Lidérc csókjára, mint párától nyirkos völgy a napfény simogató, lágy, meleg ujjaira.

			A következő napokban Rast zaklattam azért, hogy minél pontosabb leírást kapjak a léghajók mozgásáról, kinézetéről, és azzal gyötörtem, próbáljon visszaemlékezni az időjárásra is. 

			Lidérc közben nagyvadra vadászott, pimaszul Delont vette célba a fekete por és a tűztojás mibenléte miatt. A gyógyító próbálta visszaverni a támadásokat, és elkerülni őt, ám Lidérc egy orgyilkos settenkedésével bukkant fel körülötte, és fülébe suttogta az újabb és újabb kérdéseit. 

			Valahogy úgy alakult, hogy mindig este tudtuk megbeszélni a dolgokat, kicserélni az információkat. És hát ugye biztonságosabb volt a padláson beszélgetni – a közös köpeny alatt.

			Néha úgy éreztem, a hajam átvette Lidérc előző esti illóolaját és bőrének illatát, mert nappal is körbefont, mintha meleg leheletével finoman a tarkómra tapadt volna. Esténként a mágiánk már úgy simult össze, mind kedvesek felhevült teste, lágy burokba font minket, és hiába nem történt semmi, Lidércnek dőlni egyet jelentett a pikáns gondolatokkal, a mellem belefeszült a kötésbe, mintha le akarná dobni, hogy a bőröm végre a tenyerébe simulhasson. 

			Úgy sóvárogtam utána, mint korsó a víz után, ami csengő csobogásával, lágy érintésével örvénylő sugárban betöltheti. Lidérc karja pedig olyan forrón borult körém, mint ahogy láva öleli a földet, a kvarchomokba káprázatos, színes üveget csókolva. 

			– Ha jól értettem Rast, akkor a csatatéren a léghajók oldalról támadnak, és egyik hegyről a másikra szállnak, de a mozgásuk nem egyenes, hanem összevissza, oldalra is kitérnek, meg fel- és lesüllyednek. Mintha nem tudnák teljesen uralni. 

			Lidérc szorosabban magához vont, és úgy suttogta a fülembe, mintha szerelmi vallomás lenne:

			– Delon megfigyelte, hogy egyszerre csak két homokórányi időt vannak az égen. Utána idő kell nekik, hogy újra felszálljanak. És mintha nem tudnának megfordulni, mindig csak a másik hegyre leereszkedni. Az a baj, hogy nagyon magasan vannak, lőtávolon kívül. 

			– Ha rájövünk, miért ereszkedik időnként a léghajó, akkor könnyebben elkapjuk. – Nehéz karja alatt kicsit kihúztam magam, kiegyenesítettem a gerincemet, de ahogy ő is megmozdult, megbillentem. Letettem a kezemet. Véletlenül a combjára. 

			Még ruhán át is éreztem, ahogy az izmai megfeszülnek. 

			– Hamarosan kipróbálhatsz mindent…

			Mindent?

			– …A kovácsikrekkel megfonattam a kosarat. Te hogy állsz? Folával megvarrattad a kis gömböket? Maradj csak, ha így kényelmesebb…

			Éreztem, ahogy elvörösödik az arcom. Bennem, abban a hosszú pillanatban fel sem merült, hogy el kéne venni a kezem. Csak amikor kimondta, jöttem rá, hogy egy újabb határt léptünk át. 

			– Igen. Tíz varrást csinált, különböző anyagokból – sóhajtottam. A léghajó tetejét és alját mással készíttettük el, hogy senki ne sejtse, miben mesterkedünk. Vonakodva elvettem a kezem.

			Lidérc a köpeny rejtekében utánanyúlt, egy pillanatra a kezében tartotta, majd lassan visszahelyezte a combjára, és rásimította a tenyerét a kézfejemre. De most nyitva volt a tenyerem, és a kisujjam véletlenül az ölét érte. Egész testemben remegtem.

			Lidérc ölében fellángolt a mágia. Úgy kaptam el a kezem, mintha megégettem volna. 

			– Holnap alájuk gyújtunk. Szerintem élvezni fogod. 

			A kétértelmű mondat még inkább felkorbácsolta a véremet. Egyszerre lett úrrá rajtam a rémület és az izgalom. 

			Ó, istenek, segítsetek! 

			Én ezt nem bírom tovább. Hogy tudnék úgy csókot kapni Lidérctől, hogy ne jöjjön rá, hogy szipoly vagyok?

			Egy katonai várban sokkal nehezebb helyet találni titkos kísérletekhez, mint az ember gondolná. Mindig minden szegletben ott nyüzsög valaki. 

			Azt találtuk ki, hogy reggel panaszkodunk egy kis hasfájásra, és közvetlen délidő után, amikor Erdon szigorúságát és Udin teli torkú üvöltését felváltja Ras és Mort, úgy teszünk, mintha hasmenésünk lenne, és visszamegyünk a várba. Ilyenkor már mindenki a saját mágikus gyakorlását végzi, Delon pedig Erdont ugratja. 

			Az ebédlő ideális helynek tűnt, hiszen a cselédek csak később kezdenek kipakolni az estebédhez.

			Összekötöztük az első kis, kétarasznyi szövetgömböt a kosárkával. Lidérc megtartotta felfelé az anyagot, én pedig oldalról beletartottam egy lángoló gallyat. És vártunk.

			Csak vártunk.

			Ekkor nyílt az ajtó, és besétált Delon, Erdon, a testőrség és Ras.

			– Mondtam, hogy rosszban sántikálnak – jegyezte meg bosszúsan Delon.

			– Ez nem az, aminek látszik! – hadartam. – Különben is, arról volt szó, hogy senkinek nem beszélhetek róla. Betartottam. A kísérletezés egy szóval sem volt megtiltva. 

			– Vigyázz! – kiáltott Ras. 

			A gallyon égő láng véletlenül elérte a szövetet. Az első kis léghajó lángra lobbant.

			– Krash! – Udin azonnal kioltotta.

			– Biztosítsátok a bejáratot – parancsolta Erdon, mintha valami katonai hadművelet közepén lennénk, aztán egyszerűen leült az egyik padra.

			– Le kéne szidnod – morgott Delon, de mellé telepedett.

			– Jaj, hagyd már! A gyerekjátékok készítése nem tilos. De miért gondoljátok, hogy ez repülni fog?

			Előadtam az elméletemet a meleg levegőről. Közben Lidérc sikeresen felgyújtotta a második kis hajót is. Csak növelni akarta a lángot, de mágiával tette, mire belobbant az egész.

			– Rossz nézni, amit műveltek – morogta a sűrű szemöldökű Nes, aki örökké a gyerekeinek faragott valamit. – Átvehetjük, herceg?

			Erdon bólintott.

			Szol három régi testőre sokkal jobb kézügyességgel bírt, mint bármelyikünk. Leszedték a vasalást az egyik repedt szék lábáról, és a felül nyitott kis fémkockába apró tüzet raktak. Szalmát és faforgácsot tettek bele, amit ügyesen tápláltak.

			– A meleg levegő lesz a titok nyitja, és az áramlás – magyaráztam lelkesen. – Minél több láng kell.

			A következő pár léghajónál nem jártunk sikerrel, semmi hatása nem volt a tűznek. Engem nem zavart, ezerszer láttam, hogy apám hetekig, hónapokig türelmesen próbálkozik valamivel. Ám Erdon kezdett elkámpicsorodni.

			Delon tűnődve megszólalt:

			– Szerintem a szövet sűrűsége is számít. Bent kell maradnia a melegnek, de ezek túl ritka szövésű anyagok. Ne aggódj, a vászon jobb lesz. 

			– Én is erre gondoltam – bólintott Lidérc. – A hajóknál a szelet a viaszosvászon fogja meg a legjobban. Az utolsót bekentük gyertyaviasszal, majd lekapartuk róla.

			A sima vászonnál is láthatóan hatott a meleg levegő, mert megmozdult a gömb, de az utolsó, a viaszosvászon telitalálat lett.

			A kis játék mindössze félujjnyit emelkedett fel, túl nehéz volt, de a férfiak olyan ujjongással és boldogan nézték, mint a gyerekek. Meglepve mosolyogtam, aztán rájöttem, nekik valami félelmetes és érthetetlen dolog vált emberivé. 

			Erdon odajött, és örömében meg akarta veregetni a vállam.

			– Ne, kérlek! A múltkor is lila foltom lett.

			Ám a robusztus herceg csak nevetett, és mint férfi a férfit, jól hátba vágott, hogy milyen vicces vagyok.

			17. fejezet 
Játék a tűzzel

			Másnap, amikor Erdon visszatért reggel, behívatott minket Lidérccel a Gyógyítók Tornyába. Mindössze ő, Udin és Delon volt jelen, a földszinten a könyvespolcok mellett álltak. 

			Erdon közölte, hogy nem foglalkozhatok többé a léghajókkal. Az ötletet a továbbiakban Aranyhomoki Tor és családja kivitelezi.

			– Micsoda?! – kérdeztem döbbenten. – Miért lett átadva másnak? Főleg egy Aranyhomokinak, aki a mágiához ért, nem a tudományhoz! Ez a mi felfedezésünk! Felháborító, hogy…

			Erdon felvonta a szemöldökét. 

			Észbe kaptam, és elhallgattam. Talán nem a herceggel kéne üvöltöznöm.

			Delon összeráncolta a homlokát, Udin sértve keresztbe tette a karját.

			– Ez már megint politika, vagy van valami épeszű magyarázata? – kérdezte Lidérc tömény gúnnyal a hangjában.

			Erdon felé fordult, és láttam, megfeszül az arca. De fegyelmezte magát, és nem tört ki a dühe:

			– Három hét múlva elindul a sereg. 

			Mintha nyakon öntöttek volna egy vödör hideg vízzel, olyan volt ez a mondat.

			– Nincs időnk kísérletekre, és ez a hely sem alkalmas rá, túl sok a figyelő szem. Tor egy eldugott birtokon megépíti mesteremberekkel a léghajót. Roan kétszáz arany jutalmat kap, a kincstáros ma átadja az apjának. 

			– Köszönöm a kegyet, felség! – Udvariasan meghajoltam. Legszívesebben elsírtam volna magam. 

			Elvették a világ legérdekesebb kísérletét. De nemcsak ezt. Megszűnnek Lidérccel az esti beszélgetések. Már nincs miért közös köpeny alatt csevegnünk odafent.

			– Újabb szép jutalom vár, ha átnézed a titkos feljegyzéseket a többi eszközről, és előállsz valami használható ötlettel – közölte Erdon.

			– Tessék? – Döbbenten felkaptam a fejem. A vállas hadparancsnokra meredtem. – Mármint a tűztojásokról és…

			– Igen. Delon felvezet az emeletre, az egyik szobába összerakta az iratokat. Bebizonyítottad, hogy vág az eszed. 

			Ó, az istenekre!

			A szájamra szorítottam a kezem, hogy ne sikítsak fel ujjongva. Boldogan Lidércre néztem, aki nevetve megborzolta a hajamat.

			– Csak mi tudunk arról, hogy látod a jegyzeteket. Hivatalosan minden Udin vagy Delon elmélete lesz. Nem akarom elvenni az érdemeidet, de ha nyilvános lenne a neved, az politikai csatát jelent, amire nincs időm. – Erdon kelletlenül sóhajtott. – Pénz, nyersanyagok és szakemberek… egyszerűen kell az itthoniak támogatása. Ha megnyerjük a háborút, nem leszek hálátlan. A várbelieknek azt mondjuk, hogy szemtelen voltál a gyógyítókkal, és büntetésből pár napig balladákat másolsz. Jó ez így? Tudom, hogy a büszkeség nem engedné, hogy átadd az elméleteidet, de arra kérlek, fontold meg. A hazának szüksége van rád.

			– Nem jelent gondot, mindig így csináljuk – vontam vállat. 

			– Ezt hogy érted? – kérdezte meglepve Delon. 

			Zavarba jöttem, hogy elszóltam magam. Apám biztos nem örülne.

			– Semmi különös. Köszönöm a lehetőséget, herceg.

			– Ras mondta, hogy a kereskedőknél látta, Alej tanácsos titokban velük végeztet mindenféle számításokat – szólt közbe Lidérc. – Kíváncsi voltam, és kifaggattam a kereskedőket. Alej rendeletei, számolásai, sőt, most az új kardötvözetek is a Szépvölgyi család javaslatain alapulnak. Nemcsak Alej dolgoztat velük, hanem az összes nemesi ház, kivéve az ősi nemeseket.

			– Micsoda?! – Udin láthatóan azt hitte, rosszul hall.

			– Mi csak kicsit besegítünk. Egy nagyon kicsit – mentegetőztem. Kivert a víz arra gondolva, hogy belekeveredhetünk a politikába. – Nincsenek meg a földjeink, de muszáj előteremtenünk az adót. Így néha előfordul, hogy pár számítást ellenőrzünk, vagy más nevében balladákat írunk. De ezek csak lényegtelen apróságok…

			Meglepetésemre Erdon zengőn felnevetett. Öblös hangja szinte betöltötte a tornyot.

			– Ez egyáltalán nem vicces – morogta Udin. – Egy kegyvesztett család láthatatlan befolyása.

			– Ez tényleg más megvilágításba hoz mindent – felelte Delon. – Nem elég, hogy rajta a kezük a gazdaság ütőerén, de most még a katonai titkokat is megkapja. 

			– Mintha annyira kedvelnétek Alejt! Csak azért nem robbantjátok le a fejét, mert pótolhatatlan – nevetett Erdon. Hozzám lépett, és a vállamnál fogva megragadott. – Okozz nekem még pár ilyen meglepetést, kölyök, és ki tudja, talán még az adócsökkentést is megoldhatjuk.

			Örömmel bólogattam, és próbáltam nem feljajdulni újabb lelkes biztatásától. 

			Delon felvezetett az első emeletre. 

			Az ő szobájában már jártam, mellette Frelleloné állt. Utána következett a tanoncok szobája, itt aludt korábban Ian és Zaher. A negyedik szoba üresen állt. A kis beugróban két-két szobához tartozott egy-egy cserépkályha, amit kívülről raktak meg, és a háta nyúlt be a szobába. Nemrég tehettek a tűzre, mert jó meleg uralkodott idefent is.

			A negyedik szobában az egyszerű, fehérre meszelt falak között egy könyvespolcot láttam megrakva pergamenekkel, és egy szép nagy íróasztal állt az ablaknál egy piros huzatú párnázott székkel. Az összes dísz egy elegáns fehér rongyszőnyeg volt, ami bizonyára azért került ide, mert összekoszolódott volna olyan helyen, ahol csizmás lábbal tapodják. 

			– Általában a levelezést intézem innen. A polcot kiürítettem, most csak a neked kellő iratok vannak itt. Minden mérgezett, úgyhogy használj kesztyűt és maszkot. Ha szédülsz, nyiss ablakot. A kulcs a  zárban van. Ha kimész a szobából, zárd az ajtót. Bárki bejön ide, megölöm. Beleértve Zahert is. Ő sem tudhatja, hogy nem az Óidők nagy harcai című balladagyűjteményt másolod. A fiókban találsz mindent, ha jegyzetelni akarsz. Frellelon tudja, hogy titkos iratokat nézel, de nem tudja, mit. Ezekhez neki sincs hozzáférése – igazított el Delon.

			Meglepődtem, aztán eszembe jutott, hogy Frellelon kudarcot vallott a csatában, és Erdon előtt bizonyára ezzel senkivé vált. Egy pillanatra megsajnáltam. 

			Delon kedvesen rám mosolygott, és kiment. Nehéz volt eldönteni, mit gondol. Bár róla alapjában sem tudtam soha, mi járhat a fejében a vidám, barátkozós természetén túl. 

			 A feljegyzésekre néztem, és újra elöntött az öröm, legszívesebben megcsókoltam volna őket. Kár, hogy mérgezettek voltak.

			Felvettem a kesztyűt, és előbb átnéztem, mi miről szól, és csoportosítottam, majd belevetettem magam az olvasásba.

			Félelmetes volt, ahogy kirajzolódott a háború.

			A felderítők nagyon pontos leírásokkal szolgáltak, ám ez sokak életébe került. Néha Tor bővebb információt kért valamiről, de csak egy-egy kurta, nehézkesebb írással írt levelet kapott, hogy az adott felderítő meghalt. Egyiken rajta állt Ras aláírása. 

			A felderítők nem találgattak, pontosan leírták a tűzokádókat, amiket az ellenség ágyúnak nevezett. Megfigyelték, hogy elöl töltik meg őket, azt is, hogy ha olyan hideg van, hogy nemcsak a víz, de a kiömlött bor is hamar megfagy, akkor a fémcsöveket nem használják. 

			Próbáltak tűztojást lopni, de nem sikerült, és Tor hiába erősködött, Delon dühödt levele felelt, miszerint két csapat már belehalt, és Ras is súlyos sebekkel tért vissza. Tor csak a harctéren talált cserépdarabokat kapta meg. 

			Láttam Tor jegyzeteinek másolatát is. Ezek Delon kecses, különleges írásképével születtek, és a másolatok Erdon részére készültek. Tor először mágiát keresett minden dolog mögött. A fejem csóváltam a dátumokat nézve. Irgalmatlanul sok időt elvesztegetett, mire képes volt kilépni a saját gondolkozási keretéből, és rájött, hogy mindez technika.

			De aztán elszégyelltem magam. Vajon ha repülő emberekről hallok, nem áruló szélmágusokra gyanakodtam volna magam is, sőt, az apám is? Hiszen ez a logikus, ez a hihető. Nem az, hogy a levegő képes megemelni nehéz dolgokat… Ha nem mondják, hogy mindez technika, rájöttem volna magamtól?

			Tor végül felismerte, és okos szavakkal győzködte róla a hitetlen királyt. 

			Végül Kilgram királyt a fekete por győzte meg. Saját szemével látta a robbanást.

			Ám a port Tor nem tudta azonosítani. A szokott módokon próbálta, meggyújtotta, vízzel és savakkal vegyítette. A faszenet megtalálta, de az anyag pár félrecsúszott próba miatt elfogyott, és nem jött rá, mi lehet még benne. Újat pedig nem tudtak szerezni neki.

			Rám sötétedett, és gyertyát kellett gyújtanom, miközben néztem a számításokat és a kísérleteket. Az alkímiához főleg az ékszerkészítés kapcsán értettem, és inkább a fémekről voltak ismereteim. Apám a papírgyártás miatt savakkal és sok más elemmel kísérletezett, de neki sem ez volt a területe. 

			Fogtam egy papírt és felírtam Erdonnak, hogy át kellene küldeni apámnak a porral kapcsolatos számításokat. A „hibás” próbák a legértékesebbek, valahol bennük lapul a válasz. Valamilyen összetevő reagált ilyenkor, csak másképp, mint ahogy Tor várta. 

			Észre sem vettem, hogy étlen-szomjan töltöttem a napot. A hólyagom viszont követelőzni kezdett, így bezártam a szobát, és elmentem a kút épületéhez, és elvégeztem a dolgom. A várban még javában zajlott az élet. Kihallatszott, ahogy a kapitány tornyában a katonák énekelnek, a mi tornyunkból pedig a nyitott ablakon át kockacsörgés szűrődött ki és öblös nevetés harsant.

			Amikor visszafelé tartottam, megkordult a gyomrom, de a konyha lent már sötét volt, csak az emeleti ablakokból látszott gyertyafény. Felzörgethettem volna Fola asszonyt, de mióta megmérgezett, nem akartam a terhére lenni. Már az is nehéz neki, hogy szipoly van a várban, ráadásul a hercegek körül. Ha kiderülne bármi több rólam, félő, újabb kétségbeesett tettre ragadtatná magát.

			Meg hát azért a bizalmam is megcsorbult.

			Éhesen mentem vissza a Gyógyítók Tornyába, ám mielőtt beléptem volna, a sötétből kivált egy árnyék. Hátrahőköltem.

			– Ilyenkor támadni kéne – suttogta Lidérc. – Sose bízz a sötétben várakozó gyanús alakokban!

			– Kivéve benned?

			– Bennem főleg ne. – Hallottam a hangján, ahogy nevet.

			Az orrom alá tette a kezét. Az ínycsiklandó illatból ítélve pár pogácsa volt nála.

			– Szeretlek – sóhajtottam őszintén.

			Aztán felfogtam, mit mondtam. 

			– Nem úgy értem! Biztosíthatlak, hogy ezt csak viccből…

			– Ezen már csak ronthatsz – nevetett, és egy pogácsát tömött a számba. – Gyere, a többit odabent kapod meg.

			– Várj, nem jöhetsz be a toronyba!

			– Még nem zárták be, nemde? – Lidérc választ sem várt, hanem besurrant. 

			Halkan szitkozódtam. A földszinti könyvtárrész üresen állt, csak a megrakott kandallóban villóztak a narancsszínű lángok. Lidérc meg sem állt, hanem feliramlott a lépcsőn a félhomályban.

			– Melyik szoba? 

			– A bal első – felelte egy hang udvariasan. A lépcső tetején csak egy fáklya égett, így a sarkok sötétben maradtak.

			– Delon? – nyögtem. – Kérlek! Félreérted, ez nem az, aminek látszik!

			– Oda megyek, ahova akarok – szólt közbe Lidérc. – Nem tilthatod meg.

			– Ha szeretkezni szeretnétek, a földszintet javasolom. A gyógyítószobában erősebbek a falak, és egy mágikus csapda miatt a földbe vezetik a kitöréseket. Frellelon kissé feszült most, hogy csatába kell jönnie, örülnék, ha tudna aludni tőletek az éjjel. 

			– Mit képzelsz rólam? – csattant ingerülten Lidérc. – Nem hálunk együtt!

			– Tényleg? Akkor nyertem öt aranyat a bátyádtól. Szerinte rég elvesztetted a fejed.

			– Erdon azt hiszi, csak a farkam után megyek? – Lidérc dühe szégyentől szikrázott.

			A farka után… Ennyi volna? 

			Ennyi volnék én?

			A torkomba keserűség gyűlt. 

			A pillanatra gondoltam, amikor Lidérc visszahúzta a kezem a combjára. Abban benne volt minden.

			Nem az volt a bajom, hogy nemet mondott Delonnak, hiszen semmi köze nem volt a dolgainkhoz, hanem az, ahogyan tette. Lidérc megtagadott…

			– Én is voltam fiatal. Az utolsó lennék, aki megszólna amiatt, hogy… – kezdte Delon.

			– Csak a jegyzeteket akartam megnézni!

			– Te tudod. Amúgy, ha szeretkeznétek, jobban összerendeződne a mágiátok. – Delon vállat vont. Látszott, semmilyen erkölcsi aggálya nincs. – A szekrényben találtok lepedőt. Csak úgy mondom.

			– Minek nézel engem?! Nem fogok ágyba vinni egy…! Felfogtad?! – sziszegte Lidérc. 

			Megsemmisülve álltam. Az egész annyira sértő volt, és annyira kínos. Mintha mocskos kézzel nyúlt volna kettőnk bensőséges pillanataihoz.

			Lidérc a kezembe nyomta a pogácsákat, és dühösen távozott.

			Szárazon égő szemmel bámultam utána.

			– Ne aggódj! Ilyen hevesen csak az mond nemet, aki igent szeretne. – Delon elnyomott egy ásítást. – Bezárom az ajtót. Ha a dolgodat végeznéd, akkor lent, a gyógyítószobában találsz éjjeliedényt. Tetettem a szobádba szalmazsákot meg takarót.

			– Köszönöm. – Alig bírtam kimondani, még mindig úgy összeszorult a torkom.

			Delon sóhajtott, aztán egy elképesztően szép mozdulattal a hajába túrt. A könnyű fekete köpeny kinyílt, szabadon hagyva meztelen, szoborszép mellkasát. Zavarba jöttem, éreztem, hogy szándékosan mutatja meg magát.

			– Ha magad alatt vagy, csak kelts fel éjjel, és… – Elegánsan intett. Úgy, mint aki hatalmas kegyet gyakorol. – Segítek, ha szeretnéd. Utána könnyebben foglalkozol a tudománnyal. 

			Mélyen zavarba jöttem a felajánlásra. Szégyenlősen nemet intettem, és besurrantam a szobámba.

			Miután letettem a pogácsákat, inkább magamra zártam az ajtót.

			Mélyet sóhajtottam. Kibuggyantak a könnyeim. Úgy csorogtak, mintha Lidérc a dühös lépteivel a szívemet vitte volna el.

			Négy napon át voltam bezárkózva a szobába. 

			Belevetettem magam a munkába. Amikor nem dolgoztam, folyton kitört a sírás belőlem, de egy pont után nem voltam hajlandó Lidérccel foglalkozni. Lám, mégsem olyan önálló, mint hittem. Igenis számít neki, hogy mit gondol a világ. Jobban, mint az, hogy én mit éreztem.

			A szipolyok szellemeire! Azért sem fogok bőgni utána!

			Másfél napba telt, hogy mindent elolvassak, és utána azonnal újrakezdtem, immáron nem az új információkra figyelve, hanem az apróságokra és a közvetett adatokra. 

			Az emberek mifelénk nem ismerik fel az ok-okozati összefüggést, hanem próbálkoznak és tapasztalatból következtetnek. Az ősöm, Volden papa kötelezővé tette az oksági tanítást a családban, és már kicsiként fiúkat, lányokat egyaránt logikai feladatokkal gyötörtek.

			Áldottam Volden papát. A legnagyobb segítséget adta meg.

			Listát írtam, amiben számos ötletet felvázoltam, sok kis apró javaslatot, egymástól eltérő utakat. Tor tapasztalati úton gondolkozott, és a tudása – vagy a családjáé – lenyűgöző volt. A tűztojások kapcsán „alkimista égésről” írt, és voltak olyan fogalmak, vegyületek, melyekről még csak nem is hallottam. Fájón éreztem tizenhét évem tudatlanságát. Ám nem gondolkozott ok-okozati összefüggésben, így félbehagyott olyan utakat, melyek akár megoldáshoz is vezethetnek.

			A negyedik nap már csak gondolkoztam, piszmogtam, végül estebéd előtt odaadtam a listát és a kulcsot Delonnak. Belenézett az írásba, majd kerekre tágult a szeme, és elismerően bólintott:

			– Ez aztán nagyszerű munka! Rasnak igaza volt, többet érsz, mint a súlyod aranyban. – Jobban megnézett. – Borzalmasan püffedt a szemed. Menj, egyél és pihenj!

			Ezt tettem. Csatlakoztam az estebédhez. 

			Lidérc arca felderült, ahogy meglátott, de aztán merevvé vált, és csak udvariasság maradt rajta, ahogy megkérdezte, milyenek voltak a balladák.

			– Érdekesek, köszönöm. – Leültem, ám Zaher mellé. 

			Mint amikor pillangók szárnyát megfogják, Delon cinikus szavai úgy tettek tönkre valami törékeny dolgot közöttünk. Kettőnk világa szilánkjaira hullt. Csak az éles cserepeket éreztük, és egyikünk sem lépett közelebb, hogy felsebezze magát. 

			Este tétován megálltam az alvós asztalom előtt. Keserűn arra gondoltam, semmi kedvem nincs Lidérc közelében aludni. 

			Nem tudom, hogy ő akarta-e még, vagy csak észrevette az én habozásomat.

			– Használd nyugodtan az ágyat, én átköltözöm Erdon ágyába. Eredetileg úgyis az lett volna az enyém.

			Udvariasan megköszöntem.

			Éjjel nem jött álom a szememre. Benne aludni az ő ágyában, ahol a sokféle illóolaj halvány lenyomatot hagyott… Olyan volt itt aludni, mint egy üres kar, egy kiapadt forrás, vagy a bogarak által szétrágott, valaha szép virágoskert halott ölelése.

			Már jóval éjközép elmúlt, amikor valaki becsusszant mellém az ágyba.

			Egy pillanatra megdobbant a szívem, és a mágiám áruló módon felragyogott.

			– Meg ne ölj – suttogta Zaher kissé ijedten. – Csak én vagyok.

			Megsimogatta az arcomat.

			– Delon elmondta.

			Kicsordult a könnyem. Még a nagyvilági életet élő Delon is értette, mit jelentett az a pár szó…

			Lidérc kedvelt, de mélyen szégyellte az érzéseit, és úgy tűnt, engem is. Ez olyan falként tornyosult közénk, amin már nem akartam áthatolni. 

			Zaher átölelt, és szavak nélkül vigasztalt.

			Egymáshoz bújva aludtunk el.

			A következő napok így teltek. Lidérccel keveset beszéltem, és mindketten távolságtartón udvariasak voltunk. 

			Azt hiszem, zavarta, hogy Zaherrel egy ágyban alszunk, de nem érdekelt. Éjjel néha kiosontam, és leszívtam egy katona erejét, nehogy Zahernek baja essen mellettem. Lidérc már nem követett, nem foglalkozott velem.

			A kiképzést felgyorsították, a vezetők most már konkrét gyakorlatokat csináltattak. 

			Eleinte nem értettem, miért, aztán kiderült, hogy hadijátékra készülnek. 

			– Kilgram király holnapután eljön. Az ősi nemesekkel megtekinti az új módszereket és Kartal herceg gyakorlatozását – közölte  Ras.

			Két pillanatig levegőt sem kaptam, úgy megrémültem. 

			– Ne aggódj! Kartal boldogulni fog. – Ras kedvesen megborzolta a hajam. 

			Nem pont érte aggódtam. A saját bőrömet féltettem. A király egy szipollyal nőtt fel, Pirrával, a nővérével, így sokkal többet tudhatott a női mágiáról, mint bárki más.

			Nekem is be kellett segítenem a felkészítésbe. Tucatszor elmondtam a legfontosabbat a katonáknak:

			– Ami élettelen, csakis annak parancsoljatok. De ha él a víz, a kő, a levegő, nehogy megtegyétek! Csak kérjetek. Az elemek nem értik a szót, de megérthetik az érzéseket.

			– Ne aggódj már ennyire – mosolygott Ras. – Sok csatát túléltünk, talán egy hadijátékot is sikerül.

			Engem azért aggasztott, hogy milyen érdeklődve figyelt minket a vár, kémleltek a gyakorlótér kövei, sőt, a föld alól néha kikukucskált a víz is. Ezt egyedül Delon vette észre, még Lidérc sem figyelt fel rá, hogy a gödörben lévő víz néha gyanúsan megemelkedik.

			Amikor a hadijáték reggelén Erdon megérkezett, azonnal hívatott minket Lidérccel a Gyógyítók Tornyába. Amikor beléptünk, Amron kapitány épp azt magyarázta:

			– A helyőrség teljes készültségben lesz. Ha a vár felé menne a tűz, nem gond, majd kioltjuk. A sebesülteket is behordjuk, hat ember készenlétben áll.

			Hat ember? A gyomromba csomó ült. 

			– Á, öcsém! – Erdon jókedvűen intett, hogy menjünk közelebb. – Két csapat lesz. Az újoncokat és a veteránokat egyenlően osztjuk be mindkét csapatba. Amíg a király ideér, van időd haditervet kitalálni. Az egyik csapatot te vezeted, a másikat Delon. 

			– Hogyhogy nem te? – Lidérc meglepődött.

			– Mert Delon egy rohadt kis gennykupac, aki minden jó dolgot elront – közölte Erdon legyintve.

			Delon vidáman vállat vont:

			– Sokkal jobban meg tudja figyelni a dolgokat, ha kívülről nézi.

			– Érdekes, úgy hallottam, apámnak azt mondtad, hogy veszélyes lenne, ha a hadparancsnok olyanokkal kiállna, akik netán képesek ősmágiára.

			– Ki emlékszik már? Lehet, hogy ez is szóba került. – Delon megadóan intett. Látszott, hogy már a vita és a megbocsátás után vannak, és mindketten élvezettel várják a játékot. – Kartal, elosztjuk Erdon testőrségét. Enyém Nes és Udin, a többi négy veled lesz. Cserébe megkapom Roant.

			Engem? Meglepődtem. 

			– Miért? – kérdezte Lidérc is.

			– Mert így egyenlő a dolog. Különben is, legyen, aki megállít, ha az ősmágia előjön. Ne feledd, nem az ölés a cél, ez csak egy hadijáték. Persze, ha olyan közeli viszonyban vagytok, hogy nem tudtok harcolni egymás ellen, akkor mondd nyugodtan!

			Erdon meglepve Delonra pillantott.

			– Nem, egyáltalán nem – felelte ingerülten Lidérc.

			Olyan dühös lettem, hogy lesütöttem a szemem, meg ne lássák. A mágiámat vaskézzel fogtam vissza. Féltem a királytól, és jobban örültem volna, ha Lidérc mellett lehetek. Ám neki eszébe se jutott, pedig tudta, hogy szorongok az apjától.

			Hát ennyi a barátságunk?

			A beszélgetés továbbhaladt, én meg csak álltam, és arra gondoltam, jobb is, hogy nem egy csapatban vagyunk Lidérccel. 

			Remélem, egy rohadt tűzgolyóval fenéken pörkölik.

			Őfelsége, Kilgram király hat testőrrel és tizenkét mágusnemessel érkezett. Velük tartott még Alej tanácsos és az idős Abelon gyógyító is. Meglepően kicsi volt ez a létszám a szokott királyi felvonulásokhoz képest.

			A lovasokat csak a két herceg, Udin, Delon, illetve Amron kapitány köszöntötte a vár kapujában. Mi már a vár melletti gyakorlótér két végében álltunk. Mindkét csapat körbefogott egy halom szalmabálát. Aki elpusztítja a másikét, az nyer.

			Ősi nemesként én is a köszöntőkkel lehettem volna, de kibújtam a dolog alól. Minél messzebbről látom a királyt, annál jobb.

			Láttam, hogy Aranyhomoki Tor le sem veszi a szemét rólam. Lehet, felbőszítettem a jegyzeteimmel? Vagy épp tetszett neki? A gyomromban csomó ült a kétségtől.

			A király és csapata belovagolt a várba, és hamarosan helyet foglaltak a várfalon.

			Amikor Delon és Udin csatlakozott mellém, felzendült a kürt, és megkezdődött a harc.

			Delon korábban két csapatra osztotta kis seregünket. Udin vezette a „hagyományos” harcmodort és a sereg hozzánk beosztott katonáit, míg Nes a „rosszcsontokat” velem együtt. 

			A rosszcsontok közé mindössze hatan kerültek, de őket én válogattam ki. Még nagyon a gyakorlás elején jártak, de négyen képesek voltak élettelenebb kődarabokat elmozdítani, ketten pedig az esővizet. A mágiával szennyezett elemeket is hol meg tudták szólítani, hol nem. Az a baj, hogy a másik csapat túl messze volt, és ilyen távolságra még nem tudtak hatni. Nes volt az egyetlen, aki messzebbre is elmozgatott tárgyakat.

			– Még csak mi támadunk – mondta nekem Delon. – Roan, ha parancsot kapsz, akkor kezdjetek bajt keverni. Nes, te mindkettőnké vagy. 

			Delon szokványos tűzgolyódobálással kezdett. A parancsszavakra újabb és újabb sor láng repült a másik csapat felé, aztán, ha ellenséges tűz jött, kivédték. 

			Az egésznek volt egy üteme, és amikor Lidérc ezt felismerte, azonnal újított.

			Két részre osztotta a csapatát, az egyik sor csak támadt, de folyamatosan, a másik csak védekezett, így megtörte Delon labdaadogatós ütemét. A szürke, borús ég alatt vidám, narancsos fénnyel szálltak a lánggolyók, olyan szép volt, mintha nem is kínt hoznának, ha be tudnának csapódni.

			Udin parancsára a mieink felvették az új, jóval gyorsabb ritmust. Látszott, a fegyelem és egység olyan erő, ami kivédi ezt is.

			Ám Lidérc kis idő múlva megint újított. Rendszertelenségre adott parancsot, így a lánggolyók ütemes érkezése és az egységes támadás megszűnt. Olyan lett a csapata, mint egy horda, egy csapat vad lázadó, ahol mindenki másképp harcol. Már nemcsak tűzgolyókat, de lángtengereket is kaptunk.

			– Tartsátok az ütemet! – parancsolta Delon. – Nes, tiéd lesz a kő. Kartal mindjárt feldühödik.

			Igaza lett. Lidérc megemelt egy sziklát, és hozzánk vágta.

			Nes hagyta, hogy közel jusson, majd szétrobbantotta a kőtömböt.

			Elképedve pillantottam Delonra. Honnan tudta előre?

			A harc folytatódott. 

			Lidérc folyamatosan szórta az ötleteket, keményen támadt, új dolgokat próbált ki. Az új mágiát is bevetették, kiderült, van pár vödör esővíz a csapat mögött. A szalmát csalás lett volna leönteni, de a tűzgolyók ellen páran a vizet is mozgatták, míg el nem párolgott az összes. 

			Delon keményen állta a sarat. Nem újított, hanem maradt a hagyományos, fegyelmezett harcnál, és a kifárasztásra játszott. Közben élesen figyelte Lidérc harcmodorát. 

			Nes minden támadást kivédett, ami kőhöz kapcsolódott. Egyedül Lidércnek volt olyan ereje, hogy eljussanak hozzánk a sziklák, a többieké leesett korábban. 

			A csatatér sáros volt a felolvadt hótól. A kövesebb részeken tócsák keletkeztek, melyek visszatükrözték az égen szálló lángot, mintha az ég és föld egyaránt égne. A Tűzisten félelmetes dicsőítése volt mindez, és úgy éreztem, pokolbeli szörnyek vagyunk mindannyian. És a legborzasztóbb, hogy élveztem, izgatottan figyeltem a küzdelmet, a két elme összecsapását. 

			Eljött a dél, és még mindig harcoltunk.

			Ekkor váratlan dolog történt. Mort az én élő szelemet hívta a harcba. 

			Már napok óta nem láttam a szelecskémet. Nagy néha nyakon puszilt, és suhant tovább. 

			Megdöbbentem. Nincs rá más magyarázat, mint hogy Mort titokban magához csalogatta, és barátkozott vele – bizonyára Lidérc parancsára. 

			A szelem vidáman föllendült, és kioltotta a mi tűzgolyóinkat.

			– Anyád ne szeressen! – dühöngtem. 

			– Nyugalom – mondta Delon. – Már fáradnak. Téged akarnak felbosszantani. 

			Könnyű mondani.

			Egyre dühösebb lettem. 

			Az egész nyomorult csatát csak néztem. Mi voltunk a titkos fegyverek, akiket soha nem vetnek be. A mágiám felszökött.

			– Ne dühöngj! Pont ezt akarja elérni. 

			– Könnyű mondani – sziszegtem.

			Lidérc oldalról, az erdő alól egy nagy hótömböt emelt meg, alján a földdel. Mort pedig megkérte a szelemet, hogy szórja ránk. Az emberek nem foglalkoztak a hóval, nem is hárították el, ám azon homokos föld is volt, és sokak szeme telement, nem láttak rendesen.

			– A rohadt életbe! – Udin tombolt, mert felhasadt a fegyelmezett csatasor. 

			A bejövő tűzgolyókból párat Delon hárított el. Csak gyors reagálása miatt nem sérült meg senki.

			– Csatarendbe! – harsant Udin. – Gyorsan!

			A szél most egy égő rongycsomót hozott, játékosan dobálva egyenesen a szalmánk felé. 

			– Krash! – Udin kioltotta, mire a szél nekitámadt.

			– Hagyd! – parancsolta nekem Delon. 

			Ám én csúnyán szitkozódtam, és magamhoz hívtam a szelemet.

			Kartal pont erre számított. 

			Mágiával durván lecsapott rá. A szél összezavarodott, azt hitte, én támadtam meg.

			A nagy mágiát elszívta, és ez megnövelte az erejét, a szellőből szélvész lett. Mint valami hurrikán, tombolva csapott le ránk.

			Fellökte az embereket, a fél csatasor elzuhant. A tűzgolyók záporoztak ránk, többen felüvöltöttek a fájdalomtól. Az egyik mellettem zuhant le, az arcomat megcsapta a forróság. 

			Mint egy igazi csatatér, hirtelen olyan lett minden, sebesültekkel és ránk zuhanó, rémisztő tüzekkel és kövekkel. A hátam megizzadt a rémülettől.

			– Roan, most! Támadjatok! – csattant Delon. Lángolt a köpenye, de ledobta magáról. 

			Észbe kaptam, és nem törődtem a dühöngő szelemmel, sem a körülöttem lévő kínnal.

			– Lég! – üvöltöttem.

			Mellém pattant a négy katonám, és egyszerre, két kézzel, egy lökő mozdulattal megnyomtuk a légréteget. Az ő nyomásuk csak rövidebb távra hatott, de besegített a lendületbe. 

			Én viszont iszonyúan dühös voltam. El akartam söpörni Lidércet. 

			A levegő úgy hasított át a csatatéren, ahogy egy hatalmas ököl üt. Elsöpörte Lidércet, és körülötte még húsz embert. 

			– Hármas tűz – parancsolta Delon. Nes, Udin és ő egyetlen közös, kétölnyi széles, irgalmatlan nagy tűzgolyót lőttek fel a magasba.

			– Víz! – kiáltottam.

			 A két vízmágus lecsapott. A harctéren heverő saras vizet megemelték az ellenfél körül.

			Csak annyit láttam, hogy nagy, barnás lébe kerültek, és zavart kiáltások hangzanak.

			Majd fölülről rájuk zuhant a hatalmas lánggolyó, és a kiáltások egy iszonyatos, éles üvöltéssé álltak össze. 

			A gyomrom parányira zsugorodott az aggodalomtól. A sáros víz visszazuhant a földre. 

			A várnál figyelők döbbenten felordítottak, ahogy látható lett, mi történt.

			A másik csapatból sokan a földön fetrengtek. Akinek a közelében volt tócsa, és így a levegőbe víz került, annak csak füstölgött a ruhája, ám volt, akiket elért a láng, és égő fáklyaként lobogtak. A szalma fekete füsttel égett.

			Egy iszonyú, rémisztő pillanatig nem láttam Lidércet. Úgy éreztem, a nap kihuny az égen.

			Aztán megpillantottam a szalmabála közvetlen közelében. Lángolt a ruhája.

			A borzalomtól elakadt a lélegzetem.

			– Azt hittem, kivédik – bukott ki döbbenten Delonból. 

			– Víz! Kérlek, kérlek! Könyörgöm, segíts! – sikoltottam megrendülve. Kibuktak a könnyeim, úgy rohantam a másik csapat felé. – Víz! Szeress!

			A lyuk, ahol az élő víz hevert, túl messze volt. Ám a szavamra mégis kígyóként nyúlt ki belőle a vízoszlop. Minden mágiámat rázúdítottam, hogy mozdulni tudjon. És a víz megértette, hogy nem támadok, és azt is, hogy mit akarok.

			Azonnal kitört. 

			Óriási, szakadatlan vízpermet jéghideg ölelésbe vonta a másik csapatot. Kioltott minden tüzet, lehűtött minden embert. Gőzölgött a levegő körülötte, majd visszahúzódott.

			– Köszönöm – kiáltottam sírva, és a tudatommal megcirógattam.

			Lidérchez rohantam, aki épp feltápászkodott a csuromvizes, nyöszörgő-jajgató emberek között. A háta megégett. A ruha cafatjai közül kilátszott a vörös bőre. 

			– Lidérc, annyira sajnálom!

			– Hagyj békén! 

			 Kétségbeesetten megtorpantam. 

			Hat katona már a sebesültek körül nyüzsgött, és hordágyra tették a legjobban megégett embereket. A várból még egy csapat futva közeledett, hogy segítsen.

			Lidérc majdnem eldőlt, utána akartam kapni, de ellökte a kezem. 

			– Egyedül is be tudok menni – mondta büszkén, és elindult a vár felé.

			Elmázoltam a könnyeimet, és zaklatottan sóhajtottam. Hatalmas teher gördült le a mellkasomról, hogy él.

			Körbenéztem, hogy kell-e valakinek segítség. Ám ekkor megcsapott az égett emberek és ruhák édeskés bűze. 

			A gyomrom felfordult, és úgy öklendeztem ki a tartalmát, mintha a háborút hányhatnám ki. 

			Ras szerint sokkot kaptam.

			Szerintem nem. Tudatában voltam, mi történik, csak épp mintha elszállt volna a lelkierőm. Halálosan kimerültnek éreztem magam, és annyira rázott a reszketés, mintha a lelkem dermedtsége kívülre telepedett volna, és jeges érintésével ingerelne.

			A várban lelkesen taglalták a harcot. Még a sebesültek is izgatottan beszélgettek, csak pár újoncon látszott, hogy megviselte őket az összecsapás. A cselédek bőkezűen osztották a pálinkát, főleg az újoncoknak. 

			Az ebédlőbe vitték a sérülteket, és onnan mindig négy főt vittek át a Gyógyítók Tornyába, a csoportos gyógyításhoz. 

			Láttam, hogy Lidércen egy vizes pokróc van. Mozgott és beszélt, de az arcáról sütött a kín, ahogy az udvaron a kerengő alatt ült. A király és Erdon ott volt mellette. 

			Elbújtam a konyhában.

			Fola asszony látta a remegésem, leültetett a kemence mellé, és egy pokrócot is rám terített, mégsem múlt el. 

			Hiába főzött teát, képtelen voltam inni belőle. Csak lehunytam a szemem, és fáradtan csorogtak a könnyeim, mintha a feszültség jönne ki általa. Újra és újra láttam az égő embereket magam előtt.

			 Udin bejött, hogy a király hívat, de képtelen voltam megmozdulni. Fel akart rángatni, de Fola asszony elé állt.

			Udin elment, ám nem sokkal később Ras jött be a nyüzsgő konyhába.

			Megnézett, és közölte, hogy sokkot kaptam. Fogott egy kis pálinkát, beleöntötte a teámba, majd lediktálta a torkomon. 

			– Ne aggódj, senki sem halt meg. A gyógyítók már dolgoznak. – Ras megsimogatta a fejem. – Ügyes voltál, a királynak nagyon tetszett. Aludj egy kicsit, estére jobban leszel. Azon meg ne aggódj, hogy a királlyal nem tudtál beszélni. Majd a Búcsúbálon úgyis találkoztok, mielőtt a sereg elindul.

			Kimerülten sóhajtottam. Reméltem, hogy soha nem látom a királyt.

			Nem tudom, mikor szunnyadtam el. A pálinkás tea tényleg hatott, és olyan mélyen aludtam, hogy csak Fola asszony keltegetésére ébredtem.

			– Késő este van, zárom a konyhát. Menj át a szobádba – mondta kedvesen. – Zaher segít.

			– Gyere! Csak egy pillanatra tudtam kijönni, mindjárt folytatjuk a gyógyítást. – Zaher felhúzott.

			Nehezen tértem magamhoz, és még mindig kimerült voltam. 

			– Mindenki jól van?

			– Egy újonc meghalt, nem tudtuk elindítani a gyógyulást. Iannál volt. Delon is próbálta, de nem ment. A többiek viszont gyógyulnak, a súlyos esetekkel készen vagyunk.

			– Meghalt? – Megtorpantam. Összeszorult a torkom.

			– Nem miattad sérült meg. Nes találta el a csata elején.

			Felengedett a torkom, de a rossz érzés egy része akkor is megmaradt. 

			Megcsapott az udvaron a hideg. A katonák még vidáman beszélgettek, és egy hatalmas tűz körül iszogattak. 

			– Éljen Roan! Úgy elsöpörted a védvonalat, hogy esélyük sem volt – kiáltotta felém valaki kissé részegen. Páran csatlakoztak. 

			Vegyes érzésem támadt ettől a népszerűségtől. Kis büszkeség és sok-sok kétség.

			 A torony közhelyiségében páran már aludtak, de sokan még az asztaloknál beszélgettek. Ők is vidáman köszöntöttek. 

			Örültem, amikor beértünk a szobába. Mort és Ion volt csak odabent.

			– Jobb a vállam, mint új korában. – Ion épp karkörzést végzett. – Hé, Zaher! Az öcsém gyógyított meg?

			– Nem, testvért nem szoktunk. Frellelon csinálta.

			– És Lidérc? – Nem bírtam ki, muszáj volt megkérdeznem.

			– Még az ebédlőben. A sorára vár – vont vállat Ion. – Megmakacsolta magát, és nem akart első lenni. Mindenkit előreenged, pedig már csak könnyebb sérülések vannak.

			– De miért?

			Mort levette a csizmáját, és csak mellékesen tette hozzá:

			– Ne törődj vele! Csak bizonyítani akarja, hogy kemény fickó.

			– Kicsit kínos volt, ahogy sírva rohantál a másik csapat felé. – Zaher megköszörülte a torkát. – Mármint egyesek szerint. Ne aggódj, Frellelon leteremtett mindenkit, aki szóba hozta. Mondta, hogy többen is a vizes hűtésednek köszönhetik az életüket. 

			 Szárazan nyeltem. Kínos? Hát ezért nem fogadta el a segítségemet? Mert más megszólhat minket?

			Olyan keserűség öntött el, hogy képtelen voltam bármit mondani, csak levetettem magam az ágyra.

			– Vissza kell mennem – sóhajtott Zaher. – Rendben leszel?

			Bólintottam, és úgy, ahogy voltam, csizmástul, köpenyestül összekuporodtam az ágyban.

			Remélem, rohadtul fáj a sebed, Lidérc!

			18. fejezet 
A gyógyítás

			Reggelre sokkal jobban lettem. 

			Különös, de valahogy már nem éreztem olyan szörnyűnek a hadijátékot. Talán, mert körülöttem mindenki lelkesedéssel beszélt róla, vagy talán, mert már nem voltak sebesültek a várban. 

			Belegondoltam, milyen félelmetes lehet az ellenségnek, hogy ilyen gyógyítóink vannak.

			Erdon nem tért vissza a várba, csak délben küldött egy levelet, hogy három nap kimenőt kapunk. Küldött továbbá egy láda pénzt is. Amron kapitány kiosztotta az első féléves zsoldot, és a hadijátékért is mindenki kapott egy ezüstöt. A nyertesek kettőt.

			Minket, nemeseket „nem sértettek meg” zsolddal, sem ezüstökkel. Ras azt mondta, Erdon herceg a Búcsúbál délutánján szokta elismerni az érdemeket. A hangjából éreztem, hogy ez jóval nagyobb kegyet jelent.

			A vár lassan kiürült, sokan elindultak a város felé. Mi is az udvaron álltunk a többiekkel. Zahert kerestem, de még a gyógyítókkal volt.

			– Jössz velünk? – kérdezte Mort. A két kovácsiker is várakozóan nézett. Jólesett, hogy befogadtak maguk közé.

			– Igen, köszönöm. Ideje meglátogatni szegény húgomat.

			– A húgodat? Minek? Ne légy bolond! Jártál már kakasviadalon? – kérdezte Ion.

			– Á, az nem neki való! – legyintett Mort. – Ismerek egy finom kocsmát, ahol a legjobb bárdok énekelnek. Neked való hely, nemesek is megfordulnak ott. 

			– Ej, az unalmas! Akkor egy patkányviadalt!

			Nevetve összevitatkoztak, hova vigyenek szórakozni. Jó kedvem lett tőlük, bár semmire nem vágytam jobban, mint a családomra. 

			– Roan, jobb lenne, ha maradnál. – Ras bukkant fel az oszlopok mellett. – Kartal nem engedi, hogy meggyógyítsák. Azt mondja, elég neki a kötés. Gyere, kell a segítséged!

			– Ő hívat? – kérdeztem meglepve.

			– Nem, Delon.

			Haboztam, de aztán megráztam a fejem:

			– Kimenőm van. Ha Kartal herceg akar valamit, akkor majd lesz szíves megkérni. 

			– Ne légy már olyan makacs szamár, mint ő! Erdon tombolni fog, ha az öccse nem áll lábra, mire visszatér. Kartal belázasodott.

			– Na és? Mi vagyok én, szárazdajka, hogy állandóan pátyolgassam? – Élesen csattant a hangom.

			Ras meglepődött, de a többiek is.

			– Összevesztetek? – kérdezte bizonytalanul Mort.

			– Ugyan min? Ő egy herceg. Szolgálom, mert ez a dolgom – mondtam hidegen. – Ha hívat, megyek. Ha nem hívat, akkor vár a kimenőm. Márpedig nem hívatott, ha jól értem. 

			A többiek összenéztek az ingerültségemre. Ras megdörgölte a kopasz fejét, de nem szólt semmit.

			Összekészültem, majd lóra ültünk, és kivágtattunk a várból.

			Nem jutottam el a városig. 

			Ras lóhalálában vágtatott utánam, és az erdő közepén elcsípett.

			– Kartal látni óhajt. Hívat.

			– Ezt most nem mondod komolyan! – Dühbe gurultam. – Te vetted rá?! Biztos nem akar látni, csak egy rohadt kis…

			Elharaptam a szót, mert az ember nem mondhat egy hercegre nyilvánosan olyat, hogy rohadt kis tetű, még akkor sem, ha az. 

			– Parancsot hoztam. Látni akar. – Ras is dühös lett. – Én se vagyok szárazdajka. Vagy úgy festek, mint egy kedves szolgálólány?

			Nem, az izmos parancsnok mindennek festett, csak annak nem. Látszott, kezd belefáradni a Lidérc és köztem lévő csatározásokba.

			Szó nélkül megfordítottam a lovam. A fiúk vigasztalón intettek.

			Ingerülten visszavágtattam. Az élő szelem csatlakozott hozzám. Nem érdekelt, hogy a fejemről lecsúszik a csuklya, és a hűvös szél szabadon kócolja szőke fürtjeimet, sem az, hogy Ras lemarad a vágtában. A szembejövő katonák lehúzódtak, nemcsak a rangom miatt, hanem a dühös arcomat látva. 

			– Ne vidd messzire! – mondtam a legénynek, amikor a várba beértem, és odadobtam a kantárt.

			Nem vártam meg Rast, beviharzottam a Gyógyítók Tornyába. 

			A közhelyiségben és a könyvtárban senki sem volt, de hangokat hallottam a gyógyítószobából.

			Benyitottam, és olyat láttam, amitől földbe gyökerezett a lábam. 

			Lidérc az egyik ágy szélébe kapaszkodott. Mindössze egy nadrág volt rajta, de egyik kezében véres tőrt tartott.

			Vele szemben, nem messze az ajtótól Frellelon állt, az oldala megszúrva, egy gyolcsot tartott oda, de már átvérezte. Delon alkarján szintén vágást láttam.

			Zaher és Ian rémülten egymás mellé húzódott kissé messzebb.

			– Á, Roan! Jó, hogy jössz! Mondd meg annak, aki közelebb jön, hogy kibelezem!

			Döbbenten meredtem rájuk. Mi történt itt?

			Ras utolért, és betoppant a szobába.

			– Megszúrtad őket? – kérdezte ingerülten. – Kartal, ne légy már ennyire gyerekes!

			– Mondtam, hogy hagyjanak békén! Nem akarok gyógyítást! – sziszegte Lidérc. 

			Látszott, hogy nemcsak fájdalmai vannak, hanem annyira kimerült, hogy alig áll a lábán. A hátára vastagon egy zöld krémet kentek.

			– Már két hét sincs hátra, és a sereg indul. Ennyi idő alatt nem gyógyul be az égés. – Delon hangsúlyán éreztem, hogy már tízszer elmondhatta mindezt. – És különben is, mi lesz, ha a csatában megsérülsz? Előbb-utóbb úgyis szükséged lesz gyógyítóra.

			– Soha! Inkább meghalok.

			– Kartal, értsd meg… – kezdte Frellelon.

			– Ó, megértem! – csattant Lidérc. – De leszarom!

			Végképp nem értettem semmit.

			– Mégis, mi bajod van, Lidérc? 

			– Hogyhogy mi?! Senki sem nyúlhat úgy hozzám! Érted?!

			Úgy?

			Hogy úgy? Értetlenül meredtem rá. 

			Aztán a gyógyítókra néztem. A lazán megkötött kaftánokra, a kivillanó mellkasokra… Megbámultam őket, és mint a villám, úgy csapott belém a felismerés, hogy mi a közös bennük.

			– Ó, anyám! – suttogtam.

			Zaher szőlőcske volt. Frellelon is vonzódott a férfiakhoz, elvégre megcsókolt, és nagyon úgy tűnt, Zaher szép szeme is hatással van rá. Ian nőkkel hált, ám Zaher és közte mégis történtek dolgok. Delon meg… hát, ő meg Delon volt… szerintem, ami élt és mozgott, az ágyában végezte.

			Hogy lehetek ennyire buta! 

			A döbbenet letaglózott. 

			A gyógyítók szeretkezéssel gyógyítanak. Frellelon ki is mondta, hogy „felkeltik a női mágiát”. Mit tesz egy nő? Befogad. És mit?

			Kitört belőlem a kacagás. 

			Egy szipoly nőként használja a mágiát, és magát gyógyítja vele. Egy férfi csak akkor tudja magát gyógyítani, ha kijátssza a mágiát, és „nővé válik”. Márpedig ehhez kellett a gyógyítók férfias behatolása. 

			Hát ezért állnak minden erkölcs felett! Sőt, csak olyan tud gyógyító lenni, aki igen könnyedén értelmezi az erkölcsöket… 

			Befogtam a szájam, hogy ne nevessek, de nem bírtam abbahagyni. A szemem is könnyes lett, annyira rázkódtam a nevetéstől.

			Végre összeállt az elmúlt időszak minden furcsasága!

			A Barbárölők, akikre „rosszul hatnak a főzetek”, tudták, mi megy itt, ezért nem akarták, hogy az öccsük gyógyító legyen. Zaher ezért döbbent meg, amikor tanonc lett, hogy nem voltam még férfival. 

			Frellelon nem zaklatott, hanem pont, hogy rendes volt velem, és az utálata ellenére is megcsókolt. 

			Ó, anyám! Én voltam az, aki igazságtalanul kisfiúk zaklatásával vádolta! Ras ezért nem védett meg, sőt, rájött, nem is tudtam, hogy a csók maga volt a vizsga. 

			És maga Ras… ó, jaj… „Delon hétszer gyógyított meg, de még most sem szoktam hozzá teljesen.”

			Mélyvörösre pirultam, ahogy megjelentek a szemem előtt az illetlen képek. A nyitott kaftánú Delon odasimulva a meztelen Rashoz…

			Micsoda fintora a sorsnak! 

			A mágusok negyven éve nem tűrtek nőt a trónon gőgjükben, a férfiasságuk megsértésének érezték. És most utódjaik az életben maradásért olyat tesznek, amire apáik nem lennének büszkék. Szinte minden máguskatonát meggyógyítottak már csatában. Itt a várban meg például Mortot… Zahernek ő volt az első, és „az elsőt, ugyebár, nem felejti el az ember”.

			A képzeletembe annyi illetlen kép tolult, hogy a mágiám felragyogott. 

			– Jól szórakozol? – kérdezte dühösen Lidérc.

			Igen, nagyszerűen szórakoztam. Minden száműzött szipoly nevében elégtételt éreztem ebben a pillanatban. 

			– Hát ezért haragudtál? Azt hitted, veled háltam? – kérdeztem vigyorogva. – Miért zavar ez valakit, aki a Forró-partok laza erkölcseihez szokott? 

			– Még mindig nem érted?! – sziszegte Lidérc. – Attól, hogy elfogadom a más életformát, még hadd döntsem el én, hogy akarok-e férfi alatt lenni! De nemcsak ez volt a bajom! Tudod, mit éreztem, amikor Frellelon elmondta, hogy a gyógyítók hogyan dolgoznak? Azt, hogy hazudtál! Csak tettetted, hogy a körteaszalás az első. Minden mozdulatod, minden elvörösödő arcod csak színjáték! 

			– De hát én… Na, nem! Te komolyan azt hitted, hogy megerőszakoltalak?! Aztán eljátszottam a szüzet?!

			– A rohadt életbe, igen! Egész életemben mindenki elárult. Mégis, mit hittem volna?! Gyűlölöm a nyomorult, arcátlanul hazudó férgeket! Gyerekkoromban a palotában is ott sündörögtek!

			Meglepődtem a kitörésen. Most értettem meg igazán Lidérc kétségeit, dühét és vergődését. 

			Ez nemcsak a szexről szólt. Hanem a szeretetről és a bizalomról.

			– Ájultakat nem lehet gyógyítani. Már mondtam százszor – szólt közbe Delon ingerülten. – Mielőtt összeesel, hercegem, be kéne venned azt a rohadt főzetet, és elkezdeni. Mindkettőnknek el kell élveznie. A tudatodnál leszel, és bármikor mondhatsz nemet, ez csak egy kis fájdalomcsillapító és ajzószer. Csak a második főzet törli ki az emlékeket. De persze, ha emlékezni akarsz…

			– Elmész az anyádba!

			– Frellelont már megszúrtad, így velem kell beérned. Vagy netán szeretnéd inkább Zahert vagy Iant gyógyítódnak? – kérdezte kitartóan Delon. – Kicsit ügyetlenek még, de úgyis kell nekik a gyakorlás. Mi, mesterek csak az elméletet oktatjuk, a gyakorlást a sérülteken végzik. Rajtad is, ha szeretnéd. 

			Lidérc arca elsötétült. Zaher és Ian elsápadt.

			Nem tehettem róla, de akkor is élveztem a kínos helyzetet. 

			Igen, ez az egész a szeretetről és a bizalomról szól. És itt az ideje, hogy Lidérc megtanuljon bízni.

			– Hát nem nagyszerű? Még válogathatsz is. – A vigyorgást elfojtva, udvariasan meghajoltam. – Ha jól látom, nincs rám szükséged. Távozhatok, herceg?

			Volt egy gyanúm, miért hívott ide, de tőle akartam hallani.

			– Nem! Mondd meg nekik, hogy nem jöhetnek közelebb! Ha azt hiszik, hogy erőszakkal belém önthetik a főzetet… – Lidérc nem fejezte be, csak intett a tőrrel.

			– Delon gyógyító, kérlek, ne menjetek a közelébe – közöltem udvarias hangon mindenkivel. – Megmondtam nekik, herceg. Most már mehetek? Szabadnapom van.

			Lidérc borzalmasan feszengett. Nem felelt.

			Kis csend lett. Szemem sarkából láttam, hogy Ras és Delon egymásra pillant, majd egyszerre nyomják el a mosolyt.

			– Én… nos… csak… mondtad, hogy még nem voltál férfival. De azt is mondtad, hogy kétszer is meggyógyítottál… és… öhm… nos… felmerült bennem…

			– Mi merült fel? – kérdeztem pimasz türelemmel.

			– Hogy esetleg mégsem hazudtál… és… a fenébe is! Tudom, hogy nem hazudtál! Már rájöttem, hogy egy bunkó vagyok, meg igazságtalan, meg egy rohadék, és így tovább! Roan, ne akard, hogy könyörögjek! – Lidérc arca lángvörössé vált.

			De én nagyon is akartam! Sokáig büntetett a haragjával, miközben nem mondta ki, mi baja.

			Delon beletúrt a csodaszép, ezüstös hajába, majd beharapta az ajkát, hogy elfojtsa a nevetést.

			Lidércnek már nemcsak az arca, de a nyaka is vörös volt.

			– Azt szeretném, hogy… gyógyíts meg. – Olyan halkan, a fogai között szűrve mondta ki, hogy szinte érthetetlen volt a szó.

			Nem bírtam ki, szélesen elmosolyodtam.

			– Sajnos, félek, hogy túl kínos lenne a számodra. Nem félsz, hogy netán rossz hírbe hozhatlak? 

			Delon nem bírta ki, felnevetett. Frellelon elképedve csóválta a fejét a pimaszságom láttán, miközben a gyolcsot még jobban az oldalára szorította. 

			– Nyakon csapjalak, kölyök? – érdeklődött Ras. – Végre belemenne valamibe!

			Lidérc egyik lábáról a másikra állt:

			– Ha nem akarod, nem kell, ne érezd kényszernek. – Kimerülten nekidőlt az ágy oldalának. – Ez csak egy baráti kérés volt… Menj nyugodtan kimenőre, sajnálom, hogy visszarángattalak…

			– Tudod, hogy akarom – bukott ki belőlem őszintén. – Csak nem árt, ha kimondod, hogy megelőzzük a félreértéseket. 

			Lidérc tekintete felragyogott. Olyan fényessé és meleggé vált a szeme, hogy a szívemnél forró hullámot éreztem. 

			– Sajnálom, Roan, hogy dühöngtem, ahelyett, hogy beszéltem volna veled a dologról. És azt is, hogy később sem kértem bocsánatot. Amikor fürödtél, és bementem, már sejtettem, hogy nem háltál férfival, de biztossá akkor váltam, amikor megmostam a…

			Ras szeme kerekre tágult, de a gyógyítók is meglepve füleltek.

			Úgy éreztem, elsüllyedek a föld alá. Nekem az a pillanat nagyon intim volt.

			– Állj, elég! Megbocsátok – hadartam kínomban, csak hogy félbeszakítsam. 

			Majd a kiválóan szórakozó Delonra néztem:

			– Tea és méz! Erre van szükségünk. Továbbá fel kéne takarítani a vért a padlóról meg az ágyról, és egy vérző gyógyító sem tesz jót a szépérzékemnek. A hercegnek meg nem ártana egy mosdás, vagy nem megyek közelebb hozzá.

			Lidérc az utolsó mondatra hosszú, lapos pillantást vetett rám, amivel azonnal zavarba is hozott.

			Delon máris lelkesen intézkedett. Iannal vizet hozatott, Frellelont pedig felküldte az emeletre.

			– Zaher, menj vele, intézd el a gyógyítást!

			– Én? – Zaher füle piros lett. 

			– Nekem még dolgom van itt. Elég sok vért vesztett, jobb most elkezdeni.

			Frellelon már kifelé tartott, de erre megtorpant. Ahogy visszanézett, és a pillantása találkozott Zaherrel, egyszerre néztek félre, hogy ne árulja el őket az arcuk. Azt hiszem, rajtam kívül senki nem vette észre az apró közjátékot. Zaher izgatottan nyelt egyet, majd csillogó szemmel sietett kedvenc íjásza után. 

			– Meg tudok mosdani egyedül is! – morogta Lidérc, amikor Ian segíteni akart neki a mosdótál mellett.

			Delon közben megfőzte a teát, és kitöltötte. Vadrózsateát kaptam, és mellé egy kis tálkába aranyló mézet. Vidáman letelepedtem a kerevetre a teás asztalka mellé, onnan néztem a takarítást és a mosdást. Próbáltam minél jobban húzni az időt. Az nem jelentett problémát, hogy meggyógyítsam Lidércet, az viszont már annál inkább, hogyan tudnám ezt diszkréten megtenni. 

			Látszott, Lidérc már nagyon kimerült. Szerencsére odakint is kezdett sötétedni, amitől azt reméltem, elálmosodik majd.

			– Kicsit alaposabb mosdásra gondoltam – jegyeztem meg, amikor Lidérc némi hónalj körüli fröcskölés után úgy vélte, hogy végzett. 

			– Most kötekedsz? – kérdezte bosszúsan. 

			Ám egy pillanattal később felvillant a pimasz mosolya. Fogta, és levette a nadrágját, majd kibontotta a vágykendő szalagját. A kis anyag lehullt a lába mellé.

			Ras felnevetett, ahogy a mágiám fellobbant. Próbáltam mindenfelé nézni, csak Lidérc meztelen fenekére nem. 

			Soha az életben nem fogom megszokni ezt a pucérkodást a férfiak között! A többieket egyáltalán nem zavarta. Hát nem volt ezeknek gyerekszobájuk? 

			– Roan, a test természetes. Mikor szokod meg? – Delon vidáman letelepedett mellém. Pontosan oda, ahol egyszer régen Frellelon ült, és balladát szavaltatott velem. 

			– Soha. Ez akkor is illetlen. Egy rendes úri… – majdnem azt mondtam, úrilány, de észbe kaptam – …úriember mindig visel nadrágot. Mindig. Biztos, benne van minden illemtani könyvben. Ha meg nincs, sürgősen írnom kell egyet.

			– Nagyszerű ötlet. Szívesen olvasnám – mosolygott Delon. – Kóstoltad a mézet? Hogy ízlik?

			– Ha jól érzem az ízét, ez levendulaméz. Főleg álmatlanság ellen, vesepanaszokra és bélférgességre jó.

			– Meg nyitott sebek kezelésére. De én a zamatáért szeretem, van egy különleges mellékíze. 

			– Igen, a tenger közelsége is érződik, teltebb a méz, mint a belső vidékeken. Bár mi inkább a lágy selyemfűmézből tudunk begyűjteni. 

			– Ó, az égésre kiváló! Meg süteménybe – tette hozzá Delon vágyakozva. – Imádom a mézes bélest, és a legfinomabb akkor, ha nem vegyes virágmézzel készül, hanem selyemfűmézet tesznek bele.

			– Én inkább gesztenyemézzel szeretem. Az kesernyésebb, de a kulcsárnőm szereti megbolondítani egy kis fahéjjal.

			– Ó, fahéjat tesztek a bélesbe? Különleges konyhátok lehet.

			– Többféle méz létezik? – súgta oda Ian megszeppenve Rasnak, miközben a polcon lévő lámpásokat meggyújtották. A szobába mesevilágot varázsoltak a kék és zöld fények. 

			A parancsnok csak legyintett:

			– Hagyd el, ezek nemesek! Úri dolog olyanról beszélni, aminek semmi értelme. 

			Halkan mondták, de meghallottuk Delonnal és összemosolyogtunk. Mióta itt voltam a várban, valóban ez volt az első kellemes nemesi csevegésem. 

			– Úgy látom, Kartal elkészült – mosolygott Delon. Lidérc egy kényelmes, barna darócnadrágot kapott. – Nagy megtiszteltetés, hogy megnézhetem, hogyan gyógyítasz. Lenyűgöző volt, amikor a mérgezett pénz után mind a hárman életben maradtatok. Az a méreg annyira gyorsan hatott, hogy még egy szipolynak is kihívás lett volna. És te három gyógyítást is elvégeztél rövid idő alatt! Kartallal, gondolom, egymást segítettétek.

			A gyomrom görcsbe ugrott. 

			Eszemnél vagyok? Miért teázok Delonnal? Elandalít a szép szavaival, hogy aztán, mint a nyári villám, lecsapjon.

			– Kartalnak kiváló illóolajai vannak – feleltem szerényen. – Azok sokat segítettek.

			– De Mortot te gyógyítottad meg, nemde? Azt mondta, nagyon fájdalmas volt.

			– Mortot? – szólt közbe ingerülten Lidérc, így szerencsére nem kellett felelnem. – Rohadtul fáj a hátam. A teázgatás helyett foglalkozhatnál esetleg a hercegeddel…

			– Kérsz te is? Előtte jót tenne egy tea. A levendulaméz is nagyon finom. – Fogalmam sem volt, mit tegyek. Próbáltam az időt húzni.

			– Utálom a mézet, túl édes. – Lidérc leült az ágyra, és feszengve magához intett. – Legyünk túl rajta mihamarabb!

			Szorongva megittam az utolsó kortyot a poharamból.

			Fogalmam sem volt, mit tegyek.

			Vannak pillanatok minden grófkisasszony életében, amikor már csak a jó modorra támaszkodhat. Kimcse néne szerint illetlen helyzetekben egy hölgynek nem az a dolga, hogy megoldásokat találjon, hanem az, hogy problémákat keressen. Egy jó probléma mindig többet ér, mint egy rossz megoldás. 

			Hirtelen ötlettől vezérelve felkaptam a mézes tálkát, és azzal mentem Lidérchez. Leültem az ágy szélére.

			– Sajnos a méz nagyon fontos a gyógyításhoz. Látod, milyen gyönyörű, aranybarna? Egyesül benne a nap ragyogása, a föld éltetőereje és a víz mindent körbeölelő lágysága. A méz olyan, mint maga az élet. Egy cseppnyi esszencia az istenek nedvéből. 

			– Mijéből? – kérdezte zavartan Lidérc. – Pontosan melyik isten melyik nedvére gondolsz?

			Elakadt a szavam. Kellett egy pillanat, míg belegondoltam, majd sűrű pislogás közepette elvetettem a képet:

			– Túl közelről nézed. A távlatokba gondolj bele, lásd a természetet egészben!

			– Női vagy férfi nedv? – makacskodott Lidérc. – Nem mindegy.

			Ras és Ian közben letelepedett egy messzebbi ágyra, míg Delon a kereveten ülve figyelte a szerencsétlenkedésemet.

			– A lényeg, hogy be kell fogadnod a természet őserejét és a mágiát magadba. Hogy eltöltsön édes zamata a… – Mellébeszélésben öcsém volt verhetetlen, de azért rám is ragadt valami. Akár egész éjjel képes leszek húzni az időt.

			Ám sajnos Lidércet sem ejtették fejre:

			– Rohadtul fáj a hátam, szédülök és lázas vagyok. Jöhetnek az őserők! Mit tegyek?

			A mézre néztem. Elfelejtettem a mézcsorgatót idehozni. Bedugtam az ujjam, és egy csöppet felvettem vele.

			– Kóstold meg – mondtam.

			– Utálom.

			– Hát, az nagy baj – vállat vontam, és lenyaltam az ujjam. – Pedig a testedbe kéne fogadnod a természet erejét.

			Lidérc elvesztette a türelmét, egyszerűen megragadta a kezem, és bekapta az ujjamat. 

			Mindkettőnk mágiája fellobbant. A szívem hatalmasat dobbant, a levegő bennem szorult. A meleg, nyirkos szája úgy ölelt körbe, mintha önmagába akarna húzni, és testét, lelkét megnyitni előttem. 

			Szipolyként a testébe nyúltam, és megszüntettem a fájdalmat. 

			– Döbbenet – morogta a szájában az ujjammal. – Elmúlt a fájdalmam.

			Eltolta a kezem.

			– Most újra fáj – mondta. 

			Ezúttal a szemembe nézett, és lassan, finoman szopogatva vette újra a szájába az ujjam.

			Annyira vágykeltőn tette, hogy lángoló bőrrel, szégyenlősen elfordítottam az arcomat. Megint elvettem a fájdalmát, majd – hogy Delonnak ne legyek gyanús – a körmömön át apró mágiafröccsenést küldtem. 

			Újra fellángolt a mágiánk.

			Benne akartam lenni, kapcsolódni, miközben kínlódtam a szégyentelenségem miatt. Évek lányos neveltetése nem tudott lefoszlani rólam egy pillanat alatt. 

			Mozdulatomra Ras és Ian testében megnőtt a mágia. Zavartan odanéztem. Delon is fellángolt, de neki a homloka. Döbbenten félrebillentette a fejét. Ám aztán a karfára tette a kezét, olyan nagyvilági módon, mint aki előadást néz.

			Lidérc megszívta az ujjam, és úgy nyílt meg a mágiám előtt, mint ahogy viharvert virágbimbó a napfény csalogatóan forró csókjára. 

			– Döbbenet – nyögte alig érthetően, tele szájjal. – Ez nagyon jó! Nemcsak elmúlt a fájdalmam, de mintha… gyógyulnék!

			Meglepődve visszanéztem rá. Ezt nem én tettem, még el sem kezdtem a gyógyítást, nem szipolyhatás volt. De akkor micsoda?

			– Hagyjatok magunkra! – parancsolta Lidérc.

			Ras és Ian úgy ugrott fel, hogy látszott, zavarban vannak, és ők is szívesen lennének máshol. Ám Delon elegánsan intett:

			– Figyelnem kell a biztonságodra, herceg. Mintha itt se lennék, csak folytassátok!

			A fenébe kívántam a gyógyítót. Szerencsére Lidérc is:

			– Kifelé! – morrant ingerülten. A földmágia kitörésétől a szobában megzörrentek az agyagmécsesek. – Aki reggelig zavarni mer, az halott.

			– Reggelig?! – Kiszakítottam a kezem az övéből. Hangosan nyeltem. – Csak gyógyításról volt szó, és az nem tart ennyi ideig. Én… csak segítek, hogy jobban legyél, de nem fogok veled hálni… Emlékszel, a körték után megígérted, hogy soha nem teszel olyat, amit…

			Lidérc arcán látszott a fájdalom. Ennek ellenére kedvesen két kezébe fogta a kezem. A szemembe nézett, és a tekintete szinte cirógatott:

			– Esküszöm, hogy nem érek hozzád úgy, ahogy nem akarod. Bízz bennem! Csak szeretném, ha… Nagyon kimerült vagyok… Maradj velem a gyógyítás után!

			Megkönnyebbülten bólintottam.

			Lidérc Delonra nézett, az arcán látszott, hogy nem osztozik kettőnk pillanatán senkivel.

			A gyógyító habozott, olyan töprengve mért végig, mint aki azt vizsgálja, vajon kibelezném-e a király egyik fiát, de aztán kecsesen felállt, és szó nélkül kiment a többiek után. 

			Fuvallatot éreztem. Az élő szelem izgatottan beosont, mielőtt becsukódott volna az ajtó.

			Kettesben maradtunk Lidérccel. A mécsesek zöld és sárga fényében a kovácsoltvas, díszes ágykeret árnyéka olyan volt, mint régi szerelmes balladák képei. 

			Egymást néztük, és a pillanat megtelt érzelmekkel. Nem ért hozzám, hanem várt; okos, fekete szeme kimondatlanul kérte, hogy bízzak benne. A kín ott ült a homloka redőiben, mégsem siettetett.

			Az ajkához nyúltam, érezni akartam újra a kezem alatt a puhaságát. Az ujjam újra becsusszant abba a puha, izgató, nyirkos szájba. Elvettem a fájdalmát.

			– Az arcodhoz hozzáérhetek? – kérdezte. 

			Bólintottam. Félresimította a homlokomból a hajam, míg én a száján végighúztam a hüvelykujjam.

			– És a karodhoz? 

			 Biccentettem.

			Keze lejjebb siklott, a nyakamon át a vállamig, majd az alkaromat simogatta, a bőröm szinte perzselt az érintésétől. Egyszerre sóhajtottunk fel, ahogy szívni kezdte az ujjam.

			 Önmagába fogadta az erőm, olyan intimen, ahogy a föld szívja magába a nedves esőcseppeket. A mágiám folyama betöltötte, és mintha dallá vált volna benne, teste minden porcikája rezgésbe  jött. 

			Aztán hirtelen gyógyulni kezdett. Ám ezt nem én tettem.

			Lidércben megvolt a nyitottság, hogy elengedje a férfi büszkeséget és az erőt, a világtól való erőszakos elkülönülés ősi vágyát. Újra eggyé vált a természettel, az örökké megújuló világmindenséggel. Szex nélkül is befogadóvá vált, és ugyan belőlem is szívta az erőt, de valójában önnön hatalmas ereje újította meg a testét.

			Egymás szeme tükrében fürödtünk közben.

			Az irántam érzett bizalom tette befogadóvá. Ám részemről ez nemcsak gyógyítás volt, hanem jóval több annál. Szerettem minden porcikáját, rá vágytam, csakis őrá, és most itt volt testközelben….

			Többet akartam, beharaptam az ajkam a kíntól. 

			Ő is látta rajtam. Vagy talán ugyanazt érezte?

			Ösztönösen felém hajolt, de aztán megtorpant, akarom-e. 

			Először az orrunk ért össze, azzal cirógatott, majd a szájunk széle. Mohó, forró lélegzetünk egymásba olvadt, és én nem bírtam tovább, elhúztam az ujjam, és a nyelvem csusszant be a helyére.

			Lecsukódott a szemem. Akartam őt, őrülten, szenvedéllyel, és szinte belehaltam a kínba, hogy erőnk áramlása egyoldalú, nem ő van énbennem, nem tölt be, nem szeretget meg az erejével. 

			A nyelve lágyan ölelte az enyémet. Messziről is éreztem, ahogy az ölében a mágia olyan erőssé válik, hogy forróságot sugároz. Lidérc fékezte magát, nem nyúlt hozzám, nem vont magához, de a csók egyre vadabbá vált. Már nem bírta ki, néha ő is átcsusszant az én szájamba, a mágiánk pedig örvényleni kezdett, hol felé, hol felém haladt az áramlás. 

			Az élő szelem közénk robbant, és ujjongva jéghideg puszikkal szórt be minket.

			Lidérc nem törődött vele, szenvedélyesen szorította a karom, míg az én kezem a meztelen vállára tévedt, majd a gyógyuló hátára csúszott. Kívántam őt minden porcikámban. A testem szinte izzott, és amikor egy pillanatra kinyitottam a szemem, láttam, hogy a mécsesek fénye már nem összemosódik, hanem a színes fénycseppek körkörös mintába rendeződnek a falakon. Az ágy sarkában felejtett mézes tálka és belőle a méz a levegőbe emelkedett, és Lidérc válla felett aranyló táncba kezdett.

			Lidérc nem bírta tovább. Forró tenyerébe zárta az arcom. Megcsókolt rendesen.

			A szája íze szinte szétolvadt a számban. Nemcsak a testét, de a lelkét adta, egy pimasz herceg lelkét, aki távoli tájakról, forró, fülledt földekről, tengerillatú hajókról hazatalált, hogy csókomban otthonra leljen.

			A mágiánk már nem zavarodottan loccsant ide-oda, hanem összerendeződött, és szenvedélyesen egyre nőtt. Lidérc teste meggyógyult, hátán már egészséges bőrt tapintottam.

			Ám képtelenek voltunk elválni egymástól, az ujjongó vágy egész testemben bizsergett, a mellem megfeszült a kötés alatt, az ölemben édes nyilallások kéltek, és elakadó lélegzettel egyre szenvedélyesebben csókoltuk a másikat. Éreztem, hogy Lidérc kezd eljutni a határhoz, és a testéből hamarosan kirobban a Tűzisten teremtő ereje. 

			A jéghideg szelem az öléhez hussant, és odalent megcsókolta. Szemérmetlenül és izgatottan én is azt akartam, hogy kiáradjon ez az erő. 

			Lidérc hirtelen tolt el, szinte kitépte magát belőlem, mint ahogy könyvből szakad a pergamen.

			– Várj! Azt akarom, hogy neked is jó legyen.

			– Nekem jó, ha neked jó – suttogtam szenvedélyesen.

			– Lószart! Neked az nem jó, az csak kihasználás. Ne légy olyannal, aki nem osztozik, csak elvesz. – Odahajolt, és lágyan megpuszilt. – Hány éjszaka telt meg melletted a vágykendőm! De neked volt akár egyszer is igazán jó velem? Akárcsak álmodban is? 

			Beharaptam az ajkam. Az arcom lángolt, ahogy lesütöttem a szemem. Megborzongtam, ahogy a szelem a nyakamnál a ruhám alá bújt.

			– És a fürdő? Utána te nem…?

			Szégyenlősen megráztam a fejem. A szél mellen csókolt, és kisuhant a ruhám ujján.

			Lidérc újra a tenyere közé zárta az arcom. 

			– A Forró-partokon van egy babona. Ha mindig csak az egyiknek jó, az a Sorsisten átkát hívja magára. Lásd be, nem kockáztathatok… – suttogta incselkedve. – Bízz bennem! Nem fog olyan történni, amit nem akarsz. 

			Egymással szemben ültünk, a térdünk összeért. Olyan tűz égett a  bensőmben, hogy szinte felemésztett. Nem bírtam ki, én csókoltam meg őt, és ahogy a szánk újra összeforrt, a mágia hatalmasat lobbant. A szívem szinte félrevert, a gerincemen elképesztő bizsergés futott végig Lidérc csókjától.

			A szoba tényleg elvezette az erőt. A kovácsoltvas ágykeret fekete fémje megváltozott, az anyagba lávakövet is kevertek, és az most  óarany fénnyel derengett. A szél izgatottan csusszant végig a cirádákon, kíváncsian követve a mágikus energia útját. A torony éberré vált, de nem haragudott, hanem élvezte az erőnket, ahogy a mágia elvezetődött a földbe.

			– Szél, menj a fáklya fölé! – suttogta rekedten Lidérc. 

			Lehunyta a szemét, koncentrált, és a szél engedelmeskedett neki. Aztán, miután a levegő megmelegedett, Lidérc rám küldte a szélszörnyet. 

			A szél most már meleg fuvallatokkal cirógatott, bebújt a ruhám alá, mintha ezernyi ujj lenne, ami engem kényeztet. Egyszerre volt zavarba ejtő és természetes ez a puha simogatás.

			Lidérccel az ágyon ültünk egymással szemben. Úgy csókoltuk a másikat, mintha rettegnénk, hogy ez az éjszaka elmúlhat. Mintha szőlőszemként ki akarnánk sajtolni a percet, hogy édes nedve testünkre csorogjon, és boldog eksztázisban körbefonjon minket. Gondolataival a szelet irányította, és én kuncogtam a bőrömet érő különös ingerek alatt. 

			– Ruha – nyögte Lidérc, és az arcomról a két vállamra csúszott a keze. Lehunyta a szemét, és koncentrált.

			Először nem is értettem, mit csinál, aztán… Ó, szerelmetes föld!

			Megmoccant a ruhám.

			Lidérc vágya hatott az anyagra. Maga a ruhám kezdett simogatni engem. A gerincem mentén puhán érintett, a nyakamtól a fenekemig izgató hullám kélt. A torkom elszorult a gyönyörűségtől, ahogy a mellemen a kötés megmoccant, és körkörösen csókolta a mellbimbóm. A nadrágom élvezettel simult a fenekemre, mintha hatalmas kéz lenne, ami mindenhol érinteni akar. És az ölemen hordott dupla vágykendő és a közéjük betett fonalgombolyag… 

			– Te jó ég! – suttogtam. Többet képtelen voltam mondani, csak fennakadt a szemem.

			Lidérc kedvesen felnevetett.

			– Sose kezdj egy földmágussal! – suttogta a fülembe.

			Ilyen pimaszság játékra hívott. Ő csak erőt tudott adni a ruhámnak, és vak folyamat volt, ahogy az izegve-mozogva engem izgatott. Ám az én mágiám pontosabb volt. 

			Most Lidérc szeme akadt fenn, ahogy elmémmel irányítottam a szelet. Félmeztelen mellkasát csak megcirógatta a szélszörny, majd a mellbimbóját megszívta. Úgy, ahogy én tettem volna, ha hozzá mernék érni, szájamba venni. És Lidérc tudta ezt, a tekintete döbbentté vált, és ahogy a vágytól gyötörve az ajkamba harapott, láttam, nagyon is érti, mit tennék vele.

			Lidérc felnyögött, a mágia hullámokban áradt az öléből. Feltérdelt az ágyon, de visszanyomtam. Egymással szemben a sarkunkon ültünk, míg a combunkat ösztönösen terpeszbe tártuk a másik felé. A mágia forró hullámokban áramlott az ölétől az ölemig. Már nemcsak véletlenül terjedt, hanem Lidérc akarattal küldte. Újra és újra.

			– Mondd ki a nevem, hallani akarom a szádból…

			– Kartal – suttogtam. 

			– A másikat. Ahogy csak te tudod ejteni…

			– Lidérc – leheltem.

			Összehajoltunk, és a szájunk szomjasan itta a másikét. 

			Tűz folyt az ereimben, ahogy a ruha mindenütt lágyan simogatott, és a fonalgombolyag odalent úgy mozdult el, hogy legérzékenyebb pontomat újra és újra célba vette. 

			Lidérc mohón csókolt, és egyre nagyobb mágiahullámokat küldött. Az ereje, mint láthatatlan vízsugár, úgy támadt. A hátam nyirkos lett, a szívem hevesen dobogott, ahogy az ölemet ostromló vad energia újra és újra belém hatolt. Magasra korbácsolta a szenvedélyemet, és egy pont után nem bírtam, a szél a parancsomra a nadrágjába csusszant, és követte vágyaimat. 

			Lidérc furcsa, nyikkanó kis hangot hallatott. 

			Aztán kirobbant az ereje. 

			A combom megfeszült, a hátam ívben meghajlott, és felsikoltottam a gyönyörtől, ahogy betöltött. Mintha a Napisten perzselő ereje csókolta volna élővé a földet, olyan érzés volt Lidérc mágiája bennem. 

			Egyszerre kiáltottunk, az ő zengő hangja és az én halk sikolyom összevegyült, ahogy villám dörgését az eső nesze kíséri. Mintha a Földanya tárta volna bennem szét völgyeit, hogy a Tűzisten forró áldása átitassa, világot teremtsen a semmiben, ahogy hajdan az ősidőkben elhozta az életet.

			Lidérc megfogta az arcom, és nézte a szememet, látni akarta, mennyire élvezem. Bele akart hatolni nemcsak a testembe, de a lelkembe is, otthont akart találni bennem, ahogy a vad tűz boldogan megszelídül a kunyhókban, éltető meleget adva a dermedt embereknek. 

			A mágiája elképesztő gyönyört adott.

			Mintha végtelenné tágult volna az idő. Az ágy keretében a kovácsoltvas fémbimbók kinyitották kelyheiket, és narancsos fény tört ki belőlük, megfestve a gyönyörtől összeráncolt homlokunkat.

			Aztán ellobbant az erőnk. 

			Csak a kimerült, boldog sóhaj maradt.

			Ahogy tavasszal a folyókon az áradás elvonul, úgy csendesedtünk el mi is. Összeérintettük izzadt homlokunkat. 

			A szobában hangos koppanással leesett a földre a mézes tálka.

			Lidérc hatalmas, elégedett sóhajjal az ágyra dőlt, és odahúzott engem is. Egymással szemben feküdtünk, ő lágyan a karjára helyezte a fejem.

			Hosszú, nagyon hosszú ideig így maradtunk, miközben a szobában újra normális lánggá váltak a zöld és sárga fények, az ágy rózsái kialudtak, a keret derengése megszűnt. 

			– Szóval, hogy is van? Még mindig úgy véled, hogy „nekem jó, ha neked jó”? – ugratott kisimult arccal Lidérc.

			Nevettem, és a fejemet ráztam.

			– Örülök, hogy végre tanultál valamit tőlem. – Lidérc habozott, de aztán nevetve kimondta. – Köszönöm, hogy szex nélkül gyógyítottál meg. És azt is, hogy én… ööö… na, jó, nem bírom ki, megkérdezem… Nem kellemetlen, amikor a mágia a hátsódba hatol?

			Egy pillanatra értetlenül néztem rá, aztán felfogtam, hogy Lidérc egy fiút lát maga előtt, és azt, hogy a mágikus ereje valahol nagyon is eltűnt egy szőlőcske testében. Éreztem, ahogy forróság önti el a bőrömet. Nem bírtam semmit kinyögni, csak befúrtam az arcomat a karjába. Elbújtam a hajam alá.

			– Imádom, amikor ennyire elvörösödsz – nevetett Lidérc. – Takaró, gyere!

			Az ágy végében lévő pokróc ránk kúszott, puha ölelésbe vont minket. Éreztem, hogy jobb lenne másfelé terelni a szót. 

			– Miért nem szereted a Kartal nevet?

			– Mert apám adta. Az, aki a tengerbe, a halálba küldött. A Lidércet viszont kiérdemeltem. Nálam jobb árnyék kevés van, bárhová be tudok surranni. Imádtalak üldözni. A mai napig nem értem, hogyan tudtál kijátszani. 

			– Titok – kuncogtam. Egy dolog még mindig izgatott. – Kérdezhetek valamit? Miért nem hajóztál el, mielőtt megjött volna a bátyád? Azt hittem, elmész.

			– Miattad. – Lidércből úgy bukott ki a vallomás, mint egy „szeretlek” szó.

			– De hát haragudtál rám!

			– Azon az estén elszunnyadtam, álmomban a vízköpőkkel kellett harcolnom, hogy kijussak a csarnokból. Megtörtem az erejüket, és felébredtem. Átjutottam a vár őrein, át az erdőn, sőt a királyi testőröket is kijátszottam, akik a kikötőt figyelték. Saslik nógatott, ő is szökni akart, és matrózként visszavártak minket. De csak álltam a hajó előtt. Képtelen voltam felszállni rá. Újra és újra láttam azt a képet, ahogy egyik reggel a karomon ébredtél. Emlékszel?

			– Igen. A mérgezés után. – A szívem megmelegedett a vallomásától. – Ez azt jelenti, hogy… fontos vagyok neked?

			– Roan, olyan vagy, mint a napfény. Mindent átitatsz. Mintha nyomorult, anyátlan kis magok lennénk, de te képes vagy virággá és fává álmodni minket, mindenkit önmagává. – Lidérc közelebb vont magához, a homlokunk összeért. – Sajnálom, hogy megbántottalak. Nem az volt a bajom, hogy férfi vagy, a Forró-partokon az ilyennel nem foglalkoznak. Bár összezavart, mert azt hittem, kizárólag a nők vonzanak. Hanem az volt a bajom, hogy egy ember, akiben ilyen mélyen megbízok, az arcomba hazudik.

			– De én nem…

			– Tudom. Én nem adtam esélyt, hogy tisztázzuk. Bocsáss meg azért is, hogy félrenéztem, amikor más bántott. És azért is, hogy Delon előtt szégyelltem, mit érzek. Kimutatni azt, hogy fontos valaki… egyszerűen túl ijesztő. Mintha bennem laknál.

			– Ó! Megértem. Én is sajnálom, hogy… – kezdtem. Azt akartam mondani, hogy a hadijátékot és a sérülését, de rájöttem, van egy dolog, amit még jobban sajnálok. Egy olyan árulás, amit többé nem bírok el. – Lidérc, el kell neked mondanom valamit!

			– Ezt most nagyon furcsán mondtad. Nem fog tetszeni, ugye?

			– Nem – feleltem halkan. 

			Nyugtalanul felültem. Az ember mégsem mondhatja testközelből egy fiúnak, hogy épp a balladák rettegett lényét öleli. Egy szörnyet, akitől mindenki fél.

			– Katona vagy. Légy kemény, és hallgass… Nem akarom tudni. Ma éjjel nem. – Lidérc visszahúzott maga mellé.

			– De hát az előbb azt mondtad…

			– Igen, hogy nem szeretem, ha a szemembe hazudnak. De most mondtad, hogy titkolsz valamit, ez egy őszinte kijelentés. Na, nem mintha nem tudnám, hogy tele vagy titkokkal – mosolygott. – Ma éjjel csak maradj a karomon. Tudod, miért bírtam ki ép ésszel az elmúlt éveket? Mert megragadom a pillanatot, és élvezem, amikor lehet. Minden baj várhat. Ma éjjel csak az itt és most van, ez a melegség a szívemben, és egy furcsa, napfényszőke kölyök a karomon. 

			Megkönnyebbülten nevettem.

			– Napfényszőke? Van ilyen szó?

			– Most már van – mosolygott Lidérc, magához húzott, és mélyen beszívta a hajam illatát. – Napfényszagú, ilyen is van. 

			Hozzábújtam. Talán tényleg ráérnek a titkok. 

			Egyszerre ásítottunk a meleg takaró alatt, egymás ölelésében. Olyan boldog voltam, mint egy jóllakott macska.

			Láttam, hogy Lidérc szeme lecsukódik. Annyira szelíd volt az arca… Soha nem láttam még ilyen szépnek.

			Az élő torony békésen figyelt minket, és ahogy újra nagyot ásítottam, a szélszörny kedvesen kioltotta a mécsesek fényét, majd békésen összekuporodott az ágy végében.

Meglepetés

			Másnap reggel meg sem lepődtem, hogy a vadmacska ott   ül Lidérc csípőjén, és ő farkasszemet néz a kis szörnyeteggel.

			Kuncogni kezdtem, ahogy megláttam a jelenetet. 

			A macska megszemlélt engem, aztán megszagolta a takarót Lidérc öle magasságában, majd az enyémben, és bosszúsan prüszkölt, mint aki kevesli. Elpirultam. Lehet, mégsem testőr, hanem egy elégedetlen házasságközvetítő?

			Végül kecsesen leugrott az ágyról, és méltóságteljesen kivonult a nyitott ajtón.

			Felültem az ágyban. 

			Odakint délelőttre járt az idő, és az ajtónak Delon támaszkodott. Meglepő módon most egy jellegtelen barna kaftánt viselt, ami szokatlanul visszafogott öltözék volt tőle. Fehér haját is egyszerű kontyba fogta. Az arcán viszont hatalmas macskakarmolás látszott.

			– A macskád utál – mondta sóhajtva.

			– Ezzel nincs egyedül – morogta Lidérc. Látszott rajta, hogy szívesen maradna még az ágyban. Lapos, hívogató pillantást vetett rám, amitől zavaromban azonnal kimelegedtem.

			Lényegében elvesztettem a mágikus szüzességem. Vajon mit szokott csinálni az ember lánya másnap reggel?

			Delon mögött Zaher állt egy tálcával. A gyógyító intésére behozta nekünk a reggelit. 

			– Ha jól látom, herceg, sikeresen meggyógyultál. – Delon kedvesen mosolygott, és közelebb sétált. Ahogy felültem, a takaró lecsúszott a vállamról. Delon tekintete megakadt a ruhámon, de nem tette szóvá, hogy nem vagyok meztelen. – Amron kapitány megörült, amikor a vár közepén újra beindult a szökőkút.

			– A micsoda? – kérdeztem értetlenül. 

			Delon az ablakhoz ballagott, és kitárta. Hűvös levegő tódult be.

			Az élő szelem valamikor kimehetett, mert most belibbent és izgatottan nyakon csókolta Lidércet, majd engem. Utána huss, megint kisuhant, és játékosan fenéken billentette a verebeket.

			Odakint egy gyönyörű, megfagyott szökőkút látszott. Eleinte hatalmas sugárban ömölhetett a víz, és közben az éjszaka hidegében egy része megfagyott. Aztán bizonyára csökkent a nyomás, egyre kisebb lett a vízsugár íve, és további részek is megdermedtek. 

			Mint valami csodálatos hófehér műalkotás, egyes helyeken sűrű jégívek, máshol áttetszőek látszottak. Egy csapat veréb ugrált rajta, és izgatottan perlekedett a pimasz széllel. Az egészből sugárzott az életöröm.

			– A vár börtönnek épült, de eleinte itt, a Gyógyítók Tornyában laktak a szipolyok, és ebben a szobában háltak a kedveseikkel. Annyi mágikus erő halmozódott fel, hogy ez üzemeltette a konyha vízellátását, sőt a szökőkutat is. Gratulálok, akkora volt az erőtök, hogy egy kis időre beindítottátok. 

			Összenéztünk, és nemcsak én pirultam el, de Lidérc is. Zaher elnyomta a vigyort, miközben kaláccsal kínált minket. Sürgősen evéshez láttunk, hogy ne kelljen mondani semmit.

			– Ez máskor is előfordult? – kérdeztem óvatosan.

			– Igen, három éve Erdont letarolta egy felbőszült vadkan. Pont ebben az ágyban gyógyítottam meg.

			Lidérc szájában megállt a falat. 

			– Csak vicceltem – mosolygott Delon, és becsukta az ablakot. Nekidőlt, úgy folytatta. – Szétverte az ágyat, úgyhogy a padlón voltunk. 

			Kíváncsian néztem rá. Kettejük kapcsolata nagyon különös volt. Ám Delon már más témára tért:

			– Kartal, jó anyád hallott a sérülésedről. Nagyon aggódik. A kapunál vár egy csapat palotaőr, aki elvisz hozzá. Már felnyergeltettem a lovadat. Roan, ha akarsz, vele tarthatsz a városba, de van egy meglepetésem.

			– Meglepetés?

			– Láttam a jegyzeteidet. Azt hiszem, nagy hasznunkra leszel. Eddig nem adtam engedélyt a könyvtár használatára, de az éjjeli gyógyításért legyen ez a jutalmad. Ha szeretnéd, körbenézhetsz a második emeleti titkos könyvtárban. Vannak ott mágiaelméleti könyvek, de mindenféle tudomány, még titkos alkimista könyvek is. 

			– Micsoda?! – Úgy ugrottam fel az ágyról, mint akit bolha csíp. Majdnem felborult az ágyra helyezett tálca. 

			Ó, áldott Földanya! 

			Ez volt a legnagyobb vágyam, ezért akartam gyógyító lenni!

			Lidérc hangosan kacagott, Zaher is vele nevetett. Delon csak vidáman vállat vont:

			– Persze, csak ha szeretnéd…

			– De még mennyire! Ó, köszönöm, köszönöm!

			Alig vártam, hogy megreggelizzünk, és Lidérc elkészüljön. Zaher hozott neki ruhát. 

			Lidérc felöltözött, ám mielőtt kiment volna a lovakhoz, még a vállamra tette a kezét.

			– Én… 

			Megakadt. Nem voltak szavai, ahogy nekem sem. 

			Az éjszaka elmúlt, kettőnk csókja és öröme ott maradt. Többek lettünk, mint barátok, ám kevesebbek voltunk, mint társak.

			 Bármik voltunk is egymásnak, az túlságosan bonyolulttá tett mindent. Mint ahogy a rózsa illatát sem lehet szavakkal lefesteni, csak némán átélni, úgy ez az éjszaka is a megragadható dolgokon kívül  esett.

			– Köszönöm. – Lidérc csak ennyit mondott, de ebben benne volt, hogy hazatalált.

			– Én köszönöm – suttogtam, és elpirultam. 

			Lidérc szeme felfénylett. Csak biccentett, és lazán, ahogy csak ő tud járni, kiballagott a lovakhoz.

			– Mehetünk? – kérdezte Delon.

			Izgatottan indultam utána. 

			Felment a lépcsőn, az első emeleten kinyitotta a kovácsoltvas ajtót, ami a lépcső folytatását lezárta.

			– Csak a lábam nyomába lépj! Fent kikapcsoltam a csapdákat, de ezt nem lehet.

			Minden lépcsőfokon díszes ábrák látszottak. Delon úgy suhant előttem, mint egy barna őz, ami könnyedén kikerüli a halálos íjzáport. A nyomában haladtam, és sikeresen feljutottunk a második emeletre.

			Odafent egyetlen ajtó volt, ami egy ablaktalan helyiségbe vezetett.

			– Krash! – Delon szavára kigyulladtak a fáklyák. Mielőtt beléptünk volna, Delon benyúlt, és kivett egy rombusz alakúra csiszolt lávakövet a falból.

			– Kiiktattam a csapdákat. Gyere nyugodtan!

			Beléptünk, és kerekre tágult a szemem. Soha életemben nem láttam még ilyen különös helyiséget. 

			A terem a torony teljes átmérőjét befogta. A falak mentén a plafonig felnyúltak a könyvespolcok, mind megrakodva könyvvel. Néhol fémrács zárt egyes polcokat, máshol maga a könyv viselt vaspáncélt, és csak a gerince látszott ki. Nemcsak a falak mentén, de középen is könyvesszekrények álltak, rajtuk tekercsek, különös üvegcsék, lombikok. 

			Az egyik polcon „mérgek és ellenmérgek” felirat állt, és a sok tucat üvegcsében különböző színű anyagokat láttam, ám egyik sem volt felcímkézve. Mellette egy munkaasztal, ahol könyvet lehetett megmérgezni, és egy szellőztető rés vezetett kifelé, hogy a szagokat elvigye, bár most zárva állt. Két íróasztalt is láttam, és több állványt az álló olvasáshoz.

			Legjobban a csapdák leptek meg. 

			A polcok fájában lyukakat láttam, a gyertya fénye megcsillant rajtuk, mintha fémvégű apró nyilakkal néznék farkasszemet. A plafonról lelógó drapériák alól ijesztő szerkezetek villantak ki, de több helyen különös alakú lávaköveket is láttam, melyek biztos nem csak a díszítést szolgálták.

			– Nézelődj nyugodtan, de elsőre semmit ne érints meg! Ha valamit megnéznél, leveszem neked. 

			– Ez elég ijesztő.

			– Muszáj védenünk. Nagyon veszélyes a tudás, ami itt van. 

			Mint a gyerek, aki beszabadul a lekváros bödönök közé, olyan örömmel vetettem magam a böngészésbe. Ezernyi kérdésem volt, és Delon mindegyikre türelmesen megfelelt. Vékony őzbőr kesztyűt húztunk, és több könyvet is megmutatott.

			Már dél körül járt, amikor egy mágiaelméleti könyvvel az íróasztalhoz telepedtem. Delon egy vastagabb, fémbetétes kesztyűt adott az előző helyett. 

			– Maszk nem fog kelleni, ez régi impregnálás. 

			Belemélyedtem az olvasásba. Végre kiderül, mi Aranyhomoki Tor mágiaelmélete! Nem lehetek elég hálás Delonnak.

			Ő rám mosolygott, majd az ajtóhoz sétált, valamit matatott.

			– Ügyes játék volt. Élvezted, mi? – kérdezte vidáman.

			Felnéztem. Delon a bejáratnál állt. A kezében nyílpuska, ami felém irányult. 

			A rémülettől megdermedtem. 

			– Aktiváltam a csapdákat. Nézz fel! A hegyek mérgezettek.

			A gyomromra görcs ült. Lassan felnéztem. A fejem felett egy vasrácsból éles pengék meredtek lefelé, hogy halálra nyársaljanak.

			– Speciális kesztyűben vagy, de ha mégis varázsolnál, vagy segítségül hívnád az elemeket, beindítod a lávaköves csapdákat is. 

			– Mit akarsz? – Lázasan gondolkoztam. – Mi bajod?

			Lidércet eltávolította a várból, és ide még a szelem sem tud bejutni. Egyedül vagyok ellene.

			– Kartal olyan mérget kapott az aranyakon, ami túl gyors, én sem tudtam volna meggyógyítani. De te három gyógyítást is elvégeztél.

			– Az istenekre! Te voltál? – Kerekre tágult a szemem. – Te vagy a merénylő…

			Összeállt a kép. Delon tudta, hogy egy testvérgyilkos tér haza, és Erdon életét féltette. 

			A rettegés úgy kúszott fel a torkomon, mint a keserű gyomorsav:

			– Erdon rád bízta a nyomozást… Lidérc is feltétel nélkül hitt benned… 

			Delon gúnyosan elmosolyodott:

			– Igazán kedves volt tőle, nemde? Netán erkölcsi aggályod van? Neked, egy szipolynak?

			– Már egyszer levetted a nadrágomat – mondtam gúnyosan. – Ha Lidérc megtudja, mit művelsz, akkor…

			– Tegnap este, amikor Kartal bekapta az ujjad, és félrefordultál, olyan voltál, mint egy szűzlány. Ennél kívánatosabb nyakat még sose láttam. És tudod, mi hiányzott erről a nyakról? Akkor fogtam fel. A csutka. A férfiaknak ugyanis a torkukban van egy porc.

			Éreztem, hogy kifut az arcomból a vér.

			– Ez ostobaság! – feleltem gúnyosan. Az életemért színészkedtem. – Láttál meztelenül, tudod, mi van a lábam között. Azonnal engedj ki!

			Körbenéztem, ám a toronyból nem volt menekvés. Delon hidegvérrel cselekszik, az arcizma sem rezdült reggel, a hazugságán nem lehetett átlátni. A hely tökéletes csapda volt. Mindenre felkészült. Az ablaktalan helyiségbe még a szelem se tudott bejutni. 

			– Ezt te sem hiheted. – Lágyabb hangra váltottam. – Ha szipolynak hinnél, hagytad volna, hogy Lidérc velem éjszakázzon?

			– Ha nem engedi a gyógyítást, sérülten csak teher lett volna Erdon vállán. Kíváncsi voltam, mi lesz a vége. Megölöd vagy megöl. De te mesteri módon kijátszottad. Azt hitted, nyertél, mi? Senki se jön rá, hogy ikrek vagytok. Az igazi Roan a városban van, nemde, Szépvölgyi Rianna? 

			A nevem hallatán kifutott a lábamból az erő. Tudja, mindent tud!

			– Vagy szólítsalak Jégszirti Riannának?

			A lélegzetem elakadt. A szemébe néztem, és a kemény tekintetből láttam, hogy nem könyörül. 

			A balladám itt és most ér véget. 

			A Gyilkos-völgy szipolya, az utolsó gyopárlány úgy élt és hal meg, hogy sorsát soha nem énekli meg bárd.

			Különös dolog, hogy mi, írók a szereplőknek soha nem köszönjük meg, ha jók voltak, és különösebb csapongás nélkül, lelkesen haladtak a kijelölt úton. Köszönöm ezt a könyvet Riannának, akinél vidámabb főszereplőt kívánni sem lehet, és minden srácnak, aki nem fojtotta meg álmában, így mindössze négy hónap alatt elkészült a kötet. Titkos tervem, hogy ezentúl csak második köteteket fogok írni, sohasem elsőt és harmadikat. 

			Köszönöm szépen az előolvasást Szenczi Ildinek és a Galaktikus Fanklub tagjainak, Tóth Máriának, Gfellner Flórának, Zahorán Sárának, Kunos Annának, Aux Elizának és K. A. Hikarinak. A kérdéseitek miatt sokat gazdagodott a történet, és számos apró titkokra fény derült. Az olvasók nem is sejtik, milyen hálásak lehetnek egy-egy jelenet kibontásáért.

			Köszönöm szépen Radasits Mariann lelkes támogatását, aki az On Sai Facebook oldalt kezeli, és szeretetteli természetével mindig napfénycsepp a számomra. Köszönöm Wichnalek Attilának, hogy az Intergalaktikus Sakkjátszmával derűsen lekötötte az olvasókat, míg én írtam. 

			Hálás vagyok Katona Ildikó kiadóvezetőnek, aki a vírushelyzet ellenére is lenyűgöző kreativitással megtesz mindent, hogy ez – és sok más – könyv eljuthasson az olvasókhoz, és akivel mindig nagy örömmel várom a közös szerkesztéseket.

			Köszönöm a mindig vidám Róbert Katinak, hogy izgalmas kérdéseivel új válaszokat csalogatott ki szerkesztés közben, teljessé téve vele a történetet. Élvezet volt a közös munka.

			Köszönöm szépen László Mayának a nagyszerű borítótervet és belső képecskéket, remélem, tudod, hogy alkotásaid által a világ jobb hely lesz. 

			Továbbá köszönöm a kiadó mágusainak, hogy a kézirat útját egyengetik, Füleki Eszter kiadói szerkesztőnek, Zsibrita Laci és Gerencsér Gábor műszaki szerkesztőknek, és minden korrektornak, akik a legnagyobb varázslatot végzik, és lelkes munkájukkal ezekből a sorokból könyvet álmodnak.

			Ha tetszett a könyv, olvasd el On Sai más regényeit is!

			http://konyvmolykepzo.hu/cimke/on-sai

			Közösségi oldalak:

			http://patreon.com/o